
Deşteaptă-te, române! 


Versuri: Andrei Mureşanu 
Muzica: Anton Pann 


Deşteaptă-te, române, din somnul cel de moarte, 
În care te-adânciră barbarii de tirani! 

Acum ori niciodată croiește-ţi altă soarte, 

La care să se-nchine și cruzii tăi dușmani! 


Acum ori niciodată să dăm dovezi la lume 

Că-n aste mâni mai curge un sânge de roman. 

Şi că-n a noastre piepturi păstrăm cu fală-un nume 
Triumfători în lupte, un nume de Traian! 


Priviţi, măreţe umbre, Mihai, Ștefan, Corvine, 
Româna naţiune, ai voştri strănepoțţi. 

Cu braţele armate, cu focul vostru-n vine, 
„Viaţă-n libertate ori moarte!" strigă toţi. 


Preoți, cu crucea-n frunte! căci oastea e creştină, 
Deviza-i libertate și scopul ei prea sânt, 

Murim mai bine-n luptă, cu glorie deplină. 

Decât să fim sclavi iarăși în vechiul nost' pământ! 
1848 

Cuvânt-inainte 


C e 

Dragi elevi. 

Aveţi în față un an important din viața voastră școlară, care se va încheia cu examenul de 
bacalaureat. Ne bucurăm că putem să vă fim alături și să vă oferim, prin manualul nostru, un sprijin în 
pregătirea cât mai temeinică pentru acest examen. Încheiem și noi seria de manuale de română pentru 
liceu, prin care am urmărit să construim un parcurs didactic coerent, util și atractiv. 

Manualul de clasa a XII-a este conceput, conform programei, astfel încât; să vă ofere, prin 
dezbateri și sistematizări, o viziune integratoare asupra literaturii române, asupra fenomenului cultural 
românesc; să vă formeze, prin abordarea din perspective multiple a unui număr restrâns de texte, 
deprinderea tehnicilor de studiu aprofundat al literaturii. 

Manualul vă propune șapte studii de caz, dintre care trei pentru profilul filologic. Vă recomandăm 
să vă repartizaţi rolurile pentru aceste studii de caz încă de la începutul anului, astfel încât fiecare elev să 
aibă timp suficient pentru pregătire. Etapele pe care le veţi parcurge în desfășurarea studiilor de caz 
(documentare, structurarea informaţiilor în funcție de direcțiile de investigație propuse, expunerea 
rezultatelor și discutarea lor cu întreaga clasă) vă vor dezvolta deprinderile de muncă intelectuală 
independentă și în echipă. Dezbaterea propusă va fi o ocazie pentru a vă perfecționa competențele 
argumentative şi de exprimare orală, ambele importante pentru proba orală a examenului de bacalaureat. 

Ca și anul trecut, fiecare capitol se încheie cu un test de evaluare, pentru a vă da seama în ce 
măsură aţi dobândit competențele urmărite în toate tipurile de lecţii din unitatea respectivă. 

Demersul didactic este, în continuare, cel pentru care am optat în seria manualelor de română: 
interactiv și stimulativ, orientat către încurajarea gândirii autonome, a discernământului, pe baza 
dobândirii unui fond temeinic de informaţie și de experiență culturală. 

La sfârșitul manualului aveţi un index în care puteţi găsi cu ușurință principalele noţiuni din 
programă. Am inclus, de asemenea, un tabel cronologic care situează fenomenul cultural românesc în 
context universal. 

Sperând că am reușit, pe parcursul liceului, să vă oferim motivații pentru a deveni cititorii 
competenţi de mâine și că v-aţi format, fiecare în parte, simţul limbii şi capacitatea de a o folosi adecvat, 
plăcerea de a citi și de a intra în dialog cu textele citite, vă dorim mult succes în anul acesta și în ceea ce 
veți face după absolvirea școlii. 

AUTORII 


Unitatea 1 
Perioada interbelică: 
poezia 


Literatură 
O sensibilitate modernă 


George Bacovia (1881-1957) [Gheorghe Vasiliu] - poet. Fiul lui Dimitrie Vasiliu, 
comerciant, şi ai Zoiţei, născut la Bacău, e mai întâi un copil bolnăvicios, care se remarcă 
prin talentul la desen și manifestă pasiune pentru muzică. Urmează cursurile liceale la 
Bacău (perioadă în care citește multă poezie, mai ales din simboliștii francezi); se înscrie 
apoi la Facultatea de Drept din București (în 1903). Frecventează, în 1903 și 1904, 
cenaclul lui Macedonski. Se retrage, în anul al doilea, de la facultatea bucureșteană și se 
înscrie la Facultatea de Drept din lași, pe care o absolvă în 1911. Deşi intră în barou, nu 
va profesa avocatura, ci va ocupa, de-a lungul timpului, câteva posturi de funcționar 
public: copist, ajutor contabil, șef de birou, referent, bibliotecar etc; pentru perioade 
scurte este suplinitor, profesor de desen și caligrafie. Duce o existență retrasă, suferind 
de nevroză și de alcoolism (în 1914 e internat pentru prima dată într-un sanatoriu de 
boli nervoase). Viaţa sa - săracă în evenimente - e marcată de iniţiative publicistice, 
renunțări la slujbe, internări. Între timp colaborează la reviste simboliste („Literatorul”, 
„Viaţa nouă”, etc.), publică volume de versuri și obține premii literare (în 1925, pentru 
ediţia a Il-a din „Plumb”, iar în 1934 pentru volumul antologic „Poezii”, tipărit la Fundaţia 
pentru Literatură și Artă „Carol al II-lea"). Din 1933 se stabilește definitiv la București. 
După al Doilea Război Mondial, poetul e mai întâi omagiat (în 1946, la împlinirea a 
şaizeci şi cinci de ani), apoi trece printr-o perioadă - de aproape un deceniu - în care nu 
mai poate să publice (fiind, ca „decadent", rău văzut de noul regim); în fine, este acceptat 
prin selectarea laturilor „proletare" ale literaturii sale (şi primește noi omagii publice la 
sărbătorirea vârstei de șaptezeci și cinci de ani). 

„Opera a absorbit în întregime pe poet și lipsa de îndemn de a-l cerceta pe acesta în 
ipostaza lui umană provine tocmai din faptul că îl găsim în întregime în opera sa. Puținele vești 
care ne vin din când în când despre omul singuratic, fără atitudini publice, nevăzând și nevăzut de 
nimeni, şi publicând numai la rare intervale unele din acele mici poeme cu atât ecou în sfera 
iubitorilor de poezie ai ultimului sfert de veac, contribuie să confirme Imaginea omenească 
întipărită In poezia sa" (T. Vianu, Opere, vol. III, Bucureşti, Editura Minerva, 1971). 


Bacovia debutează în „Literatorul” (din 20 martie 1899), cu poezia „Și toate”, 
semnată V. George. Primul său volum. „Plumb”, apare în 1916. Volumele următoare sunt: 
„Scântei galbene” (1926); „Cu voi...” (1930); „Comedii în fond” (1936); „Stanţe burgheze” 
(1946). A publicat și poeme în proză: „Bucăţi de noapte” (1926). Receptarea sa critică a 
cunoscut o ascensiune spectaculoasă: considerat la început un poet minor al tristeţilor 
provinciale, el a fost cu timpul trecut în rândul celor mai importanţi poeţi români 
moderni. 

„Folosindu-se de recuzita simbolistă, Bacovia o exploatează oarecum din exterior, cu o 
distanță ce merge de la ironia imperceptibilă la parodie. Interesant e de a constata că, având 
simţul convenției „decadente”, el nu elimină nimic din ea, n-o subțiază, nu încearcă s-o facă 
invizibilă, ci, din contra, o îngroașă la maximum (.... La un capăt al poeziei lui se produce o 
dezintegrare a limbajului prin sincopă, prin recurgerea la forme voit prozaice și nearticulate. La 
un altul poetica simbolistă este supralicitată și uneori compromisă prin patetism. " (N. 
Manolescu, G. Bacovia, în Mircea Zaciu, Marian Papahagi, Aurel Sasu (coord.). Dicţionarul 
scriitorilor români, A-C București, Editura Fundaţiei Culturale Române, 1995). 


PENTRU INCEPUT 

1. Ascultaţi una dintre nocturnele lui Chopin. 

2. Notaţi-vă în caiete stările, sentimentele și culorile pe care vi le sugerează muzica. Confruntaţi 
apoi răspunsurile date. 

3. Cum explicaţi diversitatea răspunsurilor? 


NOCTURNĂ 


de George Bacovia 


Clar de noapte parfumat, 

O grădină cu orizontul depărtat... 

Şi în somn, pe banca veche, cugetări se contrazic. 
Greierul zimţează noaptea, cu nimic. 


Cum te-am aşteptat... 
Totul a trecut - 

Luna pare, în oftat. 

Un continent cunoscut. 


Aici e frumos aranjat 
Orice fir; 

Veacurile-au stat 

Un oraș, pe vale, - Suvenir. 


Clar de noapte parfumat, 

O grădină cu orizontul depărtat... 

Şi în somn, pe banca veche, tot mai mic... 
Greierul zimţează noaptea, cu nimic... 


Poezia apare în volumul „Scântei galbene”, publicat în 1926 (al doilea volum al poetului, apărut la 10 
ani distanţă faţă de „Plumb”, volumul de debut). 


DISCUTAREA TEXTULUI 

Sunet, sentiment și culoare 

„În poezie m-a obsedat întotdeauna un subiect de culoare. Pictura cuvintelor, sau 
audiţia colorată, cum vrei s-o iei... Pictorul întrebuințează în meșteșugul său culorile: 
alb, roșu, violet. Le vezi cu ochii. Eu am încercat să le redau cu inteligenţă, prin cuvinte. 
Fiecărui sentiment îi corespunde o culoare. Acum în urmă, m-a obsedat galbenul, 
culoarea deznădejdei. De aceea ultimul volum poartă titlul Scântei galbene"(G. Bacovia) 


1. Recitiţi poezia „Nocturnă” și numiţi o culoare și o stare pe care le puteţi asocia 
textului. Explicaţi ce anume din text v-a determinat să răspundeţi într-un anumit fel. 

2. Notaţi în caiete cuvintele și sintagmele ce se înscriu în aria semantică a nopții. 
Confirmă acestea intuiţia voastră (răspunsul la primul exerciţiu) sau aduc nuanţări care 
vă determină să vă reformulaţi răspunsul? 

3. Identificaţi sinestezia din prima şi din ultima strofă și precizaţi ce senzaţii sunt 
suprapuse în imaginea respectivă. Ce vă sugerează combinaţia de percepții prin care 
este descrisă noaptea? 

4. Precizaţi prin ce anume vă nedumerește versul „Greierul zimțează noaptea, cu 
nimic". Ce tip de percepție se adaugă, prin versul citat, la crearea imaginii nopții? Cum 
interpretaţi finalul versului? Puteţi alege un răspuns dintre următoarele variante sau 
puteţi formula o opinie proprie: 

* țârâitul greierului este un sunet monoton, care nu aduce nimic nou peisajului 
nocturn; 

* țârâitul greierului este un sunet insignifiant, aproape imperceptibil în grădina 
„Cu orizontul depărtat"; 

* țârâitul greierului este doar bănuit, imaginat ca un adaos sonor al nopții. 


Dicţionar literar 


Sinestezie - asociere a unor senzaţii de natură diferită, suprapunere 
sau echivalare a senzaţiilor (vizuală, auditivă, olfactivă etc.) concentrată 
într-o metaforă. Exemple: „parfum sonor", „sunet violet". 


Lumea din afară şi cea dinăuntru 

„Acest continuu duel din poezia bacoviană între afară şi înăuntrul" (Ion Caraiori, 
Sfârșitul continuu. Bucureşti, Editura Cartea Românească, 1977) 

1. Ce relaţie credeţi că există între imaginea exterioară (a nopții) și imaginea 
interiorităţii („Şi în somn, pe banca veche, cugetări se contrazic")? Alegeţi dintre 
următoarele variante sau formulaţi o opinie proprie: 

* între cele două imagini există o armonie, o continuitate. 
* între cele două imagini există o tensiune, o contradicţie. 
* Cele două imagini sunt paralele, nu există nicio legătură între ele. 

2. Exterioritatea se desfășoară, în poemul „Nocturnă”, pe două dimensiuni: prima 
este spaţiul terestru al grădinii, iar a doua este spaţiul cosmic al lunii. Notaţi în caiete 
imaginile care sugerează o suprapunere parţială a celor două dimensiuni ale 
exteriorității. 

3. Alegeţi dintre următoarele simboluri asociate grădinii pe acela care credeţi că 
este actualizat în contextul poemului „Noctumnă”: 

* simbol al Raiului pământesc; 

* simbol al Cosmosului; 

* simbol al Paradisului celest; 

* simbol al stărilor spirituale care corespund şederilor în Paradis; 
* altceva. 

Argumentaţi în scris (maximum 10 rânduri) alegerea făcută. 

4. Discutaţi rolul pe care luna îl are în text. Este un element simbolic? Dacă 
răspunsul vostru este afirmativ, descoperiţi ce simbolizează (puteţi consulta și un 
dicționar de simboluri). Este doar un element de decor? Explicaţi. 


5. Comentaţi în scris strofa a treia, având în vedere și răspunsurile la exerciţiile 3 
și 4. 

a. Stabiliți mai întâi care dimensiune a exteriorităţii (grădina sau astrul selenar), 
indicată doar prin deicticul „aici“, este descrisă în această strofă. Explicaţi-vă opțiunea. 

b. Ce semnifică, în context, substantivele „fir" şi „oraş"? 

c. Care este ideea poetică sugerată în această strofă? Răspundeţi după ce alegeți 
versul-cheie. 

d. Explicaţi efectul simplităţii limbajului și al exprimării eliptice din ultimul vers. 

e. Analizaţi elementele de prozodie (măsură, rimă, ritm) în legătură cu ideea 
sugerată. 

6. Cui credeţi că îi este adresat versul „Cum team aşteptat..?" Motivaţi-vă 
răspunsul. 

7. La ce se referă următorul vers din strofa a doua. „Totul a trecut?” Explicaţi. 

8. Comparaţi prima și ultima strofă. Ce semnificaţii desprindeţi din modificarea 
finalului versului al treilea? La cine credeţi că se referă atributul adjectival „tot mai 
mic?" Explicaţi. 

9. Ideile poetice nu sunt formulate explicit, ci sunt doar sugerate în text, cu 
economie de procedee expresive. Scrieţi, într-un eseu de 20 rânduri, care este 
interpretarea pe care o daţi fiecare dintre voi textului. Citiţi, apoi, 3-4 eseuri și discutaţi 
pe marginea lor. 


Dicţionar literar 


Simbol - poate fi recunoscut fie datorită unor factori din afara textului, fie 
datorită unor factori din interiorul acestuia. Lectura simbolică se bazează pe 
cunoștințele culturale ale cititorului (care știe, de exemplu, că luna este simbolul 
transformării şi al creșterii), dar e declanșată de semnale oferite de text, de o prezenţă 
marcată ca atare (nu orice menționare a lunii într-un text are valoare simbolică). 

Simbolism - curent literar afirmat la sfârșitul secolului al XIX-lea mai întâi în 
Franţa și Belgia, apoi răspândit în întreaga Europă; și-a prelungit ecourile până în 
preajma Primului Război Mondial. În simbolism se impune idealul poeziei pure, iar 
ambiguitatea devine principiul limbajului poetic modern. Caracteristice sunt: folosirea 
simbolului, renunțarea la explicit în favoarea sugestiei, exprimarea de stări vagi, fluide, 
muzicale. Simboliștii practică inovaţii prozodice, preţuiesc muzicalitatea poeziilor cu 
formă fixă, impun versul liber și poemul în proză, în plan psihologic, se înregistrează o 
stare de ruptură, de criză, de anxietate - care ia forme de nevroză, spleen (insatisfacție și 
plictis). Poezia simbolistă are un aer comun mai ales la nivel tematic: decorul citadin, 
spaţiile exotice, „paradisurile artificiale" (alcool, opiu), decorul macabru, muzicalitatea, 
simbolurile ezoterice, trecerea timpului. 


Dicţionar cultural 


Muzică - arta de a exprima sentimente și idei cu ajutorul sunetelor combinate 
într-o manieră specifică. Elementele limbajului muzical sunt melodia, ritmul și armonia. 

Nocturnă - piesă muzicală, vocală sau instrumentală cu caracter liric, visător și 
melancolic. 


DINCOLO DE TEXT 


1. Citiţi integral volumul „Scântei galbene” și discutaţi în ce măsură mărturisirea lui 
Bacovia referitoare la starea sufletească (deznădejdea) din care s-a născut această carte 
se confirmă la lectură. 

2. Alegeţi, din acest volum, o poezie care vi se pare asemănătoare cu Nocturnă din 
punctul de vedere al ideilor poetice și al tonalităţii. Alegeţi, din același volum, o poezie 
care vi se pare că descrie o stare sufletească opusă celei sugerate în Nocturnă. 

3. Căutaţi într-un album de artă sau pe internet picturi ale lui Edvard Munch 
(1863-1944), artist expresionist norvegian. Discutaţi în ce măsură viziunea acestuia vi 
se pare apropiată de cea a textelor bacoviene. 

4. Ascultaţi Nocturnele lui Chopin și discutaţi despre deosebirile dintre limbajul 
muzical și cel al literaturii. 


CRITICII SPUN 

1. Unii critici argumentează apartenenţa lui Bacovia la simbolism. Observaţi în ce 
măsură afirmaţiile de mai jos sunt adecvate poemului „Nocturnă”: 

„O acută notație a senzaţiilor de moarte, de descompunere, de plictis organic, de 
degradare a materiei și dezaxare a eului, în reacțiile lui cinestezice, invadează în opera 
poetului, afirmat cu o violență crispată, eliptică, dacă nu sintactică, în juxtapunerea 
notaţiilor (...) Eul bacovian răsucește un tragic, un obsedant scâncet, suferinţa se clatină 
într-o semisomnolență în care instinctul vital alterat posedă nu ştiu ce încordată 
luciditate; materia în dezagregare are un fel de conștiință de sine, vizibilă în însuși 
propriul ei proces de dezatomizare; ea umple toată conștiința reflexivă a poetului, 
manifestată printr-o atentă notație." (Pompiliu Constantinescu, Scrieri, I, Bucureşti, 
Editura pentru Literatură, 1967) 

„Simbolismul poetului e acela din tradiția sumbră a baudelaireanismului, care a 
cântat ploaia insinuantă, rece, provincia, urâtul funebru, monotonia burgheză, tristeţea 
autumnală." (G. Călinescu, Istoria literaturii române de la origini până în prezent, Bucureşti, 
Fundaţia Regală pentru Literatură și Artă, 1941) 

2. Alţi eseiști și critici literari susțin, dimpotrivă, ideea că poezia bacoviană 
depășește simbolismul, fiind mai aproape de poezia modernă a absurdului sau a dramei 
existenţiale. Recitiţi poezia „Nocturnă” prin prisma următoarelor reflecții și discutaţi în 
ce măsură le consideraţi adecvate: 

„George Bacovia e cel mai modern poet român din prima jumătate a acestui secol 
şi unul dintre precursorii europeni ai celor mai noi tendinţe din literatura universală de 
azi; absurdul, drama existenţială, pustiul istoric al lui Eliot, sau amurgul lui Trakl, negrul 
biologic-larvar al lui Beckett, antimetaforismul expresiei sau, ca să utilizez un termen 
din artele plastice, nonfigurativismul ei - toate aceste elemente se prefigurează în 
strania și derutanta operă a acestui mare poet." (A.E. Baconsky, G. Bacovia, în Panorama 
poeziei universale contemporane. București, Editura Albatros, 1972) 

„(...) poezia bacoviană deţine, prin postulatul ei tragic, o virtualitate universală și 
profund contemporană, justificând confruntarea cu câţiva dintre marii martori ai 
aceleiași tensiuni, care sunt Kafka, Camus, Beckett. Tragismul bacovian are un element 
comun cu viziunea modernă a tragicului: caracterul cotidian al obârşiei și sensului său 
general. Conceput ca un derivat al condiţiei sociale, al situaţiei omului într-o lume 
strâmb întocmită, tragicul este simţit, în ultimă instanţă, în ipostaza supremă a 
blestemului de a trăi. Omul tragic modern apare culpabil pur și simplu fiindcă există. E 
sentimentul ce-l degajă, odată cu eroii lui Kafka, Beckett, Camus și Sartre (...) eroul liric 
bacovian." (Mihail Petroveanu, Prefaţă la G. Bacovia: „Opere", București, Editura Minerva, 
colecţia „Scriitori români", 1978) 


„Printr-o deosebită capacitate artistică de a se impersonaliza, Bacovia exprimă 
valori umane aflate în criză, în drama mediocrului cotidian. Impersonalizarea, care 
situează eul creator într-o fecundă expectativă mediană, reușeşte să dezvolte la 
nesfârşit obsesia bacoviană tutelară: omul macerat de singurătate. (...) „Expresionismul” 
lui Bacovia nu este atât unul al temelor, cât unul de concepţie. Între punctul de fugă 
exterior și punctul fix interior se înscrie și se reprezintă spaţial toată gama stărilor 
psihice bacoviene." (Dinu Flămând, Introducere în opera lui G. Bacovia, Bucureşti, Editura 
Minerva, 1979) 


BIBLIOTECI DESCHISE 

1. Citiţi (de preferinţă, în original), în funcţie de limba străină pe care o studiaţi, o 
scriere aparţinând unuia dintre autorii menţionaţi mai sus în legătură cu G. Bacovia. 

2. Citiţi volumul „Romanţe pentru mai târziu” de Ion Minulescu. Observaţi în ce fel 
simbolismul minulescian se apropie sau este diferit de poeziile lui Bacovia. 


CITIŢI DESPRE.. 

Dintre studiile în care Bacovia a fost consacrat ca poet prin excelență modern, 
puteţi citi: 

Mihail Petroveanu, George Bacovia, Editura Cartea Românească, București, 1972 
(ediția I, 1969); Dinu Flămând, Introducere in opera lui G. Bacovia, Bucureşti, Editura 
Minerva, 1979; Gheorghe Grigurcu, Bacovia, un antisentimental. București, Editura 
Albatros, 1972; Daniel Dimitriu, Bacovia după Bacovia, Editura Junimea, 1998; Mircea 
Scarlat, G. Bacovia, Nuanţări, Bucureşti, Editura Cartea Românească, 1987; Theodor 
Codreanu. Complexul Bacovia, Editura Litera Internaţional, 2002. 


Revelarea misterului existentei 


Lucian Blaga (1895-1961) - poet, dramaturg și filozof. Fiu de preot, este al 
nouălea copil al familiei. Își face studiile primare la școala germană din Sebeş-Alba, 
urmate de Liceul „Andrei Şaguna" din Brașov și de Facultatea de Teologie din Sibiu 
(1914-1917), unde se înscrie pentru a evita înrolarea în armata austro-ungară. 
Absolvent (în 1920) al Facultăţii de Filozofie a Universităţii din Viena. În 1910 îi apar 
primele poezii în revista „Tribuna” din Arad. În 1919 Sextil Pușcariu îi publică „Poemele 
luminii”, mai întâi în „Glasul Bucovinei” şi „Lamura”, apoi în volum. După terminarea 
studiilor, se stabilește la Cluj. Este membru fondator al revistei „Gândirea” (apărută în 
1921), de care se desparte în 1942, şi înfiinţează, la Sibiu, revista „Saeculum” (1942- 
1943). O lungă perioadă (1926-1939), va lucra în diplomaţie, fiind, succesiv, atașat de 
presă și consilier la legaţiile României din Varșovia, Praga, Berna și Viena, ministru 
plenipotenţiar la Lisabona, își continuă activitatea literară și ştiinţifică, publicând în tot 
acest timp volume de versuri, eseuri filozofice şi piese de teatru. În 1936 este ales 
membru al Academiei Române. Între 1939 şi 1948 este profesor la Catedra de filozofia 
culturii a Universităţii din Cluj, apoi cercetător la Institutul de Istorie și Filozofie din Cluj 
(1949-1953) și la Secţia de istorie literară și folclor a Academiei, filiala Cluj (1953- 
1959). După 1943, nu mai publică niciun volum de versuri originale, deși continuă să 
lucreze (opera sa postumă echivalând-o cantitativ pe cea antumă). Abia în 1962, opera 
sa reintră în circuitul public. 

„Avea în el un farmec ciudat întâi: tăcerile lui care erau foarte expresive. Avea, pe urmă, 
niște ochi demonici...(...) îşi concentra toată ființa în privire. S-a spus despre el case iubea foarte 
mult poate șI pentru că era, în fond, un timid, un delicat un Introvertit: un introvertit totuși care 
era foarte iubit foarte simpatizat.. "(Şerban Cioculescu, Un poet detalia lui Blaga n-o să mai fie în 
România până ce vei închide dumneata ochii în ban Oprişan, Lucian Blaga printre 
contemporani. Dialoguri adnotate. București, Editurile Saeculum și Vestala, 1995) 

Inaugurată cu „Poemele luminii” (1919), opera poetică antumă a lui Blaga cuprinde, 
până în 1943, încă şase volume: „Pașii profetului”, „În marea trecere”. „Lauda somnului”, „La 
cumpăna apelor”, „La curţile dorului”, „Nebănuitele trepte”. Poeziile nepublicate în timpul 
vieţii au fost grupate de autor în patru cicluri: „Vârsta de fier 1940-1944”, „Corăbii cu 
cenușă”. „Cântecul focului”, „Ce aude unicornul”. Poezie de cunoaștere, construită pe marile 
antinomii universale (lumină _ întuneric, iubire _ moarte, individ cosmos) și având ca 
temă centrală misterul existenţei, creaţia sa lirică evoluează dinspre elanurile vitaliste 
spre „tristețea metafizică” și dinspre imagismul pregnant metaforic spre o simplitate 
clasică a expresiei. Dramaturgia, alcătuită din poeme dramatice, pornește de la miturile 
şi legendele autohtone sau de la evenimente ale istoriei și culturii naţionale (Zamoixe, 
Tulburarea apelor. Meșterul Manole, Cruciada copiilor. Avram lancu). Opera filozofică este 
organizată în patru trilogii (a cunoașterii, a culturii, a valorilor și trilogia cosmologică). 
Câteva culegeri de aforisme și eseuri întregesc, alături de memorialistica din „Hronicul și 
cântecul vârstelor” și de romanul autobiografic „Luntrea lui Caron”, ambele publicate 
postum, imaginea uneia dintre cele mai complexe personalităţi ale culturii române 
moderne. 

„Sete de lumină - fugă de lumină, sete de tăcere - aspirație la cuvânt tendințe ambivalențe 
constituie mareele, fluxul și refluxul acestui univers poetic " (Nicolae Balotă, Lucian Blaga, poet 
orfic, în vol. Euphorion, Bucureşti, Editura pentru Literatură, 1969) 

„Poezia care-mi convine mie, deşi e ultramodernă, o cred însă, în anumite 
privințe mai tradiționalistă decât obișnuitul tradiționalism, fiindcă reînnoieşte o 


legătură pură cu fondul nostru sufletesc primitiv. (...) Îmi voi lua un exemplu din artele 
plastice: Brâncuși. Acest artist reia o tradiţie cu mult mai veche decât așa-zisa sculptură 
tradiționalistă, înnodând firul cu fondul nostru primitiv bizantin. Pentru această artă 
sunt și eu." (Lucian Blaga, Interviu luat de I. Valerian. Viaţa literară, 1926). 


PENTRU ÎNCEPUT 


1. Aţi ascultat vreodată marea într-o scoică? Scrieţi, în 5 minute, despre 
sentimentul pe care l-aţi avut punând scoica la ureche. Citiţi apoi câteva lucrări în faţa 
clasei. 

2. Când întâlniți cuvântul inimă într-o poezie, la ce vă gândiţi? Discutaţi în perechi 
şi apoi notaţi pe tablă răspunsurile voastre. 

3. Alegeţi, dintre aforismele de mai jos (din volumul „Pietre pentru templul meu” de 
Lucian Blaga), unul în care vă identificaţi propriile gânduri sau care este mai aproape de 
ideile voastre. Lucraţi în echipe de câte 5. După ce şi-a făcut fiecare opţiunile, discutaţi 
în grup despre ele. 

* „Orice colț sufletesc din noi are atâta rezonanţă pentru tot ce se petrece în noi, 
încât de multe ori mi se pare că fiecare idee are o inimă care bate pentru ceva - şi fiecare 
simțământ un cap care cugetă." 

* „După ce descoperim că viaţa n-are niciun înțeles, nu ne rămâne decât să-i dăm 
un înţeles!" 

* „Există ascunsuri ale sufletului uşoare ca umbrele: ele dispar de îndată ce încerci 
să le luminezi..." 

* „Adesea eul ni se revelează mai bine tocmai în acele stări sufletești, pe care le 
simțim mai străine de ființa noastră. Ciudat: când suntem mai aproape de noi, ne 
credem mai departe..." 


SCOICA 

de Lucian Blaga 

C-un zâmbet îndrăzneț privesc în mine 
şi inima 

mi-o prind în mână. Tremurând 

îmi strâng comoara la ureche și ascult. 
Îmi pare 

că țin în mâni o scoică în care 

prelung și neînțeles 

răsună zvonul unei mări necunoscute. 


O, voi ajunge, voi ajunge 
vreodat' pe malul 

acelei mări, pe care azi 
o simt, 

dar nu o văd ? 


Poezia este publicată în „Glasul Bucovinei”, II, nr. 124,18 aprilie 1919, fiind 
introdusă apoi în volumul de debut „Poemele luminii” (apărut în același an, 1919). 


DISCUTAREA TEXTULUI 
Perceperea plastică a interiorităţii 


„Formula „imi pare că.” revine de multe ori în „Poemele luminii”, 
recurenţa dovedind preferința poetului. Formula implică o neîncredere în 
simţuri, dar este și o „strategie” pentru atenuarea unor impresii prea 
şocante: „imi pare_că sunt o stalactită într-o grotă uriașă, _ în care cerul 
este bolta” (Stalactita). Nu este vorba de percepţie senzorială, ci de 
reprezentarea unui proces imaginativ. Dovada cea mai clară în privinţa 
primatului fanteziei este oferită în poemul „Scoica”. (..) Totul se petrece în 
sfera imaginarului, „părerea” justificându-se numai prin raportare la 
fantezie." (Mircea Scarlat, Istoria poeziei românești, vol. III, Bucureşti, Editura 
Minerva, 1986, p. 248) 

1. Recitiţi prima strofă a poeziei „Scoica” și discutaţi în ce măsură 
percepțiile descrise vă surprind sau vi se par imagini poetice comune. 
Explicaţi. 

2. Identificați percepțiile de tip vizual, tactil și auditiv din primele 
patru versuri. Notaţi verbele prin care sunt transcrise cele trei tipuri de 
percepții. Comentaţi în scris această strofă pornind de la una dintre 
variantele de mai jos sau propunând una proprie: 

* percepţia senzorială multiplă indică o „neîncredere în simţuri"; 
* percepțiile descrise sunt un reflex al fanteziei poetice; 
* percepțiile descrise sunt căi poetice de cunoaștere a sinelui. 

3. Explicaţi care credeţi că este sensul substantivului „inimă” în text. 
Cuvântul este folosit cu sens propriu sau cu sens figurat? Urmăriţi, pentru a 
răspunde la această întrebare, rețeaua semantică în care intră aici 
substantivul „inimă": inimă - comoară - scoică - mare necunoscută. Propuneţi un 
sinonim pentru inimă care să acopere conotaţiile sugerate de seria de 
imagini metaforice menţionate. 

4. Realizarea sensurilor simbolice se produce prin interacțiunea 
semantică între termeni și context, procesul fiind reciproc: contextul 
impune sensurile sale asupra termenului reliefat, iar acesta, devenit simbol, 
iradiază sensul său asupra cuvintelor din jur. Consideraţi că, în poemul 
Scoica, apare un astfel de proces al realizării sensului simbolic al unor 
termeni? Argumentați. 

5. Explicaţi în scris de ce privirea îndreptată spre sine este însoţită de 
un „zâmbet îndrăzneţ". Ce anume sugerează „zâmbetul îndrăzneţ" 
(încântare a descoperirii sinelui, narcisism, derizoriul încercării de 
autocunoaștere, altceva)? 

6. Între percepțiile descrise în primele patru versuri (care exprimă 
posibilitatea de cuprindere prin simţuri a interiorității) și percepția 
auditivă din ultimele două versuri ale primei strofe („prelung și neînțeles 
răsună zvonul unei mări necunoscute"), ce asociază interiorităţii atributele 


misterului, ale tainei - motiv specific liricii lui Lucian Blaga - apare o 
tensiune poetică. Comentaţi în scris semnificaţia acestei tensiuni. 


Retorica îndoielii 


„Am întâlnit pe stradă un copil, ţinea o scoică de mare la ureche și 
asculta c-un zâmbet de-o naivitate divină. Mi-a spus că „ascultă marea”... Și 
mi-am adus aminte de marii, tăcuţii și neastâmpăraţii visători, cărora li se 
pare că aud în cutare lucru - banal și fără rost pentru ceilalți oameni - 
cântecul cerului sau armonia cosmică, vuietul surd şi monoton al vieţii sau 
zvonul nemărginit de trist al existenţei întregi..." (Lucian Blaga, într-o 
scrisoare din 5 decembrie 1916 către Cornelia Brediceanu, viitoarea soţie a 
poetului) 

1. A doua strofă a poemului se opune, din mai multe puncte de 
vedere, celei dintâi. Discutaţi, comparativ, următoarele aspecte: 

* timpul verbelor; 
* aspectul afirmativ sau negativ al verbelor; 
* caracterul enunțiativ sau interogativ al frazelor. 

2. Există în strofa a doua o serie de mijloace retorice: repetarea 
verbului „voi ajunge", folosirea interjecției exclamative „o" la începutul 
strofei, fraza interogativă. Alegeţi dintre următoarele variante care 
sugerează efectul pe care mijloacele menţionate le au asupra semnificației 
textului: 

* ele induc ideea că interioritatea proprie are o complexitate ce poate 
fi doar intuită; 

* susțin o atitudine contemplativă asupra propriei interiorităţi; 

* sprijină negarea „adevărului" oferit de percepțiile senzoriale; 

* au alt efect, pe care-l puteţi formula voi înșivă. 

3. Comentaţi sintaxa adversativă a ultimelor două versuri: „o simt, 
dar nu o văd". Comparaţi-o cu sintaxa primelor patru versuri. 

4, Alegeţi, dintre variantele formulate de poet în scrisoarea citată, pe 
aceea pe care o consideraţi cea mai apropiată de semnificaţiile poemului 
„Scoica”. Puteţi propune și o variantă proprie. Zgomotul scoicii se referă aici 
la: 

* cântecul cerului sau armonia cosmică; 
* vuietul surd și monoton al vieţii proprii; 
* zvonul nemărginit de trist al existenţei. 

5. Poezia este scrisă în vers liber. Observaţi care sunt cuvintele 
reliefate prin versurile scurte și explicați de ce a ales poetul să le 
evidenţieze în acest mod. 


Dicţionar literar 


Sugestie - tehnică poetică opusă discursivității, deci enunțului 
declarativ, rațional, articulat logic, și bazată pe indicarea voit fragmentară, 
parțială, a unor idei și sentimente care rămân neexprimate explicit. Vagul și 
indecizia au avantajul de a crea posibilitatea unor noi conexiuni, asociaţii, 
de a permite lecturi multiple ale textului, mizându-se deci pe colaborarea 
cititorului. Mișcarea simbolistă a făcut din sugestie unul din punctele sale 
programatice. 

Versuri libere - versuri lipsite de constrângerile de ordin prozodic 
ale poeziei clasice. Ele sunt scrise în metru diferit în cadrul aceleiași poezii, 
fiind adesea lipsite chiar și de rimă și de ritm. Versul liber nu este totuși o 
simplă proză, expusă tipografic în șiruri mai lungi sau mai scurte de 
cuvinte. Poezia în vers liber are un ritm al ei, care corespunde gândirii și 
trăirii poetului. 


DINCOLO DE TEXT 

1. Citiţi integral volumul „Poemele luminii” și alegeţi două poezii care 
credeţi că abordează aceeași temă a interiorităţii misterioase, de nepătruns 
sau chiar contradictorii. 

2. Citiţi, din ciclul „Corăbii cu cenușă”, poezia „Scoici”, publicată în 
„Contemporanul”, în anul 1961, deci după mai mult de 40 de ani de la 
volumul de debut. Discutaţi în ce măsură scoica devine aici un altfel de 
simbol decât cel din textul studiat. Comparaţi ideile poetice, precum și rolul 
procedeelor expresive şi al versificaţiei în cele două poeme. 

3. Scrieți un eseu sau o poezie despre ce vă imaginaţi că puteți 
descoperi voi înșivă în zgomotul unei scoici. 


CRITICII SPUN 

1. Citiţi opiniile de mai jos și comentaţi în scris în ce măsură ele vă 
ajută în înţelegerea și interpretarea poeziei „Scoica”: 

„Tărâmul esenţial al acestei poezii nu e, fără îndoială, acela al 
„materiei în veşnică frământare celulară”, după cum nu e nici acela al unei 
pure transcendenţe. Acest tărâm este un continent al sensibilităţii, al 
sufletescului, al spaţiului psihic. Blaga e poetul animei în veșnică frământare, 
într-un continuu efort de autorevelare și de autodepășire. Desigur, nu 
înțelegem prin anima doar domeniul trăirilor subiective ale poetului, ci 
acela al unor experiențe depășind această subiectivitate. Lucian Blaga nu 
este poetul unor aventuri existenţiale, ci al unor experiențe esenţiale. Și 
acest caracter esenţial al lirismului său - care îl înrudește mai mult cu Ștefan 
George decât cu Rilke, deși acesta i-a fost atât de aproape, cu Holderlin mai 
mult decât cu Goethe, cu care s-ar fi vrut asemănător - această esențialitate a 
lirismului său face din Blaga unul din poeţii moderni înnoitori de poezie." 


(Nicolae Balotă, Lucian Blaga, poet orfic, în vol. Euphorion, Editura pentru 
Literatură, Bucureşti, 1969) 

„Sondând incognoscibilul, Blaga a scris o poezie de cunoaștere 
suigeneris. Intre marii noștri poeţi interbelici, el este cel care a acordat cea 
mai mare atenție semnificatului. Lucrul l-ar fi făcut desuet dacă nu 
înțelegea adevărul într-un chip foarte modern. Blaga punea accentul pe 
expresivitate, nu pe justețea logică a enunţțului. (...) Fiind, probabil, 
reprezentantul cel mai ilustrativ al modernismului moderat, Blaga a inovat 
în tăcere, așezând piatră lângă piatră la templul liric a cărui valoare nu a 
pus-o nimeni la îndoială." (Mircea Scarlat, op. cit, pp. 268, 281) 

2. Identificati, între direcţiile poeziei blagiene enumerate mai jos, pe 
aceea care poate fi regăsită în poezia „Scoica”: 

„Înnoitoare în contextul poeziei româneşti a momentului. „Poemele 
luminii” marchează o importantă deschidere spre manifestările novatoare 
din lirica europeană, schițând - pentru întreaga operă a lui Blaga - câteva 
din marile direcţii ale unei viziuni ce urma să se îmbogăţească și 
aprofundeze pe parcurs: configurarea spaţiului ca „geografie mitologică”, 
dubla ipostază a subiectului liric ca eu problematic și eu integrat în Totul 
cosmic, preferința pentru un „cosmos generic” puternic codificat, ce va 
permite articularea tuturor elementelor într-un „sistem” simbolic coerent, 
pe coordonate mitice etc." (Ion Pop, în Dicţionar analitic de opere literare 
românești vol. III, Cluj-Napoca, Casa Cărţii de Știință, 2004, p. 371) 


BIBLIOTECI DESCHISE 

1. Citiţi volumul de aforisme „Pietre pentru templul meu” de Lucian 
Blaga. 

2. Citiţi volumul de eseuri „Feţele unui veac” (1926) sau măcar ultimul 
eseu, dedicat Noului stil, în care puteţi descoperi ce gândea Lucian Blaga 
despre cultura timpului său. 

3. Răsfoiţi un album cu lucrările lui Constantin Brâncuși, artist a cărui 
viziune artistică se apropie în multe puncte de cea a poetului Lucian Blaga. 
Opriţi-vă asupra diferitelor variante ale sculpturii „Maâiastră” și citiți poezia 
„Pasărea sfântă” a lui Blaga, pentru a observa cum se poate realiza dialogul 
dintre arte. 


CITIŢI DESPRE... 

Ov. S. Crohmălniceanu, Literatura română între cele două războaie 
mondiale, vol. II, București, Editura Minerva, 1974 (ed. a II-a), pp. 192-198 - 
studiu important pentru argumentele aduse în delimitarea creaţiei blagiene 
de „gândirism" și tradiționalism și pentru identificarea trăsăturilor care o 
apropie de modernism. 


Nicolae Balotă, Lucian Blaga, poet orfic, în Euphorion, București, Editura 
pentru Literatură, 1969 - pp. 305-311 - observaţii nuanțate despre 
tensiunea contrariilor din poezia lui Blaga. 

Ion Pop, Lucian Blaga - universul liric. București, Cartea Românească, 
1981 - o reconstrucţie a sistemului poetic blagian, pe trei planuri (Ipostazele 
eului Figurile spațiului, Mytos și logos); ca”ea propune o viziune proaspătă și 
coerentă asupra liricii lui Blaga. 


Convenţia confesiunii poetice 


PENTRU ÎNCEPUT 

1. Împărţiţi o foaie de hârtie în patru, trasând o linie verticală și alta orizontală. 
În primul pătrat desenaţi un simbol care să vă reprezinte, aşa cum vă vedeţi voi, în cel 
de-al doilea un alt simbol care să arate cum credeţi voi că vă percep ceilalţi, în căsuţa 
următoare desenaţi ceva care să sugereze pasiunile _ preocupările voastre, iar pentru 
ultima căsuță găsiți un simbol pentru aspiraţiile voastre (ce aţi vrea să deveniți, ce 
preocupări de viitor aveţi). 

2. Doi elevi își vor prezenta oral blazonul. Toţi elevii își vor afișa apoi blazoanele, 
semnate. În timp ce vizitaţi” galeria cu afişe, puteţi pune întrebări legate de simbolurile 
din blazoanele afișate. 


BIOGRAFIE 
de Lucian Blaga 


Unde și când m-am ivit în lumină, nu știu, 
din umbră mă ispitesc singur să cred 

că lumea e o cântare. 

Străin zâmbind, vrăjit suind, 

în mijlocul ei mă-mplinesc cu mirare. 
Câteodată spun vorbe cari nu mă cuprind, 
câteodată iubesc lucruri cari nu-mi răspund 
De vânturi și isprăvi visate îmi sunt ochii plini, 
de umblat umblu ca fiecare: 

când vinovat pe coperișele iadului, 

când fără păcat pe muntele cu crini. 


Închis în cercul aceleiaşi vetre 

fac schimb de taine cu strămoşii, 
norodul spălat de ape subt pietre. 
Seara se-ntâmplă mulcom s-ascult 
în mine cum se tot revarsă 
poveştile sângelui uitat de mult. 
Binecuvânt pânea şi luna. 

Ziua trăiesc împrăștiat cu furtuna. 


Cu cuvinte stinse în gură 

am cântat şi mai cânt marea trecere, 

somnul lumii, îngerii de ceară. 

De pe-un umăr pe altul 

tăcând îmi trec steaua ca o povară. 

Poemul este inclus în volumul „Lauda somnului” (1929) Există şi alte 

variante, unele rămase în manuscris. Cea mai veche dintre ele este cea intitulată 
„Biografia mea pentru un prieten”, publicată în „Gândirea”, în 1925. 


Note lexicale 
ispiti, vb. refl. - (înv.) a se lăsa ademenit, a cădea în ispită, a greşi. 
vatră, sf. - (în text) loc de baștină, de origine. 


mulcom (forma literară, molcom), adj. (adesea adverbial) - fără violență sau 
intensitate; liniștit, lin, domol, potolit. 


DISCUTAREA TEXTULUI 

Biografia poetică - loc de coincidenţă a contrariilor 

„Eu şi corola de minuni a lumii: doi poli între care promite să se desfășoare spaţiul 
unei perpetue tensiuni, al unei necontenite năzuinţe de apropiere, până la identificare; 
doi poli dintre care cel mai ameninţat (dar și cel mai ameninţător) este întâiul - căci 
dacă lumea este dată de la început ca un ansamblu deplin constituit și supus unei ordini 
superioare, nu acelaşi lucru se poate spune despre subiectul uman oscilând între 
posibilități de opţiune contradictorii, de natură a-i limpezi sau tulbura imaginea despre 
univers." (Ion Pop, Lucian Blaga - universul liric. București, Editura Cartea Românească, 
1981) 


1. Citiţi de câteva ori poezia și notaţi-vă apoi în caiete primele impresii. Despre ce 
fel de „biografie" credeți că este vorba aici? 

2. O primă opoziţie care apare în poemul „Biografie” este cea dintre „lumină" și 
„umbră", devenite aici limitele între care pendulează eul poetic. Discutaţi posibilele 
semnificaţii ale celor două imagini în context, pornind de la sugestiile de mai jos: 

* lumina și umbra definesc în mod egal lumea, care este viaţă, dar și spaţiu al 
trecerii și al 

morții; 

* lumina este semnul începutului conștiinței de sine, iar umbra simbolizează 
destinul uman, misterios și fragil; 

* lumina semnifică un anumit tip de cunoaştere, cea poetică, în vreme ce umbra 
reprezintă limitele cunoașterii raționale; 

* lumina este semnul împlinirii, iar umbra reprezintă necunoscutul, tainicele ispite 
în drumul spre împlinirea de sine. 

3. Marcat de contradicţiile universului, eul se dedublează („străin zâmbind") sau 
se regăsește („mă-mplinesc") permanent, ca într-o vrajă. Care credeţi că este aici sensul 
împlinirii, al mișcării ascensionale („vrăjit suind")? Discutaţi următoarele variante sau 
propuneţi voi altele: 

* cunoașterea obiectivă a lumii prin experienţă directă; 
* cunoașterea poetică a lumii prin proiectarea percepţiilor eului; 
* cunoașterea de sine. 

4. Tensiunea lirică născută din negaţie e prezentă adesea în poezia lui Blaga. În 
versurile 6 şi 7 („Câteodată spun vorbe cari nu mă cuprind, câteodată iubesc lucruri 
cari nu-mi răspund") apare mărturisirea „nevoii de transfigurare a lumii și a conștiinței 
acestei iluzionări" (George Gană, studiu introductiv la Poezia lui Lucian Blaga, în Lucian 
Blaga, Opere, vol. I, București, Editura Minerva, 1982). Explicaţi în scris această afirmaţie, 
referindu-vă şi la versul 8 („De vânturi și isprăvi -visate- îmi sunt ochii plini") şi stăruind 
asupra participiului subliniat. 

5. O altă relație polară, care apare uneori în poezia lui Blaga ca o 
complementaritate și continuitate a contrariilor, este cea dintre vinovăţie și puritate 
(„De unde-și are raiul- lumina? Știu: îl luminează iadul cu flăcările lui!". Lumina raiului). 
Identificaţi imaginile prin care se exprimă în poem această relaţie și comentaţi-le în 
scris. Insistaţi asupra celor două imagini (a iadului și a raiului: „coperişele iadului", 
„muntele cu crini"), explicând metaforele atât în ceea ce priveşte sugestiile cromatice, 
cât și în legătură cu simbolistica „coperișului" și a „muntelui". 


6. Cum interpretaţi precizarea că aceste trăsături contradictorii apar ca fiind 
comune fiinţei umane în genere („de umblat umblu ca fiecare")? Discutaţi variantele de 
mai jos: 

* ca pe o contradicţie a personalităţii artistului (care, pe de o parte, „visează", 
trăiește în spaţiul propriei imaginaţii, având deci legături cu ilimitatul, iar, pe de altă 
parte, „umblă" şi pe pământ, la fel ca toţi ceilalți oameni); 

* ca pe un indiciu al faptului că, sub aparența unor aspecte particulare, 
„autoportretul" din acest poem trimite la dileme existenţiale general-umane; 

* ca pe o încercare de a-și justifica greşelile omenești prin raportare la regula 
comună a existenței umane. 

7. Feţele diurne și cele nocturne ale autoportretului primesc, în strofa a Il-a, 
coordonate temporale și spaţiale concrete. Astfel, „seara" se asociază cu reculegerea, cu 
reîntoarcerea spre sine și spre strămoși, concentrând și esenţializând spaţiul („în cercul 
aceleiași vetre") și timpul (o durată temporală imensă este parcursă în acest „schimb de 
taine cu strămoșii"), iar „ziua" devine simbol al expansiunii fiinţei, al „risipei“ de sine 
(„ziua trăiesc împrăștiat ou furtuna"). Discutaţi, în acest context, semnificația motivului 
întoarcerii la origini, recurent în poezia lui Blaga. Ca punct de pornire, citiţi și pasajul 
critic reprodus mai jos; 

„Obsesia întoarcerii la origini, atât de puternică în discursul confesiv, ne-a apărut 
perfect susținută și de modelul spaţial construit de poet. Geometria sa cea mai generală 
a putut fi apropiată de figurile cercului și sferei, văzute ca „rotunjime plină” și alimentând o 
reverie a intimităţii protectoare." (Ion Pop, op.cit) 

8. Citiţi următorul monolog al lui Faust din tragedia lui Goethe: „Ah! două suflete- 
mi sălășluiesc în piept, Ce vor necontenit să se dezbine: Unul, de-o aspră poftă de 
dragoste umplut, Cu ghearele-ncleștate, în lume se împlântă; Iar celălalt vânjos, 
desprins de lut, Spre plaiul nalților strămoși s-avântă." (trad. de Ștefan Augustin 
Doinaș) Discutaţi comparativ strofa a II-a din poezia lui Blaga și citatul reprodus aici din 
celebra tragedie „Faust” de Goethe. 

9. Citiţi în dicționarul cultural alăturat diversele semnificaţii atribuite pâinii şi 
lunii. Alegeţi semnificaţiile pe care le consideraţi cele mai potrivite pentru versul 
„Binecuvânt pânea şi luna" în contextul poemului „Biografie”. 


Dicţionar cultural 


Pâinea - simbol al hranei esenţiale, dar și al hranei spirituale (pâinea azimă), 
care reprezintă tristețea privaţiunii, pregătirea pentru purificare și amintirea originilor. 
Pâinea - sub forma ei euharistică - se raportează tradițional la viaţa activă. 

Luna - simbol al transformării și al creșterii; simbol al ritmurilor biologice; 
simbol al timpului care trece; în mitologie, în folclor și în poezie, acest simbol se referă 
la divinitatea femeii și la puterea roditoare a vieţii; luna este şi simbolul visului și al 
inconştientului, ca valori nocturne. 

„Lumea e o cântare" 

„Lumea ca vis a romanticilor devine aici făptura ca somn, tema rămânând în esență 
aceeași, dar cu o coloratură nouă, abisală. (...) Definiţia orfică a lumii nu capătă valori 
sigure în plan etic - nu se ştie dacă această lume-cântare situează entitatea umană în 
sfera Binelui sau a Răului." (Marin Mincu, Introducere în poezia lui Lucian Blaga, în Lucian 
Blaga, Poezii Texte comentate. București, Editura Albatros, 1983) 

1. Discutaţi următoarele posibile interpretări ale metaforei din versul al treilea 
(„Lumea e o cântare") și aduceţi argumente pentru cele pe care le consideraţi adecvate 
poemului „Biografie”. 


* lumea e o cântare, în măsura în care poate fi identificată cu poezia; 

* lumea e o cântare, pentru că, în diversitatea ei fascinantă, există o armonie 
unificatoare; 

* lumea e o cântare, pentru că este comunicare cu cosmicul. 

2. În condiţiile în care „lumea e o cântare", sigur că poetul „cântă". Comentaţi 
efectul asocierii participiului („cuvinte stinse") și a gerunziului („tăcând") cu verbul „a 
cânta", folosit la timpuri diferite (perfect compus și prezent). 

3. Comentaţi în scris, din același punct de vedere, și citatul următor: 

„Semnificaţia simbolică a cântecului trebuie pusă încă o dată în legătură cu 
sentimentul totalităţii și al originarului. (...) Din moment ce trăirea-cântec nu se va mai 
putea manifesta ca atare, ci va trebui să suporte obstacolul semnului distant, al 
cuvântului, demersul poetic se va înfățișa ca act de recuperare a cântecului iniţial 
înstrăinat, de restaurare a primarei condiţii a semnului ce se afla în coincidență magică 
cu obiectul. Paralel, am putea vorbi de fapt și de o recuperare a tăcerii inițiale, cu care 
cântecul nu este, cum am văzut, într-o reală opoziţie, ambele stări fiind revendicate pe 
rând ca realităţi originare ale ființei - duh și suflet al ei. Cântecul este, am putea spune, 
mai degrabă o prelungire, în lumea creatului, a tăcerii originare, în sensul că în el se 
regăsesc echilibrul și armonia ce caracterizau starea purei virtualități pre-verbale, și nu 
numai atât: prin cântec, condiţia cuvântului, de nume al fragmentului înstrăinat, este 
depășită în Totul imnic, aşa cum „corola de minuni a lumii” reprezintă un ansamblu 
rotund care trăiește prin părţile sale reunite. (...) Prin cântec, făptura își mărturisește 
apartenenţa la cosmosul „zilei dintâi” și, prin urmare, existența sa în câmpul de 
gravitație al tăcerii originare." (Ion Pop, op.cit) 


Dicţionar cultural 


Orfism - curent religios în Grecia antică, asociat mitului lui Orfeu; preconiza 
dualismul suflet-corp și credinţa în metempsihoză. Adepții orfismului susțineau ideea că 
numai o viață ascetică poate salva puritatea sufletească de impuritatea trupească. 

Orfeu (Orpheus) - fiul lui Oeagrus, regele Thraciei, și al muzei Calliope; cântăreţ 
şi poet. Neîntrecut în arta sa, se spune că putea chiar să îmblânzească fiarele sălbatice 
prin cântec și poezie. După moartea soţiei sale, Eurydice, Orfeu s-ar fi dus în Infern ca s- 
o readucă pe pământ. Mișcaţi de cântecul său divin, zeii subpământeni se înduplecă și 
consimt s-o redea pe Eurydice vieţii, cu o singură condiţie; pe tot drumul care ducea 
prin lăcașul morţii spre lumea pământenilor, Orfeu, urmat de Eurydice, nu avea voie să 
se întoarcă și s-o privească. Poetul încalcă însă interdicţia, și Eurydice se destramă ca o 
umbră, revenind pentru totdeauna în lăcașul morţii. Orfeu a trăit tot restul vieţii 
îndurerat și singur. 

Metempsihoză - concepție mistică despre transmigrațiunea sufletelor 
individuale, care ar străbate, în vederea purificării, un lung ciclu de incarnări succesive 
în plante, animale și oameni. 


Adevăr și expresivitate 

„Curios este că, după ce renunţarea la confesiune fusese una dintre „lozincile” 
modernităţii poetice. Lucian Blaga se dovedește novator readucând-o în actualitate. (...) 
La scriitorul român, reabilitarea biograficului nu implică și una a tradiționalei confesiuni. Ca și în 
cazul lui Ion Barbu, este vorba de o voce distinctă și autonomă față de cea auctorială. 


Numai spre a o face „creditabilâ” artistul lasă să persiste confuzia între vocea lirică și 
cea auctorială, mânuind în chip inteligent convenţia autenticităţii, într-un text din 
„Poemele luminii” citim: „în piept mi s-a trezit un glas străin și-un cântec cântă-n mine-un 
dor, ce nu-i al meu” (Liniște). Explicaţia oferită aici (mitul reîntrupării) interesează mai 
puţin decât motivul literar al „glasului străin”, ce apăruse și la Eminescu." (Mircea 
Scarlat, op. cit.) 

1. Credeţi că autoportretul care deschide volumul „Lauda somnului” oferă o cale de 
acces spre personalitatea autorului Lucian Blaga sau mai degrabă spre o anumită 
ipostază a eului poetic? Citiţi cele două fragmente critice de mai jos și discutaţi. 

„Cu toate că se intitulează „Biografie” (lucru sugerând consemnarea amănuntelor 
bine ştiutei), textul insistă tocmai asupra necunoscutului din viața artistului: „Unde și 
când m-am ivit în lumină, nu ştiu, din umbră mă ispitesc singur să cred_ că lumea e o 
cântare. Străin zâmbind, vrăjit suind_ în mijlocul ei mă-mplinesc cu mirare.” O lirică 
structurată de taină nici n-ar fi putut miza pe altceva. Singurul lucru cert din Biografie 
atrage atenţia asupra tentaţiei pururi prezente de a sonda, iarăși, necunoscutul: „Seara 
se-ntâmplă mulcom s-ascult în mine cum se tot revarsă. poveştile sângelui uitat de 
mult.” (Mircea Scarlat, op. cit.) 

„În „Biograf ie” regăsim autoportretul din linii sumare şi contrastante schițat în 
„Poemele luminii”. El s-a depărtat însă de confesiunea „sinceră” făcută iubitei, a devenit 
între timp o imagine puternic stilizată, o mască ce acoperă ființa empirică (realitatea sau 
poza ei), revelând chipul interior, real sau năzuit, al poetului, conştiinţa de sine sau 
proiectul scriitorului în legătură cu el însuși." (George Gană, op. cit.) 

2. Cu toate că „eu” este cuvântul cu care Blaga își inaugurează rostirea poetică („Eu 
nu strivesc corola de minuni a lumii"), ceea ce caracterizează versurile antume ale 
poetului nu este totuși confesiunea. Este vorba mai curând de o convenţionalizare a 
autobiograficului, care-i dă poetului posibilitatea de a transcende experiența 
individuală, țintind spre sfera generalului uman. Tot ce ținea de particular a fost 
eliminat din poezie. Confesiunea este, de regulă, considerată adevăr, iar singurul lucru 
expresiv fiind pentru Blaga adevărul, poetul folosește această convenţie pentru a atinge 
zone ale imaginarului poetic. Recitiţi poemul „Biografie” din această perspectivă și 
discutați observaţiile voastre. 

3. Revedeţi însemnările pe care le-aţi făcut până acum privind poezia studiată. 
Sintetizaţi într-o frază ceea ce gândiţi acum despre poemul „Biografie”. 

4, Scrieţi un eseu în care să aduceţi argumente pro sau contra ipotezei că poemul 
„Biografie” este o poezie filozofică și că una dintre ideile sugerate în text este aceea că 
poezia poate deveni, atât pentru cel care o scrie, cât şi pentru cel care o citeşte, o formă 
de autocunoaștere. 


DINCOLO DE TEXT 
1. Ultima strofă din poemul „Biografie” propune și o trecere în revistă a unor teme 
recurente în lirica lui Lucian Blaga: „marea trecere", „somnul lumii", „îngerii de ceară". 
Citiţi textele următoare și discutaţi apoi posibilele sensuri ale celor trei metafore. 
a. Opreșşte trecerea. Ştiu că unde nu e moarte nu e nici iubire -, și totuși te rog: 
oprește. Doamne, ceasornicul cu care ne măsuri destrămarea. 
Motto la volumul de versuri „În marea trecere” 


b. Noapte. 
Subt sfere, subt marile, 
monadele dorm. 


Lumi comprimate, 
lacrimi fără de sunet în spaţiu, 
monadele dorm. 


Mișcarea lor - lauda somnului. 
„Perspectivă”, în volumul „Lauda somnului” 
c. Umblă mașinile subpământeşti. În nevăzut peste turnuri 
intercontinentale zvonuri electrice. 
De pe case antenele pipăie spaţii 
cu alte graiuri și alte vești. 


Semnale se-ncrucișează albastre prin străzi, 

în teatre strigă luminile, se exaltă libertăţile insului. 
Se profeţesc prăbușirile, sfârșesc în sânge cuvintele. 
Undeva se trage la sorți cămașa învinsului. 


Arhanghelii sosiți să pedepsească orașul 

s-au rătăcit prin baruri cu penele arse. 

Danţatoarea albă le trece prin sânge, râzând s-a oprit 
pe-un vârf de picior ca pe-o sticlă întoarsă. 


Dar sus, la o mie de metri-nălţime, spre răsărit 
stelele își spun povești prin cetini de brazi 

şi-n miez de noapte râtul mistreților 

deschide izvoarele. 

„Veac” în volumul „Lauda somnului” 


2. Scrieţi o autobiografie în sensul comun al cuvântului (care să conţină 
evenimente personale importante: când și unde v-aţi născut, cine sunt părinţii voştri, 
frații sau surorile voastre, unde aţi învăţat, ce profesori v-au influenţat, ce evenimente 
din copilărie v-au marcat etc.) și una „poetică", în care să valorificaţi ideile simbolizate 
în blazonul personal. Comparaţi cele două biografii și discutaţi despre ce anume le 
apropie și ce le diferențiază. 

3. Citiţi textul de mai jos și comparaţi cele două ipostaze ale motivului păsării, în 
poezie şi în arta plastică: 


STÂ ÎN CODRU FÂRÂ SLAVĂ 


Stă în codru fără slavă 
mare pasăre bolnavă. 


Naltă stă sub cerul mic 
şi n-o vindecă nimic. 


numai rouă dac-ar bea 
cu cenușă, scrum de stea. 


Se tot uită-n sus bolnavă 
la cea stea peste dumbravă. 


Din volumul. „La cumpăna apelor”, 1933 


CRITICII SPUN 

1. Pentru a avea o imagine mai largă asupra universului liric blagian, citiți 
următoarele opinii critice și discutaţi-le: 

„Preocuparea pentru adevăr, prevalenta vizualului și „economia” expresivă sunt 
trăsături ce-l apropie pe Lucian Blaga de poeţii clasici. Artistul n-a pornit din clasicism, 
ci dintr-o mișcare literară profund novatoare: expresionismul german, urmând un drum 
(care s-a dovedit numai al său, autorul necantonându-se în experienţa debutului) spre o 
adevărată clasicizare a expresiei. Nu în sensul redobândirii unui ideal apus, ci în acela al 
atingerii unui nou echilibru (spre care, în deceniul al treilea, tindeau toți reformatorii 
liricii noastre!), capabil a constitui, pentru urmași, un clasicism în sensul exemplarităţii." 
(Mircea Scarlat, op. cit.) 

„Analiza „traseului” urmat, în diversele sale ipostaze, de subiectul simbolic 
blagian a permis degajarea unei biografii exemplare, înscrise decis pe coordonatele 
mitului. Este istoria unei ființe care străbate etapele - am putea spune probele - unui 
întreg ciclu existenţial, de la momentul contopirii primare cu marele Tot, la experiența 
înstrăinării prin conștiința individuaţiei și, în final, la aceea a regăsirii unităţii dintâi. 
Prin câteva din reperele sale de bază, traiectul subiectului liric blagian a putut fi 
raportat la mitul biblic al paradisului pierdut, îmbogăţit cu elemente noi în „lectura” 
modernă a romanticilor și trecut nu mai puţin prin fața oglinzilor măritor-deformatoare 
ale expresionismului. Dar el se înscrie de fapt și în niște tipare mitice de mai generală 
răspândire. În ele poetul a modelat o particulară dramă a cunoaşterii, saturată în egală 
măsură de marile întrebări ale timpului nostru. Şi poate că tocmai fidelitatea față de 
sensibilitatea mitică moştenită de la o colectivitate umană în tiparele căreia i s-a format 
geometria spirituală i-a permis să depășească impasul viziunii expresioniste, ajungând 
la echilibrul final." (Ion Pop, op.cit.) 

2. Având trăsături complexe și contradictorii, creaţia lirică a lui Lucian Blaga 
poate fi cu greu asociată unui curent literar. Deși unele teme ale poeziei sale făceau 
posibilă apropierea de tradiționalism, esența gândirii sale poetice este de tip modernist. 
Citiţi următoarele fragmente critice și comentaţi în scris argumentele autorilor, 
referindu-vă la poeziile lui Blaga cunoscute de voi: 

„Şi mai greu Blaga poate fi considerat un „tradiţionalist”. E drept că, după teoriile 
lui, orice creaţie culturală, fiind modelată aprioric de niște orizonturi stilistice 
inconștiente, revine necontenit la anumite structuri ale ei originare. Nu se poate 
contesta iarăși că Blaga are o viziune arhaică a satului românesc și privește cu repulsie 
tot ce ameninţă să altereze sufletul primitiv rural. Dar, pentru poet, „tradiţia” e integral 
aistorică, ținând de o determinare fatală, cosmică. Blaga se arată, în consecinţă, refractar 
restrângerilor tematice, cultivării unor motive, socotite predilecte, sau localizării 
obligatorii a surselor de inspiraţie." (Ov. S. Crohmălniceanu, Literatura română între cele 
două războaie mondiale, vol. II, București, Editura Minerva, 1974) 

„Blaga] va traversa întreaga dramă a poeziei române moderne, fiind obligat de 
spiritul veacului să-și schimbe modul de a concepe operaţia poetică; de la debutul său în 
ziarul Tribuna cu poeme de imitație instinctivă „după natură” până la structurarea la rece 
a poeticii expresioniste din „Poemele luminii”, el va parcurge un adevărat „gol istoric” al 
tradiţiei inexistente, întrucât va trebui să sincronizeze și să asimileze poetica 
europeană. La alt nivel, modernismul se manifestă la noi mai ales prin opțiunea pentru 


forme prozodice noi, care să indice ruptura în structurarea și organizarea lirică. Dacă 
tradiţionaliștii cultivă în general regulile prozodice, fiind adeseori niște versificatori 
riguroși, moderniștii abrogă orice reguli, urmând pulsiunilor interioare ce le dictează 
structura fiecăruia. Polul extrem al acestei modalităţi îl constituie „poemul tipografic” 
blagian, după cum va susține Vladimir Streinu." (Marin Mincu, op. cit.) 


Dicţionar cultural 


Expresionism - mișcare artistică, dezvoltată în Germania în primele decenii ale 
secolului al XX-lea, caracterizată printr-o viziune emoţională și subiectivă asupra lumii; 
caracterul unei opere de artă care privilegiază expresivitatea în dauna convențiilor 
formale, promovând un limbaj emoţional vehement și spontan. 


BIBLIOTECI DESCHISE 
1. Citiţi următoarele poeme care cultivă convenţia confesiunii autobiografice: 
„Lumina raiului și inima (din volumul Poemele luminii), „ Către cititori” și „Fiu al faptei nu sunt” 


WI 


din volumul „În marea trecere”), „Cetire din palmă” și „Încheiere” (din volumul „Lauda 
somnului”), „Sat natal”, „Cântăreţi bolnavi” (din volumul „La cumpăna apelor”), „Cântec pentru 
anul 2000” și „Cuvinte către fata necunoscută din poartă” (ambele din volumul „Nebănuitele 
trepte”). 

2. Citiţi integral „Lauda somnului” și identificaţi temele și motivele care revin în 
acest volum. 


CITIŢI DESPRE... 
Lucian Blaga interpretat de.., Studiu, antologie, tabel cronologic și bibliografie de 


Emil Vasilescu, București, Editura Eminescu, 1981 - cuprinde Pagini de confesiune (între 
care Discursul de recepție rostit la intrarea în Academia Română, Elogiul satului românesc, 
un interviu cu Blaga luat de I. Valerian), Memorial (pagini de evocări ale celor care l-au 
cunoscut). Opera (Poetul Dramaturgul, Memorialistul, Publicistul Tălmăcitorul). Din capitolul 
Poetul, puteți citi Legenda și somnul în poezia lui Blaga, de Ion Barbu, Lucian Blaga sau poetul 
misterului, de Pompiliu Constantinescu, Scriitorul în mișcarea literară a vremii, de Ov. S. 
Crohmălniceanu, Poezia postumă, de Eugen Simion, Lucian Blaga, poet „nocturn", de Ion Pop. 

Mircea Scarlat, capitolul Lucian Blaga, în Istoria poeziei românești, vol. III, Bucureşti, 
Editura Minerva,1986, pp. 244-282 - studiu care evidenţiază clasicismul structural al 
poetului și trăsăturile modernismului universului liric blagian; accentuează încadrarea 
liricii lui Blaga în poezia de cunoaștere; trimiteri spre contextul culturii universale (în 
special, cel german) care l-a influenţat pe Blaga și spre scriitorii români cu care are 
afinități de concepție. 

N. Steinhardt, De ce îl iubesc pe Lucian Blaga, în Monologul polifonic, Cluj-Napoca, 
Editura Dacia, 1991, pp. 339-344 - o mărturisire emoţionantă, care pune în evidenţă 
armonia, în toate planurile, a personalităţii complexe a lui Lucian Blaga. 


Text auxiliar 


EU NU STRIVESC COROLA DE MINUNI A LUMII 
de Lucian Blaga 

Eu nu strivesc corola de minuni a lumii 
şi nu ucid 

cu mintea tainele, ce le-ntâlnesc 

în calea mea 

în flori, în ochi, pe buze ori morminte. 
Lumina altora 

sugrumă vraja nepătrunsului ascuns 
în adâncimi de întuneric, 

dar eu, 

eu cu lumina mea sporesca lumii taină - 
şi-ntocmai cum cu razele ei albe luna 
nu micșorează, ci tremurătoare 
mărește şi mai tare taina nopţii, 

așa îmbogăţesc și eu întunecata zare 
cu largi fiori de sfânt mister 

şi tot ce-i nenţeles 

se schimbă-n nenţelesuri și mai mari 
sub ochii mei - 

căci eu iubesc 

şi flori și ochi și buze și morminte. 


Publicată pentru prima dată la 1 ianuarie 1919, în ziarul „Glasul Bucovinei”, 
poezia „Eu nu strivesc corola de minuni a lumii” deschide volumul „Poemele 
luminii”, apărut în luna aprilie a aceluiași an. 


Dicţionar literar 

Artă poetică: creaţie în care scriitorul își exprima propriile convingeri despre 
arta literară sau despre aspecte esenţiale ale acesteia (menirea literaturii, rolul 
scriitorului, cum trebuie să fie o operă literară etc). 


DISCUTAREA TEXTULUI 

1. Mulţi comentatori ai poeziei „Eu nu strivesc corola de minuni a lumii” au 
interpretat-o prin prisma similitudinilor cu filozofia lui Blaga. Aceștia au identificat o 
opoziţie între cele două categorii ale cunoașterii teoretizate de filozof: cunoașterea 
paradisiacă, bazată pe rațiune, care poate releva parțial misterul existenţei, și cunoașterea 
luciferică, bazată pe imaginaţia creatoare care sporeşte tainele lumii. Argumentaţi în 
scris, prin referire la text, opțiunea autorului pentru un anumit tip de cunoaștere a 
lumii. 

2. Există şi interpretări care pun sub semnul întrebării subordonarea textului 
liric faţă de filozofia autorului și care pledează pentru înțelegerea acestuia ca artă 
poetică și, deci, pentru construirea semnificaţiilor sale în funcție de raportare la sfera 
poeticului, la viziunea lirică a poetului și/ sau la meditaţiile altor scriitori privitoare la 
actul creator. Din acest punct de vedere, sensurile pe care Blaga le asociază creaţiei 
artistice, înţeleasă ca transcriere a unui proces lăuntric, sunt legate de felul în care eul se 
definește prin raportare la ceilalţi și la universul cosmic. Comentaţi, din acest punct de 


vedere, textul, într-un eseu de 30-40 de rânduri, după ce identificaţi, în grupe, cuvintele- 
cheie și simbolurile poeziei. 


Text auxiliar 
CANTEC DE IUBIRE 
de Rainer Maria Rilke 


Cum oare să-mi ţin sufletul, încât 

de-al tău să nu-l ating? Şi cum să-l urc 
deasupra ta, spre mai înaltă lume ? 

Ah, mult aş vrea să-i aflu adăpost 

în beznă, în ceva pierdut anume 

într-un străin lăcaș tăcut ce nu vibrează 
pe când adâncurile-ţi ştiu vibrarea cum e. 
Dar toate câte ne ating ne leagă 

precum arcuşu-n trăsătura-ntreagă 

din două strune doar un sunet dând. 

Ce instrument ne-nstrună și ne-ngână ? 

Şi ce violonist ne ţine-n mână ? 

O, dulce cânt. 

Traducere din limba germană de Grete Tariler 


Poezia „Cântec de iubire” face parte din volumul „Poezii noi”, 1907/1908. 


Rainer Maria Rilke (1875-1926) - s-a născut la Praga, pe atunci parte a 
Imperiului Austro-Ungar. Este unul dintre marii poeţi ai lumii, o voce singulară a poeziei 
de limbă germană. Debutează ca poet romantic, trece prin experiența simbolismului și 
îşi încheie opera prin volume de meditaţie poetică, în care angoasa morţii devine tema 
predominantă. Călătoreşte mult, în Rusia, unde îl întâlnește pe Tolstoi, în Germania, 
Italia, Spania, Franţa etc; între 1905 și 1906 este secretarul lui Rodin. Scrie, în afară de 
poezie, şi povestiri, un roman şi studii privitoare la artă și cultură. Întreţine o bogată 
corespondenţă, între alţii, şi cu poetul român Ion Pillat. 

Scrieri importante: „Leben und Lieder”, 1894 (Viaţă și cântece), „Traumgekront”, 1987 
(încoronat de vis), „Das Buch der Bilder”, 1902 (Cartea imaginilor), „Das Stundenbuch”, 1905 
(Ceaslov), „Die Weise von Liebe und Tod des Cornets Christoph Rilke”, 1906 (Povestea iubirii și 
morții stegarului Christoph Rilke), „Neue Gedichte”, 1907/1908 (Poezii noi), romanul „Die 
Aufzeichnungen des Malte Laurids Brigge”, 1910 (însemnările lui Malte Laurids Brigge), 
„DuineserElegien”, 1923 (Elegiile din Duind), „Die Sonette an Orpheus”, 1923 (Sonetele către 
Orfeu). 


DISCUTAREA TEXTULUI 

1. Comentaţi oral felul în care este descris sentimentul iubirii în acest poem. 
Puteţi lua ca punct de plecare una sau mai multe dintre variantele următoare: 
exuberanţă * profunzime * delicateţe * trăire inefabilă * contopire sufletească. 

2. Scrieţi un scurt comentariu, de maximum 1 pagină, în care să analizaţi ultimele 
6 versuri. Explicaţi asocierea sentimentului iubirii cu muzica și cu sunetul viorii; arătaţi 
cine ar putea fi „violonistul" la care face referire textul. 

3. Mulţi critici au observat că între poezia lui Blaga și cea a lui Rilke există 
asemănări. Referindu-vă la poemul lui Rilke reprodus aici și la poeziile lui Blaga citite de 
voi, indicaţi cel puţin un aspect care vi se pare comun liricii acestora. 

4. Blaga a tradus din lirica lui Rilke. Căutaţi în bibliotecă sau pe internet poezii 
ale lui Rilke tălmăcite de poetul român. Alcătuiţi o mică antologie care să cuprindă 


câteva poeme ale celor doi autori. Alegeţi poeme între care se pot stabili corespondențe 
tematice, stilistice sau de viziune. 


Psalmistul 


Tudor Arghezi (1880-1967) - poet, prozator şi gazetar cu o carieră literară 
întinsă și foarte bogată, unul dintre autorii de prim rang ai perioadei interbelice. 

Biografia scriitorului, plină de cotituri, a rămas până azi controversată în multe 
detalii. Nu-şi încheie studiile, începe să lucreze în fabrică, publicând în paralel versuri în 
reviste, în 1899 se retrage la Mănăstirea Cernica, cu numele de Iosif, iar între 1900 şi 
1905 e diacon la Mitropolie. Pleacă în Elveţia, la Fribourg, unde este găzduit la o 
mănăstire. Audiază cursuri universitare la Geneva. Învață să lucreze ca bijutier și 
ceasornicar. Colindă prin Europa. Revenit în ţară în 1910, se afirmă în primul rând ca 
jurnalist cu temută vervă polennică. Rămâne în capitală în timpul ocupaţiei germane din 
Primul Război Mondial, scriind la „Gazeta Bucureștilor” și la „Scena”, publicaţii devenite 
progermane, ceea ce îi aduce, după război, acuzaţia de colaboraţionism și un an de 
închisoare la Văcăreşti. În vremea celui de al Doilea Război Mondial este închis din nou, 
la Târgu-Jiu, pentru pamfletul „Baroane”, considerat a leza autorităţile, hitleriste din 
România. Ţintă a unor atacuri vehemente după instaurarea comunismului, este 
marginalizat câţiva ani, opera fiindu-i pusă sub interdicție. După o serie de gesturi de 
frondă - vinde în piaţă cireşe din livada sa de la Mărţişor -, se împacă cu oficialităţile. Din 
1957 se bucură din nou de onoruri. Este ales membru al Academiei Române și al Marii 
Adunări Naţionale. Opera lui câștigă tot mai multă preţuire după 1970. 

„În toate amănuntele făpturi şi portului său, Arghezi vădea preocuparea de a nu se 
singulariza. Îmbrăca, firește, baudelairiana haină închisă până la gât și lavaliera breslei. Atât. Dar 
părul lui negru, tuns scurt și periat fără milă, se supunea celui mai sever diktat. Purta o mustață 
perie, geometric retezată pe o gură foarte roșie, care descoperea în vorbire un șirag de dinți albi, 
mărunți și deși. (...) Tinea în mână un baston de bambus, cu măciulie de argint, precauţie utilă în 
acele vremi, când atacurile prin presă trebuiau uneori susținute sau respinse cu ciomagul și spada. 
Într-adevăr, cu mersul lui apăsat și totuși ager, cu privirea lui învăpăiată și directă (...), Arghezi 
părea mai degrabă un spadasin, evadat din veacul său și rătăcit într-o librărie modernă. (Ion 
Vinea, Amintiri despre Tudor Arghezi, în Steaua, nr. 6, 13 iunie 1961) 

Arghezi începe să publice în reviste la 16 ani, dar debutează editorial târziu, la 
47 de ani, când era deja bine cunoscut prin scrierile apărute în periodice. Volumul de 
versuri „Cuvinte potrivite” (1927), sinteză a creaţiei sale lirice de până atunci, este 
întâmpinat de critica literară ca un eveniment. Din acest moment, Arghezi dă la tipar, cu 
o întrerupere între 1947 şi 1954, numeroase volume de poezii („Hore”, „Una sută poeme”, 
„Stihuri pestrițe”, „Frunze”, „Ritmuri” etc.) și de proză („Icoane de lemn”, „Cartea cu jucării”, 
„Tablete din ţara de Kuty”, „Ochii Maicii Domnului”, Cimitirul Buna-Vestire” etc), până către 
sfârşitul vieţii. În lirică, îşi înnoieşte în repetate rânduri viziunea poetică. „Flori de 
mucigai” (versuri, 1931) este una dintre cele mai temerare încercări românești de a 
practica „estetica urâtului" în poezie. „Cărticică de seară” (versuri, 1935) închipuie, 
dimpotrivă, o lume paradisiacă, a purității, a inocenţei. Este unul dintre marii scriitori 
români, a cărui personalitate se lasă greu definită. 

„Existenţă-moarte, eros-thanatos (dragoste-moarte), naturism frust și rafinată nevoie de a 
crea un alt univers, construit din cuvinte purificate („potrivite”), acestea sunt traseele seismelor lirice 
argheziene. Ele se exprimă într-un discurs abrupt, al confesiunii directe sau în structurile metaforice 
cele mai neașteptate, încât poetica lui Arghezi, care nu semăna în sintaxa și stilistica ei cu nicio 
„+radiţie”, putea să deruteze și să fascineze totodată. ” (Mircea Zaciu, Tudor Arghezi, în Mircea 
Zaciu, Marian Papahagi, Aurel Sasu, Dicţionarul esenţial al scriitorilor români. București, 
Editura Albatros, 2000) 


PENTRU ÎNCEPUT 

1. Citiţi mărturisirea de mai jos. 

„Se întâmplă ca eu să știu, printr-un noroc extraordinar, adevărul asupra celei 
mai disputate dintre cauze și asupra celui mai vechi dintre procese: Dumnezeu există. 

Eu L-am întâlnit. 

L-am întâlnit pe neașteptate - aș spune: prin hazard, dacă hazardul ar face parte 
din acest gen de aventură -, cu uimirea trecătorului care, la capătul unei străzi din Paris, 
ar descoperi în locul pieţei ori intersecţiei familiare o mare, îmbrăţișând partea de jos a 
caselor și întinzându-se la nesfârșit înaintea lui. 

A fost un moment de stupoare care durează încă. Nu m-am obișnuit niciodată cu 
existenţa lui Dumnezeu. 

Intrând la ora șaptesprezece şi zece într-o capelă din Cartierul Latin în căutarea 
unui prieten, am ieșit de acolo la ora șaptesprezece şi cincisprezece însoţit de o 
prietenie nepământească." 

(Andre Frossard, Dumnezeu există, eu L-am întâlnit. Bucureşti, Editura Universal Daisi, 
1993, traducere din franceză de Alex. Ștefănescu) 

2. Scrieţi, în 10 rânduri, ce părere aveţi despre experiența mărturisită de Andre 

Frossard, raportându-vă la propria voastră atitudine față de religie. 


PSALM 
de Tudor Arghezi 


Tare sunt singur, Doamne, şi pieziș! 
Copac pribeag uitat în câmpie. 

Cu fruct amar şi cu frunziş 

Tepos și aspru-n îndârjire vie. 


Tânjesc ca pasărea ciripitoare 
Să se oprească-n drum. 

Să cânte-n mine și să zboare 
Prin umbra mea de fum. 


Aştept crâmpeie-n zbor de gingășie. 
Cântece mici de vrăbii şi lăstun 

Să mi se dea şi mie. 

Ca pomilor de rod cu gustul bun. 


Nu am nectare roze de dulceaţă, 
Nici chiar aroma primei agurizi, 
Şi prins adânc între vecii și ceaţă. 
Nu-mi stau pe coajă moile omizi. 


Nalt candelabru, strajă de hotare, 
Stelele vin și se aprind pe rând 

În ramurile-ntinse pe altare - 

Şi te slujesc; dar, Doamne, până când? 


De-a fi-nflorit numai cu focuri sfinte 
Şi de-a rodi metale doar, pătruns 
De grelele porunci și-nvăţăminte. 
Poate că. Doamne, mi-este de ajuns. 


În rostul meu tu m-ai lăsat uitării 

Şi mă muncesc din rădăcini și sânger. 
Trimite, Doamne, semnul depărtării. 
Din când în când, câte un pui de înger. 


Să bată alb din aripă la lună. 
Să-mi dea din nou povaţa ta mai bună. 


Poemul apare în volumul de debut al lui Arghezi, „Cuvinte potrivite” 
(1927). Deşi critica se referă adesea Ia ciclul „Psalmilor”, aceștia nu au fost 
publicaţi de poet într-un grupaj separat. În afara celor 9 psalmi din volumul de 
debut, scriși în anii 1925-1926, încă 9 apar risipiţi în cărţile ulterioare. Poemele 
ciclului apar astfel în creaţia argheziană „ca niște repere ce ar marca „popasurile” 
unei via dolorosa." (Mircea Zaciu, loc. cit.) 


Note lexicale 
pieziș, adj., adv. - (care stă) aplecat într-o parte, oblic, diagonal; p. ext. strâmb; fig. 
(în mod) bănuitor, iscoditor. 
pribeag, adj. - (persoană) care rătăceșşte din loc în loc; hoinar; străin; singur, izolat, 
răzleț. 
aguridă, s.f. - strugure crud, foarte acru. 


DISCUTAREA TEXTULUI 
Semnificațiile unei metafore 


„În Dumnezeu poetul şi-a proiectat propriul vis: fiinţa căreia să-i comunice. Dar, 
paradoxal, știe dintru început că partenerul nu există (...). Originea psalmilor arghezieni 
trebuie căutată în nevoia de comunicare a „pribeagului” chinuit de solitudine." (Mircea 
Scarlat, Istoria poeziei românești, | io! . III, București, Editura Minerva, 1986) 

1. Poemul este construit ca un monolog adresat. Identificați mărcile gramaticale 
prin care apar în text emițătorul și receptorul. 

2. Considerat drept psalmul singurătăţii, poemul constituie dezvoltarea 
metaforei „copacului pribeag". Recitiți notele lexicale din pagina anterioară, referitoare 
la cuvântul „pribeag". Argumentaţi că ambele sensuri sunt potrivite în acest context. 
Citiţi, în sprijinul răspunsului vostru, și observaţiile critice de mai jos. 

„E o pribegie fără ţintă precisă, pornită dintr-un imbold lăuntric, inexorabil dar 
nelămurit, un drum fără termen, la capătul căruia, presimţit doar, dar neprevăzut, se 
află revelaţiile ultime, ca un soi de răscumpărare a temerităţii, stăruinței şi credinţei 
oarbe în ceva nedeterminat." (Alexandru George, Pentru ca mintea mea să poată să-nţeleagă, 
în Marele Alpha, Bucureşti, Editura Cartea Românească, 1970) 

3. Asocierea insolită a celor doi termeni („copac" și „pribeag") mizează pe o 
aparentă incompatibilitate (copacul este imobil, iar trăsătura care i se atribuie semnifică 


tocmai mișcarea). Cum explicaţi această asociere și ce indicaţii vă oferă despre cum 
trebuie citită poezia? Referiţi-vă și la imaginea surprinzătoare din primul vers („Tare 
sunt singur. Doamne, și pieziși"). Discutaţi variantele de mai jos; 

* primele două versuri ale poemului indică faptul că textul este scris în tonalitate 
gravă, având ca temă o dramă existenţială; 

* începutul poeziei arată că autorului îi place să se joace cu cuvintele, pentru a crea 
imagini şocante; 

* prin această surpriză lexicală, poetul doreşte să câștige încă de la început 
participarea afectivă a cititorului. 

4. Având la bază comparaţia subînţeleasă între om și copac (simbol al vieţii în 
continuă evoluţie, al comunicării între cele trei niveluri ale cosmosului: cel subteran, 
suprafața pământului și cerul), observați în text: 

* relația (de opoziţie, de continuitate etc.) dintre cele două planuri (uman/ 
vegetal) din care provin termenii comparaţi; 

* cum sunt definite atributele „copacului pribeag" prin raportare la cele ale 
„pomilor cu rod". 

5. Identificaţi tipurile de imagini (auditive, vizuale, olfactive etc.) care apar în 
primele patru strofe. Care dintre acestea predomină în descrierea „copacului pribeag"? 
Dar în cea a „pomilor cu rod"? 

6. Alegeţi, lucrând în perechi, imaginea care sintetizează, după voi, atributele 
„copacului pribeag" şi pe cea care este cea mai relevantă pentru „pomii cu rod". 

7. Ce credeţi că simbolizează, în plan uman, cele două metafore („copacul 
pribeag" și „pomii cu rod")? Puteţi porni discuţia de la ideile enunțate mai jos: 

* în primul rând, apare o opoziţie gramaticală între un substantiv la singular 
(„copacul") și altul la plural („pomii"), ceea ce semnifică o „opoziţie" între unu și 
multiplu; 

* omul singuratic, inadaptat, care nu-și acceptă condiţia oamenii obișnuiți, 
netulburați de dileme existenţiale; 

* omul preocupat de „cer"/ „oamenii preocupaţi de lucruri „pământești"; 

* omul care vrea să fie altfel decât ceilalți, să cunoască mai mult și prin mijloace 
diferite oamenii care se mulțumesc cu ce le este dat, oamenii lipsiți de idealuri. 

8. Poezia argheziană se bazează pe o re-semantizare (schimbare a sensurilor) 
permanentă a cuvintelor, în funcție de contextul în care apar acestea. Poemul conţine 
cuvinte din sfera semantică a naturii și cea a universului uman, care se întrepătrund sau 
chiar se confundă. Comentaţi în scris (maximum 20 de rânduri), din acest punct de 
vedere, semnificația următoarelor imagini: 

* fruct amar", „frunziș ţepos şi aspru-n îndârjire vie"; 

* „pasărea ciripitoare", „crâmpeie-n zbor de gingășie", „cântece mici de vrăbii și 
lăstun"; 

* „umbra mea de fum", „prins adânc între vecii și ceaţă"; 

* nectar", „aroma primei agurizi", „moile omizi". 

Confesiunea revoltei 


„Psalm al însingurării, al părăsirii, purtând - ca în filigran - cuvintele evanghelice 
„Eli, Eli, lama sabahtani!”, adică „Dumnezeul meu, Dumnezeul meu, pentru ce m-ai 
părăsit?”. (...) în acest psalm al lui Arghezi, tonul de lamento îl înlocuieşte pe acela al 
revoltei din alți psalmi. Nu încrâncenare disperată, exaltare a orgoliului, nu blasfemie, ci 
tânguire." (Nicolae Balotă, Opera lui Tudor Arghezi, București, Editura Eminescu, 1979) 


1. Strofa a V-a dezvoltă o altă metaforă, a stelelor „strajă de hotare". Ce hotare 

credeţi că veghează stelele? Discutaţi următoarele variante sau propuneţi voi altele: 
* dintre „vecii" (eternitate) și „ceață" (necunoscut); 
* dintre pământ și cer; 
* dintre omul revoltat și divinitate. 

2. De ce credeţi că este ales cadrul nocturn? 

„Noaptea e văzută ca un mediu impenetrabil, compact și indistinct, asimilat cu 
misterul pe care-l exprimă un termen-pereche: întunericul. (Alexandru George, op.cit) 

3. Versul „Şi te slujesc; dar. Doamne, până când?" face loc revoltei deschise. Ce 
anume din strofa anterioară credeţi că face previzibilă această revoltă? Răspundeţi în 
scris. 

4. Strofa a VI-a și primele două versuri din strofa a VII-a conțin motivaţia 
revoltei, exprimată, de asemenea, metaforic. Interpretați următoarele sintagme (legate 
de metafora centrală a „copacului pribeag"): 

* „a fi-nflorit numai cu focuri sfinte"; 

* „a rodi metale doar"; 

* „pătruns de grelele porunci și-nvățăminte"; 
* „mă muncesc din rădăcini şi sânger". 

5. Ce atitudine credeţi că este exprimată în versul „Poate că. Doamne, mi-este de 

ajuns"? Discutaţi următoarele variante: 

* umilinţă, provenită din recunoașterea propriilor limite; 

* revoltă, generată de orgoliul că e prea puţin ceea ce i se oferă în schimbul 
credinţei (adverbele restrictive „numai" și „doar" accentuează această frustrare); 

* dorinţă de eliberare sau de instaurare a unui alt tip de relație om-divinitate. 

6. Comparaţi răspunsul vostru cu următoarea confesiune a lui Tudor Arghezi, 
referitoare la perioada călugăriei: „Voiam să trăiesc o experiență, nu o dogmă. Nu sunt 
un atare om. Mi-e indiferentă forma de religie; ceea ce mă interesează ar fi fost o nuanță 
nouă de parfum de smirnă și ceară, pe care speram să o găsesc rătăcind...". 


Eu şi Tu 

„Psalmii lui Arghezi sunt, aşadar, mărturia unei stări agonice; a luptei interioare, 
în căutarea lui Dumnezeu, pe calea certitudinii materiale sau a revelaţiei. Chiar când 
domină sentimentul îndoielii, nevoia credinţei se afirmă impetuoasă, ca o recunoaştere 
indirectă a lui Dumnezeu." (Șerban Cioculescu, Argheziană, Bucureşti, Editura Eminescu, 
1985) 

1. În poem. Dumnezeu nu apare decât în ipostaza de posibil destinatar al 
mesajului eului liric. Divinităţii nu i se asociază niciun verb, apărând numai ca formă de 
vocativ, izolată prin virgule („Doamne"). Cum vă ajută aceste observaţii gramaticale în 
conturarea imaginii pe care psalmistul o construiește pentru a reprezenta divinitatea? 

2. Întregul monolog al eului liric indică o atitudine care vine în contradicție cu 
preceptele dogmatice înguste, bazate pe îndemnul „Crede și nu cerceta!". Cum explicaţi 
nevoia exprimată imperativ de eul liric, în final, de a primi un semn al existenţei 
divinității? Discutaţi variantele de mai jos: 

* este expresia unui orgoliu nemăsurat, care pune la îndoială existenţa lui 
Dumnezeu; 

* este expresia umilinței celui care, neavând revelaţia, cerşeşte semne de care să se 
agate pentru a scăpa de singurătatea apăsătoare; 

* este expresia unei sfâșieri lăuntrice, care se cere exprimată, chiar și unui 
interlocutor absent. 


3. Îngerul este mesagerul tradițional al lui Dumnezeu, intermediarul dintre cer şi 
pământ. 
De ce credeţi că semnul solicitat în finalul poemului este un „pui" de înger? 
Discutaţi variantele de mai jos: 
* psalmistul nu crede că merită un înger „mare", din cauza răzvrătirii sale; 
* puiul" de înger umanizează, „apropie" cerul; 
* este un simplu apelativ de răsfăț pentru mesagerul așteptat. 


DINCOLO DE TEXT 

Hugo Friedrich, cercetător german, afirmă că specificul liricii moderne ar consta 
în existenţa unor „categorii negative", care definesc un mod particular de a vedea lumea. 
Printre alte categorii negative identificate de el, estetica urâtului și creștinismul în ruină sunt 
ilustrate prin poezia lui Baudelaire (pe care Arghezi l-a tradus). Hugo Friedrich spune: 
„El a avut voinţa de a se ruga, a vorbit cu toată seriozitatea despre păcat, a fost adânc 
pătruns de culpabilitatea omenească (...). Dar el nu a găsit o cale. Rugăciunea i se 
istoveşte în neputinţă, încetând în cele din urmă să fie rugăciune. (...) în poemele sale, 
Hristos apare numai ca metaforă fugitivă sau ca imaginea celui părăsit de Dumnezeu. 
Îndărătul conștiinței propriei damnări mijeşte plăcerea de a o „savura cu voluptate”. 
Desigur că toate acestea nu se pot concepe fără o moştenire creştină. Dar ceea ce a 
rămas din ea e un creştinism în ruină." Structura liricii moderne. București, Editura Univers, 
1998) 

Credeţi că pot fi transferate aceste aprecieri asupra psalmilor arghezieni? 
Argumentaţi. 


Dicţionar cultural 

Charles Baudelaire (1821 -1 867) - poet și estetician francez. A fost numit „le 
poete maudit" („poetul blestemat"). Prin unicul său volum de poezie, „Florile Răului” (Les 
Fleursdu Mal 1857), Baudelaire lărgește conceptul de frumos, integrându-i înțelegerea 
răului, urâtului, concret-umanului, a sufletului în destrămare, obsedat când de păcat, 
când de ideal. Opera sa, caracterizată drept „cel mai mare exemplu de poezie modernă 
în orice limbă" (T. S. Eliot), a revoluţionat creaţia lirică din secolul al XIX-lea și a deschis 
poezia secolului al XX-lea. 


Dicţionar literar 

Monolog - discurs de dimensiuni ample, la persoana I, cu. un destinatar explicit 
(monologul adresat) sau neprecizat (monologul Interior). Se utilizează în teatru, în 
poemul epic sau în naraţiune. 


CRITICII SPUN 

1. Psalmii lui Arghezi au fost interpretaţi diferit de criticii literari. Unii au văzut 
în ei o religiozitate de profunzime, alţii, dimpotrivă, expresia virulentă a negării 
divinității. Citiţi pasajele critice de mai jos și comentaţi-le. 

„Om” şi Dumnezeu apar aici angajaţi într-o dispută fără soluţie, amară, 
imprecativă și totodată plină de fervoarea implorării și identificării. Poet profund 
religios, Arghezi se află însă într-o paradoxală condiţie: aceea de a nu accepta dogma și, 
în același timp, dându-și seama de imposibilitatea trăirii autentic religioase în afara 
dogmei." (Mircea Zaciu, op.cit) 


„Imaginea despre lume e a unui păgân înfricoșat. Psalmii săi sunt dezolaţi, dar 
reci. Sufletul lui caută mântuirea, dar e uscat, nu mai iubeşte. Strigătul lor e tocmai 
neputinţa credinţei. Magia însă oferă intuiţia tuturor disponibilităţilor care se găsesc 
peste graniţele pipăitului și ale măsurabilului. (...) E din familia vracilor, de elixiruri și 
filtre, nu din aceea a preoţilor, a sfinților şi a apostolilor. În evul mediu, d. T. Arghezi ar fi 
fost ars de viu." (M. Ralea, T. Arghezi, în Scrieri din trecut în literatură București, Editura pentru 
Literatură, 1963) 

„Psalmii și poeziile înrudite nu sunt expresia unei îndoieli; ceea ce ne izbeşte în 
tonul lor când îndârjit, când aspru, când plin de umilinţă, în clarele lor accente retorice 
sau în vibrarea melodioasă de rugăciune, nu este incertitudinea existenţei, dar 
certitudinea inexistenţei divine. Suferinţa poetului nu provine din faptul că Dumnezeu 
este, fără a se arăta, că se revelă şi se ascunde, în același timp, ci din faptul absenței sale, 
care deşteaptă în sufletul fragil al psalmistului conștiința insuportabilă a singurătăţii în 
univers." (Nicolae Manolescu, Postfaţă la Tudor Arghezi, Poezii, București, Editura Minerva, 
1971) 

„Psalmii, dacă nu sunt o aventură mistică, descoperă totuși un suflet potenţial 
extraordinar, pedepsit să nu treacă niciodată în act, dimpotrivă, să fie, de fiecare dată, în 
expresie, propria lui trădare, între disponibilităţile psihice, de extremă variantă care-i 
tentau atenţia, Arghezi a șovăit să aleagă una. A refuzat opțiunea definitivă, mai bine zis 
şi-a permis libertatea de a nu alege." (Laurenţiu Ulici, Tudor Arghezi, în Recurs, București, 
Editura Cartea Românească, 1971) 

2. Limbajul poetic arghezian, inovator și șocant, a determinat de asemenea 
aprecieri diferite din partea criticilor Citiţi pasajele de mai jos și comentaţi-le, referindu- 
vă la poeziile argheziene citite de voi. 

„(Arghezi) a distrus convenţia poetică, locurile comune ale limbajului frumos, 
care nu apar în versurile și în proza lui decât cu o funcţiune cu totul opusă celei care-i 
revenise prin tradiţie. Ironia verbală, obținută prin devalorizarea felului obișnuit de a se 
exprima, joacă un mare rol în opera acestui poet, care de altfel nu ezită să folosească 
locuţiunile și expresiile populare. Lexicul poetului deschide porțile termenilor proscriși, 
chiar locuţiunilor triviale; cuvintele metaforelor sale sunt încărcate de o materialitate 
palpabilă, pline de o viață arzătoare care acaparează toate simțurile omului. 
Construcţiile lui Arghezi au reînnoit sintaxa română." (Tudor Vianu, Tudor Arghezi și 
înnoirea lirismului european, în Scriitori români din secolul XX, București, Editura Minerva, 1979) 

„După ce ai lăsat din mână volumul de versuri al d-lui T. Arghezi, „Cuvinte potrivite”, o 
impresie se ridică deasupra tuturor celorlalte; amestecul de sublim și stângăcie, de 
măreț și mizerabil, de perfecţie și ratare. Imaginaţie aci grandioasă, atingând simbolul 
sau mirajul, aci delicată și miniaturistă, nuanţată până la vecinătatea subtilităţii, epitete 
viguroase, adânc caracteristice, imagini pline de gândire prescurtată, sugestii insinuante 
care se strecoară pe furiș în suflet şi în tot corpul, transformă tot ritmul visurilor și-l 
umple cu muzică de atmosferă, potrivită exact sensului, fără să-l clarifice complet, căci i- 
ar împrăștia farmecul. Şi pe urmă numaidecât un fel de silnicie a versului, căutări 
îndelungate și nimerite alături, accepţie greșită a sensului unui cuvânt, ritmuri chinuite, 
forțate, cuvinte schimbate fără abilitate ca să iasă o rimă. (...) Din toată producția 
literară a d-lui Arghezi reiese aceeași impresie: o mare energie sufletească lipsită de 
facilitatea de exprimare. Un formidabil elan oprit un moment în desfășurarea lui de o 
neputinţă de realizare." (Mihai Ralea, op.cit) 


BIBLIOTECI DESCHISE 


1. Citiţi integral volumul „Quvinte potrivite”. Discutaţi în clasă impresiile voastre de 
lectură și observați în ce măsură psalmii incluși aici distonează cu tematica volumului 
sau o completează. 

2. Citiţi câţiva dintre Psalmii lui David şi comparaţi tonul acestora cu acela din 
psalmii arghezieni. 

3. Citiţi, în volumul „Exoelsior”, cei 11 „Psalmi modemi” ai lui Macedonski, scriși între 
1893 şi 1895 şi „Psalmul” lui Blaga din volumul „În marea trecere”. Comparaţi-i cu psalmii 
arghezieni atât din punctul de vedere al atitudinii, cât și al expresiei poetice. 


CITIŢI DESPRE... 
Cea mai recentă ediţie a scrierilor lui Tudor Arghezi este: „Opere” - ediţie îngrijită, 


tabel cronologic și bibliografie de Mitzura Arghezi și Traian Radu, prefață de Eugen 
Simion, București, Editura Univers Enciclopedic, 2000 - apărută sub egida Academiei 
Române și a Fundaţiei Naţionale pentru Știință și Artă. Volumele I și II conţin poezia. 
Toate textele din opera lui Arghezi incluse în manual sunt reproduse după această 
ediţie. 

Pompiliu Constantinescu, Tudor Arghezi, București, Fundaţia pentru Literatură și 
Artă „Regele Carol II", 1940 - studiu monografic în care ordinea cronologică a operei e 
înlocuită cu modelul ascuns al autobiografiei spirituale a poetului. 

Nicolae Balotă, Opera lui Tudor Arghezi, București, Editura Eminescu, 1979 - 
conţine, între altele, o analiză a psalmilor arghezieni făcută din perspectiva unui fin 
cunoscător al poeziei mistice și religioase universale. 

Șerban Cioculescu, Argheziană. București, Editura Eminescu, 1985 - volumul 
cuprinde o privire atentă asupra operei și a biografiei lui T. Arghezi. Capitolele cărții: 
„Introducere în poezia lui Tudor Arghezi”, „Studii și articole”. „Prozatorul”, „Polemici pro Arghezi”, „O 
polemică involuntară cu Tudor Arghezi” (unde e amintită și polemica lui Arghezi cu Ion 
Barbu), „Omul”. 


Text auxiliar 


Paul Celan (1920-1970) - poet. Născut la Cernăuţi, în România. Provine dintr-o 
familie de evrei-germani. Celan este anagrama numelui de familie adevărat, Ancei. În 
1942 familia Ancei a fost deportată într-un lagăr de concentrare german, din care fiul a 
reușit să evadeze, dar unde părinţii săi au murit. În 1947 Paul Celan părăseşte România 
şi se stabilește, provizoriu, la Viena, unde în același an îi apare primul volum, „Der 
Sandaus den Urnen” (Nisipul din urne) scris în germană. Părăsește Viena în anul următor și 
se instalează definitiv la Paris, unde duce o viaţă retrasă, având rare întâlniri cu exilul 
românesc parizian (Emil Cioran, Eugen lonescu, Mircea Eliade, Virgil Ierunca). Alte 
volume: „Mohn und Gedăchtnis”, 1952 (Mac și memorie), „Von Schwelle zu Schwelle”, 1955 (Din 
prag în prag), „Sprachgitter”, 1959 (Gratiile cuvintelor), „Die Niemandsrose”, 1963 (Trandafirul 
nimănui) etc. Traduce poeme de Arghezi în limba germană. Se sinucide în 1970, 
aruncându-se în Sena. Cu excepţia unor poeme scrise în limba română înainte de 
volumul de debut şi în ciuda faptului că a fost un rafinat cunoscător al limbii franceze. 
Paul Celan nu scrie poezie decât în germană, socotind că „Numai în limba maternă poţi 
exprima adevărul; dacă scrie într-o limbă străină, un poet minte". În lirica modernă 
europeană. Paul Celan este un nume faimos. 


PSALM 
de Paul Celan 


Nimeni nu ne mai frământă din ţărână și lut, 
nimeni nu ne pomenește praful, 
nimeni. 


Fii slăvit tu, Nimeni. 
De dragul tău vrem 
să-nflorim. 

De-a curmezișul 
Tău. 


Un nimic 

am fost, suntem, vom 
rămâne înflorind: 

al nimicului, trandafir 
nimănui. 


Cu toarta 

ca sufletul pur, 

cu firul de praf ca uncer secat, 

cu coroana-nroșită 

de purpur cuvânt, ce l-am cântat 

deasupra, o, deasupra 

acestui spin. 

Traducere din limba germană de Nora Iuga 


Poemul „Psalm” face parte din volumul „Die Niemandsrose” (Trandafirul 
nimănui), 1963. 


DISCUTAREA TEXTULUI 

1. Datorită poziţiei lor și a repetiţiei, adverbele și pronumele negative au, în text, 
un rol esenţial. Care este acesta? Alegeţi una/ mai multe dintre variantele de mai jos sau 
propuneţi altele: subliniază profunzimea singurătăţii omului, lipsit de tovărășia 
semenilor şi de prezenţa lui Dumnezeu * scot în evidență disperarea eului liric, lipsa 
încrederii în salvarea lui * sugerează imposibilitatea comunicării * au la bază ideea 
„deșertăciunii deșertăciunilor", din Ecleziast 

2. Pornind de la textul lui Celan și de la definiția psalmului din lecţia trecută, 
stabiliți diferenţele dintre psalmii biblici şi cei moderni. 

3. Explicaţi metafora „trandafirul nimănui", care reprezintă și titlul volumului din 
care face parte poemul reprodus. 

4. Cum vă explicaţi pluralul (noi) din acest poem al singurătăţii? 

5. Comparaţi „cerul" (absolutul) lui Arghezi din psalmul studiat cu „cerul" lui 
Celan din acest poem. 


Estetica urâtului 


PENTRU ÎNCEPUT 
1. Numiţi câteva instrumente de scris folosite de-a lungul timpului. 
2. Pe ce „materiale neconvenţionale" (așadar, nu hârtia) vi s-a întâmplat să scrieți? 
3. Alcătuiţi, din toate răspunsurile de la întrebările 1 și 2, un „Mic catalog al 
instrumentelor și materialelor de scris posibile". 


FLORI DE MUCIGAI 
de Tudor Arghezi 
Domnului Al.. Rosetti 


Le-am scris cu unghia pe tencuială, 
Pe un părete de firidă goală, 

Pe întuneric, în singurătate, 

Cu puterile neajutate 

Nici de taurul, nici de leul, nici de vulturul 
Care au lucrat împrejurul 

Lui Luca, lui Marcu și lui loan. 

Sunt stihuri fără an. 

Stihuri de groapă. 

De sete de apă 

Şi de foame de scrum. 

Stihurile de-acum. 

Când mi s-a tocit unghia îngerească 
Am lăsat-o să crească 

Şi nu a mai crescut - 

Sau nu o mai am cunoscut. 


Era întuneric. Ploaia bătea departe, afară. 

Şi mă durea mâna ca o ghiară 

Neputincioasă să se strângă. 

Şi m-am silit să scriu cu unghiile de. la mâna stângă. 


Poemul „Flori de mucegai” deschide volumul cu același titlu, apărut în 193L 


Dicţionar cultural 


Luca, Marcu, loan - autori a trei dintre cele patru evanghelii ale Noului 
Testament), al patrulea evanghelist fiind Matei. Ordinea evangheliilor este: Matei, Marcu, 
Luca, loan. 

Taurul, leul, vulturul - animale simbolice, în pictura religioasă ortodoxă, 
asociate celor patru evangheliști: „Pentru Matei, un bărbat, pentru Marcu, un leu, pentru 
Luca, un bou, pentru loan, un vultur Cel cu chip omenesc înfățișează întruparea; cel cu 
chip de leu înfățișează tăria şi puterea împărătească; cel cu chip de bou înfățișează 
virtutea preoțească și jertfa; acela cu chip de vultur înfățișează pogorârea Sfântului 
Duh" (Dionisie din Fuma, Carte de pictură, traducere de Smaranda-Bratu Staţi și Șerban 
Staţi, București, Editura Meridiane, 1979). 


DISCUTAREA TEXTULUI 


Estetica urâtului 

„Efectul Florilor de mucigai (volumul, apărut în 1931) poate fi asemuit cu cel al 
unei lovituri de măciucă. Buimăciţi de puternicul şoc, unii nu-și vor reveni decât peste 
câţiva ani (...). Puţini au fost cei care, la momentul apariţiei, i-au apreciat frumuseţea 
unică..." (Dorina Grăsoiu, „Bătălia"Arghezi Cluj-Napoca, Editura Dada, 1984) 

„Noua „frumuseţe”, care poate coincide cu urâtul, își dobândeşte neliniștea prin 
includerea banalului." (Estetica urâtului în Hugo Friedrich, Structura liricii moderne, 
traducere de Dieter Fuhrmann, București, Editura pentru Literatură Universală, 1969) 


1. Discutaţi titlul acestui poem (și volum) de Arghezi: 

* surpriza pe care o conţine, prin comparaţie cu alte sintagme în care apare 
cuvântul „floare"; 

* asemănările și deosebirile care se pot stabili între aspectul florii și cel al 
mucegaiului; 

* comparaţi titlul „Flori de mudgai” cu titlul „Florile Răului” (Les Fleurs du Mal) care aparține 
poetului Charles Baudelaire; 

* comparaţi titlul „Flori de mucigai” cu titlul lui Dimitrie Bolintineanu „Florile Bosforului”, 
pus unui ciclu de poezii exotice, delicate, calde, „parfumate“; 

* care este semnificația simbolică a titlului arghezian? (Observaţi legătura: stihuri- 
mucegai- flori) 

2. Comentaţi expresivitatea cuvintelor sau sintagmelor care trimit la zona 
„urâtului" (maximum 15 rânduri). 

„Unul din marile merite ale poeziei argheziene este unul de... vocabular; artistul a 
înțeles că, în poezie, suavitatea nu decurge automat din folosirea unui limbaj „nobil”. 
Diversitatea lexicală este, raportată la numărul redus al poemelor, excepţională. 
Recurenţa termenilor fiind insesizabilă, surpriza este pururi prezentă." (Mircea Scarlat, 
Istoria poeziei românești, vol. II, ed. cit.) 

3. Subliniaţi prin citate din text îmbinarea neobișnuită dintre: olfactiv, tactil, 
cromatic, luminozitate. 

4. Pornind de la exerciţiul 3, descrieţi spaţiul închis în care se află poetul și 
propuneţi răspunsuri la întrebarea: unde s-ar putea afla cel care scrie pe tencuială? 
(Răspunsul corect îl veți afla citind şi alte poeme din volum.) 

5. Comentaţi, pornind de la „instrumentul de scris" neconvențional, opus suavei 
„pene" sau banalului „condei", versurile: 

a. „Când mi s-a tocit unghia îngerească Am lăsat-o să crească 

Şi nu a mai crescut -." 

b. „Și m-am silit să scriu cu unghiile de la mâna stângă." 

Pentru comentariul acestui din urmă vers, folosiți sugestiile de mai jos: 

* mâna stângă este nepricepută, „stângace"; 

* stânga este partea inimii; 

* stânga se opune „dreptei", adică mâinii cu care scriu „ceilalți"; 

* se poate scrie şi cu unghia, și cu mâna stângă, atunci când nevoia de poezie este 
autentică. 

6. Detaliaţi legătura care există între poezia „florilor de mucigai" și următoarele 
versuri din „Lestament” considerate o artă poetică argheziană: 

„Din bube, mucigaiuri și noroi 
Iscat-am frumuseți și preţuri noi.' 


Dicţionar literar 


Expresivitate - calitatea unei comunicări de a transmite mesajul nu numai exact, 
ci şi plastic. In literatură, expresivitatea se referă la capacitatea textului de a evoca 
imagini vii, pregnante. 


„„Estetica urâtului” implică și ea o poetizare, sugerată în „Lestament” (... Arghezi 
este preocupat în „Fori de mucigai” de frumuseţe, nu de urâţenie. (...) Frumuseţea n-a 
dispărut, dar a „mucegăit”, tragedia fiind mai mare decât în cazul anulării. În volum, 
tensiunea se creează grație descoperirii suavităţii în cele mai neașteptate contexte." 
(Mircea Scarlat, op.cit) 


> Dicţionar literar 


Ambiguitate - capacitatea unui cuvânt sau a unei sintagme de a avea mai multe 
sensuri posibile, fără ca vreunul să domine. Unii critici consideră ambiguitatea ca o 
condiţie fundamentală a limbajului poetic. Cuvântul poetic dobândește în context 
sensuri multiple. 

Meșteșugul cuvintelor 

„Vocabularul e harta prescurtată și esenţială a naturii și omul poate crea din 
cuvinte, din simbole, toată natura din nou (...). Meșteşșugul cuvântului a cernut și cerne 
fără răgaz lumea și sufletul ei - și a dat naștere literaturii și elocvenţei. (...) Toate 
cuvintele însă lăsate-n voia singurătăţii lor sunt ca niște timbre uzate şi nu pot evoca 
peste înconjorul lor îngust nimic. Când vine cântăreţul, povestitorul sau apostolul, 
cuvintele tremură ca păsările îndrăgostite la ivirea liniștitelor dimineţi; ele cântă, 
vorbesc sau ameninţă și blestemă." (Tudor Arghezi, Scrisoare cu tibișirul, în Lumea. Bazar 
săptămânal, nr. 8, 21 dec. 1924) 

1. Discutaţi ambiguitatea creată de lipsa complementului direct din prima frază a 
poemului. Cum înţelegeţi totuși primul vers: „Le-am scris cu unghia pe tencuială"? 
Alegeţi una (sau mai multe) dintre variantele de mai jos: 

* complementul este exprimat anterior, în titlu, așadar: florile de mucigai le-am 
scris cu unghia pe tencuială; 

* complementul urmează în secvența poetică următoare, așadar: stihurile le-am 
scris cu unghia pe tencuială; 

* „le-am scris" se referă atât la florile de mucigai, cât şi la stihuri, aşadar: florile de 
mucigai se transformă în stihuri; 

* complementul rămâne neprecizat pentru că „le-am scris" se referă la poeziile 
următoare din ciclul „Flori de mucigai”, deschis de poemul cu același titlu. 

2. Ce semnifică lipsa simbolicului ajutor sacru? Folosiţi rubrica „Dicţionarul cultural” 

3. Citaţi versurile în care observați că sintaxa este complet diferită față de cea 
obişnuită. Puneţi cele două formulări (cea poetică și cea obișnuită) alături și căutaţi 
semnificaţiile diferite ale fiecăreia. 

4. Cuvântul „stihuri" (versuri) apare în 5 contexte diferite (explicit în 3 și 
subînţeles în 2). În fiecare dintre ele dobândeşte o altă încărcătură simbolică. Care sunt 
conotaţiile simbolice ale cuvântului „stihuri"? Explicaţi în scris (maximum 1 0 rânduri). 

5. Urmăriţi concordanța de atmosferă dintre spaţiul interior și cel exterior. 

a. Cum este ea realizată? 

b. Descrieţi atmosfera dominantă în poem. 


6. De ce credeți că ultimele patru versuri sunt separate de restul textului 
(neîmpărțit în strofe)? Propuneţi mai multe răspunsuri la această întrebare. 


DINCOLO DE TEXT 

1. Citiţi următoarele texte: „Dimineaţa” din volumul „Flori de mucigai” de Tudor 
Arghezi, poeziile cu același titlu de Octavian Goga și de Vasile Alecsandri. 

a. Subliniaţi diferenţele esenţiale dintre pastelurile intitulate „Dimineaţa” și poemul 
lui Arghezi, „bilanţ” liric și tragic. 

b. „Estetica urâtului" este extrem de clară în acest poem; ilustraţi-o prin câteva 
exemple. 

2. Citiţi poemul „Albatrosul” (în volumul „Florile Răului” de Charles Baudelaire şi 
poemul „Lestament” care deschide volumul „Quinte potrivite” de Tudor Arghezi. Comentaţi în 
scris: 

a. Ce legătură se poate remarca între cele două poezii? 
b. Dar între „Testament” și „Flori de mucigai”? 

3. Vedeţi vreo legătură între ideea din poemul „Fori de mucigai” de Tudor Arghezi și 
poemul „Gitidilor me” de Mihai Eminescu? Porniţi de la ideea de trăire autentică. 

4. Criticul Alexandru George și-a intitulat Marele Alpha cartea dedicată lui Arghezi. 
Care credeţi că este semnificaţia acestui titlu? (Nu uitaţi că Alpha este prima literă a 
alfabetului grecesc.) 

5, Citiţi următorul fragment dintr-o tabletă de Tudor Arghezi, din 1924: 

„Nici un meșteșug nu este mai frumos și mai bogat, mai dureros și mai gingaș 
totodată ca meșteșugul blestemat și fericit al cuvintelor. El devine o pasiune nestăpânită 
și a scriitorului mediocru și a meșteșugarului de geniu. (...) Atelierul: un colţ de masă, 
instrumentul un condei pe hârtie; cea mai ieftină instalaţie: totul se găseşte concentrat 
în linia care le uneşte, invenţia - şi din mâna deschisă, ca dintr-un corn de abundență, 
curge avalanșa miraculoasă a cuvintelor, flacoane de super esențe." 

Comparaţi „meșteșugul cuvintelor" și „atelierul" poetului cu alte meşteşuguri și 
ateliere ale altor arte. 


CRITICII SPUN 

Pornind de la fragmentele următoare, arătaţi care sunt noile teritorii „câștigate" 
de poezie după apariția „Florilor de mucigai”. 

„Atât de deosebit ca factură de tot ceea ce se scrisese anterior, poeziile din „Fori 
de mucigai” puteau, cu îndreptăţire, să surprindă și să creeze, la o primă lectură, impresia 
unei inferiorităţi față de cele cuprinse în „Ouvinte potrivite”. Chiar dacă nu o spune explicit, 
în orice caz în subtext se poate ghici preferința lui Pompiliu Constantinescu pentru 
primul volum de versuri. În schimb alți critici (ca, mai târziu, G. Călinescu) vor identifica 
în „Flori de mucigai” cartea în care Arghezi și-a găsit timbrul propriu." (Dorina Grăsoiu, op.ăt.) 

„lustrând perfect modernismul moderat, Arghezi s-a dovedit și un reformator 
important al liricii noastre; el este eretic și față de mișcările cele mai reformatoare ale 
vremii! (...) în „Fori de mudgai”, se modifică sfera realităţii acceptate drept „poetice”." 
(Mircea Scarlat, op. ct.) 


BIBLIOTECI DESCHISE 

1. Citiţi ediţia bilingvă a volumului „Florile Răului” de Charles Baudelaire (București, 
Editura pentru Literatură Universală, 1968), îngrijită de poetul Geo Dumitrescu, ediţie 
care conţine mai multe traduceri româneşti pentru fiecare poem baudelairian. 


Exprimaţi-vă preferința pentru una sau alta din variantele traducerii și explicaţi de ce 
aţi ales-o. 

2. Citiţi romanul „Gmitirul Buna-Vestire” de Tudor Arghezi, subintitulat poem, 
observând și aici „estetica urâtului" și lirismul unora dintre capitole. 

3. Citiţi, în traducerea lui Tudor Arghezi, romanul „Suflete moarte” de Gogol, 
subintitulat tot poem, care l-a influențat pe Arghezi în compoziţia propriului roman- 
poem. 


CITIŢI DESPRE... 


Referinţe despre volumul „Flori de mucigai găsiți în Mircea Scarlat, Istoria poeziei 
românești, vol. III, ed. cit., și în Ovid S. Crohmălniceanu, Literatura română între cele două 
războaie mondiale, vol. II, Bucureşti, Editura Minerva, 1974. 

„Bătălia" Arghezi de Dorina Grăsoiu, ed. cit. - este o carte care arată cât de 
contradictorie a fost receptarea poeziei lui Tudor Arghezi, atât la apariţie, cât și mai 
târziu, până astăzi. 


Text auxiliar 


CUVINIE STRICATE 

de Tudor Arghezi 

Toate 

Cuvintele mele sunt întortochiate 
Şi s-au îmbătat. 

Le vezi ? Au căzut, s-au sculat. 

Au vrut să alerge și să joace. 

Dar beţia le-a prăvălit încoace. 
Nu mai știu ce spun şi îs 

Bolnave de râs. 


S-au stricat cuvintele mele! 
Umblă prin mocirle cu stele 
De cositor, 

După un mărţişor. 

Şi-ar voi să culeagă roade 
Fâstăcite si neroade 

Din sălcii nici verzi. 


Cuvintele să nu mi le mai dezmierzi, 
Să nu le mai spuie agale 

Buzele iale. 

Să nu le mai cânte cumva 

Vocea ta 

Şi pe cobză deştele 


Huleşte-le! 


Poezia „Cuvinte stricate” face parte din ciclul „Mărţișoare”, publicat în 1936. 

DISCUTAREA TEXTULUI 

1. „Qıvinte Sricate” este o artă poetică pe tema eșecului creaţiei. Arghezi pune acest 
eșec în întregime pe seama cuvintelor, asupra cărora creatorul pare să nu mai aibă nicio 
putere. De altfel, persoana I, a eului liric, este discretă în poezie, ea apărând în numai 
două contexte (adjectivul posesiv „mele" și dativul posesiv „mi"). Imaginea poetului este 
redusă la ipostaza de „proprietar“ al cuvintelor rebele. Cum explicaţi acest punct de 
vedere inedit? 

2. Cui credeţi că îi este adresat discursul la persoana a Il-a din poezia Ouvinte 
stricata 

3. Comentaţi, într-un text de 5-10 rânduri, finalul poeziei. 

4, Felul de a vedea poezia al lui Arghezi anulează distincţiile tradiționale dintre 
„Cconţinut" şi „formă", dintre „substanţă" și „expresie“ poetică. Aduceţi argumente în 
favoarea sau împotriva afirmației de mai sus, prin referire la poezia @uivinte stricate. 


Poezia ermetică 


Ion Barbu (pseudonimul lui Dan Barbilian), (1895-1961) - poet și matematician. 
Urmează clasele primare la Câmpulung Muscel, Dărmănești, Stâlpeni, urmărind traseul 
posturilor tatălui său, „judecător nomad". Liceul il face la București, la Lazăr și la Mihai 
Viteazul, unde este remarcat de profesorul Ţiţeica, la un concurs al „Gazetei matematice” 
Vacanţele le petrece la Giurgiu, orașul sau „de adopţie", pe care îl declară mai târziu a fi 
fost model al cetăţii Isarlik din poezia sa. Aici îl întâlnește pe Tudor Vianu, de care îl va 
lega o prietenie durabilă. 

„Nu mai întâlnisem niciodată un exemplar omenesc atât de original și atât de interesant 
Rapiditatea minţii lui felul atât de personal al exprimării care asocia cuvintele in legături inedite și 
absoluta lui inaptitudine pentru melancolie îl făceau să fie prețuit ca cel mai bun dintre camarazi. 
"(Tudor Vianu, Pagini autobiografice, apud Gerda Barbilian, lon Barbu, Amintiri, București, 
Editura Cartea Românească, 1975). Aceste calităţi par să rămână intacte și în portretul 
de la bătrâneţe: „Am avut norocul să cunosc și să stau de vorbă cu mulți oameni scăpărători, 
Arghezi Călinescu, Camil Petrescu, Sartre Dar niciunul nu m-a uluit printr-o asemenea înzestrare a 
spiritului ca Ion Barbu. Discutam â bâtons rompus (fără şir, vrute şi nevrute), adesea lucruri 
frivole, dar mereu fulgera printre cuvintele lui câte o judecată lapidară, de o adâncime ameţitoare, 
sau o apreciere iarăși concentrată, formulată cu o expresivitate fără pereche. "(Ov. S. 
Crohmălniceanu, București, Amintiri deghizate, Editura Nemira, 1994) 

Din 1914 este student la Facultatea de Științe din București, apoi, după ce își ia 
licența, pleacă cu o bursă de doctorat in Germania. Nu îsi ia însă doctoratul în 
matematică decât în 1929, în ţară, ca asistent al profesorului Gh. Țiţeica. 

Barbu a început să scrie - după propriile-i mărturisiri - pentru un singur cititor, 
Tudor Vianu, în clasa a VII-a liceală (a XI-a de azi). Ulterior rivalitatea dintre literatură și 
matematică se va manifesta până prin 1930, după care matematica învinge definitiv, 
deși interesul pentru tot ce ţine de viaţa literară rămâne înrădăcinat în sufletul său. Ca 
profesor de matematică la liceele Spiru Haret și D. Cantemir, este neconvențional și, 
când află de preocupările literare ale elevilor săi, le citeşte din Edgar Poe, Mallarme, 
Rimbaud și Rilke. Devine profesor la Facultatea de Matematică din București, participă 
la numeroase conferințe internaţionale de matematică, are contribuţii importante în 
domeniu. În geometrie defineşte „Spațiile Barbilian". 

Anul 1919 marchează întâlnirea lui Dan Barbilian cu E. Lovinescu (i se 
recomandă Popescu) și debutul în revista Sburătorul, cu o prezentare elogioasă făcută de 
critic. „Sburătorul își face cinste deschizând coloanele acestui poet nou, căruia i-am dat 
numele de Ion Barbu" - scrie Lovinescu, atrăgând atenţia asupra vigorii geometrice și a 
noutăţii concepției poetului. După poeziile de influență parnasiană din „Sburătorul, 
„Flnţa”, „Lava”, „Munţii”, „Copacul Banchizei”, în 1921, pe când Barbu se afla la Gottingen, îi 
apare în ţară placheta „După melci”, ilustrată greșit de pictorul M. Teișanu, ca o carte 
pentru copii. Volumul va fi de aceea retras de pe piaţă, astfel că se poate socoti că „Joc 
secund”, care apare în 1930 în 1170 de exemplare, este singura carte publicată de poet. 
Critica a fost elogioasă cu Ion Barbu și în același timp derutată de noutatea poeziei lui 
fără precursori şi fără urmași. El impune, după propria-i formulă, un „lirism absolut", e 
admirator al clasicismului (socotea că modernismul raportat la poezie e „o ocară"), dar 
ajunge chiar dincolo de acesta, la rezonanţe postmoderne. 

„Poezia lui Ion Barbu pare scrisă predominant pentru generaţiile viitoare și nu pentru 
contemporanii poetului. În această epocă de căutări poetice febrile, cu semne certe de depășire și 
esenţializare, în această vreme în care știința pătrunde tot mai mult în preocupările și soarta 
oamenilor, oare concepția profund raționalistă a lui Ion Barbu, sinteza sa poetică îngemănând 


ecouri din vremi străvechi și aspirații mistuitoare de devenire, nu sunt mai mult decât oricând, ale 
noastre.?" (Basarab Nicolescu, Ion Barbu. Cosmologia „Jocului secund", București, Editura 
pentru Literatură, 1968) 


PENTRU ÎNCEPUT 

1. Luaţi o foaie de hârtie care să reprezinte un pătrat. 

a. Câţiva elevi s-o plieze, pe rând, sau s-o ruleze în diverse feluri, spunând 
totodată ce obiect a devenit (de exemplu, evantai). Scrieţi pe tablă numele acestor 
obiecte. 

b. Scrieţi un scurt text (proză sau versuri) în care să includeți, în ordinea de pe 
tablă, aceste substantive. 

2. Alegeţi-i pe cei mai buni doi matematicieni ai clasei și pe doi dintre cei mai 
pricepuţi elevi la poezie, care să realizeze, pe tablă, un tabel comparativ cu două-trei 
trăsături care apropie poezia de matematică și câteva care o disting. 


DIOPTRIE 
de Ion Barbu 


Înalt în orga prismei cântăresc 

Un saturat de semn, poros infoliu. 

Ca fruntea vinului cotoarele roșesc. 
Dar soarele pe muchii curs, - de doliu. 


Aproape. Ochii împietresc cruciș 
Din fila vibratoare ca o tobă. 
Coroana literei, mărăciniș, 

Jos în lumina tunsă, grea, de sobă. 


Odaie, îndoire-n slabul vis! 

- Deretecată trece, de-o mătușe - 
Gunoiul tras în conuri, lagăr scris, 
Adeverire zilei - prin cenușe. 


Poezia a apărut în revista „Liparnița literară”, nr. 1,1928. Face parte din 
ciclul numit de critică „ermetic“ (vezi „Dicţionarul literar”) și intitulat, asemenea 
întregului volum, „Joc secund”. 


Note lexicale 

dioptrie, s.f. - unitate de măsură a puterii unei lentile 

prismă, sf. - 1. poliedru care are două feţe (baze) egale și paralele, iar celelalte fețe 
în formă de paralelogram. 2. corp de sticlă sau din alt material transparent folosit la 
aparatele optice pentru descompunerea, polarizarea, reflexia luminii. 

saturat, adj. (fig.) - care a atins punctul maxim de intensitate, prezență, valoare. 

infoliu, in-folio, s.n. - termen tehnic editorial, provenit din latină; desemnează o carte 
în care fiecare coală este îndoită în două, formând patru pagini. 


DISCUTAREA TEXTULUI 
Incifrare și descifrare 


„Ca şi în geometrie, înțeleg prin poezie o anumită simbolică pentru reprezentarea 
formelor posibile de existenţă. (...) Eu voi continua cu fiecare bucată să propun existențe 
substanţial indefinite." (Ion Barbu, într-o scrisoare adresată în 1947 poetei Nina 
Cassian) 

„Majoritatea poeziilor din ciclul ermetic au, ca punct de plecare al revelaţiei, o 
imagine - de obicei reinterpretată - a universului (...)." (Ioana Em. Petrescu, Ion Barbu și 
poetica postmodernismului Cluj-Napoca, Casa Cărții de Ştiinţă, 2006) 


1. La prima citire, poemul vi se va părea de neînțeles, încifrat, „ermetic". Reluaţi 
lectura de mai multe ori şi „împrieteniţi-vă" cu el. În acest scop, daţi sinonime pentru 
cuvintele de bază ale textului sau explicaţi-le prin perifraze. Puteţi face acest exerciţii și 
pornind de la sintagme. Ex.: dioptrie lentile - ochelari; semn-literă - cuvânt; saturat de semn- 
scris mărunt - scris cu sensuri profunde etc. 

2. Pentru a descifra poemul, folosiți următoarele sugestii: 

a. La reluarea lecturii, urmăriţi cristalizarea unor sfere semantice dominante: 
carte (sau scris) * lumină (ochi) * foc (ardere). 

b. Selectaţi, în trei grupe separate, cuvintele din poem care intră în fiecare din 
câmpurile semantice de mai sus. Atenţie: dacă un cuvânt ţine de două sfere semantice îl 
treceţi de două ori. 

c. Propuneţi, pur ipotetic, câteva legături posibile între ele, prin combinări și 
permutări: carte + lumină; foc + lumină; carte + foc, arătând cum se pot lega aceste sfere 
şi de ce ar fi posibile legăturile. 

3. Care dintre combinaţiile de la punctul c al exerciţiului precedent vi se pare că 
„se verifică" în text? 

4. Citiţi următoarea afirmaţie a lui Ion Barbu: „Mă stimez mai mult ca practicant 
al matematicelor și prea puţin ca poet, și numai atât cât poezia amintește de geometrie. 
Oricât ar părea de contradictorii acești doi termeni la prima vedere, există undeva, în 
domeniul înalt al geometriei, un loc luminos unde se întâlnește cu poezia." (Dintr-un 
interviu luat de I. Valerian, în Viaţa literară nr. 36, 1927). Dezbateţi chestiunea (amintiţi-vă 
şi de exerciţiul 2 din secțiunea intitulată „Pentru început"). 


Jocul interpretărilor 

„Modul de existenţă pe care ni-l propune poezia ermetică a lui lon Barbu este 
viaţa în spirit. (...) Acolo, în regiunile spiritului pur, dincolo de valea răcoroasă a lumii, 
ceea ce poetul contemplă sunt esențe, idei nereprezentabile." (Tudor Vianu, Ion Barbu, 
București, Editura Cultura Naţională, 1935, reprodus din ediția Minerva, 1970) 

„Consecvente structurii - tematice și de viziune - a universului poetic barbian, 
poeziile ciclului ermetic ne-au apărut (...) tot ca „mistere”, explorând „punctele critice 
ale naturii” şi celebrând, inițiatic, biografia Fiinţei prin spectacolul metamorfozelor ei." 
(Ioana Em. Petrescu, op. cit) 

1. Descifrarea nu este decât o etapă intermediară, o „șaradă", cum au numit-o 
contemporanii lui Barbu, o ghicitoare, în care fiecare cuvânt e înlocuit printr-o aluzie 
sau printr-o definiţie. Abia de aici încolo poate porni interpretarea, spre a ajunge la 
sensul profund și poetic al textului, acela care o distinge categoric de „șaradă". 

a. Propuneţi o explicaţie simbolică a titlului. 
b. Interpretaţi antiteza dintre primele două și ultimele două versuri din poem. 

2. Recitiţi cele trei strofe ale poemului și încercaţi să le descoperiţi sensul, vers cu 
vers: 


* porniţi de la ipoteza că se descrie arderea unui manuscris sau a unei cărți; 

* propuneţi şi alte ipoteze, bazate pe concluziile de la exerciţiile anterioare. 

3. Ce semnificaţie daţi arderii unui manuscris? Răspundeţi cu o interpretare 
simbolică a întregului poem, fără să vă străduiţi ca variantele voastre să coincidă. Toate 
aceste sensuri coexistă, ca variante posibile (lumi posibile). 

4. De ce credeți că se scriu poeme ermetice, încifrate? Discutaţi răspunsul 
pornind de la următoarele sugestii: 

* pentru ca accentul să nu cadă pe eul poetic și pe sentimente, ca în poezia 
tradițională (în „Dioptrie” verbul la persoana I apare numai în primul vers, apoi „eul" 
dispare); 

* pentru că poezia este „un limbaj secund", pe care îl înțeleg numai inițiaţii: 

* pentru că trece prin filtrări succesive, se renunţă la cuvintele prea explicite, se 
caută miezul „pur" al vorbei, „aurul" din cuvânt; 

* pentru că poezia ermetică este polemică la adresa poeziei tradiţionale, în care 
totul este spus prea explicit; 

* pentru că, prin încifrare, cititorul este atras mai direct în creaţie, obligat la o 
participare deplină; 

* pentru a i se permite cititorului să-și concretizeze în text și propriile trăiri. 


DINCOLO DE TEXT 

În 1933, Editura Adevărul din București publică, sub numele poetului Tudor 
Arghezi, cu care Ion Barbu s-a aflat în raporturi destul de tensionate, volumul „Cuvinte 
potrivite și.. Încrucișate”, în care însă numai definițiile cuvintelor din careuri sunt făcute de 
Arghezi. Rezolvaţi unul dintre aceste careuri, a căror modă pătrunsese în societatea 
interbelică. Deși nu sunt poezie, arată totuși o preocupare pentru aluzie, metaforă, 
substituție, care își obișnuiește cititorul cu exerciţiul descifrării. Un mic ajutor de 
început: la 1 orizontal răspunsul este SENSATIONAL. 


Orizontal: 1. Face zgomot și gaură-n cer 

11. Mai rar decât Popescu și mai des decât Petreanu 

12. Nu mai e de gâscă: e de..fier 13. Romancier și Liviu 15. Acţiune din care se 
vede că şi creionul poate să fie primejdios 17. Formă actuală [în anul 1933] de 
naționalism german 20. Oxidate 24. Înălţimi 25. Termenul militar pe care l-aţi mai 
întâlnit 26. Sinonim cu jargon 27. Schimbând literele se obține Sorbu 30. Două puncte 


pe două bețe (Musset. 31. Treaptă de aristocrat britanic cu nume de câine 34. Poet 
negricios, pe care invidia l-a îngălbenit 37. Prefix cu indicaţia de recent 38. În sinea mea 
e cineva 39. Vale celebră în războiul românesc 40. Nota redacţiei 41. Vorbă primită de 
la străini 43. Zână 44. Loc gol 45. Poet şi atașat de presă 47. Dacă s-ar scrie cu car 
însemna, poate, curmali, dar cu p nu însemnează nimic 48. Carte groasă de poveste lungă 
- critica pretinde că e gen literar 49. Numele identic a doi eroi din Războiul Troiei 50. 
Titlul unei noi cărți sadoveniste 51. Nu i se zice lui Dumnezeu dumneata 

Vertical: 1. Chem ţipând, nu ţip chemând 2. Împărţirea istoriei după profeti 3. Nu 
e bun, dar e şi mai rău 4. Societate [de scriitori] întemeiată de Gârleanu și de poetul 
Anghel 5. Ghimpi fabricaţi 6. Triburi de nomazi berberi 7. Ca să nu i se zică broșură 8. 
Formulă de politeţe a unui prost și chimică a unui metal 9. Vrea să fie drăguţ și e 
plicticos; vrea să-țiplacă şi-ţi vine să-i dai în cap 10. Ne salvează încă o dată solfegiul cu 
a şasea notă 11. Tată literat spiritual şi fiu comunist 14. Mai treci încă o dată prin 8 
vertical 16. Adeseori părintele operei altuia 18. Se obține iod cu o picătură de alfabet 
19. Oswald, Ionel şi Păstorel 21. O zi care se mai întoarce numai în vocabular 22. 
Foneticul ea 23. Sufragerie romană. Mâneai pe burtă și dormeai pe spate 28. Nume de 
poet de la Bacău 29. Însemnează câteodată 32. Pronume indefinit intraductibil, francez 
33. Cel care s-a lepădat de o credinţă a colectivităţii lui 35. Pogonul ardelenesc 36. Se 
zice de o zi posomorâtă 42. O pisică sălbatică reputată din pricina ochilor ei aprigi 43. 
Abreviaţie de dicționar 46. Un dativ pronominal: mai mare daraua decât ocaua 47. Nici 
nu se putea silabă mai potrivită pentru final 


CRITICII SPUN 

Chestiunile matematicii i-au preocupat și uneori i-au intimidat pe critici. Pornind 
de la citatele de mai jos, aparținând, cele mai multe, unor critici contemporani cu poetul, 
încercaţi să stabiliți: 

* dacă chestiunea matematicii este sau nu importantă pentru înțelegerea poemelor 
lui Ion Barbu; 

* dacă poezia ermetică este un simplu joc al minţii sau țintește spre zona de 
revelații a existenţei. 

„Cititorul care străbate paginile volumului „Joc secund”, nu trebuie să uite niciodată 
că se găsește în faţa unui poet matematician. Chiar o simplă inventariere a vocabularului 
său arată cât datorește Ion Barbu astronomiei, mecanicei sau geometriei. (...) Viziunea 
matematicianului este atât de puţin conexată cu activitatea simţurilor, atât de liberă de 
contingențele care întinează funcțiunea lor, încât lumea care i se revelează este 
resimţită de el ca „pură”. Pe de altă parte, față de lumea experienţei, aceea a matematicei 
este o a doua lume, o suprastructură ideală. Într-un asemenea univers ideal doreşte să 
se situeze viziunea lui Ion Barbu şi acesta este înțelesul expresiei „Joc secund”, care 
intitulează volumul său." (Tudor Vianu, lon Barbu, 1935, apud Ion Barbu. București, Editura 
Minerva, 1970) 

„Ermetismul său i-a ucis orice spontaneitate și i-a secat vâna. De vocaţie 
matematician. Ion Barbu s-a folosit pentru ermetizarea primelor redactări de procedeul 
matematic al substituirii. Se ştie că în algebră, cifra cantitativă e înlocuită cu un simbol 
calitativ Cuvântul obscur la Ion Barbu este necunoscuta algebrică, prin care se substituie 
sensului clar, misterul." (Şerban Cioculescu, O cercetare asupra poeziei noastre ermetice. 1937, în 
Pagini de critică literară I, București, Editura pentru Literatură, 1968) 

„Din aceste experienţe care irită curiozitatea ca niște ghicitori, făcând mai acut 
procesul raţional, se desprinde însă o suavă poezie, remarcabilă pentru tristețea 
elementelor ce vor să se exprime, enunțate prin simple întrebări și evaluări, de calitate 


pur emotivă, deci inefabilă". (G. Călinescu, Istoria literaturii române de la origini până în prezent, 
Fundaţia Regală pentru Literatură și Artă, București, 1941) 

„Poezia pură este, desigur, un lucru foarte frumos. Dar are un mic păcat: nu 
există. (...) La epigonii lui Valery - se găsesc în toată Europa, se găsesc și la noi - 
hermetismul înseamnă o serie de bariere. Pentru a descoperi, pentru a ajunge la miezul 
poeziei, trebuie să înlături, treptat, una câte una, un grup de măști. Nasul poetului 
hermetic este uneori grec, alteori roman, alteori cârn, dar, în definitiv tot nas este. Și 
asta constituie o mare dezolare pentru consumatorul de poezie care se întrebase „ce va 
fi având, în loc de nas, poetul hermetic?”" (Eugen lonescu, „Paul Valery. Hermetismul și poezia 
pură", 1932, în Război cu toată lumea, vol. I, București, Editura Humanitas, 1992) 

„Prin asocierea unui concept originar matematic cu un cuvânt de ordin afectiv 
Ion Barbu declanșează o mulțime de sugestii ce se adresează atât intelectului, cât și 
sensibilităţii." (Basarab Nicolescu, Ion Barbu. Cosmologia „Jocului secund", ed. a II-a. București, 
Editura Univers Enciclopedic, 2004) 


Dicţionar literar 


Ermetism - termenul este derivat de la zeul Hermes Trismegistul (socotit de 
alchimiști patronul ştiinţelor oculte) și califică tot ceea ce implică un înţeles ascuns care 
poate fi revelat numai prin iniţiere. În poezie, ermetismul se manifestă prin încifrarea 
discursului liric într-un spirit ezoteric (care poate fi înțeles numai de inițiați). 

Poezia pură este o variantă radicală a poeziei ermetice, care tinde spre „idealul 
curățeniei absolute" (Ov S. Crohmălniceanu), adică spre desprinderea de orice 
impurități biografice, senzoriale, contextuale și ridicarea la intelectualismul şi 
poeticitatea absolute. Deschizătorul de drum este poetul francez Stephane Mallarme, 
dar cel care impune cu adevărat termenul este Paul Valery. Limbajul e reîncărcat 
semantic, pentru a-l purifica de sensurile lui din comunicarea cotidiană. 


Dicţionar cultural 


Paul Valery (1871-1945) - poet, prozator și filozof francez. Versurile sale 
reprezintă triumful poeziei ca „sărbătoare a intelectului", ca eliberare de imediatul 
concret, ca supunere voită la constrângeri formale, la ermetizare, la sublimare. A afirmat 
ca poetul nu trebuie să fie „un inspirat", să inspire" și, totodată, că versurile sale au 
sensul care le este dat de cititor, idee ce subliniază implicarea puternică a cititorului în 
actul creaţiei. 


BIBLIOTECI DESCHISE 


1. Ion Barbu a fost un admirator pasionat al prozei lui Mateiu I. Caragiale, căruia 
i-a dedicat un poem: „Protocol al unui Club Mateiu I. Caragiale”. Citiţi-I în volumul Ion Barbu, 
„Opere”, vol. 11, ediţie critică de Mircea Coloșenco, Cluj-Napoca, Editura Echinox, 2005. 
Citiţi, din opera mateină, nuvelele „Remember' și „Sub pecetea tainei” sau romanul „Oraii de Gurtea- 
Veche”. 

2. Citiţi, la alegere, poeme de Stephane Mallarme în traducerea lui Ștefan Aug. 
Doinaș Poezii, București, Editura Univers, 1972) sau în traducerea lui Șerban Poartă 
Album de versuri, lași. Institutul European, 2002). 


CITIŢI DESPRE... 


Poemele ermetice sunt analizate de Ioana Em. Petrescu în capitolul „Restrânsele 
perfecțiuni poliedrale” din volumul „Ion Barbu și poetica postmodernismului” (ed. cit.). 

O carte cu multe intuiții remarcabile aparține poetului Şerban Foarță: „Eseu 
asupra poeziei lui Ion Barbu”, Timişoara, Editura Facla, 1980. În ea veţi găsi sugestii fertile 
de lectură. 

Pentru a avea o viziune critică de ansamblu, puteţi recurge la antologia „lon Barbu 
interpretat de...” (ediţie îngrijită de George Gibescu), București, Editura Eminescu, 1976. 

O biografie a lui Barbu, bogată în detalii și anecdote, dar și o înţelegere care trece 
dincolo de banalul imediat a scris soția autorului, Gerda Barbilian; Amintiri, București, 
Editura Cartea Românească, 1975. 

Tot despre om puteţi citi în prima parte a monografiei „Ion Barbu” de Dinu Piliat, 
București, Editura Minerva, 1982. 


Text auxiliar 
DIN CEAS, DEDUS 
de Ion Barbu 


Din ceas, dedus, adâncul acestei calme creste. 
Intrată prin oglindă în mântuit azur. 

Tăind pe înecarea cirezilor agreste, 

în grupurile apei un joc secund, mai pur. 


Nadir latent! Poetul ridică însumarea 

De harfe resfirate ce-în sbor invers le pierzi 
Şi cântec istovește: ascuns, cum numai marea. 
Meduzele când plimbă sub clopotele verzi. 


Poemul a apărut pentru prima dată în volumul „Joc secund” 
(1930). 


Note lexicale 
agrest adj. - 1. câmpenesc, rustic. 2. grosolan. 
nadir, s.n. (astron.) - punct de pe bolta cerească, opus zenitului, situat la intersecţia 
verticalei locului cu emisfera cerească inferioară. 


Dicţionar cultural 


„Mitul peşterii" sau al „cavernei" - apare în dialogul „Republica” al filozofului 
grec Platon (427-348 347 ÎH)), discipolul lui Socrate. Prin acest mit Platon descrie 
condiția umană. Oamenii sunt comparaţi cu prizonierii legaţi într-o peșteră, care nu pot 
privi înapoi şi ignoră lumina soarelui aflată în spatele lor, dincolo de intrare. În față 
zăresc umbrele obiectelor și propria lor umbră, proiectate pe pereţii peșterii de lumina 
unui foc. Peştera ar fi așadar lumea sensibilă, pe care o percepem prin simţuri, iar 
prizonierii sunt oamenii. Simţurile sunt înșelătoare, creează iluzia unei realități unice. 
Dar ce vedem noi este numai umbra lumii ideilor eterne. Pe calea simţurilor noi nu vom 
ajunge niciodată la cunoașterea lumii ideilor, a esenţelor Iar dacă prizonierul e dezlegat 
şi adus la lumina soarelui, nu e în stare să vadă nimic: lumina mult mai puternică îl va 
orbi. Abia după ce se obișnuiește cu această lumină (a intelectului pur) va avea acces la 
esențe. Așadar lumea pe care o vedem noi este o copie a ideilor pure, asemenea umbrelor 
lucrurilor pe care le văd oamenii, la foc, pe zidul peşterii. 


DISCUTAREA TEXTULUI 

1. În text sunt trei sfere semantice dominante: poezie (sau cântec), înalt (azur) şi 
adânc (apă). Selectaţi cuvintele care ţin de aceste sfere, apoi reconstituiţi „tabloul“. 

2. Poemul, primul din „Joc secund” (1930) - atenţie, fără titlu -, conține sintagma 
care dă titlul volumului. Argumentaţi ideea că reprezintă o artă poetică, bazându-vă pe 
ceea ce aţi învăţat despre poezia ermetică. 

3. Discutaţi sensul sintagmei „joc secund" în care criticii au văzut: 

* poezia ca reflectare, adică o copie a lumii (pentru filozoful grec Platon lumea 
însăși e o copie a ideilor pure - vezi „Dicţionarul cultura!” alăturat), așadar poezia ar fi o 
copie a copiei; 

* poezia ca exercițiu de purificare; 

* poezia ca ascundere, ca încifrare. 


Găsiţi în text argumente pentru interpretarea voastră. 


Text auxiliar 


Stephane Mallarme (1842-1898) - poet francez, unul dintre principalii 
reprezentanţi ai simbolismului și inițiator al poeziei moderne. A fost profesor de 
engleză și a dus o viaţă destul de retrasă, înconjurat însă de elita boemă a literaţilor 
epocii (de pildă, prin cenaclul pe care îl găzduia în serile de marți). Promotor al unei 
poezii ermetice, ambigue, intelectualiste, a exercitate influență considerabilă asupra 
contemporanilor, influență extinsă asupra primei jumătăţi a secolului al XX-lea. 
Principalele opere: „L'Apres-Midi d'un faune”, 1876 (După-amiaza unui faun); „Un coup de des 
jamais n'abolira le hasard”, 1897 (O aruncare de zar nu va desființa hazardul), „Poesies”, 1899, 
postum (Poezii). 


AZURUL 
de Stephane Mallarme 
(fragment) 


A veşnicelor ceruri senină ironie 
Nepăsător frumoasă ca florile, - a strivit 
Poetul ce-și blestemă debila măiestrie. 
Unui deșeri de Chinuri sterile-mpotrivit. 


Fugind, ghicesc prin pleoape azurul cum scrutează 
Cu violenţa unei cumplite remușcări 

Sufletu-mi gol. Ah, unde să fug? Ce noapie trează 
S-arunc, fâşii, asupra dispreţului din zări ? 


Căci vreau aici, odată ce mintea mea, golită 
Ca un borcan de farduri lipit de zidul sur. 
Nu ştie să stârnească ideea hohotită, 

Cu jale să alunec spre un mormânt obscur... 


În van! azuru-nvinge, îl desluşesc cum cântă 
In clopote. O, suflet, ce voce și-a ales 

Spre-a ne-nfrica mai tare asupra lui izbândă. 
Că dangăte albastre din bronzul ager ies! 


Cutreieră prin brumă, bătrân, și fără milă 

Imi sfâșie-agonia nativă-n paloş pur; 

Unde să fug în falsa revoltă inutilă? 

Sunt bântuit. Azurul! Azur! Azur! Azur! 

Traducere din limba franceză de Ştefan Aug. Doinaș 


Poezia, scrisă în 1864, a fost publicată în 1866 în revista „Parnasse 
contemporain” şi apoi în volumul „Poesies” (1887). 


DISCUTAREA TEXTULUI 
1. Cuvântul-cheie al poemului este „azur". 


a. Găsiţi-i semnificaţia simbolică. 
b. Comparaţi-l cu același cuvânt din arta poetică a lui Ion Barbu. 
2. Comentaţi poemul pornind de la ideea de creaţie ca efort, chin de a atinge 
idealul, de a „ceda iniţiativa cuvintelor", cum a afirmat chiar poetul. 


Clasicism rafinat 


Ion Pillat (1891-1945) - poet și eseist. Tatăl său este descendentul unei vechi 
familii boiereşti, iar bunicul dinspre mamă e cunoscutul om politic liberal Ion C. 
Brătianu. A copilărit la moşia Florica, pe Argeș, și la Miorcani, pe Prut. Îşi face studiile 
primare și liceale în particular și absolvă ultima clasă a cursului inferior la colegiul „Sf. 
Sava" din Bucureşti (1905). În acelaşi an se înscrie la Liceul „Henri IV" din Paris, luându- 
şi bacalaureatul în matematică și filozofie. Student (1910) la Sorbona (litere, istorie, 
geografie, drept), unde își ia licenţa în litere (1913) şi drept (1914). Scrie versuri încă 
din 1906, pe când era licean la Paris. Debutul publicistic are loc în 1911, când Titu 
Maiorescu îi publică două poezii în „Convorbiri literare”. Face numeroase călătorii în 
Spania, Italia, Grecia. Debutează editorial cu volumul „Visări păgâne” (1912). Are o întinsă 
activitate culturală și publicistică; participă, alături de A. Maniu și Horia Furtună, la 
conducerea revistei „Flacăra” (1914); între 1922 şi 1924, editează, împreună cu Tudor 
Arghezi, „Cugetul romanesc”; participă la redactarea revistei „Gândirea”; alcătuiește două 
antologii, una tematică (prima de acest gen în literatura noastră) - „Antologia toamnei” 
(1921) şi alta de poezie contemporană, în două volume, elaborată împreună cu 
Perpessicius, „Antologia poeţilor de azi” (1924-1925). Foarte bun cunoscător al liricii 
moderne, a făcut numeroase traduceri din poezia universală. Membru al Academiei 
Române din 1936. 

„ Marea plăcere a lui Ion Pillat era să-și poftească prietenii la masă. Îi aștepta în picioare pe 
orizontul cărților din bibliotecă. Se mișca ușor, lent cu o politeţă de prinț indian. Zvelt cu toate că era 
mic, dădea impresia unui fildeș lucrat cu multă migală. De pe la aperitive, porneai în lumea ideilor 
Povara cotidianului dispărea. În prezenţa Iulian Pillat nu mai exista decât preocuparea estetică. 
Avea întotdeauna ceva nou de vestit în domeniul artei. Te dezlega de materie, iar concentrarea lui în 
problemele artistice îmbogăţea pe cel cu care sta de vorbă. (...) Lumina, cu râsul lui robust orice 
cuvânt de spirit Veselia lui tinerească avea rădăcini în optimismul care-i plămădise firea. Ochii îi 
străluceau, negri, încondeiaţi, privind șăgalnici în așteptarea unei gândiri bine exprimate. ” (Cella 
Delavrancea, Evocare, în Ion Pillat Mărturii despre om și poet Bucureşti, Editura Publicom, 
1946) 

Începuturile liricii lui Pillat („Visări păgâne”, „Eternități de-o dipă”, „Amăgiri”) sunt de 
natură parnasiană, poetul folosind o tehnică impecabilă de versificaţie, aplicată în cele 
mai diverse registre. Punctul culminant al creaţiei este volumul „Pe Argeș în sus” (1923), 
care cuprinde poeme ce pot fi situate în categoria „pastelului psihologic" (peisajul 
devine un pretext de meditaţie asupra efemerităţii existenței umane și a statorniciei 
naturii). Volumul este o expresie a tradiționalismului liric românesc. Volumele 
ulterioare 4,Satul meu, Biserica de altădată”) reflectă tentația monograficului, în sensul 
refacerii unei „hărţi lirice" a satului românesc arhaic. O interiorizare reflexivă dovedesc 
volumele „Caietul verde”. „Scutul Minervei” și „Țărm pierdut” Poemele într-un vers constituie o 
notă aparte a creaţiei sale. 

„Poezia d-lui Pillat e transpunerea poeziei lui Alecsandri, prin tot progresul de sensibilitate și 
prin toate prefacerile limbii pe care le-au putut înfăptui cincizeci de ani de evoluţie: aceeași viziune 
idilică a naturii aceeași seninătate pătrunsă, însă, și de un sentiment elegiac, ce-i crește emotivitatea 
și. deci, lirismul și aceeași simplitate de limbă și mijloace de materializare poetică. Ar fi o interesantă 
comparație de făcut între Pastelurile bardului de la Mircești și poeziile cântăreţului Floricăi nu 
pentru diferențieri de fond (...), ci pentru evoluția formei: printr-o astfel de comparație s-ar putea 
preciza, prin pilde, progresul realizat nu numai de limbă, ci și de expresia poetică, prin 
intelectualizarea și rafinarea imaginii Această cercetare ar fi interesantă și pentru poeţii de azi: într- 


o literatură (e imagism exagerat s-ar vedea de câtă forțase poate bucura imaginea rară, topică și 


mânioasă, "(E. Lovinescu, Istoria literaturii contemporane, vol. II, Bucureşti, Editura Minerva, 
1981) 


PENTRU ÎNCEPUT 


1. Imaginaţi-vă cum era acum 100 de ani satul sau orașul în care trăiţi. Scrieţi în 
caiete câteva cuvinte-cheie, pe baza cărora sa puteți discuta apoi cu colegii. 

2. Transcrieţi cuvintele propuse de voi pe tablă și discutaţi despre atmosfera 
epocii respective, așa cum v-aţi imaginat-o voi. 


ACI SOSI PE VREMURI 

de Ion Pillat 

La casa amintirii cu-obloane și pridvor, 
Păienjeni zăbreliră și poartă şi zăvor. 


Iar hornul nu mai trage alene din ciubuc 
De când luptară-n codru şi poteri şi haiduc. 


În drumul lor spre zare îmbătrâniră plopii. 
Aci sosi pre vremuri bunica-mi Calyopi. 


Nerăbdător bunicul pândise de la scară 
Berlina legănată prin lanuri de secară. 


Pe-atunci nu erau trenuri ca azi, şi din berlină 
Sări, subţire-o fată în largă crinolină. 


Privind cu ea sub lună câmpia ca un lac. 
Bunicul meu desigur i-a recitat „Le Lac". 


Iar când deasupra casei ca umbre berze cad, 
li spuse „Sburătorul" de-un tânăr Eliad. 


Fa-l asculta tăcută, cu ochi de peruzea... 
Şi totul ce romantic ca-n basme se urzea. 


Şi cum ședeau... departe, un clopot a sunat, 
De nuntă sau de moarte, în turnul vechi din sat. 


Dar ei, în clipa asta simțeau că-o să rămână... 
De mult e mort bunicul, bunica e bătrână... 


Ce straniu lucru: vremea! Deodată pe perete 
Te vezi aievea numai în ștersele portrete. 


Te recunoșşti în ele, dar nu și-n faţa ta. 
Căci trupul tău te uită, dar tu nu-l poţi uita... 


Ca ieri sosi bunica... şi vii acuma tu: 
Pe urmele berlinei trăsura ta stătu. 


Același drum te-aduse prin lanul de secară. 
Ca dânsa tragi, în dreptul pridvorului, la scară. 


Subţire, calci nisipul pe care ea sări. 
Cu berzele într-însul amurgul se opri. 


Şi m-ai găsit, zâmbindu-mi, că prea naiv eram 
Când ţi-am șoptit poeme de bunul Francis Jammes. 


Iar când în noapte câmpul fu lac întins sub lună 
Şi-am spus „Balada lunei" de Horia Furtună, 


M-ai ascultat pe gânduri, cu ochi de ametist, 
Şi ţi-am părut romantic şi poate simbolist. 


Şi cum ședeam... departe, un clopot a sunat 
- Același clopot poate - în turnul vechi din sat... 


De nuntă sau de moarte, în turnul vechi din sat. 


„Aci sosi pe vremuri”, datată Miorcani, 28 iulie 1918, apare în nr. 8 din 1 
martie 1919 al revistei „Letopiseţii”. Publicată în volumul „Grădina între ziduri” 
(1920), poezia este scoasă din ediţiile ulterioare ale acestuia și inclusă de Ion 
Pillat înspre finalul volumului „Pe Argeș în sus” (1923), dându-i-se astfel o 
încadrare mai potrivită. 


Note lexicale 

pridvor, s.n. - galerie exterioară deschisă (mai rar închisă), cu acoperișul sprijinit pe 
stâlpi, aşezată în partea din faţă a unei clădiri sau de jur împrejurul ei. 

berlină, s.f. - (înv.) trăsură mare, închisă, asemănătoare cu cupeul, cu două banchete 
aşezate faţă în față. 

crinolină, s.f. - fustă lungă şi foarte largă, în formă de clopot, susținută în interior 

de arcuri subţiri de oţel, la modă pe la mijlocul secolului al XIX-lea. 

peruzea, s.f. - piatră semiprețioasă, opacă, de culoare albastră sau verzuie; turcoază. 

ametist, s.n. - piatră semipreţioasă de culoare violetă. 


Calyopi - numele bunicii trimite la Caliope (Kalliope), muza poeziei epice și a 
elocinţei în mitologia greacă. 

le lac - titlul unei poezii de Alphonse de Lamartine (1790-1869), poet francez 
romantic. 

Sburătorul de Eliad - balada Zburătorul a lui Ion Heliade Rădulescu. 

Francis Jammes (1968-1938) - poet simbolist francez, în opera căruia apare cu 
predilecție universul rural. 


Horia Furtună (1886-1952) - poet simbolist minor, prieten cu Ion Pillat. Despre 
Balada lunii, citată în textul lui Ion Pillat, G. Călinescu scrie că „nu-i decât o desfăşurare de 
decoruri selenare în genul feeric. Mecanismul compoziţiei este continuul calambur de 
imagini, agreabil". (G. Călinescu, Istoria literaturii române de la origini până în prezent. 
București, Editura Minerva, 1982). 


DISCUTAREA TEXTULUI 
Paralelă între veacuri 


„Capodopera lui Ion Pillat este „Aci sosi pe vremuri graţioasă”, mișcătoare și 
indivizibilă paralelă intre două veacuri, înscenare care încântă ochii şi în același timp 
simbolizare a uniformităţii în devenire." (G. Călinescu, Istoria literaturii române de la origini 
până în prezent. Bucureşti, Editura Minerva, 1982) 

1. Identificaţi modul în care este organizat discursul liric, decupând din text 
următoarele secvenţe: 

* incipitul poemului; 

* povestea de ieri a bunicii, inclusiv epilogul acesteia; 
* strofele care fac legătura între cele două povești; 

* povestea de azi a nepotului; 

* epilogul poemului. 

2. Ce vi se pare că sugerează imaginea „casei amintirii" din primele două strofe? 

Alegeţi dintre variantele de mai jos, argumentându-vă opţiunea: 

* un localtrecutului („casa amintirii”); 

* un spaţiu mitic, în afara timpului, inaccesibil celor neiniţiaţi (pentru că este 
ascuns de „obloane", „poartă", „zăvor"); 

* un loc al unui prezent inert („...hornul nu mai trage alene din ciubuc"). 

3. Cele două poveşti din veacuri diferite par a se desfășura după un scenariu 
identic, chiar dacă personajele care le însufleţesc sunt diferite. Identificaţi elementele 
diferite din cele două poveşti, observând: 

* recuzita; 
* preferinţele literare ale celor două perechi de îndrăgostiţi; 
* perspectiva din care se spune povestea (vezi persoanele gramaticale din text). 

4. Precizaţi aspectele comune ale celor două poveşti. 

5. Ce vi se pare a fi mai important, ceea ce apropie sau ceea ce diferențiază cele 
două poveşti de dragoste? Explicaţi în scris (maximum 20 de rânduri). 

6. Analizaţi mijloacele de marcare a coordonatelor temporale specifice celor 
două planuri. Observaţi în special adverbele și timpurile verbale. Credeţi că între trecut 
şi prezent este o ruptură sau o continuitate? Referiţi-vă, în acest sens, și la alunecarea 
treptată a timpurilor verbale din povestea a doua dinspre prezent spre trecut 

7. Comentaţi cele două distihuri care fac legătura între cele două idile. Ce 
indicație oferă acestea despre tema poeziei? 

8. Versurile referitoare la clopotul care sună în „turnul vechi din sat" sunt cele 
care introduc o notă gravă în tabloul senin al idilei (fie ea de odinioară ori de azi). 
Totuși, accentul este pus diferit pentru fiecare poveste în parte. Cum explicaţi că, în 
povestea bunicii, sunetul clopotului apare mai degrabă ca un detaliu, în vreme ce în 
finalul poemului, monoversul „De nuntă sau de moarte, în turnul vechi din sat" capătă 
valoarea unui epilog al ambelor povești? 

Discutaţi variantele de mai jos sau propuneţi voi altele: 


* contemplarea trecerii iremediabile a timpului este tema principală a poemului; 
*fragilitatea sentimentelor umane fundamentale în contextul timpului care curge 
este subliniată în mod deosebit prin ultimul vers. 
9. Explicaţi, în funcţie de interpretarea făcută la exercițiul anterior, versul „Dar ei, 
în clipa asta simțeau că-o să rămână..." Puteţi să aveţi în vedere și sugestiile următoare: 
* clipa de împărtășire a iubirii este unică și desprinsă de coordonate temporale; 
* orice avertisment referitor la iluzia trăirii eternității prin iubire este inutil, 
deoarece fiecare cuplu trăiește acest moment iluzoriu. 
10. De ce credeţi că acest vers nu se reia în povestea de „acum", ignorând parcă 
paralelismul asumat al celor două idile? Argumentaţi în scris (maximum 1 0 rânduri). 


Un mod de a concepe poezia 

„ „ACi sosi pe vremuri” este și o interesantă artă poetică, ea tălmăcind un mod de a 
concepe poezia, ca reîmprospătare (repovestire, „reînscenare”) a mitului înregistrat pe 
„undele sufletului”. Așadar, extazul poetic, declanșat de fiorul primar de natură 
subconștientă, trebuie să refacă ulterior acest elan, după zile, săptămâni, ani (...), adică 
după o perioadă de deslușire, în care imaginea-princeps e „copiată”, respectându-i-se 
datele vizionare." (Cristian Livescu, Introducere in opera iui ion Piilat, București, Editura 
Minerva, 1980) 


1. Deși trimiterile biografice din poem sugerează evocarea unor experienţe 
personale, totuși poetul le ridică la un grad de generalitate, astfel că cele două cupluri de 
îndrăgostiţi îşi pierd individualitatea. Explicaţi cum se realizează acest lucru in poem. 

2. Motivul „bibliotecii" apare adesea în poemele lui Ion Pillat. Ce rol credeţi că au, 
în textul studiat, trimiterile livreşti? Discutaţi următoarele sugestii de răspuns: 

* indică o tendință a scriitorului de a asocia viaţa cu literatura; 

* trădează o anumită artificialitate a spaţiului imaginar creat; 

* au rolul de a indica epoca în care se petrec întâmplările relatate, numind 
preferințele în moda literară a vremurilor respective. 

3. Puterea de seducţie a acestei poezii stă și în ironia (și autoironia) din subtext. 
Identificați versurile respective și precizaţi ce anume devine obiect al ironiei fine a 
poetului (de exemplu, recuzita romantică, poza romantică a îndrăgostitului etc.). 

4. Discutaţi mijloacele prin care se realizează muzicalitatea deosebită a poeziei. 
Comentaţi rolul pe care-l au acestea în conturarea unei viziuni senin-melancolice, 
aparent împăcate, asupra existenţei (în scris, maximum 15 rânduri). 

5. Tradiţionalismul liricii lui Ion Pillat apare în mai multe planuri: preferința 
pentru specia pastelului și pentru universul rural ca topos al imaginarului, cultivarea 
formelor prozodice tradiționale, seninătatea viziunii, dar și tonul elegiac al discursului 
liric. Scrieţi o lucrare în care să identificaţi elementele implicite de artă poetică din 
poemul Aci sos pe vremuri, referindu-vă la planurile menționate. Puteţi porni și de la citatul 
de mai jos, referitor la tradiţionalism: 

„Tradiţionalismul e un stil, o formulă inventată de poeţii moderni, ieşiţi adesea 
din școala simbolismului. El reprezintă, înlăuntrul poeziei moderne, una din tendinţele 
acesteia, tendinţa de autoconservare ce se opune evoluţiei prea rapide, în alte direcţii, a 
poeziei moderne (...) Așa încât tradiţionalismul este mai degrabă un program decât o 
sensibilitate reală: sensibilitatea este una singură, poezia însăși nu este altfel decât 
modernă; unii poeţi, însă, cu bună știință, se opun schimbării, cultivând o atitudine 
ostilă față de nou, redescoperind tradiţia. Dacă modernismul e un mod de a simţi, 
tradiționalismul e aproape în întregime un stil. (...) Poezia lor este „veche”, întrucât 


pleacă din acest fond conservativ dintr-o puternică înrudire cu ceea ce reprezintă 
elementul țărănesc veritabil, ca element etnic, românesc." (Nicolae Manolescu, Poezia între 
cele două războaie mondiale - vârsta modernă a lirismului în Istoria literaturii române. Studii, București, 
Editura Academiei R.S.R., 1979) 


DINCOLO DE TEXT 

1. Comparaţi viziunea despre trecerea vremii din „Ad sosi pe vremuri” de Ion Pillat cu 
aceea a lui Eminescu din „Glossă”. 

2. Repovestiţi în scris o „istorie" de dragoste pe care o cunoaşteţi din familia 
voastră (a bunicilor sau a părinţilor voştri). Alcătuiţi grupe de câte 5 elevi și citiți 
colegilor compunerea voastră. Fiecare grupă va alege cea mai frumoasă poveste de 
dragoste, care va fi citită apoi în faţa clasei. 


CRITICII SPUN 

1. Unii critici au observat în lirica lui Ion Pillat o puternică tendinţă livrescă, 
motivată de pasiunea lui de cititor de poezie. Citiţi fragmentul de mai jos și discutaţi în 
ce măsură „Aci sosi pevremuri” poate fi un argument în susținerea acestei idei. 

„Toată opera lui Pillat este un proces de distilare a emoţiilor lecturii în poezie, 
deci fundamental livrescă. (...) Pillat e întâi un om de cultură şi pe urmă un poet, și lirica 
lui nu poate fi pricepută, dacă avem superstiţia că poetul exprimă neapărat emoţii din 
rândul celor biografice. (...) Pillat e un om fără biografie, respirând aerul bibliotecii și, 
când scrie poezie, nu vrea să facă din ea o chestiune de viaţă: dimpotrivă, și-a făcut din 
viață o chestiune de artă. Fl e un voluptuos al versului. Putem spune acum că lirismul nu 
vine, în „Pe Arges în sus” ca și aiurea, din evocarea peisajelor copilăriei, ci din emoția 
reconstituirii lor în carte." (Nicolae Manolescu, Lecturi infidele, Bucureşti, Editura pentru 
Literatură, 1966) 

2. Deşi Ion Pillat era un cunoscător rafinat al liricii moderne, opţiunea lui este 
totuși pentru un lirism de tip clasic, armonios prin muzicalitate și senin ca viziune. Cum 
explicaţi acest lucru? Credeţi că o astfel de poezie se mai poate citi astăzi cu interes? 
Răspundeţi în scris, după ce citiţi şi următoarea opinie critică, pe care o puteţi accepta 
sau respinge cu argumente: 

„Poetul reprezentativ pentru convenţia clasicizantă interbelică a fost Ion Pillat. S- 
a manifestat ca om al restauraţiei, atât în plan estetic (epoca fiind agitată de excesele 
iconoclaștilor), cât şi ideologic (are nostalgia patriarhialităţii, a vieții nealterate de tarele 
civilizației industriale). În lirica atât de problematizantă şi agita(n)tă a veacului nostru. 
Ion Pillat aduce lectorului o liniște cucernică, odihnitoare. Și chiar dacă, astăzi, nu liniște 
caut atunci când citesc poezie, aş fi nedrept să nu recunosc autorului importanţa istorică 
de prim ordin, el reprezentând o forță de continuitate extrem de necesară." (Mircea 
Scarlat, Istoria poeziei românești, vol. IV, Bucureşti, Editura Minerva, 1990) 


BIBLIOTECI DESCHISE 

1. Ion Pillat a fost şi un „eseist remarcabil prin gust și prin întinderea 
cunoştinţelor" (Nicolae Manolescu, op. cit). Citiţi eseul „Tradiţie și inovaţie”, în volumul VI de 
„Opere” 4199A), pentru a înţelege mai bine opțiunea poetului pentru clasicitate. 

2. Citiţi integral volumul „Pe Argeș în sus”. Identificaţi trăsăturile lirismului de tip 
tradiționalist în acest volum. 


CITIŢI DESPRE... 


G. Călinescu, Ion Pillat, în Istoria literaturii române â la origini până în prezent, 
Bucureşti, Editura Minerva, 1982, pp. 857-864 - studiul despre Ion Pillat, în capitolul 
„Tradiționaliștii, Momentul 1923”, oferă argumente conform cărora Pillat este cel mai 
reprezentativ poet tradiţionalist român. 

E. Lovinescu, Ion Pillat, în Istoria literaturii române contemporane, vol. II, București, 
Editura Minerva, 1981, pp. 68-74 - studiu care mizează pe o comparare a operei lui lon 
Pillat cu aceea a lui Vasile Alecsandri și cu aceea a lui Nichifor Crainic, pentru a pune în 
evidenţă diferențele de viziune și de stil. 

Nicolae Manolescu, Ion Pilat. În Lecturi infidele. Bucureşti, Editura pentru 
Literatură, 1966 - discuţie asupra eseisticii lui Piliat, urmată de sublinierea viziunii 
livreşti a poetului. 

Cristian Livescu, Introducere în opera lui Ion Pillat, București, Editura Minerva, 1980 
- o cercetare a universului imaginar din opera lui Ion Pillat, una dintre cele mai 
consistente monografii dedicate poetului. 

Mircea Scarlat, Istoria poeziei românești, vol. IV, București, Editura Minerva, 1990, 
pp. 18-36 - studiu care relevă importanţa vocii lirice a lui lon Pillat în contextul 
perioadei interbelice, accentuând „revigorarea convenției  clasicizante", 
conservatorismul nedoctrinar al poetului, față de ceilalți clasicizanți, incluși în capitolul 
Tradiționalismul programatic. 


Limbă si comunicare 
Eseul structurat 


Eseul structurat, spre deosebire de eseul literar, este un tip de compunere 
şcolară care tratează o temă dată, pornind de la câteva repere, indicate în formularea 
subiectului. 

O astfel de compunere școlară se evaluează după următoarele criterii care vizează 
conținutul (vezi, mai jos, primele două) și redactarea (următoarele puncte): 

* discutarea tuturor punctelor menţionate în cerințele subiectului; 

* gradul de competenţă dovedit în discutarea acestora (demonstraţie clară sau 
nesigură, parţială, aproximativă; exemplificări relevante sau greșite; cunoașterea bună 
sau aproximativă a textului etc); 

* organizarea ideilor în scris (text cu o structură clară: introducere - cuprins - 
încheiere, în care prima și ultima parte nu trebuie să depășească o treime din totalul 
compunerii; folosirea corectă a alineatelor pentru semnalarea unei idei noi; raportul 
dintre ideile principale și cele secundare); 

* abilități analitice și critice (capacitatea dea argumenta ideile enunțate, 
succesiunea logică a ideilor, coerenţa lucrării in ansamblu); 

* folosirea adecvată a limbii (vocabular adecvat şi variat, incluzând concepte de 
teorie literară, dacă este cazul; exprimare corectă, clară și nuanţată a ideilor); 

* ortografie și punctuație (respectarea normelor limbii literare); 

* aşezarea în pagină a textului (evidenţierea titlului lucrării prin plasarea în 
mijlocul paginii, scris lizibil și îngrijit, fără ștersături). 

Temele pe care le primiţi în clasă sau subiectele de bacalaureat pot propune 
următoarele tipuri de cerințe privind textele poetice: analiza (literară sau stilistică) a 
unui text integral (pornind fie de la o consideraţie critică, fie de la un anumit aspect 
special al textului), analiza detaliată a unor fragmente, identificarea unor trăsături ale 
limbajului poetic, modul în care un text reflectă o anumită temă sau un motiv literar etc. 
Ele presupun, de regulă, realizarea unor eseuri structurate. Dintre acestea, analiza sau 
comentarea unui text integral este operaţia cea mai dificilă. Ea presupune, deopotrivă, - 
capacitate analitică- necesară „descompunerii" întregului în părţile sale componente și 
surprinderii caracteristicilor esenţiale ale fiecărui element al textului poetic etc. -, dar și 
-capacitate de sinteză, concretizată în „recompunerea" - după analiză - a părţilor, în vederea 
stabilirii semnificației generale a acestuia. 


Teme posibile pentru eseul structurat privind textul liric 


lată câteva exemple de subiecte de bacalaureat în care se propune redactarea 
unor eseuri structurate pornind de la diverse aspecte ale operelor poetice studiate: 

(1) Scrie un eseu, de 2-3 pagini, în care să demonstrezi că o poezie studiată este artă poetică. În 
realizarea eseului, vei avea în vedere: explicarea conceptului operațional artă poetică; prezentarea 
concepției despre artă și creator, reflectate în poezia studiată; evidențierea relației dintre fondul de idei și 
mijloacele artistice de realizare a acestora, în textul ales; exprimarea unui punct de vedere argumentat cu 
privire la semnificaţia textului. (Varianta 89/ 2007) 

(2) Scrie un eseu, de 2-3 pagini, despre structura, limbajul și expresivitatea textului 
poetic, având ca suport o operă literară studiată, aparținând lui Ion Barbu, pornind de la următoarea 
afirmaţie critică: „(...) poezia lui Ion Barbu, după cum și titlul volumului o arată, e poezia Jocului secund, 
adică e un joc neizvorăt din realităţi ci din reflexul în oglindă, adică în spirit Poezie de esențe și de abstracțiunii, 


(...) în expresa ei coeficientul personal joacă un rol principal; un cuvânt o imagine îi sugerează altă imagine, 
după o asociație uneori strict personală și deci necontrolabilă". (E. Lovinescu) (Varianta 92/2007) 

(3) Scrie un eseu argumentativ, de 2-3pagini, despre imaginarul poetic baoovian, prin referire la 
două poezii studiate, pornind de la următoarea afirmaţie: „poezia bacoviană aparține expresiilor celor mal 
specifice ale simbolismului Si tehnica sa se rezolvă exclusiv cu mijloacele pe care școala simbolistă i le-a oferit.. 
(I Negoițescu, Scriitori moderni) (Varianta 90/2007). 


PREGĂTIREA REDACTĂRII 


Citiţi cu atenţie cerința 

Citiţi cu atenţie cerința pentru a o înţelege corect. Identificaţi, de fiecare dată, 
termenii sau conceptele-cheie ale acesteia pentru a ști exact la ce va trebui să vă referiți 
în eseu. Totodată, asiguraţi-vă că știți ce înseamnă, de exemplu, „artă poetică", 
„structură, limbaj şi expresivitate a textului", „imaginar poetic", „eseu argumentativ". 
Optaţi pentru acele texte pe baza cărora puteţi ilustra cel mai bine cerința dată. 


Alcătuiţi planul de lucru 

După ce aţi trecut de etapele anterioare, identificaţi cu atenţie elementele la care 
se referă cerința formulată. Planul pe care îl faceţi va trebui să acopere toate cerinţele. 
De exemplu, dacă vi se cere realizarea unui -exu argumentativ-, important este să vă 
stabiliți cu claritate -ipoteza-, constând în formularea -tezei/ a punctului de vedere- cu privire la 
temă, -argumentaţia- (deseori, subiectele solicită un număr minim de argumente) și - 
concluzia/ sinteza-. Stabiliţi, totodată, ceea ce veţi scrie în introducerea, în cuprinsul și în 
încheierea lucrării. 

Pentru fiecare punct (idee principală), notaţi-vă şi ideile secundare pe care le 

puteţi aborda. 


REDACTAREA PROPRIU-ZISĂ 

Cum se construieşte un paragraf? 

Dacă aveţi timp, puteţi redacta o primă versiune a eseului, asupra căreia să 
reveniți ulterior. Totuși, la examene, este recomandat să vă planificaţi bine redactarea, 
să formulaţi/ să notaţi pe ciornă tot ceea ce este mai complicat, astfel încât să vă puteţi 
concentra apoi pe redactarea directă a formei finale. Fiecare paragraf, indiferent în ce 
parte a textului s-ar situa, trebuie să cuprindă - de regulă - o singură idee centrală, 
susținută prin idei de tip argumentativ și exemple. Exemplele servesc. de obicei, tot ca argumente, 
rolul lor fiind de a ilustra o idee de tip argumentativ enunțată anterior (folosiţi adecvat 
indicii de marcare a unui citat). În construirea unui paragraf puteţi recurge la 
următoarele tipuri de structuri: 


Construcţie Funcție 


Ideea centrală + ideea Ideea argumentativă serveşte pentru a întări ideea 
de tip argumentativ centrală (De exemplu: Este de menționat în acest sens că...) 
Ideea de tip Ideea centrală apare ca o concluzie a ideii de tip 
argumentativ + ideea centrală argumentativ (De exemplu: Se poate afirma asadar/ cu atât 
mai mult că..) 
Ideea centrală + mai Forța de persuasiune trebuie să reiasă din 


multe idei de tip argumentativ acumularea de argumente; de exemplu: pe de o parte..; pe 
de altă parte; în plus..; dincolo de toate acestea... 
Ideea centrală este Ideile de tip argumentativ sunt atât de puternice, 
subînțeleasă încât cititorul poate deduce singur ideea centrală. 


Repere privind evaluarea lucrării 

În timpul redactării, urmăriți cu atenție instrucțiunile oferite prin subiect pentru 
evaluarea eseului. De exemplu, în cazul variantei 89, oferite mai sus, aceste instrucțiuni 
sunt: „Ordinea integrării reperelor în cuprinsul lucrării este la alegere. Pentru 
conţinutul eseului vei primi 16 puncte (câte 4 p. pentru fiecare cerință/ reper); pentru 
redactarea eseului, vei primi 14 puncte (organizarea ideilor în scrii- 3 p.; utilizarea limbii literare 
- 3 p.; abilități di analiză și de argumentare- 3 p.; ortografia-lp punctuația - 2 p.; așezare în pagină, 
lizibilitatel p ). In vederea acordării punctajului pentru redactare, eseul trebuie să 
aibă minimum două pagini." 


VERIFICAREA 

Aspectul cel mai important pe care îl urmăriţi atunci când vă recitiţi textul este 
dacă ați răspuns exact cerinţei. În afară de punctele comune aleve rificării unei lucrări, 
asiguraţi-vă că: 

-teza de la care porniţi este clar exprimată; 

- exemplele sunt susținute de citate adecvate, reproduse corect și marcate 
corespunzător; 

- aţi surprins suficient de bine sensul general, „mesajul" transmis în textul poetic; 

- paragraful final oferă o idee clară privitoare la cerința dată. 

Citiţi cu atenţie textul și faceți modificările sico recturile pe care le consideraţi 
necesare. Eliminaţi te petiţiile, revedeţi coerenţa textului (dacă ați avut timp să lucraţi 
pe ciornă, puteți inversa anumite paragrafe sau puteți introduce paragrafe noi, puteţi 
adăuga exemple din text care să vină în sprijinul ideilor susținute), corectaţi greșelile de 
ortografie sau de punctuație. 

Scrieţi forma finală a eseului. 


Tehnici 
de documentare 


DE CE NE DOCUMENTĂM? 

În clasa a XI-a aţi discutat aspecte privind importanţa documentării în studiul 
literaturii. Aţi aflat atunci unde și cum ne documentăm, cum ne alegem sursele și cum le 
folosim în procesul de învăţare. Documentarea, bine făcută, poate fi o plăcere şi o sursă 
importantă de cunoaștere. Documentarea nu înseamnă însă copierea fără discernământ 
a unor articole sau studii privitoare la opera literară. Nu înseamnă nici preluarea 
necritică de pe Internet a unor „referate" sau „comentarii' prefabricate. Prin 
documentare aplicată şi serioasă vom învăţa: 

* să parcurgem ușor un număr relativ important de surse; 

* să ne construim o imagine generală privind problematica abordată; 

* să identificăm cele mai relevante și mai utile surse legate de o anumită temă; 

* să parcurgem surse diverse, uneori convergente, alteori divergente, legate de 
una și aceeași problematică, operaţie utilă pentru formarea unei viziuni dilematice și 
critice privind fenomenul literar; 

* să extragem ideile esenţiale și citatele cele mai semnificative pentru ilustrarea 
aspectelor care ne interesează; 

* să optăm apoi pentru folosirea doar a acelor surse care au directă legătură cu 
tema studiată. 

Documentarea ne va ajuta deci să parcurgem o multitudine de surse, să selectăm 
date, să le organizăm și să le reorganizăm în propriul nostru sistem de prelucrare și 
folosire a informaţiei. 


CÂND NEDOCUMENTĂM? 


Documentarea este un demers fără de care majoritatea activităţilor de tip 
intelectual (de exemplu, realizarea unui portofoliu, a unui eseu sau a unui documentar, a 
unei anchete sau a unei micro-cercetări, a unui raport despre o problemă dată sau a 
unei prezentări generale etc.) ar fi greu de conceput. Documentarea are loc, deseori, cu 
un scop bine definit; de exemplu, realizarea unuia dintre tipurile de lucrări menționate 
mai sus. Documentarea se realizează, însă, și ori de câte ori venim în contact cu date, 
informaţii, idei etc., de care poate momentan nu avem nevoie, dar de care ne-am putea 
folosi cu alte ocazii. De fapt, rareori se pot valorifica absolut toate datele pe care le-am 
colectat pentru un anumit scop. Tocmai de aceea, este bine să ne dezvoltăm un sistem 
propriu de colectare, clasare și stocare a datelor. 


FIȘIERELE SI DOSARELE TEMATICE 


Cea mai bună modalitate de a păstra și stoca date este cea oferită de limbajul 
electronic. Dacă aveţi un calculator, este bine ca, încă din clasele de liceu, să vă obișnuiți 
cu crearea unor fișiere tematice. Fișierele pot merge de la unele de ordin foarte general 
la altele particularizate. Puteţi avea fișiere generale pentru domeniile care vă 
interesează: artă, istorie, sport, muzică, literatură etc. Dacă vă interesează literatura, 
puteți apoi crea fişiere subordonate celui general: fișiere speciale pentru autorii 
preferaţi, pentru operele care v-au atras în mod deosebit sau pentru datele de care aveţi 
nevoie cu diverse ocazii. De exemplu, un fișier Arghezi ar putea cuprinde: poeme 


preferate, citate din operă, date despre biografia autorului, referinţe critice, iconografie, 
bibliografii etc. Un fișier special ar trebui să cuprindă eventualele lucrări pe care le-aţi 
scris voi despre opera lui Arghezi. Dacă nu aveţi calculator, pentru alcătuirea fișierelor 
proprii puteţi folosi bibliorafturi, în care veți putea așeza ulterior „dosare tematice". 
Fișarea și clasarea sunt importante pentru că ele vă ajută să găsiți mai ușor diverse 
informaţii atunci când le căutaţi cu altă ocazie. 


FIȘAREA DATELOR ŞI A IDEILOR 


Documentarea constă, de regulă, în lectura integrală sau selectivă a unor cărți, 
studii, articole etc. Este bine ca, pe parcursul lecturii, să vă faceți notițe, în acest scop, 
fișarea este cea mai eficientă metodă. Ori de câte ori citiţi ceva este bine să aveţi lângă 
voi tot ceea ce este necesar pentru a lua notițe. Puteţi lucra pe coli A4, împărțite în două 
sau în patru fâșii; dacă aveţi calculator, puteţi să notaţi ceea ce vă interesează în 
documente special create în acest scop. Fișele pot fi strict bibliografice, bio-bibliografice, 
de opere, de idei, de citate, de semnalare a unor teme, subiecte, motive etc. Puteţi alcătui 
fişe sintetice referitoare la o ideologie literară, la un curent literar sau artistic, la o 
epocă, la arta poetică a unui autor Puteţi face fișe comparative privind artele poetice ale 
unor autori sau fișe analitice referitoare la un text studiat. 

Puteţi fișa date și idei care vă interesează: trimiteri bibliografice la care doriţi să 
reveniți, numărul paginii dintr-o lucrare la care intenţionaţi să faceţi referire ulterior, 
locul unde aţi găsit diverse surse, idei, concepte, citate importante, date biografice sau 
de altă natură de care credeţi că veți mai avea nevoie. 

Fișele vor fi diferite de la caz la caz. Fișele bibliografice, de exemplu, sunt foarte 
simple. Fișele de idei vor cuprinde atât ideile extrase dintr-o lucrare citită, cât şi 
propriile voastre reflecții pe marginea acestora. Fișele cu citate pot cuprinde și sugestii 
privind modul în care doriţi să le valorificaţi ulterior. 

Când fișaţi, ţineţi seama de următoarele recomandări: 

* fiecare fișă să conţină un singur tip de date, informaţii, tocmai pentru a le putea 
clasa ușor etc.; 

* fişele să nu fie prea încărcate, întrucât există riscul de a pierde tocmai informaţia 
esenţială din cuprinsul lor; 

* pe fişe este bine să menţionaţi sursa bibliografică de unde aţi făcut extrasul 
(uneori, chiar și site-ul sau biblioteca în care aţi consultat lucrarea). 

Este important să vă creaţi un sistem personal de colectare, clasare și stocare a 
datelor. Este bine ca - de fiecare dată - fişele să fie clasificate în funcţie de o serie de 
criterii pe care să vi le stabiliți cu claritate. Foarte util este să vă construiți o schemă sau 
o matrice („hartă") a propriului sistem informaţional. Astfel, nu veţi avea probleme de a 
găsi diverse informaţii atunci când le căutaţi. 


DATELE DE PE INTERNET ŞI EFORTUL PERSONAL 

Internetul a devenit în acest moment modalitatea cea mai rapidă și mai eficientă de 
informare. Ea oferă practic informaţii exhaustive pentru orice domeniu v-ar interesa. De 
multe ori, încercând să găsiţi surse pentru proiectele voastre, veţi descoperi pe Internet 
şi „lucrări gata făcute". Sigur, le puteţi consulta și pe acelea, fără a le lua însă ca atare 
pentru realizarea propriilor sarcini de lucru; informaţiile de aici sunt adesea greșite sau 
incomplete. Nu uitaţi: efortul personal de a realiza cu propriile forțe cerințele legate de 
învăţare este esenţial pentru formaţia voastră. Parcurgerea unui mare număr de surse, 
plăcerea de a găsi în cadrul lor ceea ce este important din punctul vostru personal de vedere este 


un efort care va fi răsplătit în timp. Nu cantitatea de informaţii colectate este 
importantă, ci învățarea unor metode de activitate intelectuală care vă vor servi de-a lungul 
întregii vieți. 


Studiu de caz 
Diversitate tematică, stilistică si de viziune în 
poezia interbelică 


DELIMITAREA TEMEI 


Între cele două războaie mondiale, poezia trece printr-o etapă de efervescenţă 
creatoare. Creşte vertiginos numărul poeţilor editaţi, al creaţiilor lirice tipărite în 
periodice sau în volume. Nu numai critica literară, ci și publicul cititor manifestă un 
interes fără precedent pentru lectura poeziei. Climatul vremii, stimulativ atât pentru 
producția, cât și pentru receptarea poeziei, favorizează afirmarea unor personalități cu 
individualitate creatoare puternică. Pe parcursul a nici măcar trei decenii, poezia 
română își înnoiește și îşi diversifică spectaculos repertoriul tematic, problematica, 
mijloacele stilistice. 

Prielnică libertăţii de creaţie, perioada interbelică duce la îndepărtarea treptată a 
convențiilor de gen care marcaseră poezia secolului al XIX-lea. Sistemul speciilor 
poetice, cu rigorile lor tematice (elegia, meditaţia, fabula, pastelul, oda, poemul eroic 
etc), privind formele şi rolurile de comunicare (epistola, monologul liric sau dramatic) 
sau structura textuală (sonetul, glosa, gazelul, rondelul etc.) intră în disoluţie. Uneori, 
scriitorii își construiesc, în contrapondere față de dispariţia compartimentărilor de gen 
tradiționale, propriile „specii' poetice - cum sunt „psalmii", „creioanele' sau 
„inscripţiile“ lui Arghezi, „poemele într-un vers" ale lui Pillat etc. 


TEMATICĂ SI VIZIUNE 

Eliberându-se de constrângerile reprezentării unui „obiect", fie acesta oricât de 
vag (o înlănțuire de idei, o revelaţie vizionară, un sentiment, o stare de spirit, 
contemplarea unui colț de natură etc.), tematica poeziei devine adesea incertă, la limită 
chiar indecidabilă. Se pot însă decela direcții tematice dominante, atât din repertoriul 
temelor universale ale lirismului, cât și din problematica specifică epocii. Și în cel dintâi 
caz însă, poezia interbelică aduce cu sine înnoiri surprinzătoare de viziune în abordarea 
aspectelor perene ale existenţei. Veţi găsi, în „Eșantionul de texte”, ilustrări pentru toate 
temele propuse în continuare. 


Etapele vieţii 

Se înscrie în această arie tematică poezia vârstelor (a copilăriei, tinereții, 
senectuţii), a nașterii și a morţii. Datul biologic este adesea transformat în vârstă 
sufletească („copilărirea" adultului, la Arghezi), simbolizând revenirea la puritatea și 
inocența necesare actului creaţiei (poetul care „se joacă" cu cuvintele, la fel ca 
Dumnezeu în actul genezei). Nașterea și moartea apar în ipostaze variate în poezia 
interbelică (revelaţie a „harului" coborât în lumea materiei, a graniţei dintre devenire și 


existență, cutremurare metafizică, liniște contemplativă etc.). 


Dragostea 

Fiind una dintre temele cel mai frecvent asociate lirismului, dragostea este 
evocată în poezia interbelică din unghiuri frapant contrastante: ca elan vital, ca trăire 
plenară, ca stare paradoxală, ca dezechilibru sufletesc, ca automatism psihic, ca 
reîntoarcere la inocenţa paradisiacă etc. Nu lipsesc nici tentativele deliricizante, venite 


în special din partea avangardiștilor, în care sunt ironizate clișeele de sorginte 
romantică asociate iubirii sau aceasta este convertită voit șocant în sexualitate. 


Natura și ordinea cosmică a existenţei 

Descriptivismul pastelurilor lui Alecsandri, cu evocarea discretă a stărilor 
sufletești prin care privitorul intră în rezonanţă cu peisajul contemplat sunt continuate 
şi rafinate în poezia tradiționalistă, tot așa cum fiorul cosmic al contactului eminescian 
cu natura își găseşte și el reverberaţii în poezia interbelică, înnoitoare este în special 
forța metaforică de esenţializare și de stilizare a descrierilor peisagiste, încărcate cu 
semnificaţii ascunse privirii. 


Condiţia umană și sentimentul religios 

O bună parte din poezia interbelică vine în atingere cu problema „singurătăţii" 
omului în lumea în care acesta viețuieşte. Răspunsurile la această chestiune diferă, de la 
căutarea înfrigurată a lui Dumnezeu, a unor dovezi palpabile, imposibil de obținut, ale 
existenţei acestuia, la sentimentul abandonării lumii de către Divinitate sau, dimpotrivă, 
la cel al omniprezenţei semnelor divine în lume. 


Universul rural şi cel citadin 

Deloc străină de marile confruntări ideologice ale vremii, poezia interbelică 
reflectă, în ansamblu, tensiunile dintre două spaţii diferite cultural, fiecare cu stiluri de 
viaţă și valori proprii: cel rural și cel citadin. Este demn de remarcat faptul că mari poeţi 
ai vremii, precum Arghezi sau Blaga, sunt mai apropiaţi de cel dintâi, în vreme ce poezia 
vieţii urbane îi atrage cu prioritate pe contestatarii avangardiști. De asemenea, 
cantonarea în modernitatea orașului poartă semne stilistice caracteristice, precum 
limbajul strident neologistic, „apoetic" și cosmopolit, în vreme ce poezia rusticităţii face 
adesea recurs la un limbaj colorat arhaizant și regional. Varietăţi spaţiale sunt și 
atmosfera asfixiantă, nevrotică, a târgurilor] de provincie sau locurile imaginate, cu 
semnificaţie simbolică, precum cetatea Isarlâk a lui Ion Barbu. 


Poetul și poezia 

Abordând o altă temă perenă, poezia despre poezie şi menirea poetului capătă 
valenţe noi perioada interbelică. Artele poetice ale vremii rele diversitatea de opţiuni 
estetice ale autorilor, descriind creaţia cu ajutorul cuvântului ca pe o formă paradoxală 
de cunoaștere, prin adâncirea „misterului" existenţial, ca pe o luptă continuă, 
incontrolabilă, cu limbajul, ca pe o purificare a lumii prin abstragerea din imediat, ca pe 
un efort de a condensa la maxim trăirea în expresia verbală etc. 


STIL ŞI COMPOZIȚIE 


Cele mai vizibile înnoiri stilistice țin de aspectele exterioare, formale, ale poeziei: 

* construcţia versurilor, mergând, cu multiplei variaţii intermediare, de la 
perpetuarea versului! tradițional, cu dispunerea simetrică, regulată, a tuturor 
elementelor prozodice, la versul complet liber, debarasat de regularităţile de măsură, 
ritm şi rimă; 

* punctuație deviantă de la normele uzuale, oscilând și ea de la polul 
supraîncărcării textului cu semne de punctuație, purtătoare de semnificaţie la 
eliminarea completă a acestora; 


* aranjamentul versurilor în pagină în formei ingenioase, apropiind adesea 
compunerea poetică, mai ales la avangardiști, de tehnicile pictogramei. 

Dintre caracteristicile inovative ale limbajului poetic interbelic, sub aspect 
sintactic, semantic și compozițional, se cuvin amintite: 

* frecventele perturbări sintactice, care înlocuiesc discursivitatea limbajului poetic 
tradițional fie prin construcțiile purificate ale poeziei ermetice, fie prin alăturarea 
aparent sau chiar real întâmplătoare de cuvinte în experimentele avangardiste; 

* concentrarea expresiei poetice, care face ca poeţii interbelici, spre deosebire de 
predecesorii lor din secolul al XIX-lea, consideraţi a fi atins momente de vârf în creaţiile 
de mai largă respiraţie (legendele și poemele eroice ale lui Alecsandri, „luceafărul” și 
„Scrisorile” eminesciene. Nopțile lui Macedonski) să opteze decisiv pentru texte scurte, 
care adesea dau amprenta personalităţii lor creatoare (ciclul barbian „Joc secund”, 
„Psalmii” arghezieni etc.); 

* ambiguitate, polisemantism, deschidere interpretativă, manifestate fie ca 
maximă încifrare a sensului poetic în „poezia pură", fie, la cealaltă extremă, ca 
intruziune a hazardului și a spontaneităţii asociative, în poezia avangardistă; 

* metaforismul, exploatat cu virtuozitate în special de către Blaga și Arghezi și 
refuzat, cel puţin în principiu, ca tehnică poetică utilizată deliberat, de către mare parte 
din avangardiști, deși, în practică, și aceștia se lasă adesea seduși de tentaţiile lui. 


DOCUMENTAREA 


Tudor Arghezi, volumele „Cuvinte potrivite” (1927), „Flori de mucigai” (1 931), 
„Cărticică de seară” (1935), „Mărţișoare” (1936), „Hore” (1939), „Alte cuvinte potrivite” (1940), 
„Din abecedar” (1940) 

G. Bacovia, volumele „Plumb” (! 916), „Scântei galbene” (1926), „Cu voi”(1930), 
„Comedii în fond” (1936) 

Ion Barbu, volumul „Joc secund” (1930) 

Lucian Blaga, volumele „Poemele luminii” (1919), „Paşii Profetului” (1921), „În marea 
trecere” (1924), „Lauda somnului” (1929), „La cumpăna apelor” (1933), „La curţile dorului” 
(1938). Nebănuitele trepte (1943). 

Ion Pillat, volumele „Pe Argeș în sus” (1923), „Satul meu” (1925), „Biserică de altădată” 
(1926), „Limpezimi” (1928), „Poeme într-un vers” (1936) 

V. Voiculescu, volumele „Pârgă” (1921), „Poeme, cu îngeri” (1927), „Destin” (1933), 
„Urcuş” (1937), „Întrezăriri” (1939). 

Consultaţi-vă cu profesorul sau cu bibliotecarul în privința edițiilor pe care e mai 
bine să le folosiţi, în funcţie de ce aveţi disponibil. 

Pentru poezia avangardistă puteţi utiliza volumele „Antologia literaturii române de 
avangardă”, ediţie de Sașa Pană, București, Editura pentru Literatură, 1969; „Avangarda 
literară românească”, antologie de Marin Mincu, București, Editura Minerva, 1983; 
„Literatura românească de avangardă”, antologie de Gabriela Duda, Bucureşti, Editura 
Humanitas, 1997. 

Sub îndrumarea profesorului de limba şi literatura română puteţi extinde aria de 
investigație și asupra creaţiei poetice interbelice a altor scriitori, precum Dan Botta, 
Emil Botta, G. Călinescu, Nichifor Crainic, Adrian Maniu, Al. Philippide etc. De asemenea, 
puteţi cerceta şi aspecte de continuitate și de schimbare în opera poetică a unor scriitori 
interbelici care au publicat versuri și după cel de al Doilea Război Mondial, precum 
Tudor Arghezi, Lucian Blaga, V. Voicuiescu. 


DIRECȚII DE INVESTIGAŢIE 


* Din ce unghiuri sunt abordate principalele teme ale poeziei românești 
interbelice? 

* În ce măsură variază abordarea unei teme în diferite texte din opera aceluiași 
autor? 

* Ce corelaţii sau intersecții tematice pot fi sesizate? 

* Care sunt trăsăturile stilistice marcante pentru principalii poeţi ai perioadei? 

* Care este constanţa acestora pe parcursul operei lor interbelice? 

* Care sunt principalele aspecte de inovaţie stilistică în poezia românească 
interbelică? 


METODE DE LUCRU ȘI DE PREZENTARE A REZULIATELOR 


Alcătuiţi șase grupe care să investigheze, fiecare, câte una dintre temele propuse 
şi o grupă, de preferință mai mare, care să se ocupe de aspectele stilistice. Repartizați-vă 
în cadrul fiecărei grupe textele de citit din bibliografia recomandată. 

Fiecare dintre membrii primelor șase grupe va delimita un set de texte pe care le 
consideră reprezentative pentru tema cercetată, însoțindu-le cu fișe de lectură care să 
descrie viziunea autorilor asupra temei respective (modul de a o interpreta și de a o 
valoriza, atitudini și sentimente asociate acesteia). De asemenea, fiecare va propune 
colegilor săi, din selecția de texte efectuată, una sau două poezii preferate. Confruntând 
rezultatele, alcătuiți un eseu cu titlul „Diversitate de viziune în dezvoltarea temei... în poezia 
română interbelică”, pe care-l veți prezenta în faţa clasei, împreună cu lectura a unu-două 
texte preferate. Arătaţi cum aţi căzut de acord asupra alegerii, în cadrul grupei. Discutaţi 
cu întreaga clasă, după cele șase prezentări, posibile corelaţii sau intersecţii tematice 
(de exemplu, între tema dragostei și cea a naturii / sentimentului cosmic sau cea a 
universului rural / citadin etc). 

Elevii din grupa a șaptea vor urmări, în textele investigate, aspectele stilistice 
menționate la delimitarea temei, pentru a stabili dominantele stilistice caracteristice 
pentru fiecare autor, pe de o parte, elementele de noutate pe care acesta le aduce în 
limbajul poeziei românești, pe de altă parte. Fișele de lectură vor cuprinde, acolo unde e 
cazul (de exemplu, privind utilizarea metaforei), citate exemplificatoare. Pe baza acestor 
fişe, se va redacta un eseu cu titlul „Particularităţi și inovaţii stilistice în poezia română 
interbelică”. Prezentarea eseului va fi însoţită de lectura a trei-patru texte, considerate de 
către membrii grupei dintre cele inovative. 


EŞANTION DE TEXTE 
Etapele vieţii 
Lucian Blaga: TREI FEȚE 
Copilul râde: 
„înţelepciunea şi iubirea mea e jocul!" 


Tânărul cântă: 
„Jocul şi-nţelepciunea mea-i iubirea!" 


Bătrânul tace: 
„lubirea și jocul meu e-nţelepciunea!" 
Din volumul „Poemele luminii”, 1919 


Ion Barbu: OUL DOGMATIC 
E dat acestui trist norod 
Și oul sterp ca de mâncare. 
Dar viul ou, la vârf cu plod. 
Făcut e să-l privim în soare! 


Cum lumea veche, în cleştar, 
Înoată, în subțire var. 
Nevinovatul, noul ou. 

Palat de nuntă și cavou. 


Din trei atlazuri e culcușul 
În care doarme nins albuşul 
Atât de galeș, de închis. 

Ca trupul drag, surpat în vis. 


Dar plodul? 

De foarte sus 

Din polul plus 

De unde glodul 
Pământurilor n-a ajuns 


Acordă lin 

Şi masculin 
Albuşului în hialin: 
Sărutul plin. 


Om uitător, ireversibil, 

Vezi Duhul Sfânt făcut sensibil? 
Precum atunci, şi azi -întocma: 
Mărunte lumi păstrează dogma. 


Să vezi, la bolți, pe Sfântul Duh 
Veghind vii ape fără stuh. 
Acest ou-simbol ţi-l aduc. 

Om șters, uituc 


Nu oul roșu. 

Om fără saţ și om nerod, Un ou cu plod 
îți vreau, plocon, acum de Paște: 

îl urcă-n soare și cunoaște! 


XXX 
Și mai ales te înfioară 


De acel galben icusar. 
Ceasormnic fără minutar 

Ce singur scrie când să moară 
Şi ou şi lume. Te-nfioară 

De ceasul galben, necesar... 


A morţii frunte-acolo-i toată. 


În gălbenuș. 

Să roadă spornicul albuș, 
Durata-înscrie-în noi o roată, 
Întocma - dogma. 


KKK 


Încă o dată: 

E Oul celui sterp la fel. 

Dar nu-l sorbi. Curmi nuntă-în el. 
Și nici la cloşcă să nu-l pui! 

Îl lasă-în pacea-întâie-a lui, 

Că vinovat e tot făcutul. 

Şi sfânt, doar nunta, începutul. 
Din volumul Joc secund, 


Dragostea 
G. Bacovia: DECEMBRE 


Te uită cum ninge decennbre... 
Spre geamuri, iubito, priveşte - 
Mai spune s-aducă jăratec 

Și focul s-aud cum trosnește. 


Și mână fotoliul spre sobă, 
La horn să ascult vijelia. 
Sau zilele mele - totuna - 
Aș vrea să le-nvăţ simfonia. 


Mai spune s-aducă și ceaiul. 
Şi vino şi tu mai aproape, - 
Citește-mi ceva de la poluri. 
Și ningă... zăpada ne-ngroape. 


Ce cald e aicea la tine, 

Şi toate din casă mi-s sfinte, - 
Te uită cum ninge decembre... 
Nu râde... citeşte nainte. 


E ziuă şi ce întuneric... 


Mai spune s-aducă și lampa - 
Te uită, zăpada-i cât gardul, 
Şi-a prins promoroacă și clampa. 


Eu nu mă mai duc azi acasă... 
Potop e-napoi și nainte. 

Te uită cum ninge decembre... 
Nu râde... citește nainte. 

Din volumul Plumb, 1916 


Tristan Tzara: VERIȘOARÂ, FATA DE PENSION 


Verișoară, fată de pension, îmbrăcată în negru, guler alb, 
Te iubesc pentru că ești simplă şi visezi 

Și eşti bună, plângi, și rupi scrisori ce nu au înţeles 

Și îți pare rău că eşti departe de ai tăi și că înveţi 

La Călugărițe unde noaptea nu e cald. 

Zilele ce au rămas pân' la vacanţă iar le numeri 

Şi ți-aduci aminte de-o gravură spaniolă 

Unde o infantă sau ducesă de Braganza 

Stă în rochia-i largă ca un fluture pe o corolă 

Și se-amuză dând mâncare la pisici și aşteaptă un cavaler 
Pe covor sunt papagali și alte animale mici 

Păsări ce-au căzut din cer 

Și lungit lângă fotoliu ce-i în doliu 

Jos - subţire și vibrând - stă un ogar 

Ca o blană de hermină lunecată de pe umeri. 

Dânsa vrea să o ridice dar 

Îşi aduce aminte și îşi mângâie colierul de pe gât 
Pentru că zăreșşte cavalerul - și atât: 

Se apropie de bancă sora Beatrice sau Evelina 
Profesoară de istorie sau de greacă și latină 

O, de ce trec zilele așa de rar... 

Frunzele și florile cad ca foile din calendar; 

Viaţa-i tristă, dar e totuși o grădină! 

Şi infanta sau ducesa de Braganza 

Iar adoarme sau își pierde importanţa - căci tu numeri 
Zilele ce-or să rămână - socotind de mâini pân' la vacanță 
Eu încep din nou scrisoarea și îţi scriu: 

Ma chere cousine 

Je croyais hier entendre dans ma chambre 

ta voix tandre et caline. 

Text publicat în „Noua revistă română", 1915 


Natura și ordinea cosmică a existenţei 


Ion Pillat: ÎN VIE 


Tot mai miroase via a tămâios și coarnă. 

Mustos a piersici coapte și crud a foi de nuc... 

Vezi, din zăvoi sitarii spre alte veri se duc; 

Ce vrea cu mine toamna pe dealuri de mă-ntoamă? 


Nu e amurgul încă, dar ziua e pe rod, 

Și soarele de aur dă-n pârg ca o gutuie. 

Acum - omidă neagră - spre poama lui se suie. 
Târâș, un tren de marfă pe-al Argeșului pod. 


Cu galben și cu roșu își coase codrul ia. 

Prin foi lumina zboară ca viespi de chihlimbar. 
O ghionoaie toacă într-un agud, și rar. 

Ca un ecou al toamnei, răspunde tocălia... 


S-a dus. Şi iarăși sună... și tace. Dar aud - 
Ecou ce adormise și-a tresărit deodată - 
În inimă cum prinde o toacă-ncet să bată. 
Lovind în amintire ca pasărea-n agud. 
Din volumul „Pe Argeș în sus”, 1923 


Lucian Blaga: PĂMÂNTUL 


Pe spate ne-am întins în iarbă: tu și eu. 
Văzduh topit ca ceara-n arșița de soare; 
curgea de-a lungul peste miriști ca un râu. 
Tăcere-apăsătoare stăpânea pământul 

Și-o întrebare mi-a căzut în suflet până-n fund. 


N-avea să-mi spună 

nimic pământul? Tot pământu-acesta 
neîndurător de larg şi-ucigător de mut, 
nimic? 


Ca să-l aud mai bine mi-am lipit 

de glii urechea - îndoielnic și supus - ; 

şi de sub glii ţi-am auzit 

a inimei bătaie zgomotoasă. 

Pământul răspundea. 

Din volumul „Poemele luminii”, 1919 
Condiţia umană și sentimentul religios 
Tudor Arghezi: ÎNTRE DOUĂ NOPȚI 


Mi-am împlântat lopata tăioasă în odaie. 
Afară bătea vântul. Afară era ploaie. 


Și mi-am săpat odaia departe sub pământ. 
Afară bătea ploaia. Afară era vânt. 


Am aruncat pământul din groapă, pe fereastră. 
Pământul era negru: perdeaua lui, albastră. 


S-a ridicat la geamuri, pământul până sus. 
Cât lumea-i era piscul, și-n pisc plângea Isus. 


Săpând s-a rupt lopata. Cel ce-o ştirbise, iată-l, 
Cu moaștele-i de piatră, fusese însuși Tatăl. 


Și m-am întors prin timpuri, pe unde-am scoborât, 
Și în odaia goală din nou mi-a fost urât. 


Și am voit atuncea să sui și-n pisc să fiu, 
O stea era pe ceruri. În cer era târziu. 


Din volumul „Cuvinte potrivite”, 1927 
Lucian Blaga: DE MÂNĂ CU MARELE ORB (VARIANTĂ) 


Îl duc de mână prin păduri. 

Prin ţară lăsăm în urma noastră ghicitori. 
Din când în când ne odihnim în drum. 
Din vânătă şi mocirloasa iarbă 

Melci jilavi i se urcă-n barbă. 


Zic: Tată, mersul sorilor e bun. 
El tace - pentru că-i e frică de cuvinte. 
El tace - fiindcă orice vorbă la el se schimbă-n faptă. 


Sub bolta aspră de stejar 

țânțari îi fac o aureolă peste cap. 

Şi iar plecăm. 

De ce a tresărit? 

Tată orb, fii liniștit, în jur nu e nimic. 
Doar sus o stea 

de cerul ei c-o lacrimă de aur se desparte. 


Sub frunze nalte mergem mai departe, tot mai departe, 


Dihănii negre 

ne adulmecă din urmă 

şi blânde mancă țărna 

unde am călcat și unde-am stat. 
Din volumul „În marea trecere”, 1924 


Universul rural şi cel citadin 
Adrian Maniu: LÂNGĂ PĂMÂNT 


Deschide sperietoarea, spre cer, brațele greoaie; - de dangăte de clopot, lung 

bălți 
vuiesc, - se ghemuie subt glugă încinse șiri de paie, - a scăpătat, albastru, luceafăr 
ciobănesc. 

Bat drum, prea încărcate, vechi care cu trifoi, - umbroși oameni de munte, 
dormind, trec spre cetate, - în zeghii lung mițoase, - prin somn boldind în boi. - Subt 
punți de lemn curg râuri, - reci zale nencetate. 

Au tras cu pușca-n stele, - sus, de la vii, pândarii; - morți, paznicii şi câinii au 
amorțţit în arii; - trişti greieri la întreceri sfârșesc țârâitori, - când diavolii scot limbă de 
flăcări pe comori. 


Din volumul Lângă pământ, 1924, 
text revăzut de autor pentru volumul Cântece tăcute, 1965 


Stephan Roll: METALOID 


Noi infuzăm atomului dinamică 
elastici constructivi 

plămânii orașelor 

vertebre de bronz 

mușchii schije de platină 
suntem aorta zilei 

mâine vor icni alții 
sportsmani 

vom răscoli straturi geologice 
cu râvnă de metal 

vibranţi 

prin latitudini 

arteră de magnet 

sânge 

vertgiune 

incandescență 

respiraţie 

viața ruptă din fuse 

oțel 

flexibilă necontestată 

sinteză în vine cetăţi 
centimetru atmosferic 

etc., etc. 

Text publicat în revista „75 HP", 1924 


Poetul şi poezia 


Ion Pillat: POEMUL ÎNTR-UN VERS 


Un singur nai, dar câte ecouri în păduri... 
Din volumul „Poeme într-un vers”, 1936 


Tudor Arghezi: FRUNZE PIERDUTE 


Cincizeci de ani, de când încerci, mereu. 
Condeiul, gândurile și cerneala, 

N-au mai ajuns să-ți curme, fătul meu. 
Frica de tine și-ndoiala. 


Te temi și-acum de ce te-ai mai temut. 
De pagina curată și de rândul. 

Și de cuvântul de la început. 

Te sperie și litera și gândul. 


Foile tale scrise, de hârtie. 

Se rup și zboară, ca dintr-o livadă 
Frunzele smulse-n vijelie. 

Fără ca piersicul să și le vadă. 


La fiece cuvânt, o şovăire 

Te face să tresari şi-ai aștepta. 
Parcă trăieşti în somn și-n amintire 
Și nu știi cine-a scris cu mâna ta. 
Din volumul „Frunze”, 1961 


Test de evaluare pentru unitatea 1 


1. Analizaţi, în l-2 pagini (maximum 400 de cuvinte), poezia lui Lucian Blaga 
„Suflete, prund de păcate” (din ciclul „Corăbii cenușă”), reprodusă mai jos. 


„Suflete, prund de păcate, 
ești nimic și eşti de toate. 
Roata stelelor e-n tine 

şi o lume dejivine. 

Eşti nimic și ești de toate: 
aer, păsări călătoare, 

fum şi vatră, vremi trecute 
şi pământuri viitoare. 
Drumul tău nu e-n afară, 
căile-s în tine însuţi. 

Iară cerul -tău- se naște 

ca o lacrimă din plânsu--ţi-" 


În elaborarea lucrării, aveţi în vedere următoarele aspecte: 

* atributele sufletului, pe care le puteţi grupa în anumite categorii; 

* instanţele comunicării (cine și cui i se adresează) şi mărcile discursului de tip 
adresativ; 

* elemente de compoziţie și particularităţi stilistice (relaţii de opoziţie și de 
simetrie, procedee de expresivitate, elemente de versificaţie) și rolul lor în configurarea 
semnificaţiilor textului; 

* precizarea temei poeziei; 

* interpretarea semnificației poeziei. 

5 puncte: (1p x 5) 
2. Identificaţi formele verbului „a fi" din text şi arătaţi care sunt valorile lor 
sintactice. 

2 puncte 

3. Ce diferenţă gramaticală este între cele două cuvinte subliniate în ultimele 
două versuri? 

1 punct 

4, Scrieţi un scurt text (1/2 de pagină) despre ceva ce aţi descoperit cu plăcere în 
această unitate (un autor, un text, o direcției poeziei interbelice, o modalitate de 
abordare a textului, o idee! Explicaţi ce anume vi s-a părut interesant. 

1 punct 

Se acordă 1 punct din oficiu. 


Unitatea 2 
Perioada interbelică: 
curente culturale 


Curente culturale 
Modernism 


PENTRU ÎNCEPUT 


1. Credeţi că, prin dezvoltarea mijloacelor de informare în 
masă, societatea contemporană favorizează dialogul și apropierea 
dintre culturi? Care credeţi că sunt motivele pentru care unele 
comunități umane nu sunt racordate la spiritul timpului lor? 

2. Care sunt culturile contemporane care consideraţi că au o 
influență majoră în lumea de azi? Cum credeţi că se raportează 
cultura română la acestea? 


Curentele moderniste se constituie ca tendințe novatoare, 
opuse tradiționalismului și dogmelor, manifestate în literatură și 
în celelalte arte la sfârșitul secolului al XIX-lea și în prima 
jumătate a secolului al XX-lea. În esență, modernismul, 
abandonând modelul cultural antropocentric și individualist al 
Renașterii, este „expresia culturală a ceea ce, în gândirea 
ştiinţifică, însemnează criza categoriei individualului" (Ioana Em. 
Petrescu, Ion Barbu și poetica post-modernismului, București, Editura 
Cartea Românească, 1993, p. 10). 

În cultura română, cel care teoretizează modernismul, pe 
baza teoriei imitaţiei și a principiului sincronismului, este criticul 
și istoricul literar E. Lovinescu. Acesta consideră că „ideea de 
sincronism implică modernismul, ca pe un principiu de progres", 
fiind o cale ce poate duce la depășirea spiritului provincial, la 
racordarea la spiritul veacului și, implicit, la eliminarea 
decalajului dintre culturi. În Istoria civilizației române moderne 
(1924-1925), procesul de formaţie și de evoluţie a civilizaţiei 
române este explicat prin legea imitaţiei, „lege universală a 
dezvoltării societăţilor", potrivit căreia societăţile înapoiate 
suportă o influență benefică din partea celor avansate. 
Preocuparea lui Lovinescu de a pune în acord evoluţia socială cu 
cea culturală, artistică, ambele supuse legii sincronismului, 
transpare în „Istoria literaturii române contemporane” (1926-1929). 
Esenţial pentru viziunea criticului este studiul final. „Mutaţia 


valorilor estetice”, în care acesta susține ideea modernizării 
literaturii române prin sincronizarea cu cea apuseană. Ideile sale 
generează o reacție polemică a tradiţionaliștilor de la „Gândirea”, 
care susțineau orientarea culturii române spre Orient şi spre 
ortodoxism și negau compatibilitatea culturii apusene cu tradiţiile 
spiritului național autohton. 

Prima mișcare reformatoare în literatura română de esență 
modernistă este simbolismul, care impune sugestia ca principiu al 
creaţiei poetice şi care deschide drumul înnoirilor estetice. După 
Primul Război Mondial, simbolismul este deja asimilat ca o 
convenţie estetică acceptată. De aceea, avangarda istorică (una 
dintre formele extreme ale modernismului) va polemiza cu 
ambele tipuri de poezie. E. Lovinescu se distanțează de 
modernismul doctrinar și experimental al avangardiștilor, căruia i 
se recunoaște astăzi rolul benefic în dinamizarea concepţiei 
estetice la începutul secolului al XX-lea. Pe de altă parte, 
polemizează, de la început, cu dogmatismul poporanist și 
sămănătorist, combătând sentimentul excesiv, idilismul literaturii 
despre ţărani, confuzia dintre estetic şi etnic, curentă în scrierile 
multor ideologi din epocă. Prin activitatea cenaclului și a revistei 
„Sburătorul” (revista apare în două serii: 1919-1922 și 1926-1927, 
iar cenaclul este activ până în 1943, când criticul moare), 
Lovinescu s-a dovedit promotorul unui modernism moderat, 
conciliant: „Spre deosebire de avangarda „istorică”, ce reușise să 
se contureze ca mișcare relativ omogenă (în ciuda divergenţelor 
inevitabile în existența unor grupări extremiste), modernismul 
moderat este o realitate eterogenă; manifestările lui sunt de o 
extraordinară diversitate, mergând până la apropieri vizibile de 
avangarda istorică”, dar și de poezia clasicizantă." (Mircea 
Scarlat. Istoria poeziei românești voi. III, București, Editura Minerva, 
1986, p. 94). 

Trăsăturile modernismului în literatură susținute de E. 
Lovinescu: trecerea de la o literatură cu tematică rurală la o 
literatură de inspirație citadină, intelectualizarea prozei și a 
poeziei, proza psihologică, evoluția poeziei dinspre epic spre liric, 
trecerea dinspre subiectiv și liric spre obiectiv şi epic în roman, 
critica bazată pe principiul estetic. 


Eugen Lovinescu (1881 -1943) — critic literar şi prozator 
şi-a petrecut copilăria la Fălticeni, în orașul natal, unde a urmat 
școala primară și gimnaziul. Studiile liceale le face la lași, iar 
facultatea (filologie clasică) la București, licenţiat în 1903. După o 
scurtă perioadă în care este profesor la Ploieşti, îşi continuă 
studiile la Paris, unde îşi ia și doctoratul. Debutează în 
suplimentul literar al „Adevărului” (1904) și se face cunoscut prin 
foiletoanele publicate în „Epoca” (1904-1906), strânse în două 
volume intitulate „Pași pe nisip” (1906). Eșuează în încercările de a 
intra în ierarhia universitară, atât la Bucureşti, cât şi la laşi (unde 
e profesor suplinitor între 1911 și 1912). Editează revista 
„Sburătorul” (1919-1922, 1926-1927), patronând, până la 
sfârşitul vieţii, cenaclul cu același nume. După Maiorescu, 
Lovinescu e criticul român care a făcut școală, izbutind să adune 
în jurul său majoritatea criticilor şi scriitorilor vremii. Începe, în 
1932, seria „Memoriilor” și lucrează, în paralel, la ciclul romanesc 
„Bizu”, romanţând și episoade din biografia eminesciană „Mite”, 
„Bălăuca”, 1935). În ultimii ani ai vieţii, se dedică studiului operei 
lui Titu Maiorescu. 

„Dar ce alta decât iubire și iubire activă, obiectivă a fost 
îmbrățișarea atâtor scriitori - pe care ca oameni de multe ori nu putea 
să-i sufere - susținerea lor, intervenţia binefăcătoare în procesul creaţiei 
lor, creându-le un climat prielnic dezvoltării? (..) Odată îmbrățișat 
scriitorul nu mai era părăsit indiferent de rasa sau clasa căreia îi 
aparținea - în magistratura criticului dominând principiul estetic și nu 
cel etnic. ” (Camil Baltazar, E. Lovinescu, în volumul Scriitor și om, 
Casa Școalelor, 1946) 

„Pași pe nisip” și primele volume din .Critice (1909-1910) 
reflectă tendința de a depăși critica normativă (de tip 
maiorescian) și de a dezvolta impresionismul ca metodă critică. 
Misiunea criticului, potrivit acestei orientări, era să caute 
„impresia elementară", „nota de bază" a operelor și a o comunica 
cititorului nu atât pe cale conceptuală, cât prin sugestie, folosind 
și mijloace pur literare. Polemizează, de la început, cu 
dogmatismul poporanist și sămănătorist, combătând sentimentul 
excesiv, idilismul literaturii despre ţărani, confuzia dintre estetic 


și cultural, curentă în scrierile multor ideologi din epocă. 
Monografiile dedicate lui Grigore Alexandrescu, C. Negruzzi și Gh. 
Asachi, fără să aibă adâncime critică, sunt didactice și atrag 
atenţia asupra necesităţii acestui tip de studiu în istoria literaturii. 
Apariţia, în 1919, a revistei „Sburătorul” anunţa faza maturității 
critice. Criticul va crea un nou concept, modernismul, suficient de 
larg pentru a primi şi proza realistă a lui Rebreanu, și proza 
psihologică a lui Camil Petrescu și a Hortensiei Papadat-Bengescu, 
și poezia lui Ion Barbu. După 1922, Lovinescu își începe lucrările 
de sinteză; „Istoria civilizaţiei române moderne” (1924-1925) şi 
„Istoria literaturii române contemporane” (1926 - 1929). Esenţială 
pentru viziunea criticului este partea finală, conclusivă. „Mutaţia 
valorilor estetice”, în care acesta susține ideea modernizării 
literaturii române prin sincronizarea cu cea apuseană. 

„Evoluţia lui Lovinescu este, așadar, de la impresionism la 
modernism; în limitele acestui spațiu spiritual el a creat o operă critică de 
cea mai mare importanță pentru literatura română. Direcţia pe care a 
încurajat-o el (proză urbană, psihologică: poezie intelectuală, străbătută 
de sentimentul marilor contradicții ale vieții moderne; critică estetică) a 
biruit în cultura noastră, fiind și azi, prin unele dintre laturile ei, actuală. ” 
(Eugen Simion, E. Lovinescu, în Mircea Zaciu, Marian Papahagi, 
Aurel Sasu, Dicţionarul esenţial al scriitorilor români. Bucureşti, 
Editura Albatros, 2000). 


MUTAȚIA VALORILOR ESTETICE 
- fragmente - 
de E. Lovinescu 


Spiritul veacului Sincronismul înseamnă, după cum am 
spus, acţiunea uniformizatoare a timpului asupra vieţii 
sociale și culturale a diferitelor popoare legate între dânsele 
printr-o interdependenţă materială și morală. Există, cu alte 
cuvinte, un spirit al veacului sau ceea ce numea Tacit un 
„saeculum”, adică o totalitate de condiţii configuratoare a 
vieţii omenirii. Spiritul Evului Mediu, de pildă, se manifestă 
sub două forme: credinţa religioasă care-i determină 


întreaga activitate sufletească (literatura, arta, filozofia etc.) 
și provoacă în domeniul politic cruciadele, adică expansiunea 
Occidentului spre Orient; iar, pe de altă parte, în domeniul 
social, forma specifică a feudalităţii, de origine germanică sau 
nu, în orice caz expresie a individualismului social (...). 
„Imprimând caracterul general și organic al instituţiilor din 
diferite epoci - încheiam în „Istoria civilizației române 
modeme” -, spiritul timpului e, așadar, firul conducător al 
istoriei în controversele faptelor. Prezent pretutindeni, el se 
dezvoltă, totuși, în unele ţări mai intens: la Roma și Atena în 
antichitate; la germani, în timpul evului mediu; în Italia, în 
epoca Renașterii; în Franţa, în veacul XVII și sfârșitul 
veacului XVIII". 

Unde se manifestă azi spiritul veacului? La întrebarea 
unde se dezvoltă acum cu mai multă intensitate spiritul 
veacului, nu ne punem la adăpostul lipsei de perspectivă în 
judecarea fenomenelor contemporane, legitimă de altfel, ci 
răspundem cu fermitate: pretutindeni. Spiritul veacului se 
făurește și se consolidează azi prin facilitatea de legături și 
de penetraţie între popoare, care n-a fost totdeauna identică, 
ci a evoluat cu însuși mersul civilizaţiei omenești; dacă el a 
existat cu caractere evidente în timpul evului mediu, când 
mijloacele de comunicaţie erau atât de reduse, se înţelege de 
la sine că există și azi; rapiditatea fulgerătoare, 
instantaneitatea am putea spune, de propagare a tuturor 
fenomenelor culturale în întreaga omenire civilizată a 
început să nimicească caracterul de determinare în spaţiu a 
spiritului veacului. Nu e vorba numai de mijloacele de 
comunicaţie, atât de uşoare azi, de emigraţiile pașnice care 
depășesc în câţiva ani (...) migrațiile de sute de ani ale 
popoarelor barbare, ale goților, hunilor, tătarilor etc, etc, ci e 
vorba de difuziunea cărţii, a telefoniei, telegrafiei, și acum în 
urmă a radiofoniei, care, pe o simplă antenă, aduce 
instantaneu toate zvonurile civilizaţiei lumii, așa că orice 
fenomen artistic sau orice informaţie științifică e înregistrată 
chiar în momentul producerii sale. Cu intensificarea 
mijloacelor de interpenetraţie, caracterul local al tuturor 


fenomenelor spirituale tinde să dispară. Prin 
internaționalizarea curentelor, prin fuziunea concepţiilor și 
credințelor ce stau îndărătul oricărei manifestări artistice, 
spiritul de uniformizare progresează atât de mult încât a 
făcut pe unii cugetători să prevadă posibilitatea dispariției, 
prin lipsă de conținut original, a formelor de artă națională. 
(...) Din intensificarea interpenetrației nu trebuie să tragem 
concluzia anulării factorului rasei (etniei), întrucât imitația 
simplă fără asimilare nu reprezintă o valoare pozitivă și, 
după o scurtă fază de imitație integrală, acritică, totul se 
adaptează, instinctiv, fără teorii și dezolare, 
temperamentului etnic în forme, care, de n-au meritul 
originalității desăvârşite, constituie, totuși, unul din 
modurile obișnuite ale originalității. (...) 

Mutaţia nu implică progresul. Prin mutaţia valorilor 
estetice, nu trebuie totuși să înţelegem că se realizează și un 
progres, chestiune de mare actualitate în timpul certei dintre 
moderni și cei vechi, când, luând ideea carteziană a 
progresului, şi  aplicând-o la artă, teoreticienii 
modernismului au crezut că și pot afirma superioritatea 
artistică asupra antichităţii. În realitate, mutaţia valorilor nu 
implică în sine o calificaţie, ci numai o variaţie; în linie 
generală, operele nu sunt comparabile decât în sânul 
aceluiași conţinut, şi, fiind vorba de artă, în sânul aceleiași 
formule estetice. Este, așadar, inutil și dificil de a proclama 
superioritatea, de pildă, a lui Dante asupra lui Homer, a lui 
Shakespeare asupra lui Dante, sau a lui Goethe asupra lui 
Shakespeare, întrucât, fiecare dintr-înșii se integrează într-o 
civilizaţie, într-o formulă estetică și trebuie considerat în 
sine și prin raportare numai la acea civilizaţie și formulă 
estetică. A-i compara între ei înseamnă aproape a compara 
valori eterogene. (...) 

Mutaţia valorilor estetice în cadrele epocei studiate în 
volumul de față. Întrucît cadrele lucrării de față nu 
îmbrățișează întreaga literatură română, ci se limitează la 30 
de ani ai veacului nostru (anii de după 1900), spaţiul 
restrâns al timpului, ca și lipsa de perspectivă, evidenţiază 


mai puţin mutaţiile de valori, fără a le anula însă. Căci de ne 
întrebăm, de pildă, de mai e cu putinţă poezia sămănătoristă 
în forma de acum un sfert de veac, răspunsul nu poate fi 
decât negativ, deoarece, deși ruralismul literar, sentimentul 
de solidaritate naţională există și acum și vor exista probabil 
întotdeauna, expresia lor a evoluat. Nimic, de asemeni, nu 
face mai vizibilă dislocarea produsă în conștiința noastră 
estetică decât cazul poeziei argheziene... Apărută în plin 
sămănătorism, ea a fost sau ignorată sau considerată ca un 
fenomen de modernism exagerat; după o scurtă trecere de 
timp, este privită astăzi de toţi cei ce reprezintă conștiința 
estetică a epocei ca cel mai remarcabil fenomen de la 
Eminescu încoace; şi dislocarea e cu atât mai vizibilă, cu cât, 
după ce l-au combătut, foștii sămănătoriști vor să-l anexeze 
astăzi pe poet în beneficiul lor ca pe un tradiţionalist 
ortodox... 

Sensul general al acestei mutații De ar fi să schițăm, în 
câteva cuvinte finale, evoluţia noastră literară în acest prim 
pătrar de veac, am putea-o face precizând că ea s-a produs în 
sensul esteticului, adică în sensul desprinderii de elementele 
cu care se află în simbioză. (...) 

Literatura trăieşte şi ea, sub alte raporturi, sau vine în 
conjuncţiune cu alte valori; adresându-se unui public, adică 
unui mediu social, căruia îi comunică și îi sugerează stări 
sufletești, emoţii, care trec peste individ și interesează 
colectivitatea (ura de rasă, sentimente religioase, ura de 
clasă etc), literatura are o latură socială și morală. Amestecul 
de valori există, incontestabil, într-o bună parte a literaturii, 
ce nu se prezintă totdeauna sub forma esteticului pur. Nu 
conjuncţiunea de valori voim să tăgăduim, ci afirmăm numai 
evoluţia literaturii noastre în sensul primatului esteticului 
asupra celorlalte valori cu care intră în compoziţie, în ceea ce 
privește eticul, stăm încă pe poziţia schopenhaueriană, 
exprimată cu atâta constanţă la noi de Maiorescu, a 
caracterului moral al oricărei opere de artă; există în 
fenomenul contemplaţiei estetice o astfel de înălţare, de 
despersonalizare, de obiectivare, încât devine de la sine 


morală; când nu s-a făcut într-însa combustiunea tuturor 
elementelor operei contemplate, elemente impure și imorale 
considerate în sine, atunci imoralitatea operei e de natură 
estetică şi nu etică. Paradoxul wildean al inexistenţei 
moralului și imoralului ci numai a frumosului și urâtului se 
îndreptățește tocmai prin puterea de combustiune a artei, a 
tuturor reziduurilor intrate în compoziţia ei. Şi pentru a 
reveni la scurta epocă, obiect al acestui studiu, constatăm că 
faţă de acţiunea lui Maiorescu de a desprinde esteticul cel 
puţin de sub tirania eticului, cele două mișcări succesive de 
la începutul veacului - sămănătorismul şi poporanismul - 
reprezintă un regres în sensul primatului eticului și al 
etnicului în simbioza lor cu esteticul. Numai prin dispariţia 
acestor curente, descătuşarea esteticului e într-un proces de 
înfăptuire, ajutat nu puţin de mișcarea simbolistă. 


Note lexicale 

septentrional, -ă, adj. - nordic. 

cartezian, -ă, adj., s.m. și f. - care aparţine cartezianismului, 
privitor la cartezianism, doctrina lui Descartes și a adepților săi 
(vezi „Dicţionarul cultural” de mai jos). 


Tacit (Publius Cornelius Tacitus) (55-120 d.H.) - istoric și 
om politic roman. Scriitor rafinat, maestru al construcţiei 
dramatice, a fost unul dintre cei mai străluciți reprezentanţi ai 
istoriografiei romane. 

Rene Descartes (latinizat, Renatus Carte-sius) (1596-1650) 
- filozof şi savant francez, unul dintre întemeietorii 
raționalismului modern. Proclamă dreptul rațiunii de a reexamina 
toate cunoștințele existente și de a nu accepta drept adevăr decât 
ceea ce i se va înfățișa în mod evident ca atare („Discurs asupra 
metodei”, 1638). „îndoiala metodică" îl duce la teza „Cuget, deci 
exist", ca la un prim adevăr de la care trebuie să pornească 
reconstruirea filozofiei. 

Hyppolyte Taine (1828-1893) - critic şi istoric francez. 
Preocupat de domenii variate: jurnal de călătorie, critică literară, 


filozofie, istorie, estetică („Filozofia artei”, 1882). În concepția sa, 
opera de artă este condiționată de trei factori: rasa (factorul 
uman), mediul (factorul geografic) și momentul (factorul istoric). 

Oscar Wilde (1854-1900) - scriitor irlandez, adept fervent 
al principiului „artă pentru artă", considerat mentorul estetiștilor 
Atitudinea nonconformistă şi verva scânteietoare sunt evidente şi 
în cea mai bună scriere a sa, „Portretul lui Dorian Gray”, roman 
despre relaţia dintre artă şi realitate, despre felul în care măștile 
artistice devin realitate, în vreme ce natura nu face decât să imite 
arta. 


DISCUTAREA TEXTULUI 


Sincronismul 

„Punctul de plecare al sistemului este legea imitaţiei în 
virtutea căreia un fenomen izolat tinde să se generalizeze. 
Malurile între care operează legea sunt sincronismul și 
diferenţierea, adică elementul uniform și elementul ireductibil. 
Diferenţierea este spaţială și temporală. Un fenomen se 
diferențiază față de un altul de ieri sau de un altul de aiurea. De 
unde noţiunile de originalitate și etnic adaptabile și „spiritului 
veacului”. Cu alte cuvinte, d. Lovinescu nu tăgăduiește nici etnicul, 
nici individualul, după cum nici noi nu tăgăduim elementul 
sincronic. După socotelile sale modernismul român este o imitație 
după o mișcare literară universală devenită viabilă prin adaptare. 
Adică, sincronic + etnic şi uneori + coeficientul talentului personal 
= diferenţierea, adică originalitate." (G. Călinescu, E. Lovinescu: 
„Istoria literaturii române contemporane". Voi VI: „Mutaţia valorilor 
estetice. Concluzii", în Viaţa literară, nr. 117, 9 noiembrie 1929) 


1. Ce înţelege E. Lovinescu prin „spiritul veacului"? Gândiţi- 
vă dacă tendinţele pe care le-aţi menţionat la exercițiul de la 
începutul lecţiei aparţin „spiritului" contemporan sau se referă la 
altceva. Explicaţi-vă răspunsul. 


2. De ce credeţi că este importantă identificarea trăsăturilor 
„spiritului veacului"? Puteţi alege dintre sugestiile de mai jos sau 
să formulaţi voi răspunsuri proprii: 

* pentru a le putea prelua în forme adaptate propriului spirit 
al unei culturi; 

* pentru a ne putea delimita de acest spirit și a ne impune 
propriul mod de gândire și acţiune; 

* pentru a ne găsi propria identitate în cadrul universalităţii; 

* pentru a găsi mijloacele de a comunica eficient cu ceilalți și 
pentru a nu rămâne izolaţi; 

* pentru a putea intui căile evoluţiei ulterioare. 

3. Dacă Lovinescu observa o diminuare a determinării în 
spaţiu a spiritului veacului în perioada interbelică, datorată 
modului rapid de propagare a fenomenelor culturale, ce credeţi că 
se întâmplă astăzi în această privință? Mai poate fi vorba de un 
caracter local al fenomenelor culturale? Scrieţi, pe două coloane, 
argumente pro şi contra acestei ipoteze (Da, pentru că... / nu, 
pentru că...). Daţi exemple în sprijinul argumentelor voastre. 

4. În ce măsură credeți că imitaţia poate fi un mod original 
de a participa la dialogul inter-cultural? Aveţi în vedere, în 
răspunsul vostru (maximum 5 rânduri) şi opinia lui G. Călinescu, 
citată mai jos. 

„Eu am încercat a dovedi altădată că imitaţia este un proces 
care rămâne la superficia fenomenelor sociale și că fondul unor 
atari manifestări este în chip necesar specific. Dar să admitem 
opinia d-lui E. Lovinescu. Domnia-sa zice: rasa creează puţin, dar 
adaptează mult. Dar ce forme - ne întrebăm noi - împrumută o 
rasă? Negreșit acelea care sunt mai consonante cu spiritul său. 
Dar o formă este cu atât mai asimilabilă cu cât înfăţişează 
atitudini mai elementare față de viaţă. De unde putem conchide că 
adaptabilitatea e bazată pe universalitate." (op. cit) 

5. Recitiţi paragraful intitulat „Mutaţia nu implică progresul”. 
Pentru a ajunge la concluziile exprimate aici, Lovinescu 
demonstrează că fiecare operă de artă mai importantă primește 
interpretări succesive de-a lungul timpului. Exemplul ales este 
„Don Quijote”, romanul lui Cervantes. Criticul afirmă că, dacă la 
vremea în care a apărut, Don Quijote a fost înţeles ca o satiră a 


cavalerismului, „epavă întârziată a Evului Mediu", în timp 
interpretarea a mers spre identificarea a două tipuri de personaje, 
unul (Don Quijote) ca întruchipare a idealismului, și celălalt 
(Sancho Panza), ca expresie a materialismului. Cu alte cuvinte, 
interpretarea s-a deplasat dinspre semnificația contextuală (a 
epocii Evului Mediu) spre o semnificație mai largă, actualizând 
reperele universale și atemporale ale gândirii. Criticul încheie 
astfel: „Mutaţiile suferite de fiecare operă în parte în cursul 
veacurilor sunt de natură funcțională: conţinutul lui Don Quijote a 
rămas același, dar felul interpretării lui a evoluat cu timpul. 
Intrând în jocul acestor mutații estetice, fiecare operă mare a 
omenirii se încarcă de sensuri, pe care, fără să le fi avut poate, i le 
acordă generaţiile succesive." De ce, dacă interpretarea în timp a 
operelor tinde să le apropie de constantele universale, nu este 
recomandabil să comparăm, în scopul ierarhizării acestora, 
scriitori din epoci diferite? Aduceţi și alte argumente în afara 
celor propuse de critic sau întăriţi-le pe acestea cu exemple din 
literatura română. 

6. Scrieţi un eseu în care să demonstraţi că o comparaţie 
valorică între Eminescu și Arghezi nu este posibilă. Aduceţi în 
discuţie, în schimb, comparaţiile care se pot face, totuși, între cei 
doi scriitori. 


Tabloul în mișcare al literaturii 


„ „Istoria literaturii române contemporane” a d-lui E. Lovinescu 
nu este totuși cartea de reci clasificări, dorită de unii, amatori ai 
lecturilor istorice şi didactice. Ea dezbate un dialog viu și aprins 
între două ideologii, care-și împart procesul dialectic al culturii 
noastre. Este vorba de tendinţa modernistă - cuvânt iritant pentru 
unii - față în faţă cu tradiționalismul semănătoristo-poporanist. A 
angaja această discuţie, ca să nu spunem dispută, este, de bună 
seamă, un act de curaj; vor spune alţii, de inoportunitate. Se 
zgândără patimile? Poate. Dar tăcerea prudentă ar fi mai puţin 
onorabilă." (Șerban Cioculescu, E. Lovinescu: Istoria literaturii 


române contemporane. 1900-1937, în Adevărul, nr 16373, 17 iunie 
1937) 


1. Precizaţi care sunt elementele cu care se află în simbioză 
esteticul, menţionate în paragrafele finale ale fragmentelor 
reproduse. 

2. Cum apreciaţi poziția autorului privind sămănătorismul și 
poporanismul? Explicaţi în scris. 

3. Lovinescu are faima unui critic artist. G. Călinescu spune 
în acest sens: „Ajutat de un talent literar până acum refuzat 
oricărui alt critic, d. Lovinescu stăpâneşte într-aşa chip arena 
criticei încât se poate spune că are dușmani, nu și adversari." 
Găsiţi în text pasaje ilustrative pentru talentul literar al criticului 
şi comentaţi-le. 

4. Analizaţi discursul argumentativ din fragmentele 
reproduse în manual. Observaţi cum îşi construieşte criticul 
argumentele, în ce măsură acestea sunt valide sau contradictorii, 
cum foloseşte mijloacele specifice argumentaţiei și cum își 
prezintă concluzia. 


DINCOLO DE TEXT 


1. Citiţi, din „Istoria literaturii române contemporane”, un capitol 
din volumul „Evoluţia poeziei lirice”, referitor la un autor pe care l-aţi 
studiat deja. Discutaţi apoi în ce măsură ceea ce aţi citit v-a ajutat 
să înţelegeţi mai bine autorul respectiv, v-a modificat percepţia 
asupra acestuia sau v-a nedumerit. 

2. Comparaţi principiul imitaţiei susținut de E. Lovinescu cu 
teza „formelor fără fond" a lui Titu Maiorescu. Revedeţi, în acest 
scop, manualul de clasa a XI-a şi redactați un eseu pe această 
temă. 


CONTROVERSE 
1. Opiniile lui Lovinescu au fost foarte controversate în 


epocă. Reprezentanţii sămănătorismului, conduși de lorga, ca și 
tradiționaliștii ortodoxiști, aveau toţi o poziție comună prin care 


susțineau ca principală sursă de inspiraţie pentru operele literare 
viaţa satului românesc și cultivarea tradiţiei autohtone. Această 
poziţie se opunea vehement principiului imitaţiei promovat de 
Lovinescu, orientării prozei spre universul citadin și spre 
obiectivitate şi găsirii unui nou tip de lirism, consonant cu estetica 
modernistă a vremii. Precizaţi în ce fel a evoluat literatura 
română: pe drumul propus de criticul de la „Sburătorul” sau pe cel 
susținut de adversarii săi? Argumentaţi-vă răspunsul. 

2. În ce sens poate fi interpretată pozitiv opinia citată mai jos 
şi ce conotaţii negative implică ea? Autorul acesteia este 
susținător al esteticii ştiinţifice, opusă celei impresioniste, 
practicată de Lovinescu. 

„in volumul „Mutaţia valorilor estetice” se adună aşadar şi 
îmbracă forme teoretice precise gândirea estetică a d-lui E. 
Lovinescu, spre a cărei atitudine titlul lucrării deschide o fereastră 
lămuritoare. „Mutaţia” ne situează, fireşte, în lumea mobilităţii 
estetice, departe de orice dogmatism, într-o concepţie de tip 
heracliteian, din care punctele de reazim și certitudinile lipsesc 
aproape cu totul. Spiritul relativismului modern agită în toate 
felurile această viziune estetică ce se clădeşte pe stratul lunecos al 
unei nesiguranțe permanente." (Al. Dima, Forme sceptice ale estetioei. 
E. Lovinescu sau relativismul estetic, în Gândirea românească în estetică, 
Aspecte contemporane. Sibiu, 1943) 

3. Ion Barbu, care a debutat în „Sburătorul”, s-a delimitat 
ulterior de Lovinescu, care se pare că nu a înţeles ermetismul şi 
idealul de clasicitate ale poetului. Cum interpretaţi poziţia lui Ion 
Barbu? 

„Prin sincronism, d-l E. Lovinescu legiferează imitaţia. (...) Nu 
sincronic şi în extensiune, ci pe linia de adâncime a misterului 
individual vom descoperi fondul nostru de identitate generală. (...) 
Modernism e un cuvânt impropriu, iar aplicat poeziei de-a dreptul 
ocară. El nu se referă decât la un aspect secundar al recentului 
proces de limpezire și concentrare realizat de poezie; recâștigarea 
prin cel mai recules act de amintire a unui sens pierdut de 
frumuseţe." (Ion Barbu, „Evoluţia poeziei lirice" după E. Lovinescu, în 
Ideea Europeană, 1927) 


Limbă şi comunicare 
Modalizare, argumentare 


EXPRIMAREA UNEI JUDECĂȚI 


1. Recitiţi începutul textului de la p. 65 (pe care îl 
reproducem aici), eliminând secvențele scrise cu litere îngroșate. 
De ce credeţi că este posibilă această eliminare, fără necesitatea 
de a reorganiza textul? Totuși, ce se pierde? 

„Sincronismul înseamnă, -după cum am spus-, acţiunea 
uniformizatoare a timpului asupra vieţii sociale și culturale a 
diferitelor popoare legate între dânsele printr-o interdependenţă 
materială și morală. Există, -cu alte cuvinte-, un spirit al veacului 
sau ceea ce numea Tacit un saeculum, -adică- o totalitate de 
condiții configuratoare a vieţii omenirii. Spiritul Evului Mediu, -de 
pildă-, se manifestă sub două forme: credința religioasă care-i 
determină întreaga activitate sufletească (literatura, arta, filozofia 
etc.) şi provoacă în domeniul politic cruciadele, adică expansiunea 
Occidentului spre Orient; iar, -pe de altă parte-, în domeniul 
social, forma specifică a feudalităţii, de origine germanică sau nu, - 
în orice caz- expresie a individualismului social." (E. Lovinescu, 
Mutaţia valorilor estetice) 

2. Pentru fiecare din cele şase segmente evidenţiate în 
exerciţiul anterior, găsiți cât mai multe formulări care să 
expliciteze ce face autorul prin intermediul lor (care e acțiunea sa 
argumentativă), după modelul: 

după cum am spus - amintește ceva deja exprimat; arată că 
nu face decât să reia o idee; semnalează că nu repetă din 
neatenţie, ci voit; implicit, arată că e o idee importantă, care 
trebuie reluată; de fapt, subliniază astfel ideea etc. 


Vorbitorul își poate manifesta atitudinea față de ideile pe 
care le exprimă sau le reproduce prin mai multe mijloace 
lingvistice, începând cu alegerea modului (uneori și a timpului) 
verbului („Nu mai avem timp de discuţii” / „Nu am mai avea timp 
de discuţii”) şi continuând cu așa-numiții -modalizatori- (sau - 
elemente modale-: verbe, adverbe, expresii etc. prin care se indică un 


grad anume de certitudine, de probabilitate sau dubiu: „-Desigur că- 
nu mai avem timp"; „Cred că- nu mai avem timp..." etc. Folosirea 
acestor mijloace are o puternică valoare argumentativă, indicând 
implicarea subiectivă a vorbitorului și direcţia de gândire în care 
vrea să-și conducă interlocutorii. 

3. În secvențele următoare sunt evidenţiate din textul lui 
Lovinescu unele dintre elementele modale - respectiv cele care 
conţin verbele -a trebui, a putea-, expresiile de tipul -a fi cu putință-, 
derivatele în -bil (echivalente cu atributive construite cu verbul 
„care (nu) (se) poate...'). Verificaţi sensul lor, înlocuindu-le cu 
sinonime lexicale sau perifrastice (de exemplu, -a putea- poate fi 
substituit, în diferite contexte, prin „a avea voie, a primi 
permisiunea", „a fi posibil" (din punct de vedere logic) sau „a fi în 
stare"; a trebui cu „a fi nevoie", „a fi obligatoriu" etc. 

* „Din intensificarea interpenetraţiei -nu trebuie să- tragem 
concluzia...'; 

* „răspunsul -nu poate fi- decât negativ"; 

* „rapiditatea fulgerătoare, instantaneitatea -am putea spune-"; 

* „în linie generală, operele -nu sunt comparabile- decât în sânul 
aceluiași conţinut"; 

* „imposibil- de înlăturat într-o cultură organizată"; 

* „erorile sunt -posibile-, sigure aproape, dar -revizuibile-"; 

* „de ne întrebăm, de pildă, de mai e -cu putință- poezia 
sămănătoristă ; 

* „vor exista probabil) nXotdeauna ". 

4. Introduceţi enunţul „Operele clasice sunt admirate de toți 
și necitite de nimeni" ca o completivă directă subordonată 
verbelor din lista de mai jos (la persoana a I-a singular) și 
continuaţi-l cu o coordonată adversativă, care să îi pună în relief 
sensul. 

a crede * a ști * a considera * a gândi * a arăta * a declara * a 
pretinde * a susține 

Modele: Tu crezi că operele clasice sunt admirate de toţi și 
necitite de nimeni, darnu e așa. 

Tu știi că operele clasice sunt admirate de toţi și necitite de 
nimeni, darnu ai curajul să o declari. 

5. Identificaţi elementele modale din textele: 


a. „Această exasperată nevoie de vis și de irealitate se afirmă, 
poate, ca o consecință necesară a unui materialism tot așa de 
exasperat și a unei mecanizări crescânde de care dă dovadă lumea 
contemporană. Două fenomene care parcă nu se mai exclud unul 
pe altul." (Al. Philippide, Consideraţii confortabile. București, Editura 
Eminescu, 1972) 

b. Despre această „histoire contrefaite" (din fr. „istorie 
falsificată") credea Jacquot că ar putea fi de ajutor compatrioţilor 
săi, pentru a-i învăţa să se judece mai bine și, poate, să ajungă mai 
înţelepţi. Mi se pare că putem înţelege lucrul așa: France este, în 
fond, optimist; altfel n-ar fi cultivat cu așa stăruință poezia 
instructivă. Oricum, cartea aceasta - de altfel plină de ingenioase 
și adânci idei asupra originii și constituţiei statelor - care 
ironizează istoria oficială a Franţei în aluzii atât de artistic 
colorate, este, după toată structura ei, poate cea mai caracteristică 
pentru maniera estetică a lui France." (Paul Zarifopol, Pentru arta 
literară. București, Editura Minerva, 1971) 

6. Strategiile argumentative ale modalizării sunt foarte 
diferite. Se poate face totuşi, simplificând mult lucrurile, distincția 
între un stil decis, care abundă în formule de certitudine şi 
necesitate (știu, trebuie, desigur, evident, e indubitabil etc.) și unul ezitant, 
prudent, cuprinzând multe formule ale dubiului (cred, se poate, 
poate, e posibil) și ale aproximaţiei (cam, parcă, oarecum etc). Alegeţi 
doi autori care vi se par a corespunde acestei opoziții și verificați- 
o extrăgând de pe o pagină toate formulele de modalizare. 

7. Alcătuiţi o foarte scurtă argumentaţie, pe un subiect la 
alegere, care să intre în schema logico-sintactică indicată de 
conjuncţiile, locuţiunile și adverbele de mai jos (în ordinea dată): 

Ca să 

Deși ..., totuși 

pentru că. ... 

Pe de o parte,.... 

pe de altă parte... 

Insă ... De fapt, 

Aşadar, ... 

În concluzie... 


Curente culturale 
Tradiţionalism 


PENTRU ÎNCEPUT 


1. Aţi vizitat țări din Orient și din Occident, aţi văzut la 
televizor sau aţi citit despre ţări din aceste regiuni? Care credeți 
că este, astăzi, diferența dintre cele două zone geografice? 
Referiţi-vă la gradul de civilizație, la mentalităţile și la cultura 
popoarelor care aparțin celor două zone. 

2. Dacă aţi primi o ofertă de a studia, cu o bursă, într-una din 
țările Orientului sau ale Occidentului sau o excursie gratuită, 
pentru ce țară ați opta? De ce? 


În sens foarte larg, tradiționalismul se manifestă, pe de o 
parte, ca atașament față de valorile tradiţiei și, pe de altă parte, ca 
respingere a inovaţiilor și a schimbărilor. 

Cu origine în filozofia romantică germană, manifestările 
tradiționalismului european sunt foarte diverse și se 
concretizează în ideologii literare, culturale sau social-politice, 
care afirmă specificul național. 

La noi, şi în general în estul Europei, tradiţionalismul 
romantic a fost un factor de rezistență împotriva schimbărilor 
produse sub influenţa modelului occidental, accentuând păstrarea 
nealterată a valorilor naţionale: „Dacia literară” și pașoptismul 
promovau sentimentul național și cunoașterea valorilor 
autohtone (propun ca teme de inspiraţie istoria națională, 
manifestă interes pentru descoperirea folclorului). 

La începutul secolului al XX-lea, tradiţionalismul îmbracă 
forma sămănătorismului, curent ideologic și literar bazat pe o 
înțelegere romantic-agrariană a fenomenului românesc, afirmat în 
revistele „Vieaţa”, „Vatra” și promovat cu metodă în revista 
„Sămănătorul” (1901-1910). Apărut într-o epocă de acută criză a 
situaţiei țărănimii,  sămănătorismul, acuzând pătrunderea 
capitalismului la sate, opune orașului „viciat” de civilizaţia străină, 
imaginea idilică a satului patriarhal, considerând țărănimea drept 
depozitară exclusivă a valorilor naționale. Reprezentanţii săi pun 


pe prim-plan factori ca eticul sau etnicul, consideraţi drept unici 
generatori de valoare estetică, pornind de la ideea că imperativul 
epocii reclama cultivarea acelei literaturi care slujește anumite 
idealuri naţionale (unirea de la 1918) și sociale (problema 
țărănimii). În plan literar și estetic, sămănătorismul reprezintă un 
regres atât față de principiile „Daciei literare” (A cărei continuator se 
consideră), cât și față de acelea junimiste, manifestându-se ca un 
romantism degradat. Orientarea autohtonistă s-a concretizat în: 
condamnarea „traducţiunilor" (la începutul secolului al XX-lea), 
cultivarea exclusivă a „literaturii poporane", indicarea mediului 
rural ca singură sursă de inspirație recomandabilă, elogierea 
paseismului romantic. Teoreticianul cel mai activ este Nicolae 
Iorga. 

Un alt curent tradiţionalist, mai discret decât 
sămănătorismul, este poporanismul, manifestat la sfârşitul secolului 
al XIX-lea şi începutul secolului al XX-lea, promovat îndeosebi de 
revista „Viaţa românească” (în perioada ei ieșeană 1906-1916, 
1920-1929) care militează pentru combaterea înapoierii și a 
inculturii din lumea rurală și promovează valorificarea temelor 
istorice. Spre deosebire de sămănătorism, poporanismul pune 
accentul pe necesitatea reformelor sociale în viața satului, 
pledând pentru o democraţie rurală. În plan estetic, literaturii 
„imorale" a sămănătorismului (în care apărea „țăranul pitoresc"), 
poporanismul îi opune o literatură realist-țărănească. Polemizând 
cu sămănătorismul atât în plan politic, cât şi estetic, Garabet 
Ibrăileanu (cel mai important reprezentant al poporanismului ca 
doctrină literară) se apropie mai degrabă de „criticismul' 
junimist. 

Continuând tradiţionalismul sămănătorist, gândirismul (nume 
provenit de la revista „Gândirea”, 1921-1944) promovează, în 
special prin vocea lui Nichifor Crainic, o perspectivă etnicistă, 
potrivit căreia creaţia culturală românească trebuie să se 
întemeieze pe forțele spirituale autohtone. Se delimitează de 
concepţia lovinesciană, care așeza la temelia actului de creaţie 
culturală principiul imitaţiei. Subliniind caracterul prin excelență 
industrial și urban al civilizaţiei occidentale, în contrast cu 
caracterul țărănesc, rural, patriarhal al civilizaţiei românești. 


Crainic se opreşte cu precădere asupra opoziţiei între catolicismul 
occidental și ortodoxia orientală, punct ce devine cheia de boltă a 
doctrinei gândiriste (Sensul tradiției, 1929). Primatul religiei - 
ortodoxismul - şi cel al etnicului - românismul - au împins 
naționalismul în perioada interbelică spre forme extreme, în 
cadrul unor orientări profund xenofobe și antidemocratice, cum a 
fost mișcarea legionară. Ideea mistică a neamului, cultivată de 
Nichifor Crainic, este preluată și de trăiriști. Literatura scrisă la 
Gândirea valorifică miturile folclorice, sentimentul religios, dar și 
formule moderne, în special expresioniste. Printre colaboratorii 
Gândirii se numără autori foarte diferiţi ca formulă estetică: L. 
Blaga, V. Voiculescu, T. Arghezi, Mateiu Caragiale, Ion Pillat, Ion 
Vinea. 

Trăirismul, definit drept cult al trăirii plenare, autentice, este 
promovat de „noua generaţie spiritualistă", apărută în anii '30 în 
jurul revistelor „Cuvântul” și „Criterion”, sub influenţa carismaticului 
profesor Nae Ionescu, mentor al unor tineri ca Mircea Eliade, Emil 
Cioran, Constantin Noica, Petru Comarnescu, Mircea Vulcănescu. 
Atraşi de ideea renașterii spirituale a României, unii dintre aceştia 
se implică în mișcarea legionară, căreia excesele rasiste nu-i erau 
străine. Adeziunea acestor tineri intelectuali la o ideologie 
totalitară a generat, după 1989, vii dezbateri în presa culturală. 

Ideile tradiționalismului se manifestă polemic față de 
modernism în special în diversele dispute ideologice. În planul 
creaţiei literare, distanța dintre moderniști și tradiționaliști, în 
literatura interbelică, nu este atât de evidentă. De fapt, din ce în ce 
mai multe voci afirmă astăzi că, la noi, tradiționalismul literar 
interbelic este o față a modernismului (vezi opinia lui Nicolae 
Manolescu, citată la p. 49). 


Nichifor Crainic (1889-1972) - eseist și poet. Nichifor 
Crainic este un pseudonim literar, devenit ulterior (în 1926) 
nume oficial al celui născut Ion Dobre. Fiu de agricultori. Studii la 
Seminarul Teologic Central (1904-1912) şi Facultatea de Teologie 
(1912-1916) din Bucureşti; studii de specializare în filozofie și 


teologie la Viena (1920-1922). Debutează, ca elev, în revista 
școlară ieșeană „Spre lumină”. Debutează editorial cu volumul de 
poeme „Șesuri natale” (1916). Poeziile din volumele ulterioare 
(„Zâmbete în lacrimi”, „Darurile pământului”, „Cântecele patriei”, „Țara 
de peste veac”) se înscriu pe linia unui tradiționalism cu tot mai 
puternice accente ortodoxiste. Obține Premiul Naţional pentru 
poezie în 1930. Colaborator la „Gândirea”, codirector, alături de 
Cezar Petrescu (din 1926), apoi director (1928-1944) al revistei, 
se impune ca principalul doctrinar al ortodoxismului gândirist. 
Rodul acestui militantism Ideologic sunt volumele de eseuri 
„Puncte cardinale în haos” (1936) și „Ortodoxie și etnocrație” (1938). 
Din 1926 predă apologetica (ramură a teologiei, care are ca scop 
apărarea și justificarea credinţei creştine împotriva adversarilor, 
prin probe raţionale sau argumente logice) la Facultatea de 
Teologie din Chișinău, iar din 1929, la București. Ocupă și funcții 
de stat: secretar general în Ministerul Cultelor și Artelor, din 
guvernul Averescu (1926-1927), ministru al Propagandei 
Naţionale în guvernele Gigurtu și Antonescu. Membru al 
Academiei (1940), în locul rămas vacant după moartea lui O. 
Goga. In publicistica sa din perioada 1932-1940 apar accente 
profasciste și pronaziste. După război, suferă o lungă detenţie în 
închisoarea de la Aiud (1947-1962). În ultimii ani de viaţă 
lucrează ca redactor la revista „Glasul Patriei” (1962-1968). Lasă în 
manuscris câteva volume de poezii și de memorialistică. 

„Æl stârnește gândirea, irită, pune probleme și contribuie la 
progresul culturii. Fără a fi un prozator elegant și subtil, dar și fără a 
cobori sub nivel, Nichifor Crainic e un îndemânatic făcător de prozeliţi. Fl 
știe să instige tinerimea, să-i inculce ideea de „haos”, pentru ca apoi să-i 
găsească „punctele cardinale”. "(G. Călinescu, Istoria literaturii române 
dela origini până în prezent București, Editura Minerva, 1982) 

In lirica sa, Nichifor Crainic este un poet tradiţionalist, 
cultivând imaginile unei naturi rustice sau ale satului patriarhal și 
sentimentul religios. 


SENSUL TRADIȚIEI 


- fragmente - 
de Nichifor Crainic 


Între romanticii noștri europenizanţi din veacul trecut și 
„intelectualiștii" europenizaţi de azi e o deosebire ce trebuie 
precizată. La lumina noilor idei europene, romanticii descopereau 
poporul românesc. E adevărat că îi prescriau tratamente politice 
și sociale după ultima carte de reţete din Apus, dar în cultură 
romantismul îi apleca la izvoarele locale și-i învăţa să devină 
autohtoni. Romantismul istoric îi călăuzea spre strămoși; 
romantismul poetic, spre folclor. Europenizanţi în ordinea social- 
politică, ei erau autohtonizanţi în ordinea creaţiei literare. 
„Intelectualiștii" de azi reeditează pe plan mintal franțuzomania 
de altădată. Sunt intelectuali" în măsura în care sunt 
franțuzomani; sunt  europenizanţi în raport invers cu 
autohtonismul. Romanticii afirmau poporul și legenda naţională; 
„intelectualiștii" tăgăduiesc poporul și își fac din legenda latinistă 
argumentul anexării lor la cultura franceză. Ceea ce ei numesc 
europenism nu e decât franțuzism; ceea ce ei numesc 
intelectualism și raţionalism nu e decât adaptarea la o anumită 
direcție din cultura franceză și totdeodată abdicarea de la 
autohtonism. (...) 

In linii generale, setea de a ști se referă la ceea ce se cheamă 
cultura consumatoare sau, mai precis, consumaţie culturală. E o 
atitudine diferită de atitudinea noastră. Tradiţionalismul voiește o 
cultură creatoare de valori autohtone, o creaţie culturală proprie. 
Aceasta nu exclude consumaţia culturală, ci o implică, acordându-i 
însemnătatea subordonată pe care o are în realitate. Expresie a 
poporului, creaţia culturală e în funcţie de popor: ale sale dintru 
ale sale. Menirea pe lumea aceasta a unui popor nu e aceea de a 
ști, ci aceea de a crea. Menirea de a crea ceea ce alţii n-au creat și 
stă numai în natura respectivului popor de a crea. A şti e un mijloc 
care ajută creaţia autohtonă. Dar creaţia, aceasta rămâne ţinta 
supremă! Sunt lucruri deosebite ce nu trebuiesc confundate, dar 
pe care adversarii tradiționalismului le confundă când se declară 
pentru consumaţia culturală. Ei cred, poate, că tradiționalismul se 
opune consumaţiei culturale. Dar tradiţionalismul, întemeiat pe 


personalitatea naţională, primește elementele oricărei culturi mai 
înaintate (nu numai ale celei franceze) şi le socoteşte ca 
stimulente ale acestei personalități. Consumaţia culturală e, ca 
orice consumaţie, un proces de asimilare; Opera de asimilare 
presupune condiția neapărată a personalităţii care asimilează. 
Trebuie să recunoaștem că, tăgăduind cu ușurătatea obișnuită 
personalitatea naţională, „intelectualiștii' europenizanţi sunt 
consecvenţi când se declară, ridicul de superb, pentru o 
consumaţie inutilă, în cazul lor nu mai poate fi vorba de asimilare; 
individul, rupt ostentativ din solidaritatea personalităţii 
naționale, se anexează culturii streine pe care o crede idealul său 
de perfecțiune. (...) 

Dacă menirea poporului românesc este aceea de a crea o 
cultură după chipul și asemănarea lui, afirmaţia aceasta implică și 
soluția unei orientări. Cine preconizează orientarea spre Occident 
rosteşte un nonsens. Orientarea cuprinde în sine cuvântul Orient 
și înseamnă îndreptarea spre Orient, după Orient. Altarele se 
aşază spre Orient, icoanele căminului se așază pe peretele dinspre 
Orient, țăranul când se închină pe câmp se întoarce spre Orient. 
Zicala spune pretutindeni că lumina vine de la Răsărit. Și cum noi 
ne aflăm geografic în Orient și cum, prin religia ortodoxă, deţinem 
adevărul luminii răsăritene, orientarea noastră nu poate fi decât 
spre Orient, adică spre noi înşine, spre ceea ce suntem prin 
moştenirea de care ne-am învrednicit. Moștenim un pământ 
răsăritean, moştenim părinţi creştini - soarta noastră se cuprinde 
în aceste date geo-antropologice. O cultură proprie nu se poate 
dezvolta organic decât în aceste condiţii ale pământului şi ale 
duhului nostru. Occidentalizarea înseamnă negarea 
orientalismului nostru, nihilismul europenizam înseamnă negarea 
posibilităților noastre creatoare. (...) 

Am spus altă dată că tradiţionalismul îl concepem ca o forță 
dinamică, iar nu ca o forță statică. Adversarii noștri însă ne 
obiectează necontenit passeismul romantic, adică întoarcerea în 
trecut, refugiul în trecut și, prin aceasta, anacronismul, 
inactualitatea. (...) 

Ce însemnează tradiţie? (...) în raport cu istoria românească 
tradiția noastră eternă își are sediul în popor și în expresia lui 


multiplă care e cultura populară ca produs etnic. Ea stă într-un 
anume fel de a poetiza, într-un anume fel de a plasticiza, într-un 
anume fel de a cânta, într-un anume fel de a filozofa, într-o anume 
atitudine față de natură și față de Dumnezeu. (...) 

Pe linia acestei directive a tradiţiei autohtone „Gândirea" 
moștenește „Sămănătorul'. Două idei principale se desfac din 
mișcarea sămănătoristă: ideea istorică și ideea folclorică. (...) 
Țăranul sămănătorist e, de fapt, un erou de baladă acomodat 
actualităţii. El bea cât zece, face dragoste cât zece, tâlhărește ca 
haiducii şi are a face cu cai de furat și crâșmăriţe durdulii pe la 
hanuri de drumul mare. Voind să demonstreze vitalitatea rasei, 
literatura sămănătoristă e o apologie a instinctelor primare 
dezlănţuite după tehnica baladelor populare. (...) 

Concepţia aceasta a omului instinctelor apare astăzi în toată 
insuficienţa ei. Se poate reduce poporul românesc la o viață de 
instincte primare în sânul naturii? E sufletul românesc o totalitate 
de instincte în care n-a intervenit lupta dramatică a conștiinței 
morale și, deci, a conștiinței religioase? Dacă fenomenul acestei 
conștiințe nu apare în literatura sămănătoristă, care ne-a 
precedat, înseamnă că el nu există în realitatea românească? Dar 
poporul nostru trăieşte de aproape două mii de ani în credinţa 
ortodoxismului şi în practica lui. De aceea, unghiul sub care l-au 
privit scriitorii precedenţi și odată cu ei intelectualii formaţi în 
ideologia știinţistă a veacului al XIX-lea ni se pare greșit. In orice 
caz, insuficient. S-a aprofundat caracterul etnic al acestui popor, 
dar s-a ignorat caracterul lui religios. Dacă admitem că 
preocuparea religioasă a fost absentă în sufletul lui, atunci cum se 
explică vechea cultură românească aproape exclusiv religioasă? 
Cum se explică aproape singurele monumente arhitectonice 
ridicate de el, mânăstirile și bisericile? Cum se explică diferitele 
coaliții războinice la care a participat împotriva Turcului, adică 
împotriva „păgânului"?(...) 

Cultura noastră istorică s-a dezvoltat din Biserică, - aceasta 
se ştie. Dar însăşi cultura populară - folclorul, arta plastică, 
muzica, înțelepciunea proverbului, moravurile - e străbătută de 
duhul creator al cultului ortodox şi al concepţiei bizantine. (...) 


Peste pământul, pe care am învăţat să-l iubim din 
„Sămănătorul", noi vedem arcuindu-se coviltirul de azur al 
Bisericii ortodoxe. Noi vedem substanța acestei Biserici 
amestecată pretutindeni cu substanţa etnică. Pentru noi și pentru 
cei cari vor veni după noi, sensul istoriei noastre și al vieţii și artei 
populare rămâne pecetluit dacă nu ţinem seamă de factorul 
creştin. El e tradiția eternă a Spiritului care, în ordinea 
omenească, se suprapune tradiției autohtone. 


DISCUTAREA TEXTULUI 
Dogma autohtonismului ortodoxist 


„Toate intervenţiile lui Nichifor Crainic din anii 1923-1928 
pe tema orientării creaţiei culturale îşi au corolarul în „Sensul 
tradiției” Reformulând punctele de vedere expuse în scrierile cu 
caracter doctrinar precedente (...), acest lung (și de ajuns de 
prolix) articol le asamblează într-un sistem de judecăţi menit să 
rezume o concepţie generală asupra condiţiei și perspectivelor 
culturii naţionale, să statueze o estetică." (D. Micu, „Gândirea" și 
gândirismul, Bucureşti, Editura Minerva, 1975) 


1. Precizaţi care sunt punctele importante aduse în discuţie 
în articolul „Sensul tradiției”. 

2. Pentru a defini specificul tradiţionalismului gândirist, 
Crainic procedează la o dublă delimitare. Prima este față de 
„intelectualiștii" europenizaţi și europenizanţi. Pornind de la 
datele pe care vi le oferă textul, discutaţi: 

* ce tendinţă estetică reprezintă „intelectualiștii" (precizaţi și 
rolul pe care-l au ghilimelele în indicarea atitudinii lui Crainic față 
de această grupare); 

* în continuarea cărei generaţii, „franțuzomană" și ea, s-a 
dezvoltat această tendinţă; 

* ce acuze li se aduc, implicit sau explicit, celor două grupări 
„europenizante'; 

* ce propune tradiționalismul, prin opoziție cu viziunea 
„intelectualiștilor" (identificaţi cele două aspecte diferențiatoare). 


3. O a doua delimitare este cea făcută prin raportare la 
„paseismul romantic", menită să clarifice poziția particulară a 
gândirismului față de alte curente tradiţionaliste. Precizaţi: 

* cine sunt reprezentanţii „paseismului romantic"; 

* ce preia tradiţionalismul gândirist din viziunea „paseismului 
romantic" și ce propune acesta pentru corectarea acestei 
concepții „depășite'. 

4. Care este, pe scurt, doctrina gândirismului, prezentată în 
acest articol? Răspundeţi în scris (maximum 15 rânduri). 

5. Cum consideraţi propovăduirea unei asemenea dogme în 
domeniul creaţiei? Exprimaţi-vă opinia în scris, având în vedere și 
comentariul reprodus mai jos și cântărind voi înșivă 
contraargumentele prezentate: 

„Nimeni nu neagă existenţa (mai ales în timpurile mai vechi) 
a unui viu sentiment religios în lumea ţărănească și nici iradiaţiile 
acestuia în folclor. A-l prezenta însă ca particularitatea distinctivă 
fundamentală a caracterului național este o enormitate. Românii 
n-au fost nicicând mai religioşi decât alte popoare, poate chiar din 
contră. Pe de altă parte, ortodoxia constituie o trăsătură de unire, 
iar nu de diferenţiere între popoarele orientale. (...) însă chiar 
dacă lucrurile ar fi stat în realitate așa cum le înfățișează „Sensul 
tradiției”, a trage dintr-o asemenea situaţie concluzia că arta trebuie 
să devină programatic religioasă, a nu recunoaște caracter 
specific românesc decât creaţiei de orientare ortodoxistă este un 
abuz şi o absurditate.' (D. Micu, op.cit) 


Dicţionar literar 


„Gândirea” apărută la 1 mai 1921 la Cluj; revista are iniţial o 
orientare eclectică, neanunţându-și un program, ci simplul 
deziderat de a fi o publicaţie în care să-și dea întâlnire scriitori din 
întreaga ţară. Membri fondatori: Cezar Petrescu, Adrian Maniu, 
Lucian Blaga și Gib Mihăescu; redactori sunt, la început. Cezar 
Petrescu și D. I. Cucu. Din octombrie 1922, revista se va tipări la 
Bucureşti. Fără să aibă, în primii ani, o doctrină. Gândirea era o 
„revistă-oglindă” (D. Micu), care oferea o informaţie bogată 


despre fenomenul literar românesc (poezie, proză, teatru, cronici 
despre cărți și reviste). Literatura apărută în paginile revistei este 
de calitate, iar autorii sunt de diverse orientări estetice. 
Tendinţele colaboratorilor se situează între o linie moderat 
tradiționalistă, receptivă față de tendinţele novatoare (susținută 
de Cezar Petrescu) şi alta a tradiționalismului radical, 
neosămânătorist (promovat de Pamfil Șeicaru). Printr-o serie de 
eseuri (,/ sus în ţara mea”, 1923, „Parsifal”, 1924, şi „Sensul tradiţiei” 
1929), Nichifor Crainic formulează doctrina ortodoxismului şi a 
autohtonismului, la care nu aderă însă majoritatea colaboratorilor 
revistei. În 1928, Nichifor Crainic preia oficial direcția revistei. 
„Gândirea” parcurge în anii 1926-1930 cea mai fecundă etapă e 
existenţei sale (apar în această perioadă creaţii semnate de Tudor 
Arghezi, patru capitole din „Craii de Curtea-Veche”, romanul lui 
Mateiu I. Caragiale; contribuţii importante au, de asemenea. 
Lucian Blaga, Gib I. Mihăescu și Cezar Petrescu, Adrian Maniu, Ion 
Minulescu, Ion Pillat, Vasile Voiculescu, G. Călinescu, Mircea 
Eliade ş.a.). În 1928 apare Manifestul „Crinului alb", semnat de Sorin 
Pavel, P Marcu Balș şi I. Nestor; acest articol va stârni reacţii 
polemice atât din partea cercurilor progresiste, cât și a celor 
tradiţionaliste. De prin 1938 revista devine însă din ce în ce mai 
partizană, accentuându-şi orientarea politică extremistă. În 1944 
revista îşi încetează apariţia. 


Chipul zicerii 


„În loc de judecăţi, articolul oferă un metaforism adipos, 
slogane și cuvinte emfatice." (D. Micu, op. cit.) 

1. Identificaţi în text strategia argumentativă folosită pentru 
fiecare dintre cele două delimitări puse în discuţie (maximum 10 
rânduri). 

2. Precizaţi cel puţin două argumente care, din punctul 
vostru de vedere, nu sunt relevante în acest context. Explicaţi, de 
pildă, de ce argumentul etimologic adus în discuţie referitor la 
„orientarea" justă faţă de „Orient" nu poate fi valid. 

3. Identificaţi în text formule și mijloace retorice specifice 
discursului religios (de amvon). 


4. Autorul articolului pare a nu vorbi doar în nume propriu. 
Expresii precum „tradiționalismul voiește...", „atitudinea noastră” 
sunt legitimate de influența câștigată în timp de mentorul 
gândirist, unanim recunoscut drept principal exponent al 
curentului de împotrivire față de „modernism" şi „occidentalism". 
Identificaţi în text exprimarea sentenţioasă, care dă acestui articol 


caracterul unui manifest. 
DINCOLO DE TEXI 


1. Un autor care a publicat în „Gândirea”, Mateiu Caragiale, și-a 
ales ca motto pentru romanul său „Caii de Curtea-Veche” o observaţie 
a lui Raymond Poincare (1860-1934; om politic francez): „Que 
voulez-vous, nous sommes ici aux portes de l'Orient, ou tout est 
pris â la legere..." (Ce vreţi, suntem aici la porțile Orientului, unde 
totul e luat cu ușurinţă...). Discutaţi semnificaţia acestor cuvinte, 
argumentând o conotaţie pozitivă sau negativă a acestora. Citiţi, 
eventual, și romanul amintit pentru a vă face o idee mai clară 
despre semnificația acestui citat. Comparaţi acest punct de vedere 
cu ideile lui Nichifor Crainic din articolul Sensul tradiției 

2, Scrieți un eseu despre cum vedeţi voi creaţia culturală 
românească actuală în privinţa raportării la alte culturi. Referiţi- 
vă la un singur domeniu (muzică, literatură, artă plastică etc), care 
vă este mai familiar 


CONTROVERSE 


1. Poziții diferite față de doctrina promovată de Nichifor 
Crainic au apărut chiar în rândul colaboratorilor „Gândirii”. Cezar 
Petrescu, Lucian Blaga, Ion Piliat, G. Călinescu sunt numai câţiva 
dintre cei care au exprimat opinii diferite față de ideologul 
gândirist. Tudor Vianu ia poziţie față de pledoaria pentru 
reîntoarcerea la mentalitatea patriarhală și condamnarea statului 
modern, afirmate de Nichifor Crainic în Parsifal. În replică, 
esteticianul propune (în „Statul ca îndreptar”) în locul 
„Culturalismului etnic", considerat o expresie anacronică a 


provincialismului, universalismul, ideea cooperării între popoare. 
Citiţi fragmentul următor și discutaţi argumentele aduse de Vianu. 

„Va dispărea şi problema pe care o tratăm aici, în clipa în 
care nimeni nu se va mai îndoi că toate scrupulele etnice sunt un 
accident de creștere, o criză de pubertate, un conflict care s-a 
produs cu mai multă putere acolo unde, ca la germani și la ruși, o 
pornire înnăscută de grupare socială tindea să menţie vreme mai 
îndelungată patriarhalitatea. Transformarea se va petrece și fără 
voia noastră. Căci dacă dezvoltarea lentă în timp este o lege a 
vieţii istorice, contaminarea între cercuri deosebite de cultură 
este o altă lege. Valoarea ei scade pentru triburile de Tuaregi și 
Kabili care reușesc să se menţină într-o izolare aproape completă. 
Creștere pentru popoarele trecute în faza de Stat, organizate adică 
în vederea conlucrării internaţionale. Această transformare se va 
petrece mai uşor pentru noi prin forța atâtor factori noi introduşi 
în viaţa poporului și menită să-l îndrumeze pe căile unui Stat 
modern. Dacă totuși printr-o ciudăţenie oarecare programul 
culturalismului etnic ar ajunge să se impună de aici înainte, 
cultura română ar descinde hotărât în subdemnitatea unei 
provincii. Aici stau motivele generaţiei noastre, răzvrătite, 
inovatoare, progresiste și optimiste. În locul „sufletului etnic” ea 
vrea să-și scoată un îndreptar din ideea Statului." (Tudor Vianu, 
Statul ca îndreptar,! n Gândirea, IMI, nr. 11, 5 febr. 1924) 

2. Într-un context mai larg, antiraţionalismul promovat de 
revista „Gândirea” a provocat vii reacţii în epocă din partea unor 
publiciști situați pe cele mai diferite poziţii, colaboratori ai 
revistelor „Cuvântul”, „Tiparniţa literară”. „Viaţa românească”, „Kalendeele”. 
Citiţi „Manifestul „ Crinului alb "” (în Atitudini si polemici în presa literară 
interbelică. Bucureşti, Universitatea din București și Institutul de 
Istorie şi Teorie Literară „G. Călinescu", 1984). Faceţi un studiu de 
caz al reacţiilor generate de publicarea acestui manifest în 
„Cândirea”. Puteţi consulta şi capitolul „Rațiunea și raționalismul sub 
acuzare”, din cartea lui Z. Ornea, „Iradiţionalism și modernitate în 
deceniul al treilea”, București, Editura Eminescu, 1980, sau capitolul 
„Ideologia gândiristă din lucrarea citată a lui D. Micu. 

„Episodul cu acest manifest, cu toate reacţiile pe care le-a 
declanșat, a fost, negreșit, momentul cel mai ascuţit și mai penibil 


din acțiunea ofensivă a mișcării de idei antiraţionaliste 
desfășurate în al treilea deceniu. A fost o culminaţie și o 
încoronare care au radicalizat antinomiile existente încă de prin 
1919-1920.” (Z. Ornea, op.cit) 


Orientări avangardiste 


Tristan Tzara (pseudonimul lui Samuel Rosenstock) (1896- 
1963) - poet. Născut la Moinești (Bacău). Studii la liceul Mihai 
Viteazul din București, absolvit în 1914, când se înscrie la 
Universitate, la Matematică şi Filozofie. În noiembrie 1915 pleacă 
în Elveţia, la Zurich, unde se înscrie la Facultatea de Litere și 
Filozofie. Stabilit din 1919 la Paris, urmează, din 1920, studii de 
chimie. Participă la războiul civil din Spania și la Rezistenţa 
franceză din timpul celei de-a doua conflagrații mondiale. 
Vizitează România la începutul anului 1947, cu prilejul unui 
turneu de conferinţe. Din 1948 obţine cetățenia franceză. Moare 
la Paris, la 24 decembrie 1963. 

Scoate, pe când e încă elev de liceu, împreună cu Ion Vinea, 
Adrian Maniu și Marcel lancu, revista „Simbolul” (1912), publicaţie 
efemeră, dar care obține colaborarea tuturor reprezentanţilor 
poeziei „noi" de la acea dată: Macedonski, Ion Minulescu, Al. T. 
Stamatiad, Claudia Miilian etc. Publică aici (cu pseudonimul S. 
Samyro) versuri adolescentine de influență minulesciană, pe care 
nu le-a luat ulterior în considerare, refuzând să le retipărească. 
Curând însă, poetul evoluează spre versuri ironice și 
neconvenţionale, publicate între 1913 şi 1915 şi care-l anunţă pe 
avangardistul de mai târziu. 

Celebritatea internaţională a lui Tristan Tzara este legată în 
primul rând de întemeierea uneia dintre cele mai radicale 
atitudini lirice ale secolului al XX-lea, mișcarea dadaistă (vezi 
Dicţionarul literar), la „Cabaretul Voltaire" din Zurich, în 1916. 
Cabaretul găzduieşte manifestări teribiliste ale unui grup 
cosmopolit de boemi (germanii Hugo Boli, căruia-i aparținea 
localul, și Richard Huelsenbeck, alsacianul Hans Arp, românii 
Marcel lancu și Tzara) care sfidau arta „burgheză': numere 
muzicale alcătuite din disonanțe și zgomote, recitaluri de 
antipoezie, expoziţii de colaje etc. 

După terminarea războiului, la Paris, Tzara se apropie de 
suprarealiști: Andre Breton, Paul Eluard, Louis Aragon, Philippe 
Soupault. Dar relația sa cu Breton (autorul manifestelor 
suprarealiste) este tensionată, duce la ruptură. In 1922, Tzara își 


anunţă, primul, demisia din mișcarea „Dada", între 1925 şi 1932 
colaborează la revistele avangardiste românești „Integral”, apoi la 
„unu”, cu poeme în limba franceză. În 1934, prin grija lui Sașa Pană, 
îi apare volumul „Primele poeme ale Iul Tristan Tzara”, care strânge 
versurile din perioada 1913-1915. Creaţia sa franceză cuprinde 
volume de poezii, teatru, eseuri, manifeste literare, între care „Sept 
manifestes Dada” (Sapte manifeste Dada, 1924) și „L'homme 
aproximatif” (Omul aproximativ, 1931). 


PENTRU ÎNCEPUT 


1. Împărțiţi-vă în grupe, apoi redactaţi, în comun, un 
manifest literar (referitor la poezie, proză, critică etc.), ținând 
cont de următoarele cerinţe: 

* prezentaţi trăsăturile esenţiale ale tipului literar afirmat, 
dacă se poate polemic și critic la adresa unor alte tipuri literare, 
depășite; 

* susțineţi cu argumente cât mai clare din ce cauză socotiți că 
e necesar astăzi acest tip de poezie / proză / critică, și nu altul; 

* textul trebuie să fie concis, cu formulări categorice. 

2. Găsiţi un titlu potrivit textului vostru: „Manifest pentru...” sau 
„Manifestul grupului / școlii...” 


Avangardă - termenul este împrumutat din limbajul militar, 
unde indică un detașament trimis înainte, într-o misiune deseori 
riscantă, să exploreze terenul necunoscut. În literatură (numele e 
însă folosit şi în alte arte: pictură, arhitectură, muzică, 
cinematografie) desemnează grupările „de şoc" ale unor scriitori 
violent novatori, din primele decenii ale secolului al XX-lea. 
Manifestările avangardei sunt foarte diverse, atât ca formulă, cât 
și ca radicalitate: futurism, dadaism, suprarealism, constructivism, 
integralism etc.), dar au în comun negarea convențiilor literare şi 
sociale, depășirea tradiţiei, spiritul ludic, precum și formele de 
exprimare provocatoare, şocante. Literatura de avangardă îl 
obligă pe cititor la reacţie și la reconsiderarea concepţiei sale 
despre teritoriul și substanţa literaturii. Din avangardele literare 


rămâne astăzi de valoare nu atât creaţia propriu-zisă, adesea 
simplă joacă sau exerciţiu de violenţă, cât spiritul avangardist 
punerea în cauză a ideilor primite de-a gata, fronda (= opoziţie 
fățișă, sfidătoare), bucuria jocului, cosmopolitismul (= ceea ce ţine 
de mai multe culturi, de mai multe ţări), regenerarea prin negaţie, 
și, mai ales, importanţa libertăţii, în toate sensurile acesteia. 

Avangarda românească - tendinţele avangardiste europene 
sunt asimilate oarecum simultan de literatura română, unde se 
manifestă în jurul unor reviste, având însă viaţă scurtă și un cerc 
destul de limitat de cititori: „Contimporanul”, „75 HP” apărută într-un 
singur număr), „Punct”, „Integral”, „unu”, „Urmuz”, „Alge” etc. Dintre 
avangardiștii români fac parte: Ion Vinea, Adrian Maniu, Geo 
Bogza, Sașa Pană, Ilarie Voronca, St. Roll, Virgil Gheorghiu, 
Gherasim Luca, Paul Păun, Geliu Naum, Virgil Teodorescu, Trost 
etc. 


Dicţionar cultural 


Dadaism - curent radical artistic și literar al cărui 
întemeietor este poetul de origine română Tristan Tzara, alături 
de un grup de artiști din mai multe ţări, refugiaţi, în timpul 
Primului Război Mondial, în Elveţia (ţară neutră). Numele mișcării 
artistice a fost ales, la ideea lui Tzara, recurgându-se la un 
dicționar Larousse, care a fost deschis la întâmplare, hotărându-se 
să se aleagă primul cuvânt din capul listei din stânga paginii. A 
ieşit cuvântul dada, care are în franceză următoarele sensuri: 1. 
termen copilăresc, hazliu, folosit pentru desemnarea unui cal. 2. 
(fig.) idee fixă, obsesie (Fiecare cu dada-ul său). Dadaismul renunță 
la orice structurare conştientă a actului artistic, opunându-se nu 
numai tuturor convențiilor artistice cunoscute, dar chiar ideii de 
artă și, mai mult, temeiurilor unei lumi care a ajuns la tragedia 
războiului mondial. Dadaismul este una dintre cele mai violente 
mișcări de avangardă. 


Dicţionar literar 


Andre Breton (1896-1966) - scriitor francez, conducătorul 
mișcării suprarealiste. 


Lautreamont (conte de) (pseudonimul lui Isidore Lucien 
Ducasse) (1846-1870) - poet francez. Una dintre personalităţile 
cele mai enigmatice ale literaturii franceze. Opera sa, poeme în 
proză de viziune onirico-fantastică, delirantă, satanică, tragică, Le 
chants de Maldoror, (Cântecele lui Maldoror, 1868/ 1869), a stârnit un 
interes uriaș. 


CA SĂ FACEŢI UN POEM DADAIST 

de Tristan Tzara 

Luaţi un ziar. 

Luaţi niște foarfeci. 

Alegeţi din acest ziar un articol de lungimea pe care 
intenţionaţi s-o dați poemului dumneavoastră. 

Decupaţi articolul. 

Decupaţi apoi cu grijă fiecare dintre cuvintele care alcătuiesc 
acel articol şi puneţi-le într-un sac. 

Scuturaţi ușor. 

Scoateţi apoi fiecare tăietură una după alta. 

Copiaţi cu conșştiinciozitate. 

În ordinea în care au ieşit din sac. 

Poemul o să semene cu dumneavoastră. 

Și iată-vă un scriitor nesfârșit de original și de o sensibilitate 
fermecătoare, deşi neînţeleasă de vulg* 


Exemplu: 

când câinii străbat aerul într-un diamant așa cum ideile și 
apendicele meningelui arată ora deșteptării program (titlul e de la 
mine) 

preț ei sunt ieri convenind după aceea tablouri a aprecia 
visul epocă a ochilor pompos că a recita evanghelia gen se 
întunecă_ grup apoteoza a imagina zise el fatalitate putere a 
culorilor. tăie bolți aiurit realitatea o încântare spectator toți cu 
efort al asta nu mai este 10 la 12 în timpul divagaţie întoarcere 
coboară presiune a restitui de nebuni unul după altul cărnuri pe 
un monstruoasă strivind scenă_ a celebra însă lor cei 160 de 
adepţi în nu la pus în al meu sidefiu fastuos de pământ banane 
susținu să se lumineze bucurie a cere reuniți aproape de are o 


un atâta timp cât îl invoca viziuni niște cântă aceasta râde iese 
situație dispare descrie aceasta 25 dans salut ascunse totul din 
aceasta nu este fu magnifică ascensiunea are banda mai bine 
lumină a cărui somptuozitate scenă mă music-hall reapare 
următor clipă se agită a trăi afaceri că nu există împrumuta _ 
manieră cuvinte vin acești oameni 

Textul este a VIll-a parte din „dada. manifest despre 


dragostea slabă și dragostea amară”, 1920, care conţine mai 
multe secvenţe „teoretice" de același tip. 


DISCUTAREA TEXTULUI 
Surpriză și provocare 


„(Tristan Tzara) a revoluţionat lirica secolului al XX-lea, 
Până și neînduplecatul Andre Breton avea să scrie în privinţa 
aceasta: „în rangul întâi al lucrurilor pe care Lautreamont nu le-a 
făcut imposibile se află poezia lui Tzara”. Faima mondială, 
câștigată de numele unuia din foştii ei reprezentanţi, va stimula 
două decenii avangarda românească, compensându-i multe 
amărăciuni." (Ovid S. Crohmălniceanu, Literatura română intre cele 
două războaie mondiale, vol. II, Editura Minerva, București, 1974) 

1. Stabiliți, după ce ați parcurs definiția mișcării de 
avangardă și pe cea a dadaismului, caracteristicile principale ale 
manifestului lui Tzara, cele care vă surprind cel mai mult. 

2. Textul manifestului este în același timp şi un dublu poem 
(cel care conţine „teoria" și cel dat ca exemplu). Care vi se pare 
mai convingător şi în ce privință? Porniţi de la sugestiile 
următoare: ca valoare teoretică * ca valoare literară * ca exercițiu 
ludic * ca provocare. 

3. Hazardul joacă un rol important în noua poezie. Ce îl 
limitează totuși (gândiţi-vă la ziarul din care se fac tăieturile) și 
cum va fi limbajul acestor poeme? 

4. Care sunt, în text, mărcile comunicării directe și de ce sunt 
ele necesare într-un manifest? 

5. Care sunt ţintele ironiei acestui manifest? Argumentaţi în 
scris următoarele posibilități: inspiraţia poetică de tip romantic 


(geniul poetic) * orice proces de creaţie poetică * poezia însăși * 
arta * cititorul * procesul de receptare laudativ („Și iată-vă un 
scriitor nesfârșit de original...") * autorul însuși al manifestului 
considerat şi el „nesfârșit de original" (de remarcat că în alte 
secvențe din același manifest, Tristan Tzara încheie cu o 
formulare de tipul: „Socot că sunt foarte simpatic", „Pentru că veni 
vorba de logică, socot că sunt foarte simpatic", „Socot totuși că 
sunt foarte simpatic" etc, urmată de semnătură) * sunt ironizate 
diverse aspecte ale realităţii, de la poezie la gazetărie, de la 
principiile teoretice la comunicarea între oameni și, în esenţă, 
temeiurile lumii. 


DINCOLO DE TEXT 

1. În revista „unw” (nr. 33, febr. 1931) apare o listă, „Inventar”, 
cu câţiva scriitori „de manual", caracterizați de Geo Bogza, care 
semnează cu pseudonimul „andre far” (scrierea fără majuscule este 
tot un gest de sfidare a regulii). Principala calitate a acestei liste 
este - o spune chiar autorul - sinceritatea. Discutaţi fiecare 
caracterizare din inventarul lui Bogza și spuneţi-vă părerea 
proprie despre poeţii respectivi. 

ALECSANDRI VASILE. Un poet cu monumente și 
monumentul confortului poetic. 

ARGHEZI TUDOR. Își permite de la un timp compromisuri şi 
împotmoliri din care nimeni de la noi nu s-ar putea smulge. Și 
totuși d-sa, robust, țâşneşte dintr-o chestie și o revistă 
lamentabilă, fără nici o urmă de alterare, într-o carte care e o 
îmbogăţire incontestabilă a limbei şi sensibilităţii româneşti.(...) 

BACOVIA GEORGE. Fără îndoială un poet desăvârșit. Prin 
vocaţie. Dar subjugat temperamentului său, s-a neglijat. Nici o 
aerisire. lInchistarea în aceeași lume. Nici o încercare a 
sensibilităţii în alt peisaj. Monotonie, îl privim cu multă simpatie, 
dar ca pe un școlar întârziat. 

BARBU ION. Victima d-lui Eugen Lovinescu și a unei catedre 
universitare la care aspiră. Așa se nasc și mor poeţii. 

BLAGA LUCIAN. Desfășoară o activitate olimpiană, demn 
susținută. 


EMINESCU MIHAIL. Victima profesorilor universitari cari îl 
comentează. Poezia lui va trebui cândva descătușată de pietrele 
monumentelor și de sacâzul discursurilor oficiale cari i s-au 
închinat într-o batjocorire totală a vieţii lui de sbucium și de 
mizerie. 

2. Scrieţi şi voi un „inventar” al prozatorilor, încercând să 
selectaţi o trăsătură distinctivă a scrisului lor și o constatare 
despre receptarea lor de azi. 


CONIROVERSE 


Cum vă explicaţi că literatura de avangardă nu a fost decât 
puţin acceptată în epoca în care a apărut și că importanţa ei a 
crescut odată cu trecerea timpului? Porniţi discuţia de la reperele 
următoare: 


Importanţa manifestelor 


„A devenit aproape un loc comun observaţia că în nicio altă 
mișcare poetică anterioară numărul manifestelor n-a fost atât de 
mare ca în avangardism. Ba chiar că ele ar fi singurele „opere” cu 
adevărat rezistente create în acest spaţiu seismic. La noi, Lucian 
Blaga avansa ideea încă din 1925, scriind de exemplu că: 
„Lucrurile cele mai frumoase ce le-a produs literatura futuristă 
par a fi manifestele lor”, iar lectura multora din poemele sau 
„prozopoemele” avangardei lasă să se întrevadă ușor în țesătura 
textului firele programatice." (Ion Pop, Literatura manifestelor, în 
Avangarda în literatura română, București, Editura Minerva, 1990). 


Argumente împotrivă 


În perioada interbelică au existat numeroase respingeri 
totale ale poeţilor avangardiști. Un exemplu azi uitat este, de 
pildă. „Anarhismul poetic” (1932) al lui Constantin Emilian, în care 
apar afirmaţii de tipul: „Toată impetuoasa revoluţie a liricei 
extremiste constă în utilizarea unei singure maniere: brutala 
asociație de termeni vehemenți și abrupta juxtapunere de imagini siluite. 


Dizolvarea lexicului și a sintaxei, anularea logicei și a simţirei, 
departe de a reliefa stratul inconștient al sufletului omenesc, au 
dovedit doar inconștienţa autorilor. " 

Avangardiștii au fost însă primii care au invitat la 
controversă şi la respingere, nu numai prin atitudinea iconoclastă 
transformată în mod de viaţă, ci și prin „autodesfiinţare". Ei 
refuzau ideea de a avea imitatori, de a se transforma în „școală", 
de a crea convenţii, lată un fragment de „avertisment" al poetului 
francez Louis Aragon, pe vremea când făcea parte din gruparea 
suprarealistă: „Sistemul Dd (dada) cu două litere, cu două feţe, cu 
două dosuri, admite toate contradicţiile, nu admite contradicţia, 
este fără contradicţie contradicția însăși, viața, moartea, viaţa, 
viaţa, viața, aviz amatorilor." (apud Nicolae Balotă, Literatura 
absurdului, ed. a II-a. București, Editura Teora-Symbolon, 2000) 


Argumente pentru 


O atitudine firească față de mișcarea literară cea mai 
cosmopolită din istoria literaturii o are, explicabil, E. Lovinescu, 
teoreticianul sincronismului: 

„N-am duce acest studiu până la sfârșitul lui logic de nu ne- 
am ocupa în capitolul final de ultimele încercări moderniste 
(adică ale avangardei) (..). O facem împotriva tuturor 
prejudecăţilor ce i s-ar putea pune în cale; faptul de a nu fi decât o 
undă seismică a micilor curente cu tendințe instabile ale 
literaturii de avangardă pariziană nu poate fi o piedică serioasă. 
Cum toate curentele au început prin a fi mișcări de avangardă și s- 
au împrăștiat tot atât de seismic, istoria literară are datoria de a le 
înregistra; și e cu atât mai mult în obligaţia noastră, cu cât la 
temelia acestui studiu am pus sincronismul și propagarea tuturor 
formelor de viață spirituală; oricare le-ar fi vitalitatea, ele 
trebuiesc privite ca fenomene naturale, ca semne ale vremii (...)" 
(E. Lovinescu, Istoria literaturii române contemporane, III, Evoluţia poeziei 
lirice, Bucureşti, Editura Ancora, 1927). 


Dosar de opinii 


În perioada interbelică avangarda nu a fost luată în serios 
decât de un număr mic de literați, iar criticii timpului au privit-o 
în general cu reținere, recunoscând numai câte o valoare izolată. 
Operele literare ale avangardiștilor nu au reușit să convingă, dar 
au fost judecate totuși în cunoștință de cauză. Un caz de defazaj, 
de inadecvare a mijloacelor criticii (aici de artă) și a canoanelor 
estetice (tradiționale) la noul fenomen artistic îl reprezintă 
opiniile lui N. Iorga din studiul „Criza morală mondială”, scrise la 
începutul anilor '20. Confruntaţi aceste păreri cu cele exprimate 
în 1927 de E. Lovinescu, cu cele ale criticului Nicolae Balotă şi cu 
propriile voastre opinii despre arta de avangardă. 

„Şi mi se pare că în pictura „modernă” (=avangardistă) ceea 
ce este oribil, e deformarea femeii. Apar monștri femenini cu gâtul 
plecat, cu un ochiu sus și cellalt jos, cu un ciudat nas care taie ca o 
lovitură de sabie figura de la dreapta la stânga, cu o gură care se 
pare că va atinge coada ochiului, cu întortochieturi de mâni și de 
picioare care nu se pot recunoaște ce sunt (..) Unde am ajunge 
dacă fiecare ar vrea să impuie impresiunea lui individuală!" (N. 
lorga. Criza morală mondială, II, în Cugetul românesc, nr. 2,1922) 

„Mai presus de orice, aceşti tineri poeţi (...) vor încerca, în 
anii dadaismului, să constituie o antipoetică. Antipoetica Dada se 
întemeiază pe refuzul artei, nicidecum pe o angajare. Însăși 
vocaţia artistică i se pare unui dadaist absurdă." (N. Balotă, op. 
cit.) 


CITIŢI DESPRE... 


O utilă antologie a literaturii române de avangardă, însoţită 
de aparatul critic corespunzător este cea apărută în colecția 
„Lezaur" a Editurii Humanitas (1997), alcătuită de Gabriela Duda. 
Puteţi opta şi pentru „Antologia literaturii române de avangardă” de 
Sașa Pană (București, Editura pentru Literatură, 1969), care, pe 
lângă texte și minime informaţii biografice despre autori, conţine 
și desene din epocă de Brâncuși (cunoscut vouă ca sculptor). 
Milita Pătrașcu. Marcel lancu, Geo Bogza, Max Blecher, Mattis 
Teutsch etc. 


Urmuz, „Pagini bizare” (orice ediţie), în care veţi descoperi de 
ce îl socoteau avangardiștii un model, un precursor. 


Literatură 
Text auxiliar 


MIC FICȚIONAR ILUSTRAT 

de Alain Finkielkraut (fragmente) 

Acalomnie - scurtă pauză a răutăţii. 

Biscotecă - loc de întâlniri nocturne interzis minorilor, 
unde nu se servesc decât biscuiţi. 

Cadoraţie - dragoste intensă, dar care nu ştie să se 
exprime decât într-un fel: acumularea de daruri. 

Doctambul - erudit al vieţii de noapte. 

Fliteratură - ansamblu de opere scrise care se adresează 
în mod expres unei mici aristocrații de cunoscători. „Este o 
iluzie comună a avangardelor aceea de a face eliteratură 
crezând că fac revoluţie". (Gaetan Picon) 

Fantasmagorilă - vis de putere. 

Komikaze - care se sinucide vitejește pentru o cauză 
ridicolă. 

Macdolescenţă - tinereţe care nu respectă tradiţia 
gastronomică autohtonă. 

Neglișansă - să mergi cu ochii în pământ, fără a vedea în 
mulțimea din jur toate hazardurile care-ţi fac semn. 

Operaj dentar - arie inspirată de o durere profundă. 

Privilejeri - care au norocul de a nu fi niciodată grei. 
„Viteza este de naţionalitate americană, într-adevăr, nicio 
memorie nu-i apasă pe locuitorii Lumii Noi. Sunt, dacă mi se 
permite s-o spun, privilejerii istoriei". (Paul Morand) 

Romeopatie - terapie afectivă care se ocupă de 
vindecarea suferinței pasiunii prin administrarea 
sentlmentului în doze mici. „Mă tem (...) în ce priveşte 
dragostea nebună de romeopați și de condiționările lor 
dulci". (Andre Breton) 

Stiluzie - aparență de calitate produsă în unele texte de 
acumularea de adjective rare. 


Tergivexa - a face să suferi prin amânarea răspunsului. 

Unanimaţie - moment de ardoare în care întreaga 
comunitate se interesează de același lucru. 

Vodkamarad - militant politic care are nevoie de stimuli 
exteriori pentru a-i aprinde dragostea de oameni. 

Yesteropat - visător care trăiește azi cu regretul lui ieri 
și care e în doliu de la asasinarea lui John Lennon. 

Zelev - licean abonat la locul I, tocilar. 


Traducere din limba germană de Ioana Pârvulescu 


Alain Finkielkraut (n. 1949) - eseist francez, împreună 
cu Pascal Bruckner a scris „Noua dezordine amoroasă” 
(1977, tradusă în limba română în 2005). 


DISCUTAREA TEXTULUI 

1. Stabiliți cum au fost create aceste „cuvinte-valiză", după 
modelul: acalomnie = acalmie + calomnie. 

2. Compuneţi și voi cuvinte de ficționar (dicționar + ficțiune, 
invenţie) după metoda recomandată de autor în prefaţă: „Luaţi un 
cuvânt al limbii voastre. Alegeţi-l, de preferinţă, destul de lung. 
Uitaţi-i sensul, pentru a vă lega, mai ales, de fizionomia lui. Încetul 
cu încetul, cu răbdare (este un joc de duminică), scrutaţi termenul 
ales. Dacă norocul vă surâde, o să vi se ivească în minte un cuvânt 
care prezintă o anume asemănare cu primul. Este momentul în 
care începe o operaţiune delicată; trebuie ca cei doi termeni să 
fuzioneze; trebuie să-i încrucișaţi astfel ca din această uniune să se 
nască un mic hibrid bizar (din moment ce nu se găsește în niciun 
dicționar real) și familiar, (din moment ce se recunosc în el cei doi 
termeni de pornire)". 


Studiu de caz 
Fronda în literatura interbelică 


DELIMITAREA TEMEI 


Toate mișcările de avangardă despre care aţi învăţat se 
înscriu într-o atitudine mai generală: fronda. 

Etimologie. Cuvântul „frondă”vine, în română, din franceză, unde 
are mai multe sensuri, cel mai important fiind legat de o mișcare 
de revoltă îndreptată, la jumătatea secolului al XVII-lea, împotriva 
cardinalului Mazarin și a reginei-mame. Ana de Austria, pe timpul 
minoratului regelui Ludovic al XiV-lea. Prin extensie, sensul e 
legat de orice mișcare de revoltă, fie ea estetică sau socială. Se 
spune, astfel, „spirit de frondă" sau „aer de frondă". Fronda este o 
revoltă fățișă. 

Cauze. Sunt diverse: constrângerile, regulile prea riguroase 
din orice domeniu (social, literar, moral) creează automat o 
reacție de respingere, de sfidare, de călcare a regulii. Conflictul 
între generaţii generează, din partea tinerilor, atitudini de frondă. 
Codul bunelor maniere, strictețea unor reguli de comportament 
duce la spiritul de frondă. Regulile estetice ale unui curent 
dominant într-o epocă duc la apariţia unor tendinţe artistice 
opuse etc. 

Loc și timp. Fronda există, în grade diferite, în orice perioadă, 
și nu depinde în mod absolut de un spaţiu. Totuşi, sunt condiţii 
care o favorizează: acestea sunt perioadele în care regula devine 
tiranică. In genere, pentru a exista frondă, trebuie totuși să existe 
libertate. Sistemele totalitare nu permit mișcările de frondă, iar 
dacă acestea apar, sunt politizate, devin disidenţă, revoltă, 
revoluţie. 

Legătura cu avangarda. Oricare dintre feluritele curente ale 
avangardei (din literatură, pictură, arhitectură etc.) este, în fond, o 
manifestare a spiritului de frondă, a nonconformismului, pentru 
că sfidează regulile deja existente, le contestă adecvarea la 
prezent și încearcă să le înlocuiască. 

Trăsături din două perspective. Fronda este marcată de 
paradoxuri: se opune regulii, valorii așezate, dar vrea să-și 
impună propriile reguli și valori. Conţine o componentă dinamică, 
de schimbare, dorind să impună ceva nou, dar tocmai această 
componentă o împiedică să impună ceva pe termen lung. Chiar 
ideea lipsei de ordine devine „cuvânt de ordine". Este intolerantă 


cu tot ce o precede, dar se dorește tolerantă și tolerată. Rolul ei 
este, în genere, unul pozitiv, de lărgire a orizontului, de eliberare, 
dar ia adesea forme agre- ” sive și intolerante. 

Accentul poate fi pus însă și invers: Vrea să-și impună 
valorile, aşadar se opune valorilor primite de-a gata. Cuvântul ei 
de ordine este lipsa de ordine. Este atât de dinamică, încât ajunge 
să se autosaboteze. la adesea forme agresive și intolerante, dar 
rolul ei este pozitiv, de lărgire a orizontului, de eliberare. 


DOCUMENIAREA 


Aveţi la dispoziție un material extrem de bogat, legat în 
special de avangardă. Împărţiţi-vă în 3 grupe, în funcție de 
preocupările voastre artistice. 

Grupa I se va ocupa de literatură. Scriitorii avangardiști 
români sunt Urmuz, ca precursor, apoi cei pomeniţi la lecţia 
despre avangardă (revedeţi-o), între care mai importanţi sunt 
Tristan Tzara, Gherasim Luca, Gellu Naum, Trost, Sașa Pană şi, în 
tinerețe, Geo Bogza. Căutaţi pe site-ul Bibliotecii Centrale 
Universitare sau în fişierele bibliotecii şcolii cărţi ale acestor 
autori și citiţi-le. 

Alte surse (pentru manifestările de frondă în critica literară): 

- Eugen lonescu. Nu, București, Editura Humanitas, 2002 

- Eugen lonescu, Război cu toată lumea, ediţie îngrijită de 
Mahana Vartic și Aurel Sasu, București, Editura Humanitas, 1992 

- N. Steinhardt (Antisthius) în genul Iul Goran, Noica, Eliade... 
București, Editura Humanitas, 1996 

Grupa a Il-a se ocupă cu revistele de avangardă, cea mai 
cunoscută fiind revista „unu” (v. și alte titluri de reviste, la definiția 
avangardei). Dacă nu găsiţi la bibliotecile care vă sunt accesibile 
asemenea reviste, citiți despre ele în Ov. S. Crohmălniceanu, 
„Literatura română între cele două războaie mondiale”, vol. I, din cap. II: 
„Publicaţii grupări si direcţii literare”, pp. 51-77, Bucureşti, Editura 
pentru Literatură, 1967. 

Grupa a Ill-a se ocupă de pictură. Răsfoiţi orice istorie a 
artei şi opriți-vă la curente ca: futurismul, fauvismul, 
expresionismul și, mai ales, cubismul și suprarealismul. Găsiţi și 


albume separate cu pictori ca Henri Matisse, Georges Braque, 
Edvard Munch, Pablo Picasso, Victor Brauner, Salvador Dali, Juan 
Miro, Rene Magritte. Nu rataţi întâlnirea cu Mona Lisa (sau 
Gioconda) lui Marcel Duchamp, pictorul care a adăugat celebrului 
tablou al lui Leonardo da Vinci mustăţi și barbă. (Tablourile 
pictorilor amintiţi se pot găsi și pe internet, prin căutarea pe 
Google - Imagini) 


DIRECȚII DE INVESTIGAŢIE 


* Care sunt elementele şocante din opera de care vă ocupați 
(fie ea carte, revistă sau tablou)? 

* Cum este provocat receptorul (cititor sau privitor al 
tabloului)? 

* în ce modalităţi este, în poezie, călcată regula la fiecare 
nivel: grafic, sintactic, semantic, stilistic? 

* în ce modalităţi este călcată regula picturii mimetice (care 
imită fidel) în tablourile artiștilor avangardiști? 

* Ce vă atrage la acesta poeme, respectiv tablouri? 

* Sunt și elemente pe care le acceptaţi mai greu sau care vă 
deranjează? Dacă da, care? 


METODE DE LUCRU ȘI DE PREZENIARE 
A REZULTATELOR 


Pentru că fronda presupune multă libertate, negarea regulii, 
a ierarhiilor așezate și a metodelor obișnuite, aveți posibilitatea 
să optaţi între două variante. 

Varianta I, tradiţională, este să faceţi fişe şi să sintetizaţi apoi 
rezultatele, într-un tabel final, urmărind şi eventualele trăsături 
comune în poeme şi tablouri. 

Varianta a Il-a (v-o recomandăm) este non-conformistă și vă 
va antrena pe toţi în jocurile avangardiste, din care se învaţă și 
trăsăturile frondei. (Puteţi să vă îmbrăcaţi în tricouri cu desene și 
sloganuri, să vă coafați cât mai fantezist, pentru această 
prezentare, pentru că stilul frondei este vizibil și în 
vestimentaţie), lată câteva propuneri de jocuri: 


1.  Cadavres exquis,(cadavre delicioase, rafinate" - joc 
suprarealist). Împărțiţi-vă (după şirurile de bănci) în trei sau 
patru grupe de cel puţin 10-12 elevi fiecare. Un elev din prima 
bancă ia o foaie de hârtie, scrie pe ea un vers favorit din literatura 
română sau universală și pliază apoi fâșia pe care a scris versul, 
cât să-l acopere. Dă foaia astfel îndoită colegului de bancă; acesta 
face același lucru și dă, la rândul său, foaia, colegului din banca din 
spate. Ultimul citește poemul. Atenţie: puteţi folosi și versuri care 
încep cu conjuncţii, astfel acestea au șansa să se lege mai bine. 
Alegeţi cel mai reușit dintre poemele astfel rezultate. Jucaţi-l și în 
formula lui originală: scrieţi, în locul versurilor, cuvinte într-o 
ordine sintactică precisă (repartizați-vă din timp funcţiile 
sintactice, în raport cu numărul participanţilor): subiect + 
atribute + predicat + complemente. Veţi obţine o frază absurdă 
din punct de vedere al înţelesului, dar coerentă la nivel sintactic. 

2. Caligrama (texte-desene). Propuneţi, de pildă, un poem al 
unui poet avangardist pe care să-l scrieţi pe tablă, astfel încât să 
iasă o floare. Colegii pot face în caiete din strict aceleași cuvinte 
orice alt desen. 

3. Colajul (decuparea și lipirea unor fragmente disparate de 
texte sau imagini într-un întreg nou). Colajul admite lipirea unor 
materii prime diverse (bucăţi de ziar, de stofă, pietricele mici etc.). 
Vă puteţi face felicitări în acest fel și le puteţi trimite prietenilor la 
aniversări. 

4. Picto-poezia (combinarea unei poezii cu pictura sau 
fotografia), ceea ce astăzi, la computer, se poate realiza cu 
ușurință. 


EŞANTION DE TEXTE 
Poem 


DESCÂNTEC 
de Geo Bogza 


Fata noastră e bolnavă, 
Fata mea și-a dorului. 


Tudor Arghezi 


Hau! Hau! Hau! 
rota dria vau 
simo selmo valen 
fată cu păr galben 
vermo sisla dur 
aici împrejur 
Klimer zebra freu 
nici tu 

nici eu 

rugări lui Dumnezeu 
Klimer zebra freu 
ci noi 

o noi 

în noi 

da noi 

treburi cimat dur 
larg 

larg 

bolile se sparg 
durerile de cap 
leac ceresc 

în piept cresc 
simo selmo valen 
fată cu păr galben 
Apărut în revista avangardistă „Urmuz”, nr 3, martie 1928 


Schiţă 


ALGAZY & GRUMMER 
(fragment) 


de Urmuz 


Algazy este un bătrân simpatic, știrb, zâmbitor și cu barba 
rasă şi mătăsoasă, frumos așezată pe un grătar înșurupat sub 
bărbie și împrejmuit cu sârmă ghimpată... 

Algazy nu vorbeşte nicio limbă europeană... Dacă însă îl 
aştepţi în zori de zi, în faptul dimineţei, și îi zici: „Bună ziua, 
Algazy!", insistând mai mult pe sunetul z, Algazy zâmbeşte, iar 
spre a-și manifesta gratitudinea, bagă mâna în buzunar și trage de 
capătul unei sfori, făcând să-i tresare de bucurie barba un sfert de 
oră... Deşurupat, grătarul îi servea să rezolve orice probleme mai 
grele, referitoare la curățirea și liniștea casei... 

Algazy nu ia mită... O singură dată s-a pretat la o asemenea 
faptă, când era copist la Casa bisericii; dar nu a luat nici atunci 
bani, ci numai câteva cioburi de străchini, din dorinţa de a face 
dotă unor surori ale sale sărace, cari trebuiau să se mărite toate a 
doua zi... 

Apărut în revista „Cugetul românesc” în 1922 


Manifeste 


urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 


urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 
urlă urlă urlă urlă urlă urlă urlă urlă 


Care socoteşte că este încă foarte simpatic. 


Tristan Tzara 
Al XVI-lea manifest dadaist, trad. de Ion Pop 


SUPRAREALISM - Automatism psihic pur prin care se 
urmăreşte exprimarea, fie verbal, fie în scris, fie în orice alt fel, a 
funcționării reale a gândirii. Dicteu al gândirii, în absenţa oricărui 
control exercitat de rațiune, în afara oricărei preocupări estetice 
sau morale. 

Andre Breton, din Manifestul suprarealismului, 1924, 

trad. Marius Ghica 


Fragment epistolar 


Ai grijă, Andre Breton, să nu figurezi cândva în manualele de 
istorie literară, în vreme ce noi, dacă ne dorim vreo onoare, ar fi 
aceea de a fi înscrişi, pentru posteritate, în istoria cataclismelor. 

Rene Daumal, din grupul revistei Le Orand Jeu, lul Andr6 
Breton, în 1930 


Fragmente confesive 


Devenit impulsiv şi iconoclast, singularizat printre cei de 
aceeași vârstă - când cu plete, când ras în cap, când cu bocanci, 
când cu picioarele goale, prefiguram felul de a fi al mai multor 
tineri de după al doilea război - aveam să ajung în scurt timp la un 
grav conflict cu starea de om. Faptul că ne naștem fără a fi 


întrebaţi, că avem un trup vulnerabil, că, abia intraţi în viaţă, tot 
felul de instituţii ne iau în primire sfârșind prin a ne falsifica, m-a 
făcut să mă ridic împotriva condiţiei umane, cu capul în flăcări. 
Geo Bogza, Aventura de a fi om, în Jurnal de copilărie și 
adolescenţă. Bucureşti, Editura Cartea Românească, 1987 


Constat că îmi place să bombăn. E adevărat că în vreme ce, în 
prima tinereţe, bombăneala se numește spirit de frondă, la vârsta 
celei de a doua maturizări ea se percepe ca acreală senilă. Un 
tânăr nemulțumit e un spectacol la locul lui, o dovadă de 
metabolism tonic. Un bătrân nemulțumit e, dimpotrivă, o apariţie 
deprimantă. Victimă a umorilor lui degenerescente, el tinde să-și 
transforme insuficienţele proprii în insuficiențe cosmice. De 
aceea, de câte ori devin (prea) critic, mă suspectez de senectute 
(bătrâneţe) cronică și încerc să mă controlez. Și totuşi, cum să te 
abții? 

Andrei Pleşu, Alte lucruri aiuritoare, în Dilema veche, nr. 141- 
2006 


Limbă şi comunicare 
Norma literară - aspecte evolutive 


Norma literară se constituie prin alegerea unei forme 
anume dintre mai multe care sunt în uz la un moment dat. 
Alegerea se face de către specialiști, în funcţie de anumite criterii. 
Norma este marcată social și cultural, conferă în genere prestigiu 
celor care o respectă. Pentru a înţelege de ce nu e respectată 
întotdeauna și pentru a distinge greșelile grave de cele minore, e 
însă important să înțelegem variabilitatea ei în timp. 


1. Ce greșeli se fac mai des astăzi? Daţi cinci exemple, în 
ordinea gravităţii lor. 

2. Comparaţi listele voastre cu răspunsuri la exercițiul 1: ce 
asemănări şi ce deosebiri apar între ele? 

3. Căutaţi pe internet numere de ziare și reviste și site-uri 
care discută probleme de limbă. Adunați din ele câteva exemple 
cu greşelile evocate și criticate cel mai des. 

4. Amintiţi-vă cinci dintre modificările normei introduse de 
DOOM, pe care le-aţi discutat anul trecut. 

5. Corectaţi devierile de la norme din exemplele următoare: 

a. Din punct de vedere al corectitudinii, mai e nevoie de 
modificări. 

b. Din această experienţă ea are decât de câștigat. 

c. Ne întâlnim la poartă, la ora doisprezece. 

d. Cum vă simțţiţi, ca și coordonator al acestei echipe de 
cercetare? 

e. A reușit datorită eforturilor și a concentrării. 

f. Pentru că tinerilor aceştia nu li se pare nimic greu, au 
îndrăznit. 

g. Nu ştiu de ce nu acceptaţi soluţia care v-am propus-o noi. 

h. S-au instalat comfortabil în faţa ecranului. 

i. Cartea creează o apropiere de publicul căreia i se 
adresează, 

j. Caracterul popular a construcţiilor este vizibil. 


Norme modificate în timp 


1. Calificaţi cele două forme subliniate în exemplul „În vreme 
ce noi -plătisem- taxa, ei -trecuse- înainte pe lângă ghișeu", alegând 
una sau mai multe dintre următoarele etichete: 

variante literare libere * greșeli grave * forme regionale * 
dovezi de incultură * forme vechi și populare * dezacord 
inadmisibil 

2. Discutaţi despre norma care priveşte folosirea mai-mult- 
ca-perfectului fără desinenţa -ră. ei făcuse, noi făcusem, pornind de ia 
următoarele citate: 

a. „Adaugerea silabei -ră la acest timp, (...) ei lăudase-ră, ținuse- 
ră ele, e de prisos" (Timotei Cipariu, Gramatica limbei române, 1869, în 
Opere, II, p. 214) 

b. „La 1 pi. şi 2 pl. normele limbii actuale admit atât formele 
cu desinenţele -răm, -răți, cât şi pe cele cu desinenţele -m, -ti (fără - 
ră), dar dau preferinţă celor dintâi, față de care formele fără -ră- 
sunt simţite ca învechite. La 3 pl. limba literară actuală a reţinut 
însă exclusiv forma cu -ră" (M. Avram, Gramatica pentru toţi, ed. a II-a, 
1997, p.230) 

c. „Formele fără -ră- la indicativ mai-mult-ca-perfect sunt 
învechite/ populare." (DOOM2, 2005, p. XCVII) 


Din punctul de vedere al istoriei limbii, formele normale 
sunt fără -ră-, care e o inovaţie, apărută prin analogie, pentru a 
marca mai puternic pluralul față de singular Inovația s-a impus 
treptat și, după o perioadă de oscilație, azi a devenit normă. 


3. Citiţi fragmentele următoare, care sunt transcrieri din 
alfabetul chirilic în alfabet latin (respectând normele actuale de 
folosire a literelor ă â şi î), dar păstrează toate celelalte 
caracteristici lingvistice ale textului. Descoperiţi care sunt cele 
mai importante deosebiri față de norma limbii literare de azi. 

a. „Scoalele astăzi, mai mult de cât tot d'auna au ajuns 
objetul luării aminte obşteşti. Fie care doreşte a le vedea 
înfloritoare şi sporind. Toţi părinţii de familie aci își aţintează 
ochii (..). Biserica de aci așteaptă Preoţi luminaţi cari să 


împărtășească cu spor și dupe duhul Evangheliei cuvintele sale la 
norod. (...) Tot d'auna au avut aceste doă principate Scoale în care 
se lumina nu numai pământenii ci şi streinii (...) Fără să văz atâta 
mișcare vrednică de laudă, tot d'auna m'a ars dorul sporirei și 
luminării pământului meu de naştere care ori cât m-ar uri el, eu 
nu pociu de cât să-l iubesc și să-l respectez cum iubeşte un fiiu pe 
o mumă desnaturată." (Ion Heliade Rădulescu, 1840) 

b. „În Italia, cafinelele sunt toată zioa pline de consomatori 
(mușterei), din pricina căldurelor nesuferite a atmosferei carele 
înriurând asupra sistimei nevrelor aduc pe om într-un fel de 
moleţă foarte plăcută; pătruns de fluidul magnetic, în care crierii 
înnoată, te simţi furat de o somnolenţă uşoară..." (V. Alecsandri, 
Bucfietiera de la Florenţa, 1840) 


4. Grupaţi diferenţele pe care le-aţi descoperit în textul de la 
exerciţiul 3 în mai multe categorii: 


-variante ortografice: în scrierea legată sau separată a 
compuselor * în scrierea cu sau fără majusculă iniţială a unor 
cuvinte; 

-variante de pronunție: datorate  neasimilării unor 
împrumuturi culte * datorate unor rostiri vechi, populare sau 
regionale; 

- variante morfologice, acolo unde există: mai multe 
terminaţii posibile de plural al substantivelor (-el -i * mai multe 
terminaţii posibile de genitiv-dativ singular articulat (-ei-ii) * 
verbe în -i sau în -a * verbe cu sau fără sufixul -ez în conjugare * 
forme invariabile sau variabile în declinare * forme cu sau fără 
desinenţe de număr (el/ei pleca - el/ ei plecau); 

- variante morfo-sintactice: construcţia cu infinitivul 
echivalentă cu aceea cu conjunctivul (vrea să facă / vrea a face) * 
construcții prepoziţionale echivalente cu dativul (spune la oameni 
/ spune oamenilor); 

-variante stilistice: cuvinte care azi sunt simţite ca populare 
sau învechite. 

5. Cititorul de azi nu e conștient de modificarea permanentă 
a normei, pentru că are acces la ediţii noi, care actualizează destul 


de mult limba autorului. Unele actualizări sunt produse chiar de 
autori, când normele se schimbă în timpul vieţii lor. Comparaţi 
fragmentele de mai jos, din două ediţii destul de apropiate în timp 
ale nuvelei lui C. Negruzzi, „Alexandru Lăpuşneanul”. Ce diferenţe 
sunt între cele două? Ce diferenţe sunt între ambele şi limba de 
azi? 

* „Boierii însă tremura. Ei avea două mari rezoane a fi 
îngrijiţi: ştia că norodul îi urăște, şi pre domn că nu-i iubeşte." (în 
„Dacia literară”, 1840) 

* „Boierii însă tremurau. Ei aveau două mari cuvinte a fi 
îngrijiţi: știau că norodul îi urăște, și pre domn că nu-i iubeşte." (în 
volumul „Păcatele tinereţelor”, 1857) 


Dezbaterea 


PREGĂTIREA DEZBATERII 


Aşa cum aţi învăţat în clasa a X-a, metoda dezbaterii propune 
abordarea unei moțiuni (o propoziţie care reprezintă tema 
dezbaterii) din două perspective opuse. De aceea, în toate tipurile 
de dezbateri există două echipe: una dintre ele (echipa afirmatoare) 
trebuie să susțină moţiunea, iar cealaltă (echipa negatoare) s-o 
nege. Acest tip de abordare pro-contra le dezvoltă participanţilor 
abilitatea de a analiza diverse probleme controversate din 
multiple perspective, îi stimulează să emită judecăţi asupra unui 
fenomen sau fapt pe baza unor criterii obiective, să apere o 
poziţie folosind argumente susținute de dovezi, și nu de opinii. 
Cele două modele studiate de voi au fost: (a) dezbaterea de tip 
Karl Popper şi (b) referatul / proiectul finalizat prin dezbatere. 

Dezbaterea este astăzi forma cea mai mediatizată a 
comunicării orale. Este suficient să amintim, în acest sens, câteva 
specii foarte răspândite ale acesteia: talk-show-ul şi dezbaterile 
transmise la radio sau la televiziune în jurul unor teme de interes 
general sau particular (sociale, politice, economice, culturale etc), 
confruntarea dintre candidaţii la alegeri, dezbaterile în cadrul 
unor instituţii centrale sau locale (Academie, parlament, consilii 
locale etc). Diverse variante ale dezbaterii au intrat și în practica 
școlară, cu efecte benefice pentru dezvoltarea personalităţii 
intelectuale a elevilor. Dezbaterea este poate forma cea mai 
interesantă a comunicării sociale, în măsura în care ea permite 
punerea în evidență nu numai a calităților personale ale 
participanţilor (contribuind, astfel, la crearea unei „imagini' 
favorabile/ nefavorabile despre sine), dar și a capacităților 
interacționale ale acestora (respectul față de interlocutori, 
ascultarea atentă a acestora, acceptarea / respingerea unor opinii 
şi atitudini, „arta" de a convinge etc). 

În discutarea fenomenului literar - indiferent că este vorba 
despre curente de idei sau tendințe dominante într-o anumită 
epocă ori despre opere care, la un moment dat, au stârnit un 


interes major - dezbaterea, orală sau scrisă, a ocupat și ocupă un 
loc esenţial. Cultura română înregistrează, în perioada interbelică, 
o serie de polemici interesante. 

Momentele esenţiale care preced organizarea dezbaterii 
sunt: 

(a) Iniţierea dezbaterii (tema 7 moţiunea este anunţată cu două- 
patru săptămâni înainte de data desfășurării dezbaterii în clasă); 

(b) Recomandarea bibliografiei adecvate temei, 

(c) Pregătirea dezbaterii/ documentarea, constând în citirea 
activă a bibliografiei recomandate de către toți elevii; 
identificarea posibilităţilor de interpretare a moţiunii prin analiza 
definiţiilor și a termenilor-cheie). 

Pentru a vă asigura că dezbaterea se va desfășura conform 
regulilor unanim acceptate ale acestei forme de comunicare, 
revedeţi materialele studiate în clasa a X-a. 

În vederea pregătirii dezbaterii „Identitate culturală în context 
european”, vă oferim câteva sugestii. 

Inainte de dezbaterea propriu-zisă, este important să 
precizaţi: 

- rolurile în grup ale participanţilor la dezbatere; 

- tema și subtemele propuse spre dezbatere. 


Stabilirea rolurilor în grup 


Desemnaţi dintre voi un moderator al grupului și un secretar 
care să noteze principalele aspecte aduse în discuţie. Se 
recomandă ca moderatorul să aibă spirit de iniţiativă, mobilitate 
și spontaneitate, să fie un bun organizator, priceput în a capta 
atenţia ascultătorilor. Moderatorul trebuie să fie neapărat și un 
bun ascultător, capabil să negocieze diverse opinii exprimate, să 
medieze eventualele conflicte și polemici, să sintetizeze ideile 
exprimate, să tragă concluziile parţiale și finale ale dezbaterii. 

Atunci când pregătiți o dezbatere, stabiliți: (a) un set de 
reguli asumate de către toți participanţii; (b) modalităţile de 
folosire eficientă a timpului avut la dispoziţie. 


Tema și subtemele unei dezbateri 


Orice dezbatere trebuie pregătită din timp. Un prim pas este 
alcătuirea unui plan general, iar apoi a unui plan detaliat al 
dezbaterii. Acesta trebuie să treacă în revistă subtemele supuse 
dezbaterii, precum și intervalul de timp avut la dispoziție pentru 
fiecare dintre acestea. Un al doilea pas este documentarea în 
vederea tratării subtemelor alese. 

Se recomandă ca acești pași să fie făcuți pe baza unui 
consens, la care să ajungeţi în urma unor discuţii cu colegii. De 
altfel, o metodă recomandată pentru buna pregătire a dezbaterii 
este alcătuirea, în prealabil, a unor grupuri de lucru. Acestea 
urmează să se documenteze și, eventual, să pregătească un 
portofoliu (un dosar documentar) legat de problematica supusă 
discuţiei. Munca în echipă are numeroase avantaje: inventarierea 
și confruntarea unor idei diferite, chiar divergente, clarificarea 
ideilor şi selectarea celor mai bune dintre acestea, exersarea 
capacităţilor de comunicare orală. 


DEZBATEREA PROPRIU-ZISĂ 


Moderatorul este cel care deschide discuţiile, anunţă tema și 
subtemele care vor fi puse în discuţie, în ordinea stabilită 
anterior, îi prezintă pe participanţi sau le cere acestora să se 
prezinte, menţionează regulile minimale privind desfășurarea 
dezbaterii, lungimea și natura intervențiilor etc. 

Ca participanţi într-o dezbatere, este recomandabil să 
respectați următoarele reguli: prezentaţi-vă opiniile legate de 
problematica discutată în mod succint, clar, convingător și la 
obiect; nu monopolizaţi discuţia; ascultați cu răbdare opiniile 
celorlalţi, nu-i întrerupeţi, deci nu interveniţi până când cel care 
vorbeşte nu și-a încheiat intervenţia; motivaţi-vă în mod elegant 
dezacordul cu ideile exprimate; nu folosiți în dezbatere 
argumente de altă natură decât cele legate de temă. Rolul 
moderatorului este esenţial în rezolvarea unor conflicte sau în 
procesul de negociere a unui posibil consens; ceea ce nu înseamnă 
nicidecum că orice dezbatere trebuie să se încheie cu un consens. 
Atunci când interveniţi în discuţie, următoarele elemente sunt 


importante: folosirea unor procedee de captare a atenţiei 
(referinţa la auditoriu, la experiențe comune sau la idei despre 
care știți că sunt împărtășite de majoritatea celor prezenţi, simţul 
umorului etc), claritatea prezentării (formularea limpede şi 
corectă a ideilor), evitarea frazelor lungi, complicate, prolixe, 
coerenţa expunerii (ordonarea ideilor într-o succesiune logică), 
expunerea nuanţată a ideilor (tonul, intonaţia și modularea vocii, 
gesturile, mimica), privirea, care să urmărească întreaga 
asistență, ceea ce poate oferi indicii pentru adaptarea la reacțiile 
acesteia. 

După ce ascultați diverse intervenţii ale celor prezenți, 
puteţi formula întrebări legate de aspectele pe care nu le-aţi 
înţeles. Cereţi, dacă este cazul, detalii cu privire la elemente care 
nu vi s-au părut prea clare. Întrebările şi răspunsurile trebuie, de 
asemenea, să fie clare, succinte şi la obiect. 

În cazul existenței unor puncte de vedere diferite, 
moderatorii vor încerca să medieze, cerând argumente în plus de 
la cei care polemizează. Moderatorul trebuie, în acest caz, să-și 
păstreze neutralitatea, oferind posibilități egale de exprimare 
tuturor celor care se confruntă. Polemica (susținerea unor idei 
diferite, chiar opuse) trebuie să se desfășoare în limitele 
respectării regulilor de politeţe. 

Evaluarea calității participării la o dezbatere se face în 
funcţie de: 

- oportunitatea intervențiilor; 

- claritatea şi concizia formulărilor; 

- coerenţa ideilor exprimate; 

- puterea de convingere a vorbitorului. 


Dezbatere 
Identitate culturală în context european 
MIEZUL PROBLEMEI 


Literatura română modernă se dezvoltă abia în secolul al 
XIX-lea şi, odată cu ea, preocuparea pentru definirea unei identități 
la nivel de popor, limbă, creație. Despre o adevărată conștiință națională și 
literară se poate vorbi abia de pe la 1840, data unui prim manifest 
literar important la noi (Dada literară), deşi în textele cronicarilor 
se găsesc deja numeroase încercări de autodefinire. 

Procesul cel mai intens de dezvoltare a literaturii române și 
de sincronizare a ei cu Occidentul se petrece în decurs de numai 
un secol: aproximativ între 1840 și 1945. Literatura română 
recuperează în această perioadă întârzierile, arde etapele, îşi 
defineşte propriile formule și capătă un chip distinct. Acest lucru 
implică o permanentă raportare la ceilalți, care a trezit multe 
dispute: Cum suntem noi? Cum sunt străinii? Care sunt / trebuie 
să fie raporturile noastre cu ceilalți? Suntem mai buni decât alţii 
sau avem, dimpotrivă, defecte grave? Un dialog pasionant rezultă 
din alăturarea unor pagini literare (poezie, proză, teatru), 
autobiografice (jurnale, memorii), publicistice, eseistice pe tema 
„noi și ceilalți", „noi și complexele noastre". 

Calitatea de român este esenţială pentru oamenii de cultură 
din secolul al XIX-lea și acest „naţionalism" este în fond foarte 
european: Europa descoperă, acum, naţiunile mici și sprijină 
afirmarea identităţii naţionale. Așadar, cu cât ești „mai român", cu 
atât te arăţi a fi „mai european". Literatura română mai degrabă 
stimulează decât ridică în slăvi românismul, mai degrabă invită la 
dobândirea conștiinței naţionale decât o afirmă, mai degrabă 
aspiră la românul ideal decât îl întâlnește. Mari scriitori și oameni 
de cultură din epocă (Mihail Kogălniceanu, V. Alecsandri, Titu 
Maiorescu, Mihai Eminescu, I. L. Caragiale ș.a.) au un ochi suficient 
de lucid pentru a vedea şi defectele românilor, nu numai calitățile 
lor. Sunt categoric patrioţi, cred în viitorul acestei ţări, dar îşi dau 


seama câte mai rămân de făcut în toate domeniile. Începând cu 
Vasile Alecsandri și apoi cu Eminescu și I. L. Caragiale, literatura 
descoperă și ironizează falsul patriotism creator de imagini 
cosmetizate, demagogia, discursul bombastic prin care diverși 
oameni politici își înșală auditoriul. 

In secolul al XX-lea, și anume între războaie, literatura 
română ajunge să se sincronizeze cu cea europeană. Atât poezia, 
cât și proza se diversifică rapid, ajungând la deplina maturitate 
valorică. Modernismul se impune prin opere de referinţă și este 
receptat cu mijloace critice adecvate. Sincronizarea nu elimină 
însă sentimentul marginalităţii în raport cu culturile europene 
occidentale. De aici două feluri de reacţii pe care perioada 
interbelică le scoate în evidență: complexele de inferioritate - care duc 
fie la ratare, fie, în cazul fericit, la găsirea unor metode de 
depășire a lor, de impunere în fața lumii - şi complexele de 
superioritate, ivite din mulțumirea de sine și care duc la naționalism și 
demagogie. După cel de-al Doilea Război Mondial, în deceniul al 
șaselea, se produce cea mai gravă ruptură dintre România şi 
Europa occidentală, atât pe plan politic, cât şi literar în 
discursurile oficiale, în presă și în producţiile literare care pot fi 
publicate. Occidentul este „putred", „corupt“, în timp ce „lumina 
vine de la Răsărit", de la comunismul sovietic. Deşi ulterior 
această imagine în alb-negru se mai nuanţează, comunismul nu 
este propice europenizării României, iar literatura caută o 
scăpare din constrângerile politice. Abia după Decembrie 1989, 
se revine la o încercare de redefinire politică și culturală a 
românilor. 


Zonele de dispută. 


Modernism 

Pentru criticul E. Lovinescu, cel care a impus conceptul la 
noi, modernismul reprezintă eticheta aplicată celor mai recente 
forme de expresie a spiritului novator în planul creaţiei artistice, 
opuse așadar tradiţionalismului rigid. El este strâns legat de 
climatul epocii, de stilul de viaţă și de sensibilitatea perioadei 
interbelice în întregul ei (citadinism, intelectualizarea experienţei 


artistice etc). În „Istoria literaturii române contemporane”, criticul 
distinge între „modernismul teoretic" practicat de el la cercul 
„Sburătorul” sub forma unei „bunăvoinţe principiale față de toate 
fenomenele de diferențiere literară” și „modernismul de 
avangardă şi experimental", de exemplu  dadaismul, 
constructivismul, suprarealismul, care reprezintă un modernism 
dus la extrem. Deşi le tolerează, ca fenomene firești derivate din 
legea imitaţiei (simulare = stimulare), Lovinescu este adeptul 
modernismului în accepţia moderată a cuvântului. Disputele în 
jurul modernismului sunt numeroase și vin din direcţii diferite, 
începând chiar cu o neînțelegere terminologică. Cei mai mulţi 
oponenți ai modernismului sunt, în deceniul al treilea al secolului 
trecut, tradiţionaliști (de tip N. lorga) care nu înţeleg arta și 
literatura modernă pentru că nu dispun de mijloace adecvate 
descifrării ei. Poeţii și prozatorii tradiționaliști (sămănătoriști, 
poporaniști, ortodoxiști) se distanțează de modernism prin chiar 
opera lor, iar simboliştii, avangardiștii, ermeticii etc. îl 
îmbogăţesc. Trebuie însă remarcat că există mari autori (Arghezi, 
Blaga) a căror creaţie depășește atât limitele tradiţiei cât şi pe cele 
ale modernismului. 


Sincronism 

Cuvânt format din grecescul sym („împreună") şi chronos 
(„imp'), care se referă la proprietatea unor fenomene de a se 
produce / manifesta simultan. La noi, termenul a fost lansat de E. 
Lovinescu, care dezvoltă teoria sincronismului și a mutaţiei 
valorilor estetice în „Istoria civilizației române moderne” și în „Istoria 
literaturii române contemporane”. Ideea principală a sincronismului 
este că, datorită mijloacelor moderne de comunicare, cultura și 
civilizația unui popor se dezvoltă prin imitație şi adaptare, așadar 
în relație evidentă cu celelalte culturi. Teoria sincronismului se 
opune teoriei maioresciene a „formelor fără fond", căci, spune 
Lovinescu, imitația stimulează imediat și creaţia originală. 
Reproșurile şi subiectele de dispută în jurul teoriei sincronismului 
sunt; rolul tradiţiei, transformarea imitaţiei creatoare în simplă 
reproducere (ceea ce duce tot la teoria formelor fără fond), lipsa 


spiritului critic în importul de valori, exaltarea a tot ce e străin, 
pierderea specificității culturii noastre etc. 


Europenism 

Raporturile cu Europa şi necesitatea lor au fost puse în 
discuţie și au devenit motive de dispută începând cu secolul al 
XIX-lea, când generaţia pașoptistă („bonjuriștii", cum li s-a spus 
ironic, datorită formulei de salut franțuzeşti pe care au adus-o de 
la Paris) a impus schimbări majore în provinciile românești, în 
toate domeniile: vestimentaţie, obiceiuri, instituţii, cultură. 
Datorită acestei generaţii, care studiase în Occident, a fost posibilă 
crearea României moderne. Chiar dacă au sesizat pericolul 
„formelor fără fond", Maiorescu și junimiștii, formaţi și ei în mari 
oraşe europene, au menținut orientarea spre luminile 
Occidentului. Într-un fel, o excepţie o constituie Eminescu, nu prin 
biografia sa, ci prin creaţia literară, în care se exprimă în repetate 
rânduri neîncrederea atât în tinerii întorşi de la studii din Apus, 
cât şi în străini și în influenţele pe care le-ar putea avea asupra 
realităților autohtone. Pentru Eminescu românii trăiesc într-un fel 
de „insulă a lui Euthanasius", a cărei poezie patriarhală e pusă în 
pericol de orice intruziune din afară. Raporturile cu Europa au 
fost repuse în discuţie între războaie, în special de către generaţia 
tânără. 


Protocronism 

Termenul este format de la grecescul protos („primul, 
înainte") și chronos („timp"). Protocronismul românesc este o sintagmă 
lansată de eseistul, comparatistul și istoricul culturii Edgar Papu, 
într-un volum intitulat „Casicii noștri” (1977), în care o seamă de 
scriitori români (Cantemir, Negruzzi, Heliade, Alecsandri, 
Creangă, Eminescu, Caragiale - lon Luca și Mateiu -, Blaga, 
Sadoveanu, Hortensia Papadat-Bengescu, Camil Petrescu) au fost 
citiți prin grila ideii de întâietate, mai precis de anticipare a unor 
curente, a unor tipuri de creaţie pe plan universal, încurajat de 
orientarea ideologică a regimului Ceaușescu către o formă de 
naționalism comunist, protocronismul a devenit un curent de 
opinie potrivit căruia românii ar fi fost sistematic nedreptăţiţi în 


aprecierea aportului lor la cultura universală. Această optică, 
derivând dintr-un evident complex de superioritate, s-a 
concretizat prin afirmarea a nenumărate „priorităţi" românești 
de-a lungul timpului, adesea complet fanteziste. Situat polemic 
față de teoria sincronistă, protocronismul a ignorat dialogul 
dintre culturi, interferenţele dintre acestea. 


PROPUNERI DE TEME PENTRU DEZBATERE 


* Conșştiința propriei identități implică o comparaţie cu 
ceilalți, cu „străinii. 

* Modernismul a fost un fenomen de criză morală, care a dus 
la forme artistice aberante. 

* Arta occidentală și arta românească nu au nimic în comun, 
orice imitație eșuează în creaţii nesemnificative. 

* Sincronismul stimulează dezvoltarea creaţiei originale. 

* Românii nu se pot impune în lume, din cauza faptului că 
aparţin unui popor mic și unei limbi fără circulaţie europeană. 


PUNCIE DE VEDERE 
Românii despre ei înșiși. Noi și străinii 


„Bine şi frumos este în străinătate, noroade îmbrăcate şi 
voioase, scoale și târguri mândre, podoabe, măriri, steaguri și 
oaste fudulă, legi și giudecători buni, viață și mișcare... dar 
românii nu s-au ruşinat de ţara lor și au iubit-o și în sărăcia și în 
goliciunea ei." (Alecu Russo, Amintiri, în România literară, 1855) 


„ROMÂNISM 

Statul român Ziarul Românul 
Monitorul român Passagiul român 
Strada română Croitor român 

Teatrul român Crâșmar român 
Ateneul român Cașcaval român 
Academia română Domnii Românescu 
Camera română Donrinii Romanovici 


Senatul român Domnii Romanoff 

Otelul român Domnii Romanemberg 

Cafeneaua română Domnii Romanopulos 

etc, etc, tot român, toți români şi încă în veci români, în 
prezenţa acestui nume de român care a ajuns a fi o mască pusă și 
pe instituţii, și pe dughene etc. cu o profusie (risipă) ridiculă, 
fiecine este în drept a se întreba dacă nu cumva românii se tem să 
nu fie confundați cu chinezii în ţara lor? 

În nici un oraş din Francia nu găseşti o stradă cu numele Rue 
frangaise. 

În nici un oraş din Germania nu există o stradă cu numele 
Deutsche Strasse. 

În București în schimb, este Strada română” 

Comic, comic şi grotesc." (Vasile Alecsandri, Dicţionar grotesc, 
1876) 

„Voi, românii, care vă socotiți nici mai mult, nici mai puţin 
decât franțujii Răsăritului, și carii în faptă nu sunteţi la cele rele decât 
maimuţele (= imitatorii) ei, iar la cele bune nu sunteţi decât 
chinejii Europii. Voi aţi văzut Viena și Parisul? Spuneţi-mi dară 
câtă deosebire este între naţiile străine, atât de aprinse în a 
întrebuința toate talentele spre fala și puterea patriei, şi între voi, 
care lăsaţi să piară şi să se risipească în zadar geniul vostru..." 
(Mihail Kogălniceanu, Tainele inimii, 1850) 

„Din natura lui, românul este modest, chiar sfiicios, aş putea 
zice; şi de i se poate imputa ceva, ar fi că nu are destulă încredere 
într-însul. El preţuiește mai mult decât pare; nu este nici lăudăros, 
nici pretenţios. Ori de câte ori am văzut la noi în ţară un fanfaron, 
un om care se crede mai mult decât este, un om care să pretinză 
că le știe pe toate, am avut ocazia să mă conving că era de viță de 
neam strein." (Ion Ghica, Întroducțiune, în Scrisori către V. Alecsandri, 
București, Tipografia Academiei Române „Laboratorii români", 
1884) 


Sincronism. Modernism. Protocronism 

„[...) Scriitori de felul acesta întâlnim și aiurea, ba chiar și la 
noi sunt câţiva tineri care cred că poezia fără rimă, fără ritm şi 
fără logică, (fără) nici un element de naturaleţă într-însa, poate fi 


o poezie. O astfel de poezie citeam deunăzi într-o revistă de la noi 
care în legătură cu nu știu ce sentimente diafane, pomenea de nu 
ştiu ce stropitoare. Cam în același timp cu publicarea acestei 
poezii. Universitatea din Cluj, Facultatea de Litere, dădea un 
premiu unui poet distins care publicase o culegere foarte 
frumoasă mai demult, d-l Lucian Blaga - eu cel dintâi i-am lăudat 
versurile. Părți din poemul „Zamolxis” al d-lui Lucian Blaga au fost 
citite de eminentul filolog care este d-l Sextil Pușcariu și mă va 
scuza că nu împărtășesc gusturile lui. Acolo Dumnezeu era o apă 
care trece peste piciorul nostru, era un orb pe care fiecare dintre 
noi îl ducem de mână... Pentru acest poem sărbătorirea poetului? 
(...) în Apus se face şi astfel de poezie (...). Există dadaismul şi, în 
Italia, formula italianului Marinetti, care prezintă semnele unei 
degenerescente morale. În domeniul literaturii marinettismul 
înseamnă să legi lucruri fără nici un fel de raport între ele, să le 
înfățişezi publicului care, tocmai pentru că lucrurile acestea n-au 
nici un sens, găsește o distracție extraordinară văzând 
batjocurirea elementelor fundamentale ale cugetării umane". (N. 
lorga. Criza morală mondială, în Cugetul românesc nr. 1, 1922) 

„(...) Şi ca toate popoarele de epigoni am exagerat. Când în 
Apus mentalitatea dadaistă a decăzut după o scurtă vâlvă, făcând 
loc, cel puţin în Franţa, unei puternice reacțiuni neoclasice, la noi 
s-a continuat (...). E soarta tragică a provinciei față de capitală: nu 
poate adopta simultan aceeași modă. Când se poartă la Bucureşti 
rochiile scurte, la Mizil se poartă lungi. (...) Să ne ferim totuși ca 
poziția noastră să fie interpretată ca tradiționalistă. Revista 
noastră (Viaţa românească) ocupă și azi, ca şi în trecut, o poziţie 
intermediară între tradiţie și europenism. Suntem contra oricărui 
zid chinezesc. Voim un contact de toate zilele cu lumina 
Occidentului, de la care avem de învăţat totul. Credem că ce e bun 
și generos în ţara aceasta ne-a venit de peste hotare prin 
intermediul acelor minunaţi bonjuriști care nu și-au uitat suferințele 
de acasă, pentru petrecerile de aiurea. (...) Dorim să importăm 
valori de peste hotare. Dar să ne înţelegem bine care. Nu dibuiri 
minoritare discreditate în chiar patria lor" (Mihai Ralea, 
Furopenism și tradiționalism, 1924, în Fenomenul românesc, Bucureşti, 
Editura Albatros, 1997) 


„Pentru E. Lovinescu, modernismul constituie, în mod 
evident, o „mișcare”, un „curent”, de vreme ce-i definește 
conţinutul specific și-i consacră compartimente speciale în istoria 
literară. (...) Nu s-a subliniat îndeajuns caracterul negativist al 
modernismului, deşi faptele sunt evidente. Modernismul inițiază 
cea dintâi mare insurecție antidogmatică din istoria literară. (...) 
Această orientare apare limpede în toate manifestele 
„moderniste” străine (futuriste, dadaiste, suprarealiste etc.) și, 
bineînțeles, române cu formule citabile de la Ion Minulescu, în 
Revista celorlalți (1908): „Libertatea şi individualitatea în artă, 
părăsirea formulelor învăţate de la cei mai bătrâni, tendinţa spre 
ce e nou”, până la Punct (1924);. „Celor slabi şi învechiţi în veştminte 
le zicem tare Vae victis (Vai învinșilor)”, şi Alge. „Dărâmaţi-vă 
rădăcinile trecutului” (nr. 2/1930).' (Adrian Marino, Modern, 
modernism, modernitate. Bucureşti, Editura pentru Literatură 
Universală, 1969) 

„Apare din ce în ce mai des întrebarea: ce anume ne distinge 
printre celelalte popoare ale Europei? Prezintă cultura 
românească vreo originalitate și în ce constă ea? Care este coarda 
pe care o facem să vibreze în universalitatea omenească? 
întrebări care dovedesc, mai înainte chiar de orice răspuns, că ne 
orientăm către treapta de dezvoltare în care limpedea conștiință 
de sine este și garanţia unei activități creatoare. (...). Fără a ști cine 
suntem, în lipsa unei imagini proprii, cădem pradă golului 
lăuntric. (...) Aici stă poate explicaţia urâtului de moarte, a tragicei 
plictiseli de care suferă unii din oamenii pe care ni-i înfățișează 
Gogol în „Suflete moarte”. Și a fost, de la mijlocul veacului trecut 
starea de spirit a multor români care (...) nutreau deopotrivă 
conștiința unui apăsător inconformism cu vremea (incapacitatea 
de a se adapta la modernizare). Și, ca semn al orientării către o 
reconfortantă conștiință de sine, apare întrebarea: cine suntem? 
care este originalitatea noastră?" (Tudor Vianu, Caracterele artei 
românești, în Cuvântul, 9 ianuarie 1926, apud T. Vianu, Masca timpului. 
București, Editura Albatros, 1997) 

„Literatura română n-a refăcut fazele dezvoltării literaturii 
universale, ci s-a dezvoltat, revoluţionar, pe baza sincronismului; 
fără să fi avut un clasicism, am avut un romantism, pentru că 


această mișcare europeană a coincidat cu însuşi momentul 
formaţiei noastre literare. De un veac, mai ales, toate curentele 
ideologice, toate formele de artă, într-un cuvânt, întreaga viață 
spirituală se dezvoltă pretutindeni sincronic, într-un ritm unic. 
Pornite de la unele popoare evolutiv, adică dintr-o invenţie la 
baza căreia erau totuşi imitații acumulate și fecundate de un 
element nou, ele s-au împrăştiat peste toată Europa, cu 
necesitatea unei legi indefectibile. Fără a mai reface evoluţia, 
imitaţia a fost bruscă și integrală" (E. Lovinescu, Istoria civilizației 
române moderne, voi. III, București, Editura Ancora, 1925) 

„Ne menţinem, aşadar, la ideea că privirea literaturii 
românești, sub aspectul ei protocronic, a rămas mult în urmă faţă 
de alte domenii. Este ultima asupra căreia s-au făcut cercetări la 
noi în această latură. Să fie ea, oare, mai prejos decât alte registre 
din aria culturii noastre? Am spune dimpotrivă. Trei mari 
fenomene de avangardă ale veacului XX, dadaismul, „absurdul”, 
lettrismul, fenomene de amplu răsunet, se constituie ca efecte ale 
unor iniţiative românești, ilustrate de poeţi sau scriitori, care - 
deşi s-au făcut cunoscuţi ca anticipatori în afară - au început prin 
a scrie românește la noi în ţară. Numai printr-un caz fericit, acela 
al lui Eugen lonescu, care şi-a identificat unele antecedente cu 
Caragiale și Urmuz s-a putut vorbi despre ei, încă înainte de 1970, 
ca de niște indirecţi deschizători de drumuri în plan universal. (...) 
Eu nu-mi pot revendica decât paternitatea formulei de 
protocronism românesc, gândită în opoziţie cu ideea sincronismului, 
adică a năzuinţei ce alimentează o conștiință retardatară. (...) De 
aici au rezultat adevărate surprize, prin întâietatea cronologică a 
unor iniţiative literare românești față de unele realizări similare 
din alte părți." (Edgar Papu, Din clasicii noștri. Contribuţie la ideea unui 
protocronism românesc. Bucureşti, Editura Eminescu, 1977) 


Complexe de inferioritate, complexe de superioritate 


„„Fericiţi sunteţi voi, tinerilor români, ne zicea Michelet 
(istoric francez (1798-1874)); în ţara voastră totul e de făcut, 
fiecare din voi se poate distinge și chiar ilustra prin fapte 
patriotice şi măreţe”. Pe când Michelet rostea aceste cuvinte, 


numele de român nu trecea încă dincolo de Carpaţi şi de Dunăre; 
mulţi din tinerii noștri aflaţi la studii în Viena sau Munich sau în 
Paris se credeau umiliți d-a aparține unei naţionalităţi 
necunoscute în lumea europeană. Le era chiar rușine de numele 
lor de familie şi de botez." (Ion Ghica, 1884, op.cit) 

„(..) Vă acuz pe d-voastră și circumstanţele d-voastră 
istorice (nu sunt oamenii sub vremuri, ci bietele vremuri sub om) 
de toate insuficiențele mele de inteligență, de cultură, de trăire 
intelectuală, de genialitate. Dacă eram francez, eram poate genial. 
Domniile voastre sunt vinovate de faptul că generaţia de astăzi nu 
va fi mai deşteaptă și va rata ca generaţiile ce ne-au precedat; d- 
voastră sunteţi vinovaţi, în sfârşit, de faptul că nu am o solidă 
cultură humanistică, de faptul că nu citesc cărțile decât cu efort, 
fără voluptate și numai ca să fiu informat; de faptul că mă 
condamnaţi la facilitate pentru că nu este necesar să mă 
desăvârşesc prea tare, pentru a străluci în cultura românească." 
(Eugen lonescu. Doamnelor și Domnilor, în Nu, 1934) 

„Negaţia lui Eugen lonescu nu vine câtuși de puţin din 
implicare, ci din ruptură. Intre sine și cultura română, considerată 
global, el pune o distanţă pe care expatrierea n-a făcut mai târziu 
decât s-o materializeze. Aşa se face că, încă de pe acum (1934), 
complexul său de inferioritate trece într-unui de superioritate. Ca 
și Fundoianu, Eugen lonescu pleacă, probabil, (şi) pentru că în 
România i s-a urât cu sentimentul propriei superiorităţi." (citat 
din E. Lovinescu, Memorii, II).( Mircea Martin, O. Călinescu și ,„ 
complexele "literaturii române. București, Editura Albatros, 1981) 


Europenism 


„Prin 1920, singur Parisul număra peste 3000 de studenţi 
români. După o frugală informaţie de acolo, s-au întors mulţi din 
ei, aducând în geanta de călătorie mostre după modele 
occidentale. Unii s-au însărcinat cu reforma teatrului, alţii cu a 
revistelor și alții cu a sintaxei. Aceștia din urmă au reușit să 
împace pe Miron Costin cu Rainer Maria Rilke ori F. Werfel, 
realizând o limbă cronicărească turnată în cel mai autentic metru 
expresionist. Alţii s-au adresat teatrului, realizând înscenări care 


erau cu atât mai hilariante, cu cât trebuiau să fie mai tragice." 
(Mihai Ralea, 1924, op.cit) 

„Raporturile României cu Europa, relația dintre 
spiritualitatea dunăreană și cea continentală reprezintă pentru 
noi o problemă veșnic deschisă - am spune chiar o „rană deschisă" 
(...), 

Pașoptiştii bogaţi, aristocrații de tipul lui Alecsandri sau Ion 
Ghica au trăit la Paris fără complexe, într-o Franţă ce le era deja 
un fel de patrie spirituală. Marii junimiști, în frunte cu Eminescu și 
Titu Maiorescu, au avut aceeași psihologie de învingători și s-au 
format într-o Europă privită de la egal la egal. Savanţi autentici de 
la finele secolului trecut și din primele decenii ale secolului 
nostru, de tipul Spiru Haret, Victor Babeș, Ion Cantacuzino ori 
Grigore Moisil au repurtat succese profesionale răsunătoare și s- 
au convins, în străinătate, de propria lor superioritate, în raport 
însă cu masa studenţilor și a vizitatorilor ocazionali, numărul 
personalităților rămâne extrem de mic, iar numele lor intră în 
legendă. Însăși această trecere în legendă ei au realizat-o cu 
nonșalanță, fără să-și formuleze interogaţii abisale despre o 
chestiune ce li se părea absolut normală - integrarea profesională 
și umană în comunitatea fără frontiere a oamenilor de știință şi 
cultură. (In acest raționament, evident, nu luăm în calcul pe 
intelectualii români ce s-au integrat conștient altei culturi: de la 
Martha Bibescu și Constantin Brâncuși la Eugen Ionescu și Emil 
Cioran, ei formează o categorie aparte, categoria celor la care 
„europenizarea" a luat formă extremă și fără întoarcere.) 

Dacă România n-ar fi ieşit din istoria normală a Europei o 
dată cu începutul ultimului război mondial, probabil că integrarea 
noastră ar fi evoluat natural și favorabil: din ce în ce mai mulţi 
oameni de litere şi ştiinţă ar fi studiat în Apus, ar fi ajuns la 
performanţe tot mai înalte, păstrând un schimb spiritual viu între 
țara noastră și restul lumii, într-o asemenea situaţie, mitologia 
post-romantică a contradicţiei funciare dintre România şi 
Occident ar fi avut soarta tuturor construcţiilor mentale similare, 
adică ar fi dispărut în faţa realităţii. Tot mai mulți G. Călinescu, 
Tudor Vianu ori Lucian Blaga, alături de alţi I. Cantacuzino ori 
Grigore Moisil ne-ar fi impus, lent și sigur, o nouă viziune asupra 


relaţiei cu știința și cultura majoră." (Mihai Zamfir, Euro-pianissimo, 
în Discursul anilor '90, Bucureşti, Editura Fundaţiei Culturale 
Române, 1997) 

Recapitulare 


Sugestii pentru recapitularea perioadei 
interbelice 


1. Puteţi începe încă de acum să vă pregătiți pentru 
bacalaureat. Sistematizaţi-vă materialele elaborate pe parcursul 
clasei a XI-a și a XII-a în dosare tematice privitoare la următoarele 
aspecte: 

* proza interbelică; 

* dramaturgia interbelică; 

* poezia interbelică; 

* curente literare în interbelic: modernism, tradiţionalism, 
avangardă. 

2. Construiţi câte un sinopsis, pornind de la cel inclus la 
sfârşitul manualului, pentru fiecare dintre temele menţionate. 
Acestea vă vor ajuta să aveţi o reprezentare diacronică și 
sincronică a fenomenelor cercetate. 

3. Revedeţi lucrările elaborate pentru scriitorii canonici 
aparţinând acestei perioade: George Bacovia, Lucian Blaga, Tudor 
Arghezi, Ion Barbu, Mihail Sadoveanu, Liviu Rebreanu, Camil 
Petrescu, G. Călinescu, E. Lovinescu. 

4. Realizaţi tabele sintetice cu problemele de limbă și 
comunicare abordate pe parcursul acestui semestru. 

5. Căutaţi pe site-ul www.edu.ro testele propuse pentru 
examenul de bacalaureat, sesiunea din anul trecut. Rezolvaţi-le pe 
acelea care includ teme referitoare la perioada interbelică sau la 
autori aparţinând acestei perioade. Încercaţi să va autoevaluaţi 
cât mai obiectiv, pe baza baremului propus pentru fiecare test. 

6. Notaţi-vă aspectele legate fie de cunoștințe de istorie sau 
de teorie literară, fie de competențele de redactare la care nu ați 
obținut un punctaj foarte bun. Încercaţi ca, până la examen, să vă 
îmbogăţiți cunoștințele sau să vă îmbunătăţiți competențele de 
receptare a textelor sau de redactare. 


Evaluare 
Test de evaluare pentru unitatea 2 


1. Citiţi cu atenţie textul reprodus mai jos. 

„Trebuie să fim conștienți și de faptul că trecutul se rescrie 
permanent și că modul în care îl rescriem, în care privim înapoi, 
reprezintă modul în care ne definim pe noi astăzi. Adică selecția 
pe care o facem din trecut și valorile pe care le selectăm din trecut 
reprezintă portretul nostru de astăzi, și ne reprezintă. (..) Nu 
există cultură provincială, ci există cultură de mare calitate sau 
există lipsa culturii, din motive mai ales politice. Nu este vorba la 
noi de o cultură provincială (...). Există o formă de cultură de 
margine, există o cultură a marginii. Toţi românii au trăit în 
marginea altor imperii: rusesc, habsburgic sau turcesc. În toate 
provinciile românești s-au creat culturi marginale. Dar o cultură 
marginală nu este o cultură inferioară. Aș vrea să accentuez foarte 
mult acest lucru: o cultură marginală nu este o cultură inferioară; e o 
cultură altfel decât cultura care se face la centru. (...) Dar când nu 
mai există aceste centre culturale, tocmai marginile sunt cele mai 
creatoare - acolo unde se interferează culturile. Poate, din acest 
punct de vedere, că ar fi mai bine să vorbim de cultură de 
interferență, decât de cultură marginală." (Sorin Alexandrescu, O 
cultură marginală nu este o cultură inferioară, în Identitate în ruptură, 
București, Editura Univers, 2000) 

a. Precizaţi sintetic sensul pe care îl dă Sorin Alexandrescu 
conceptului de „cultură de interferenţă". 

1,5 puncte 

b. Identificaţi argumentele prezentate de autor în favoarea 
conceptului propus și exprimaţi-vă punctul de vedere față de 
fiecare. 

1,5 puncte 

2. Identificaţi propoziţiile care alcătuiesc ultimele două fraze 

ale textului şi indicaţi relaţiile sintactice dintre ele. 
2 puncte 

3. Scrieţi un eseu liber (de l-2 pagini) în care să explicaţii, la 

alegere, trăsăturile unuia dintre curentele literare studiate: 


modernismul, tradiționalismul sau avangardismul. Punctaţi, 
indiferent de curentul ales, și relația cu celelalte orientări şi 
exprimaţi-vă părerea în legătură cu ce vi se pare valoros la 
curentul ales. 

3 puncte 

4, Scrieţi un scurt text (1/2 de pagină) despre punctele tari și 

cele slabe ale competenţei voastre de redactare. Vă puteţi referi la 
exemple din lucrările redactate de la începutul anului până acum. 

1 punct 


Perioada postbelică: proza 
Literatură 
În lumea lui Moromete 


Marin Preda (1922-1980) - născut la Siliștea-Gumești, provine dintr-o familie de 
țărani teleormăneni. Absolvent al Şcolii Normale din București (1941). Timp de un 
deceniu ocupă diverse posturi mărunte care-l apropie de lumea gazetarilor și a 
scriitorilor: corector la ziarul „Limpul”, funcționar la „Institutul de Statistică”, secretar 
de redacţie la „Evenimentul zilei” (al scriitorului Ion Vinea), corector la „România liberă” 
(1945-1946), secretar de presă la „Ministerul Informaţiilor” (1946). „Aventura 
conștiinței” tânărului, din aceşti ani dificili, este evocată mult mai târziu, în 
memorialistica scriitorului. 

„Dimineţile, când o luam înapoi spre statistică, tot pe jos, ca și întoarcerile acasă 
pe la ora două după masa, nu-mi alungau cu nimic euforia în care trăiam... Zece mii de 
lei, pe care abia aşteptam să-i văd pe toţi în mână, să mă îmbrac și să-mi cumpăr cu ei 
cărţi, se aflau, desigur, la sursa acestei euforii. Dar nu era numai atât... Începeam să am 
în jurul meu prieteni... 

Marele oraş în care rătăcisem până atunci atâta vreme, căutându-mi în el vreun 
rost, începea să fie şi al meu. „ (Marin Preda, Viaţa ca o pradă, Bucureşti, Editura 
Albatros, l-977) între 1947 şi 1948 este funcţionar la Societatea Scriitorilor. Din 1952 
este redactor la Viaţa Românească, revistă la care va deveni și redactor-șef între 1957 și 
1958. După Conferinţa scriitorilor din 1968, devine vicepreședinte al Uniunii Scriitorilor 
şi, din 1970, director la „Cartea Românească”, editură care, în „perioada Preda”, publică 
unele dintre cele mai importante nume ale literaturii române postbelice. În 1980 este 
ales deputat în Marea Adunare Naţională, dar relaţiile sale cu partidul (unic) sunt totuși 
ale unui om nesupus. Opiniile lui sunt respectate de colegii de breaslă și temute de 
puterea comunistă. 

Debutează în 1942, în ziarul „Timpul”, cu schiţa „Pârlitu',, urmată imediat de 
„Strigoaica”, apoi de „Calul”, „Salcâmul”, „Noaptea” și „La câmp”. Volumul de povestiri 
„Întâlnirea din Pământuri” aparţine deja unui scriitor format, de incontestabil talent şi 
anunţă temele mari ale prozatorului. În anul 1955 apare primul volum din „Moromeţii” 
(cel de-al doilea va fi publicat abia în 1967), pe care critica l-a plasat printre cele mai 
importante romane scrise la noi după al Doilea Război Mondial. 


Alte romane: „Risipitorii”, 1962; „Intrusul”, 1968; „Marele singuratic”, 1972; 
„Delirul”, 1975; „Cel mai iubit dintre pământeni”, 1980. Un deosebit succes cunosc 
cărțile de memorialistică și de publicistică ale autorului. „Imposibila întoarcere” (1971) 
şi „Viaţa ca opradă” (1971), datorită felului direct în care își afirmă autorul opiniile, într- 
o perioadă în care orice afirmaţie critică tranșantă implica un risc politic. 

„Fiecare nouă carte a sa constituie un eveniment literar Fiecare nouă întâlnire cu 
publicul are un mare ecou, punându-i în alertă pe lucrătorii Securităţii (deși scriitorul 
ştie să rămână în relaţii de nonbeligeranţă cu oficialitatea). (...) Momentul culminant al 
succesului îl constituie apariţia trilogiei „Cel mai iubit dintre pământeni”, la lansarea 
căreia se face o coadă imensă și se sparg, sub presiunea mulțimii de admiratori, vitrinele 
librăriei. Lansarea are loc în februarie 1980. În dimineaţa zilei de 16 mai 1980, scriitorul 
este găsit mort în camera sa de la Palatul Mogoşoaia (transformat de mai mult timp într- 
o „casă de creaţie și odihnă” a scriitorilor).” (Alex. Ștefănescu, în România literară, nr 25, 
1998) 

„În creaţia lui Marin Preda „observaţia este unită cu reflectia, şi întreg materialul 
epic este transfigurat afectiv printr-un stil al amintirii obiectivate, căruia îi este proprie 
fuziunea intimă dintre confesiune, invenţie și moralism. „ (Mircea lorgulescu, în Scriitori 
români, București, Editura Științifică și Enciclopedică, 1978) 

PENTRU ÎNCEPUT 


1. Aveţi de scris un roman în care personajele sunt țărani: 

a. enumeraţi recuzita (decor, costume, obiecte specifice etc.) pe care o socotiți 
obligatorie în scrierea unui asemenea roman; 

b. arătaţi dependenţa (sau, după caz, independenţa) recuzitei de locul unde este 
plasată acțiunea romanului. 

2. Notaţi-vă în caiete caracteristicile pe care credeţi că trebuie să le aibă limbajul 
personajelor dintr-un roman cu țărani: 

a. elemente a căror prezenţă e obligatorie; 

b. elemente a căror prezenţă ar constitui o greşeală. 


MOROMEŢII 
de Marin Preda 


Romanul „Moromeţii I” a apărut în 1955, într-o perioadă nefastă pentru 
literatura română, în „obsedantul deceniu”, după o formulă pe care o lansează chiar 
Marin Preda în titlul unui articol din 1970, şi rămâne cea mai importantă scriere a sa. 
Este povestea unei familii de ţărani - familia Moromete, de unde titlul cărţii - din Câmpia 
Dunării, cu câţiva ani înainte de cel de-al Doilea Război Mondial. 

Mica istorie a vieţii Moromeţilor se întâlneşte pe neobservate cu istoria mare, 
care devine tiranică în volumul al doilea al romanului, publicat după mai mult de un 
deceniu. Familia lui Ilie Moromete, memorabilul tată din roman, are grijile obișnuite: 
munca la câmp, vânzarea grâului, plata impozitelor, pământul, plata taxelor școlare 
pentru mezinul Niculae, singurul dornic să înveţe, certurile, uneori deosebit de violente, 
între membrii familiei, puţinele momente de răgaz. Cronica Moromeţilor cuprinde 
pagini antologice, secvenţe care au forța unor povestiri independente, precum plata 
„fonciirei” (impozitului agricol), secerișul, întâlnirile bărbaţilor în poiana fierăriei lui 
locan, unde se citeau gazete și se discuta politică, conflictul final dintre tată și cei trei fii 


mai mari, Paraschiv, Nilă și Achim, care fug de acasă. 

Geneza romanului este legată, după mărturisirile scriitorului, de schița Salcâmul, 
pe care autorul nu o include în volumul de debut și care devine nucleul în jurul căruia se 
organizează romanul Moromeţilor. 


În câmpia Dunării, cu câţiva ani înaintea celui de-al Doilea Război Mondial, se 
pare că timpul avea cu oamenii nesfârșită răbdare; viaţa se scurgea aici fără conflicte 
mari. 

Era începutul verii. 

Familia Moromete se întorsese mai devreme de la câmp. Cât ajunseseră acasă, 
Paraschiv, cel mai mare dintre copii, se dăduse jos din căruţă, lăsase pe alții să deshame 
şi să dea jos uneltele, iar el întinsese pe prispă o haină veche și se culcase peste ea 
gemând. La fel făcuse și al doilea fiu, Nilă; intrase în casă și, după ce se aruncase într-un 
pat, începuse și el să geamă, dar mai tare ca fratele său, ca și când ar fi fost bolnav. Al 
treilea băiat, Achim, se furișase în grajdul cailor, se trântise în iesle să nu-l mai găsească 
nimeni, iar cele două fete, Tita și Ilinca, plecaseră repede la gârlă să se scalde. 

Rămas singur în mijlocul bătăturii, Moromete, tatăl, trăsese căruţa sub umbra 
mare a celor doi salcâmi de lângă poarta grădinii și apoi ieşise şi el la drum cu ţigarea în 
gură. Părea de la sine înţeles că singură mama rămânea să aibă grijă ca ziua să se 
sfârșească bine. 

Moromete stătea pe stănoaga podiștei și se uita peste drum. Stătea degeaba, nu 
se uita în mod deosebit, dar pe faţa lui se vedea că n-ar fi rău dacă s-ar ivi cineva... 
Oamenii stăteau însă în curţi, nu era acum timpul de ieșit în drum. Din mâna lui fumul 
țigării se ridica drept în sus, fără grabă și fără scop. 

-- Ce mai faci, Moromete? Ai terminat, mă, de sapă? lată că se ivise totuși cineva. 
Moromete ridică fruntea și îl văzu pe vecinul său din spatele casei apropiindu-se pe 
podișcă. Se uită numai o dată la el, apoi începu să se uite în altă parte: se vedea că nu o 
astfel de apariţie aștepta. „.. .Pe mă-ta și pe tine, chiorule!” șopti atunci Moromete pentru 
el însuși, ca și când până atunci ar mai fi înjurat pe cineva în gând și acum îl îngloba și pe 
vecin, fiindcă tot apăruse; după care răspunse foarte binevoitor: 

-- Da, am terminat... Tu mai ai, mă, Bălosule? 

-- Am terminat și eu. Mai aveam un petic dincoace în Pământuri, mi l-au săpat ai lui 
Țugurlan... Ce faci, Moromete, te-ai mai gândit? îmi dai salcâmu-ăla? Moromete se uită 
ţintă la vecinul său înțelegând pentru ce ieşise el la drum și nu răspunse la întrebare. 
„Da, am discutat odată să-ți vând un salcâm! Poate am să ţi-l vând... poate n-o să ţi-l 
vând... 

De ce trebuie să ne grăbim așa!?” părea el să-i spună. 

-- Dar Victor al tău... El nu mai iese la sapă, Bălosule? Sau de când e voiajor nu-l mai 
aranjează? zise Moromete. Adică... admitem cazul că fiind ocupat... mai adăugă el. 

Vecinul avu bănuiala că aceste cuvinte nu sunt chiar atât de nevinovate cum s-ar 
fi putut înţelege din glasul cu care fuseseră rostite, dar trecu peste asta. 

-- Păi de ce zici că nu vreai să mi-l mai dai, Moromete? Că vroiam să ţi-l plătesc... 

Drept răspuns, Moromete începu să se uite pc cer. 

-- Să ţii minte că la noapte o să plouă. Dacă dă ploaia asta, o să fac o grămadă de 
grâu, Tudore! zise el. 

Bălosu nu mai zise nici el nimic; apoi după câteva clipe schimbă vorba: 


-- Mă întâlnii pe la prânz cu Albei. Zicea că mâine dimineaţă o pornește prin sat 
după fonciire. 

Moromete rămase nemișcat. 

-- Zicea că a primit o dispoziţie, sau un ordin, dracu să-l ia... Că cine are de achitat 
fonciire şi n-o s-o achite mâine, o să le ia din casă. 

Moromete se mohori dintr-o dată. Vru să răspundă, dar se ridică pe neașteptate 
de pe stănoagă și sări spre poartă; un cal scăpase din grajd și vroia să iasă la drum. 

-- Nea îndărăt, blegule, unde vreai să te duci? strigă omul închizându-i poarta în 
nas. 

Calul nu se sperie însă, rămase cu botul lângă ulucă și suflă puternic pe nări, apoi, 
cu dispreţ parcă, se întoarse cu spatele și începu să se frece de ulucă. 

-- Nea, n-auzi, surdule!... Tu-ţi adineaurea mă-tii! strigă Moromete înfuriat. 

Calul se opri din scărpinat și porni nepăsător spre prispa casei unde zăcea 
Paraschiv. 

Moromete se luă după el, dar calul nu-l luă în seamă, se opri lângă prispă și întinse 
gâtul lângă parmalăc, unde începu să roadă cu dinţii dintr-un drob de sare. Paraschiv 
ridică fruntea, se uită câteva clipe ca și când n-ar fi înţeles ce se întâmpla, apoi deodată îi 
repezi calului cu toată puterea un picior în burtă. 

Tot atunci mama ieşi în prag. Avea faţa roşie de obosită, iar nădușeala îi curgea în 
şiroaie înnegrite peste obraji și gât. 

-- Ilie, unde s-au dus fetele alea? Ce fac eu aici singură? Acu se întunericește și ce 
mâncaţi? 

-- Raci o să mâncăm, fa, d-aia te vaiţi tu? răspunse Moromete trăgând calul spre 
grajd. 

Raci nu se găseau nicăieri în apele satului. Tocmai raci, prin urmare, aveau să 
mănânce la masă. Femeia se șterse cu deznădejde pe frunte, înghiţi în sec și pieri în 
tindă. 

-- Niculae, unde eşti mă? strigă Moromete spre grădină. 

-- Aicea sunt! se auzi un glas de undeva. 

-- Ce faci acolo? Treci încoace și ajută-i mă-tii! Te duseși în grădină să te odihnești, 
că până acum stătuși! Când ţi-oi da una după ceafă, îți sar mucii pe jos! Pe poarta 
grădinii intră un băiat de vreo doisprezece ani. Avea capul gol și cămașa de pe el era 
ferfeniță. Picioarele goale erau pline de zgârieturi vechi cu urme de sânge închegat cu 
praf. 

-- Treci la mă-ta şi vezi ce treabă are! spuse iar Moromete, pornind încet spre 
grădină. 


XII 


Moromete avea uneori obiceiul - semn de bătrâneţe sau poate nevoia de a se 
convinge că și cele mai întortocheate gânduri pot căpăta glas - de a se retrage pe undeva 
prin grădină sau prin spatele casei şi de a vorbi singur. 

„Auzi ce idee”, reflectă el cu glas șoptit, oprindu-se lângă poarta grădinii. Apucă o 
ulucă de vârf și rămase liniștit cu fruntea în pământ. „Dacă ar fi aşa, că din cauza 
păcatelor nu poţi dormi - continuă el încercând ușor vechimea ulucii - ar însemna că 
Paraschiv al meu, care când se apucă să doarmă, doarme până iese apă sub el... ar 
însemna - şi aici Moromete se întrerupse și gândi restul în tăcere - ar însemna că e omul 
cu inima cea mai curată de pe pământ. Proastă mai e şi muierea asta a mea!” se miră 


apoi cu glas tare în timp ce constata că ar fi greu de susținut că ulucile curţii sale nu sunt 
putrede. „După încă o ploaie, aceste uluci au să-și rânjească dinţii negri spre casă”, gândi 
apoi mai departe, fără glas. 

Cineva îl întrebase odată în glumă de ce vorbeşte singur și Moromete îi răspunse 
serios că asta e din pricină că n-are cu cine discuta, cu sensul că nimeni nu merită să-i 
asculte gândurile. 

Se dezlipi de ulucă și o luă încet spre spatele casei. Aici fetele puneau totdeauna 
porumb pentru copt; creştea mai repede ca la câmp. Se opri printre firele înalte și 
rămase câtva timp între ele liniștit și recules. Apucă apoi un fir şi îl înmuie într-o parte 
cu talpa piciorului. „Domnule, ce discută ei în parlament?! exclamă deodată enervat, 
uitându-și talpa desculță peste firul de porumb. Ce înseamnă situaţia asta? se supără el. 
Păi dumneata nu-ţi dai seama că toată omenirea stă cu ochii pe tine să vadă ce faci?!!!” 

Oftă, se aplecă la rădăcina porumbului și multă vreme nu mai zise nimic. Pipăia 
cu palma adâncimea pe care o atinsese ploaia. „A dat ploaia!” constată apoi la sfârşit, cu 
un glas cu totul deosebit de cel dinainte, ca şi când ar fi vorbit alt om. În fine, la nouă 
pogoane, cinci duble claia, ori zece clăi, cincizeci. Ori nouă, patru sute cincizeci de duble 
de grâu.” 

leşi dintre fire și se duse lângă colțul casei. Se așeză pe tălpici, se căută de 
tutun. 

„Cât a fost anul trecut dublul de grâu?!” se informă. Apoi își porunci: „Ei, ia 
înmulțește două sute de duble cu cincizeci... Scapi de daravelă? Cinci mii ar fi rata la 
bancă, plus dobânda, plus fonciirea pe doi ani. Nu mai rămâne nimic, dar în fine!... Faci 
tu ceva la București? întrebă apoi pe cineva din gând. Bine, dacă zici tu, zic și eu ca tine, 
dar bagă de seamă!” încheie el ameninţător și se sculă hotărât de pe tălpici. 

Intră în curte încet, ferindu-se să nu trezească pe cineva. Zorile se albeau și 
undeva un cocoș cântă prelung și insistent, înspăimântând liniștea satului. Se apropie de 
capătul dinspre drum al prispei, unde dormea Nilă și îi șopti acestuia la ureche: 

-- Băi Nilă-m'! 

Nilă sări speriat de șoapta tainică și cu ochii holbaţi gângavi: 

-- Ce e bă? Apoi, recunoscându-l pe tatăl său, mugi chinuit că l-a smuls din odihna 
în care zăcea: Ce s-a întâmplat, mă? Ce-ai cu mine? 

-- Hai încoace! 

-- Unde? Ce s-a întâmplat? 

-- Nu s-a întâmplat nimic, n-auzi, surdule! Scoală-te încet și hai încoace! porunci 
Moromete cu același glas. 

La picioarele lui Nilă, cu trupurile desfăcute, Paraschiv și Achim gemeau în somn. 
Pe cer, luna răsărise după ploaie și fiindcă nici dimineaţă și nici noapte nu era, semăna 
cu un soare mort, ciuntit și rece. 

Nilă se dădu jos de pe prispă și îşi trase pantalonii oftând. 

-- Unde mergem, mă? șopti el încă buimac de somn. 

Moromete nu-i răspunse. Porni spre grădină și-i făcu semn fiului să vie după el. 
Aproape de poartă, Moromete se aplecă lângă un butuc de tăiat lemne și ridică securea 
care stătea trântită pe el. 

-- Ia şi tu securea ailaltă, aia veche, vezi unde e! șopti el. 

-- Da' unde mergem? îngână Nilă, de astă dată mai puţin curios. 

-- Avem treabă. Hai mai repede! îl îndemnă Moromete. 

Nilă intră sub șopron după secure. Moromete deschise poarta grădinii și-i făcu 
iarăși semn să vină după el. Deodată se opriră amândoi. Un glas lung începu să se 
jelească pe undeva pe aproape, urmat apoi de altele. 


-- Ce făcuși, Ioane, cui mă lăsași, de ce muriși, Ioane? se auzea bocetul. Tu mă auzi 
acolo unde te-ai dus? Roagă-te la Dumnezeu să mă ia și pe mine, că m-ai lăsat singură. 
M-ai lăsat singurică și nu mai pot. Ioane! loaneee. Ioane! Nu e greu să intri în pământ, 
dar eu mă chinuiesc p-aicea, și copiii se bolnăvesc... Unde-oi fi acolo, mă auzi tu Ion 
Dumitriu - Şură pe mine că nu mai pot să îndur? Mă chinuiesc și nu mai pot să le duc pe 
toate... 

Glasul care se jelea fu înecat de alte zeci de glasuri. Mirosul de tămâie adia 
dinspre cimitirul satului până în grădina lui Moromete. 

Moromete şi Nilă se opriseră în fundul grădinii. Vaietul cimitirului răzbătea acum 
printre salcâmi atât de aproape, încât se părea că bocetele ies chiar din pământ. Într-un 
timp, un glas se desprinse ciudat din celelalte și ajunse șoptit până la urechile celor doi. 
Era un glas plin de mirare şi spaimă, care parcă nu înţelegea nici acum ce se întâmplase: 

-- Băiatul mamii!!! Cum ai murit tu, băiatul mamii??. Unde ești tu acuma, puișorul 
mamii? Ce faci tu acolo, unde stai?... Of, dragile mamei sprâncene, cum s-or face 
buruiene!... 

-- De, mă, săraca, şopti Moromete. Așa e! 

Locul unde se oprise tatăl și fiul era o vâlcea tăiată pe mijloc de un șanț, o 
viroagă. Locul era plin de salcâmi și de iarbă înaltă. Pe marginea șanțului însă, se înălțau 
spre cer, ca o barieră, un rând de plute drepte ca lumânarea și al căror vârf abia putea fi 
văzut în timpul nopţii. Grădina era totuși întunecată, deși plutele înalte nu acopereau 
lumina cerului. Ceea ce umbrea întreaga vâlcea a grădinii era un salcâm uriaș, care la 
început, pentru că era stufos și înalt, nu se băga în seamă. Lângă el se oprise Moromete. 

-- Nilă, zise el, până răsare soarele trebuie să-l trântim la pământ! Hai, pune mâna 
pe secure! 

-- Salcâmul? ! întrebă flăcăul uimit. 

Toată lumea cunoştea acest salcâm. Copiii se urcau în el în fiece primăvară și-i 
mâncau florile, iar în timpul iernii jucau mija, alegându-l ca Ioc de întâlnire. 

Toamna, viroaga se umplea cu apă, iar în timpul iernii îngheţa. Când erau mici, 
Paraschiv, Nilă și Achim curățau șanțul de zăpadă și gloduri şi netezeau cea mai lungă 
gheaţă de prin împrejurimi. 

Lunecușul pornea de undeva din susul grădinii și se oprea la rădăcina copacului. 
În fiecare iarnă era aici o hărmălaie nemaipomenită. Ajungând la capătul ghețuşului, 
vrând-nevrând, copiii îmbrăţișau tulpina salcâmului, lipindu-și obrajii înfierbântaţi de 
scoarța lui neagră și zgrunțuroasă. Primăvara, coroana uriașă a salcâmului atrăgea 
roiuri sălbatice de albine și Achim se cățăra ambițios în vârful lui să le prindă. Salcâmul 
era curăţat de crăci în fiecare an și creștea la loc mai bogat. 

Nilă își dădu pălăria pe ceafă și întrebă încă o dată: 

-- Salcâmul ăsta? De ce să-l tăiem? Cum o să-l tăiem? De ce?!... 

-- Într-adins, răspunse Moromete. Într-adins, Nilă, îl tăiem, înţelegi? Așa, ca să se 
mire proştii! Pune mâna, nu te mai uita, că se face ziuă. 

-- Cum să se mire proștii?! întrebă Nilă supărat, neînţelegând, trecându-i pentru 
întâia oară prin cap că la urma urmei tatăl lui ar putea să ţină seama și de ceea ce 
gîndeşte el, așa cum a fost seara trecută, când l-a întrebat ce să facă cu Achim. 

Moromete se uită mirat la fiu, dar după aceea puse mâna pe secure și-i încercă 
tăișul. 

-- Vreai să ştii în ce fel să se mire proștii? îl întrebă el. Să se uite și să se mire până 
ii s-o apleca. 

-- Bine, dar nu e salcâmul nostru! mai protestă Nilă. 

-- Dar al cui e? întrebă tatăl, apucând securea de coadă. 


-- Nu e al ga Măriei?! răspunse Nilă, crezând că totuși tatăl n-are să încerce să taie 
salcâmul. 

Și pe urmă, ziua n-avem timp? mai bombăni el nedumerit. Ce ţi-a venit acuma, cu 
noaptea în cap? 

Moromete nu-i răspunse. Începu să dea ocol salcâmului, căutând un anumit loc 
unde să înceapă a-l lovi. O clipă el mai rămase gânditor, apoi deodată ridică securea și-o 
înfipse cu putere în coaja copacului. Din gåt îi ieşi un icnet adânc și lovitura țâșni de la 
rădăcina copacului, se lovi de uluci și se întoarse îndărăt, făcând să răsune viroaga. 

Nilă apucă şi el securea în mâini și trecu de cealaltă parte a tulpinei. 

-- Şi cui îl dai? mai întrebă el. 

-- Ăstuia, răspunse Moromete arătând spre grădina lui Bălosu. 

Amândoi începură apoi să izbească tăcuţi și nu se opriră decât după un timp 
îndelungat. În amândouă părţile făcuseră în salcâm câte o tăietură adâncă și albă. 
Începură să izbească din nou şi așchiile săreau acum, mai mărunt, uneori zbârnâind în 
aer. În curând ele înconjurară locul într-o roată înălbită. 

Începuse să se lumineze. În cimitir vaietul femeilor contenise dar nu de tot, se 
mai auzea un murmur nelămurit, chemări șoptite și tainice. O femeie încă bocea și părea 
să nu mai termine litania ei veche. 

Dar Moromete și Nilă nu mai auzeau. Fi loveau de la o vreme mai încet, mai 
chibzuit, uneori scormonind cu securea în lovituri mici, căutând parcă viaţa salcâmului 
falnic în vreo vână care se ascundea de secure. Cu toate că pătrunseseră în ele adânc, din 
amândouă părţile, copacul stătea drept și liniștit, nicio frunză nu i se mișca. Deodată, 
niște aripi pâlpâiră undeva într-un prun şi încă o dată un cocoș cântă prelung. 

Când sfârși, în clipa următoare, satul răsună a doua oară ca o alarmă nesfârșită 
de glasurile celorlalți cocoși. 

Moromete se opri, se șterse de nădușeală și lăsă securea jos: 

-- Ajunge Nilă, dă-te la o parte, zise el găfâind. Du-te de adu caii. Vânos a mai fost|... 

-- De ce să aduc caii? întrebă Nilă. 

-- Adu, mă, caii şi ștreangurile și nu mai tot întreba. Ce tot întrebi? Mai stai și tu 
locului și mai gândește-te când întrebi. Ştii tu încotro cade salcâmul? Dacă se lasă peste 
pruni, sau dincoace în grădina ăstuia a lui Geacă și-i prăpădește răsadurile, ce faci? 

Flăcăul se şterse de sudoare și plecă. Moromete se aşeză pe așchii, uitându-se 
oftând în urma fiului: 

-- Umblă încet, vezi să nu-i scoli p-ăia! îi spuse. 

Peste câtva timp, flăcăul se întoarse cu caii. 

„N-am spus eu?” reflectă Moromete din nou, ridicându-se de pe așchii și vorbind 
apoi tare: 

-- Unde vii, mă, cu ei, Nilă? îl întrebă batjocoritor. 

-- Cum unde viu? răspunse Nilă, nedumerit. 

-- Adică, da! exclamă Moromete. Treci cu ei încoa să cadă salcâmul pe ei. 

Nilă opri caii și rămase tăcut, neștiind ce să mai facă. Apoi pricepu, întoarse caii, 
le prinse răscrucile de ștreanguri, legă frânghia și porni cu ea spre tatăl său. 

-- Poţi să te urci? întrebă Moromete. Urcă-te până spre vârf, nu-ţi fie frică, n-o să 
cadă cu tine. 

Moromete îl scruta posomorât. „Ce băiat greu de cap, uite la el că i-e frică să se 
urce, nu-și dă seama că salcâmul n-a fost tăiat atât de tare la rădăcină să nu se mai poată 
lega apoi frânghia de vârful lui.” 

-- Dacă vezi că se mișcă, săi şi tu jos de-acolo, mai spuse Moromete batjocoritor. 

Nilă nu răspunse la această batjocură, se urcă tăcut până spre vârf, nu se mai 


vedea pe chipul lui dacă înţelesese sau nu că n-avea de ce să se teamă și oricum, dacă 
totuși se temea, soluţia cu săritul jos tocmai de-acolo din vârful copacului nu era în 
niciun caz cea potrivită. Legă frânghia și se dădu jos. Moromete se apropiase de cai și 
măsura din ochi lungimea frânghiei cu aceea a salcâmului. Bombăni ceva, apoi trase caii 
spre partea din spatele casei, încotro trebuia să cadă copacul. 

-- Gata, Nilă? întrebă el în șoaptă. 

-- Gata! răspunse flăcăul. 

-- Treci lângă cai și, când vezi că începe să se aplece, ai grijă să-i mâi, că mi se pare 
că frânghia e mai scurtă decât salcâmul. 

Se alăturară amândoi într-o parte și alta a cailor, apoi Moromete urlă pe 
neașteptate, lung și răgușit, ca şi când l-ar fi ars cineva cu fierul roșit: 

--Haidaaa!... 

Speriaţi, caii zvâcniră, vrând s-o ia la goană, frânghia se întinse ca o coardă și 
urletului omului îi urmă un pârâit ascuţit care spintecă dimineaţa ca un trăsnet. 

-- La o parte! strigă Moromete, biciuind caii. 

Din înălţimea lui, salcâmul se clătină, se împotrivi, bălăbănindu-se câteva clipe, 
ca şi când n-ar fi vrut să părăsească cerul, apoi deodată porni spre pământ, stârnind 
liniștea dimineţii ca o vijelie; se prăbuși și îmbrăţișa grădina cu un zgomot asurzitor. 
Văile clocotiră și toţi câinii de prin împrejurimi începură să latre. 

După aceea se făcu tăcere. Se luminase de tot și printre șirul de sălcii se vedeau 
chiar cum sclipesc câteva raze roşii de soare. 

Câtva timp, cei doi rămăseseră încremeniţi, uitându-se la salcâmul doborât, 
neștiind parcă ce mai aveau de făcut. Duţulache ieşise din gaura lui făcută sub șira de 
paie și se uita peste grădină, parcă nedumerit și el. Numai caii stăteau tăcuţi, nepăsători, 
cu buzele lăsate în jos. 

-- Ei, acuma ce-ai rămas cu capul între urechi?! se miră Moromete, călcând încet 
printre crăcile salcâmului. Desfă caii și bagă-i în grajd... 

Salcâmul tăiat străjuia însă prin înălțimea și coroana lui stufoasă toată partea 
aceea a satului; acum totul se făcuse mic. Grădina, caii, Moromete însuși arătau bicisnici. 
Cerul deschis și câmpia năpădeau împrejurimile. 

-- Bine, Ilie, de ce-ai tăiat salcâmul? se auzi de pe poteca viroagei un glas neliniștit. 

Era mama, care venea de la cimitir prin fundul grădinii. De braţ avea un coșuleţ 
alb din care împărţise colaci pentru morți. În poarta grădinii ieşiseră Paraschiv şi Achim 
descinși şi în izmene. Tita, Ilinca și Niculae se uitau și ei încremeniţi de după gard. 

-- De ce-ai tăiat salcâmul, tată? Ce ţi-a venit? întrebă Tita. 

-- Ce făcuși, Moromete? se auzi un glas de după gardul din față. 

-- Bine, Moromete, alt salcâm nu găseai să tai? exclamă cineva din fundul grădinii. 

în tăcerea care se lăsă, o fetiță strigă și ea parcă speriată: 

-- Nea Paţanghele, de ce-ai tăiat salcâmul? 

Era porecla lui Moromete și se pare că fetiţa era foarte supărată de îndrăznise să 
vorbească așa. 

-- Cînd ţi-oi da eu un paţanghel n-ai să-l poți duce, îi răspunse Moromete. Și voi ce 
vreţi? se răsti apoi la cei care se uitau de după garduri. 

Între timp, Paraschiv și Achim sc apropiaseră şi se uitau peste trupul salcâmului 
într-un anumit fel, parcă ar fi fost vorba de un animal bolnav care fusese ucis. 

-- De ce-ai tăiat, mă, salcâmul? se pomeni Paraschiv întrebând. Avea însă un glas cu 
totul deosebit de al celorlalți, parcă ar fi fost singurul care punea întrebarea, sau în orice 
caz singurul căruia să i se răspundă. 

-- Întrebaţi-l pe Nilă, că el știe, răspunse într-adevăr tatăl cu un glas ciudat. 


Paraschiv se prinse: 
-- De ce, mă? îl întrebă. 
-- Ca să se mire proștii, îl cită Nilă pe taică-său și deodată își arătă dinţii lui laţi, 
bucuros pesemne că putea, la rândul său, să-l prostească pe Paraschiv. 
-- Râzi ca un bou! mormăi Paraschiv. 

Lui Nilă însă îi plăcuse atât de mult ce făcuse încât se veseli și mai tare. Chiar și 
când râdea avea un fel al lui greoi, la care n-aveai ce să mai faci. 

Tudor Bălosu ieșise în grădină și Moromete o luă spre el. În fundul grădinii mama 
se uita mereu la golul din care fusese smuls salcâmul. Atât de rău stăteau? De ce, dacă 
aveau așa nevoie de bani, nu vindeau o oaie sau câţiva miei? Se pare că nimeni nu 
înțelegea că hotărându-se în sfârșit plecarea lui Achim la Bucureşti însemna că trebuia 
să li se facă celor trei pe plac până la capăt, să nu se mai atingă nimeni de oi și, cum 
altceva n-aveau ce vinde, salcâmul trebuia tăiat. Mai ciudat era că nici cei trei în cauză 
nu înțelegeau; încât răspunsul lui Moromete că a tăiat salcâmul ca „să se mire proştii” 
nu era o batjocură întâmplătoare la adresa fiilor. 

Nişte ciori, învăţate să se rotească și să se aşeze deasupra a ceva înalt, acum că 
acel ceva nu mai era, dădeau târcoale prin preajmă și croncăneau urât, parcă a pustiu, 
din ciocurile lor negre. Mama, luptând parcă împotriva presimţirilor şi temerilor ei 
vechi care o năpădeau, cășună pe fete și se răsti la ele să se apuce de treabă. Ce, n-au mai 
văzut salcâm tăiat? 


Note lexicale: 

bătătură, s.f. - ogradă, curte (la casele țărănești). 

stănoagă (stănog, s.f. (s.n.) - (în text) balustradă de lemn. 

fonciire, s.f. - corect foncieră, impozit care se plătea pentru proprietăţile agricole. 

ulucă, s.f. - scândură groasă, întrebuințată mai ales la construirea gardurilor 

parmalâc (parmaclăc), s.n. - gard scund. 

dublu (dublă), s.n. (s.f.) - măsură de capacitate pentru cereale egală cu un dublu 
decalitru; baniţă. 

daravelă (daraveră), s.f. - încurcătură, bucluc. 

litanie, sf. - rugăciune lungă, monotonă. 

şreang, s.n. - (în text) frânghie din cânepă. 

şiră, s.f. - grămadă mare de paie, de snopi. 

bicisnic, adj. - neputincios, slăbănog, vrednic de milă. 


DISCUTAREA TEXTULUI 
Roluri în spectacolul lumii 


„În pofida asprimii lor, țăranii lui Marin Preda nu-i continuă prin nimic pe ţăranii 
scriitorilor naturaliști. Toate reacţiile lor, fie bune, fie rele, sunt profund omenești. Mai 
presus de orice, ei au resurse pentru contemplare și joc.” (Livius Ciocârlie, Starea de 
creaţie în Moromeţii, în Eseuri critice, Timișoara, Editura Facla, 1983) 


1. În prima scenă a romanului Moromeţii, între Ilie Moromete și vecinul său se 
desfășoară un adevărat „dialog al surzilor”. 

a. Identificaţi replicile la care se dau răspunsuri „inadecvate”. 

b. Reconstituiți posibilele răspunsuri dintr-un dialog normal. 


c. Ce se realizează, la nivel narativ, prin devierea răspunsurilor firești? Alegeţi 
între următoarele variante sau propuneţi altele: 

* se creează impresia de tensiune, de ostilitate între interlocutori; 

* Moromete apare de la început ca un personaj surprinzător; 

* se realizează un efect comic; 

* se creează o serie de așteptări (un suspans). 

2. Recitiţi, din capitolul al XII-lea, fragmentele în care Moromete „vorbește 
singur”. 

a. Încercaţi să identificaţi galeria de „personaje din umbră”, interlocutorii pe care 
Moromete îi poartă în sine şi cărora, pe rând, li se adresează. (Urmăriţi pe cine priveşte 
problema adusă în discuţie.) 

b. Descifraţi rolul gesticii care însoțește fiecare replică a personajului. 

c. Pentru obiceiul lui Moromete de a vorbi singur, naratorul oferă două explicaţii: 
„semn de bătrâneţe sau poate nevoia de a se convinge că și cele mai întortocheate 
gânduri pot căpăta glas”. Dezbateţi cele două ipoteze sau propuneţi altele. 

d. Comentaţi, în scris, modul în care reușește naratorul să prezinte gândurile 
personajelor din poziţia unui observator, fără a se transforma deci în narator 
omniscient. Exemplificaţi cu fragmente din text. 

3. Descoperiţi strategiile („jocurile”) lui Moromete în dialogul cu Nilă, la care tatăl 
este obligat să recurgă din cauză că pe fiul său „nu prea îl taie capul”. 


Dicţionar literar 

Anecdotă - în limbajul critic are două accepții. În sens restrâns, înseamnă scurtă 
povestire veselă, de obicei cu final moralizator și cu un pronunţat caracter pitoresc, 
pusă pe seama unui personaj cunoscut; ; anecdota ajută la reconstituirea unei atmosfere 
specifice sau la conturarea portretului unui personaj. În sens larg, anecdota sau 
anecdotica denumește schema narativă, povestea în sine. 


Dicţionar cultural 
Histrion, s.m. - actor de comedie la greci și la romani; bufon, măscărici, om care 
poartă o mască. 


4. Stabiliți diferenţele dintre limbajul lui Moromete și cel al țăranilor lui 
Rebreanu. Ce consecințe are modul de a vorbi al personajelor pentru portretul lor? 
Explicaţi în scris. 

5. Căutaţi câteva asemănări între limbajul lui Moromete și cel al ţăranilor lui 
Creangă. 

6. Scrieţi o scurtă caracterizare a lui Moromete (o jumătate de pagină) pornind 
de la următoarele fraze: „Moromete stătea pe stănoaga podiștei și se uita peste drum. 
Stătea degeaba, nu se uita în mod deosebit, dar pe faţa lui se vedea că n-ar fi rău dacă s- 
ar ivi cineva...”. 

7. Citiţi cu atenţie următoarea opinie critică: „Geniul lui Marin Preda, direcţia în 
care excelează și pentru care simte cea mai puternică înclinaţie este - după opinia 
noastră - anecdota; lucrul poate fi remarcat încă din paginile Moromeţilor, unde eroul 
face adeseori deliciul prietenilor și al cunoscuţilor (veniţi de multe ori anume pentru a-l 
asculta) cu «istorisirile» sale despre cineva din sat. (...) Gustul lui Moromete pentru 
anecdotă trebuie, desigur, pus în legătură cu concepţia de viață a personajului, cu 
originala lui plăcere de a pierde zile întregi pe prispa scăldată în soare și de a contempla 


- cu uimire şi încântare - «spectacolul lumii».” (Liviu Petrescu, Scriitori români şi străini, 
Cluj, Editura Dacia, 1973) 
a. La care dintre cele două sensuri ale cuvântului „anecdotă” 
(vezi Dicţionarul literar) se referă, după părerea voastră, criticul? 
* la cel restrâns î 
* la cel larg 
* la amândouă. 

b. Găsiţi cel puţin trei exemple, după citirea întregului roman, ca să ilustraţi 
gustul pentru anecdotă al lui Ilie Moromete. 

c. Încercaţi să prezentaţi câteva dintre elementele a ceea ce criticul numeşte, în 
fragmentul citat mai sus, „spectacolul lumii”. 

d. Ce trăsătură / trăsături ale lui Moromete sunt scoase în evidenţă prin 
înclinația sa pentru anecdotă? Aduceţi argumente pro sau contra fiecăruia dintre 
răspunsurile propuse mai jos: 

* bucuria de a trăi; 

* răutatea și tendinţa de a-i batjocori pe ceilalți; 

* nevoia de comunicare; 

* talentul de povestitor; 

* curiozitatea față de oameni și de viaţa lor; 

* nevoia de a evada din monotonia cotidiană; 

* veselia și lipsa de griji. 

8. Căutaţi gesturile și vorbele care depășesc, în portretul lui Moromete, portretul- 
tip al ţăranului, aşa cum apare el la Ion Creangă, loan Slavici și Liviu Rebreanu. 

9. Este Moromete un histrion (vezi Dicţionarul cultural)? Dezbateţi chestiunea, 
căutând argumente în text. 

„Ilie Moromete pune în tot ce întreprinde o inteligenţă ciudată, înrudită cu a 
celorlalți, dar de un zel aparte. În suceala firii lui e un farmec surprinzător, dar şi o 
semnificație. În tragica zbatere pentru existență, pentru păstrarea lotului său de 
pământ, acest țăran și-a compus o mască filozofică, sub care nu e întotdeauna ușor de 
intuit ce intenţii și gânduri ascunde.” (Lucian Raicu, Contemporanul, nr. 36, 1955) 

10. Atributul moromeţian, impus de critica literară, depăşeşte în limbajul actual 
limitele romanului Moromeţii, referindu-se la un tip uman, la o atitudine de viață. 
Încercaţi să definiți moromeţianismul, pornind de la felul de a fi al lui Ilie Moromete 
(maximum 15 rânduri). 

11. Căutaţi în roman scena mesei luate de familia Moromete la câmp, în timpul 
secerișului. Identificaţi diferitele reacții ale „spectatorilor” lui Moromete și deduceţi din 
chiar aceste reacţii trăsătura distinctivă a fiecărui „spectator”. 


* Salcâmul Moromeţilor 

„Eram corector la ziarul Timpul. Scrisesem o schiță intitulată Salcâmul. Într-o 
dimineaţă de iunie, tatăl meu s-a apucat să taie cel mai falnic salcâm din grădina 
noastră. 

Acoperea cerul. Acest salcâm era chiar copilăria mea. Tata era crunt şi întunecat. 
Nu numai eu, dar nici restul familiei și nici vecinii n-au înţeles ce l-a împins să facă acest 
lucru. 

Și nici n-a răspuns la întrebările noastre nedumerite. Această enigmă a copilăriei 
am exprimat-o, fără s-o dezvălui, în schița mea, care a apărut în pagina a doua a ziarului. 
Astfel am devenit scriitor. (...) Schița cu salcâmul nu era inclusă în volumul de debut. De 
aici s-a născut romanul Moromeţii.” (Marin Preda, într-un interviu din 1976, în Creaţie 


şi morală, ediţie de Victor Crăciun și Corneliu Popescu, Bucureşti, Cartea Românească, 
1989) 

1 De ce credeţi că salcâmul e atât de important pentru săteni? Propuneţi câteva 
răspunsuri, argumentând o posibilă valoare simbolică, afectivă, practică, de pură 
obișnuinţă etc. (maximum 15 rânduri). 

2. Recitiţi fragmentul: „Toată lumea cunoștea acest salcâm... creştea la loc mai 
bogat” (din capitolul al XII-lea). 

a. Din ce perspectivă se face descrierea? 

b. Care este scena cu cea mai mare valoare afectivă şi simbolică din jocurile 
copiilor cu salcâmul? 

c. Rescrieţi fragmentul imaginându-vă cum se va modifica viaţa copiilor după 
tăierea salcâmului. 

3. Cum sugerează naratorul proporţiile pe care le dobândește, în ochii sătenilor, 
tăierea salcâmului? Urmăriţi şi comentaţi în scris, din capitolul al XII-lea: 

* momentul ales de Moromete pentru a tăia copacul; 

* atitudinea lui Nilă, cel mai blând și mai supus dintre fiii lui Moromete; 

* replicile fiecăruia dintre cei care vin să constate ce s-a întâmplat. 

4. Pornind de la atitudinea lui Moromete în privinţa salcâmului din primul capitol 
și din capitolul al XII-lea, răspundețţi la următoarele chestiuni: 

a. Care sunt sentimentele lui Moromete faţă de salcâm? 

b. Credeţi că aceste sentimente se modifică sau rămân aceleași? Găsiţi gesturi 
semnificative ale personajului pentru a vă argumenta afirmaţia. 

5. Comentaţi stilistic scena prăbușirii salcâmului, punând accent pe rostul jocului 
de imagini auditive și pe funcţiile personificării (maximum 15 rânduri). 

6. Dramatismul întâmplării este atenuat de umor. Descoperiţi replicile în care 
tensiunea se rezolvă în râs. 

7. Citiţi întregul roman. Poate fi socotit momentul tăierii salcâmului „începutul 
sfârșitului”? Argumentaţi, ţinând cont de motivele care l-au făcut pe Moromete să 
hotărască vânzarea salcâmului. 


DINCOLO DE TEXT 

1. Dacă aţi citit cele două volume din Moromeţii și romanul Marele singuratic, 
căutaţi diferențele dintre copilul și adultul Niculae Moromete. 

2. După citirea celor trei romane, meditaţi asupra următoarelor chestiuni, 
dezbătându-le apoi împreună cu profesorul: 

a. Seamănă Niculae cu tatăl său? 

b. În ce măsură dezamăgeşte evoluţia lui Niculae Moromete? 

c. Cui aparține perspectiva din Moromeţii: mai degrabă liberalului Ilie Moromete 
sau mai degrabă „omului nou”, activistului comunist Niculae Moromete? 

3. Aţi văzut filmul Moromeţii (1986), realizat de regizorul Stere Gulea? 

a. În caz că răspunsul e afirmativ, spuneţi-le colegilor dacă personajele din film vi 
s-au părut a fi în concordanţă cu imaginea creată de carte sau dacă v-au dezamăgit. 

b. În caz că răspunsul e negativ, spuneţi care personaje din roman vi se par cel 
mai greu de „vizualizat” într-un film şi de ce. 

„ - Aţi încercat, dincolo de roman, și experienţa teatrului și a filmului. Cărţile 
dumneavoastră constituie ele însele o rezervă generoasă pentru scenă și film. Se pare 
însă că manifestaţi anumite rețineri față de încercările de ecranizare şi adaptare scenică. 


(...) înţeleg totuși că lăsaţi deschisă problema filmului după cărţile proprii. 

-- Dacă se va ivi un regizor care să-mi dea o cât de câtă certitudine că va face tot 
ce poate ca să iasă un film bun, da!” (interviu de Constantin Vişan, 1979, în Marin Preda, 
Creaţie şi morală, ed. cit.) 

c. Care sunt, în opinia voastră, riscurile ecranizării acestui roman? 

d. Pe care dintre actorii români de astăzi i-aţi vedea potriviţi pentru rolul lui Ilie 
Moromete? „Distribuiţi” şi celelalte roluri, realizând întreg afișul filmului. 


„Sa discutat o vreme că cinematografia a influenţat în special proza literară. 
Timpul a trecut, discuţiile s-au uitat și realitatea este acum clară. Arta cinematografului 
este autonomă și, ca orice artă, e durabilă, este populară, chiar fascinantă câteodată, în 
ce priveşte influenţa însă, eu constat că a fost aproape neglijabilă. Și în bine, și în rău! 
Adică nici în bine, nici în rău! Proza literară n-a fost influenţată de cinematograf în așa 
măsură încât să putem zice că o parte din cititorii de beletristică, de dragul filmului, au 
cam uitat de literatură.” (Interviu de Constantin Vișan, 1979, în Marin Preda, Creaţie și 
morală, ed. cit.) 


4. Gândiţi-vă la mai multe filme (chiar și de desene animate) care pornesc de la 
cărți. 
Credeţi că există un raport între valoarea cărţii și a filmului? Dar între succesul 
cărții și al filmului? Dezbateţi aceste probleme. 


CRITICII SPUN 

Discutaţi evoluţia personajului din romanul țărănesc, punând accent pe noutatea 
lui la Marin Preda. Puteţi să porniţi de la următoarele opinii: 

„în felul de a fi al ţăranilor lui Marin Preda e o psihologie specifică și încărcată de 
sensuri. Se poate spune, fără teama de exagerare, că scriitorul aduce în literatură un tip 
nou de țăran, un alt erou, unic și ferm precizat, ce vine să se adauge celor creaţi de 
autorii clasici ai satului - Slavici, Rebreanu --, lărgind orizontul istoric, dar și concepția 
estetică a romanului țărănesc.” (Lucian Raicu, 1955, op. cit) 

„Psihologiile rurale pe care le examinează Marin Preda nu aparţin atât unor 
complicaţi, cum s-a spus în nenumărate rânduri, cât unor indivizi tipici, surprinşi în 
gesturile lor banale, însă dintr-o perspectivă analitică inedită. De la Rebreanu, 
psihologia ţăranului a început să fie privită ca o alcătuire de forțe divergente. Intuiţia 
sigură a lui Marin Preda e de a se fi orientat spre zonele neguroase ale psihologiei, unde 
sublimul, în formele specifice eticii săteşti, se uneşte cu trivialul, afecțiunea cu duritatea, 
spiritualul, cu patologicul.” (Eugen Simion, Scriitori români de azi, voi. I, Bucureşti, 
Editura Cartea Românească, 1974) 

„(...) Rebreanu a fost primul meu maestru, a cărui știință a construcţiei în roman 
rămâne şi astăzi un model pentru scriitorii de după el. Slavici, bineînţeles, era și el 
predat în şcoală. Însă nu cu lucrurile cele mai bune, ci cu povestiri moraliste și 
didactice.” (Interviu de Constantin Vișan, 1979, în Marin Preda, Creaţie și morală, ed. 
cit.) 


BIBLIOTECI DESCHISE 

1. Citiţi oricare dintre următoarele opere literare, care au drept personaje 
principale copii și adolescenţi: „Dezordine și suferință timpurie” de Thomas Mann, 
„Rătăcirile elevului Torless” de Robert Musil, „Împăratul muştelor” de William Golding, 
„Omul care râde” de ].D. Salinger. 


2- Citiţi, dintre scriitorii favoriţi ai lui Marin Preda: F. M. Dostoievski: „Crimă și 
pedeapsă” sau „Fraţii Karamazov”, Albert Camus: „Ciuma”. 


CITIŢI DESPRE.. 
Pe lângă sursele critice citate anterior, puteţi consulta și monografia „Marin 
Preda” de Rodica Zâne, Brașov, Editura Aula, 2001. 


Limbă si comunicare 
Corectitudinea limbii 


Dicţionar lingvistic 

Anacolutul este un fenomen de discontinuitate sintactică, destul de frecvent în 
comunicarea orală. „Anacolutul reprezintă o «fractură» la nivelul organizării și coerenţei 
unui enunţ, constând în întreruperea, reluarea, de obicei la distanţă, și modificarea 
construcţiei sintactice după alt tipar structural.”(Gramatica limbii române, voi. II, 2005, 
p. 743). În general, vorbitorul produce un anacolut când începe prin a numi lucrurile 
care îl interesează mai mult în acel moment (le tematizează) și își continuă apoi ideea 
fără a respecta riguros structura gramaticală cu care a început: Oamenii ăștia... le cam 
place să bea. 

Pleonasmul constă în repetarea inutilă a unui anumit conţinut prin mai multe 
cuvinte sau expresii învecinate în enunţ; de exemplu, un atribut repetă o parte din 
conţinutul substantivului determinat (babă bătrână), un complement o parte din 
conţinutul verbului determinat (urcă sus), una sau mai multe construcţii sintactice 
repetă informaţia exprimată de un prefix sau de un prefixoid (rescrie iarăși; se 
autocenzurează singur) etc. 

Tautologia este o formulare care exprimă o identitate de la sine înţeleasă. Uneori, 
termenul tautologie se foloseşte în sens larg, incluzând și pleonasmul. 

Paronimele sunt două sau mai multe cuvinte asemănătoare ca formă, dar având 
sensuri diferite. 

Cacofonia (la origine, gr. kakophonia, format de la kakos „urât” și phone „sunet”) 
este orice îmbinare de sunete „urâtă”, care produce un efect acustic neplăcut sau 
trezeşte asociaţii nedorite. În vorbirea îngrijită, repetările unor sunete identice la mică 
distanță, mai ales a unor silabe identice, sunt considerate inestetice. 


ANACOLUTUL 

1. Explicați cum s-au produs anacoluturile/ construcțiile defectuoase din 
exemplele de mai jos și refaceți enunţurile, corectându-le. 

a. „Păi, doamnă preşedinte, oamenii ăștia amărâţi, în două bâte, sau cu căruciorul, 
ăştia numai de transportul pe CER nu le arde!” 

(discurs politic, 2003) 

b. „Nu zic de moară și de păduri, care trecură la stat, așa consideri dumneata din 
punct de vedere că să nu mai existe oameni cu averi, dar Valache ce bogat îl găsiși?” 
(Marin Preda, Moromeţii, voi. II) 

c. „Toate astea sunt presupuneri fără nicio bază, zise Plotoagă, şi eu zic că şi ideea 
ta că Fântână a aflat ceva de la Vasile mă mir de unde ai născocit-o!” (idem) 

d. „Că pe vremea lui tata se treiera grâul cu caii și n-apucai eu să mă fac mare și 
apăru batoza de treierat şi când ereai tu copil veni și tractorul și secerătoarea și toate 
uneltele agricole care tu te lauzi că le-ai adus tu. Alea care le-ai adus tu nu zic că nu sunt, 
dar sunt ale tale și nu vreai să mi le vinzi mie...” (idem) 

2. Despărţiţi în propoziţii enunţul de mai jos. Observaţi fenomenul tematizării 
(plasarea la începutul enunţurilor a cuvintelor - temă, cele în legătură cu care vorbitorul 
vrea să spună ceva) și modul în care acesta perturbă organizarea sintactică a enunţului: 

„Vita dacă nu e a ta, ce-ţi pasă ţie de ea, dacă moare, se îmbolnăvește sau nu mai 
face viței?” (Marin Preda, Moromeţii voi. II) 


CONFUZIA PARONIMICĂ. EXTINDERI SEMANTICE 


1. Explicaţi cum se produce confuzia paronimică, pornind de la două exemple din 
Moromeţii: 

* „la scrie tu aici, Isosică. Numărul curent, numele și pronumele, comuna și 
judeţul.” 

* „Vizavi e Cheia Roseti, strada noastră.” 

2. Alegeţi dintre enunțurile de mai jos pe cele corecte. 

a. Autorităţile au cheltuit aproape nouă milioane de euro pentru organizarea 
acestei manifestații culturale. 

b. La manifestarea de duminică s-au scandat sloganuri destul de violente. 

c. Dacă, prin abstract, am avea alegeri în toamnă, ce aţi face? 

d. Dacă, prin absurd, ai uita tot ce știi, ce ai face? 

e. E un scriitor prolific, dar nu foarte talentat. 

f. Poliţiştii au reușit să stopeze activitatea infracțională a celui mai prolific tâlhar 
din Oltenia, care numai în ultimii doi ani a comis zeci de furturi şi agresiuni. 

3. Alegeţi un cuvânt din lista de mai jos și alcătuiți un dosar „pro și contra”, 
arătând dacă este folosit mai mult corect sau incorect, cu sens precis sau vag, dacă a 
devenit un cuvânt ia modă sau este un termen necesar. Pentru a aduna argumente: 

* consultaţi mai multe dicţionare românești; 

* consultați mai multe dicționare străine (în care apar etimonul sau 
corespondentele sale în alte limbi); 

* adunaţi din presă și internet exemple de folosire actuală (corectă sau abuzivă); 

* cereți unor vorbitori să-și exprime părerea despre folosirea actuală a 
cuvântului: prolific („Cel mai prolific călău”) * dedicat („sistemul are deja viruși 
dedicați”) * determinat(„E un om determinat”) * locaţie („locaţii predilecte de 
distracţie”) 


PLEONASM. TAUTOLOGIE 

1. Analizaţi câteva pleonasme curente în româna vorbită. Aduceţi argumente pro 
sau contra, pentru folosirea sau evitarea lor (de exemplu: inutilitate / valoare stilistică, 
expresivă, de insistenţă, de reliefare). 

Exemplu: ani de zile * a văzut cu ochii lui * își are propria sa poveste 

2. Explicaţi semnificaţia globală pe care o capătă aparentele tautologii de mai jos. 

Omul e om. * Casa să fie casă. * Ziua e zi și noaptea e noapte * Dacă se poate, se 

poate. * Cine știe, ştie.* Doarme cum doarme * Merge ce merge... * Face ce face și... 


CACOFONIE 

1. Eliminaţi din citatele de mai jos (provenind de pe internet) folosirea greșită a 
secvenţei ca si, evitând eventualele cacofonii prin reformularea enunţului. Dacă în 
exemple apar și alte erori de exprimare, corectaţi-le. 

a. Configurare ca și client de e-mail 

b. De ce nu e destul să ai card, că doar tot ca și abonament funcționează? Ion 
Dumitriu - Cap de grindă XXII 

c. Drepturile tale ca și consumator... 

d. Adică o să fiți înregistrat ca și firmă... 

e. De cele mai multe ori o foaie listată la imprimantă este destulă ca și chitanță 
pentru serviciile oferite. 

2. Identificaţi toate greșelile de exprimare din textul de mai jos (probabil o 
traducere stângace): „Ceea ce este îmbucurător este faptul că odată cu sosirea anilor '80 
a renăscut și utilizarea sticlei ca material de construcţie, mai ales la fațade dar și alte 


tipuri de construcţie. Atât amenajările interioare, construcţiile noi dar și cele deja 
existente au fost luate în calcul la proiectare. Cu siguranţă acest lucru nu se datorează 
numai faptului că sticla oferă numeroase variațiuni și variante ca și mijloc de construire, 
dar mai are și avantajul că poate îndeplini cu certitudine cerinţe fizice diverse. (...) 
Pentru acest lucru cercetătorii și tehnicienii producătorilor de sticlă, ai celor care o 
prelucrează și cei ai instituţiilor neutre din ultimele decenii au avut grijă să fie asigurată 
toata știința din jurul materialului, sticlă. (...) Evaluarea sticlei ca material de construcție 
devine critică abia atunci când se pune problema în prim-plan de spargere a acesteia. 
Spargerea sticlei este un subiect delicat deoarece există și riscul accidentării, iar când 
este vorba de viaţă și sănătate acestea trebuie bine apărate. 

Cu siguranţă și în viitor aprecierea estetică va fi pusă pe același plan cu 
îndeplinirea cerinţelor tehnice. Din păcate nu se ia în considerare întotdeauna faptul că, 
configurarea ferestrelor și fațadelor, ca și utilizarea sticlei în domeniul amenajării 
interioare și arhitecturii fațadelor, are o valoare din ce în ce mai mare.” (www.gff.ro). 


Literatură 
Romanul postmodern 


Mircea Nedelciu (1950-1999) - prozator și eseist. A debutat publicistic în 1977 în 
revista Luceafărul. În 1979 a publicat prima carte, volumul de proză scurtă „Aventuri 
într-o curte interioară.” Alte volume: „Efectul de ecou controlat” (proză scurtă, 1981), 
„Amendament la instinctul proprietăţii” (proză scurtă, 1983), „Zmeura de câmpie” 
(roman, 1984), „Tratament fabulatoriu” (roman, 1986), „Și ieri va fi o zi” (proză scurtă, 
1989), „Femeia în roşu” (roman scris împreună cu Adriana Babeţi și Mircea Mihăieș, 
1990). Prin volumele publicate și prin numeroasele articole teoretice privitoare la 
statutul prozei literare românești începând din anii '80, Mircea Nedelciu s-a afirmat ca 
unul dintre cei mai inventivi şi mai talentaţi reprezentanţi ai generaţiei sale. 


Adriana Babeţi (n. 1949) - eseistă, prozatoare, traducătoare. A debutat în revista 
Amfiteatru (1969) şi editorial cu „Femeia în roșu”. În 1997 coordonează, împreună cu 
Cornel Ungureanu, volumul „Europa Centrală - Nevroze, dileme, utopii” și editează în 
1998, în aceeași formulă, o altă antologie. „Europa Centrală - Memorie, paradis, 
apocalipsă”. Ambele antologii sunt ample selecţii de texte teoretice și de documente 
confesive privind identitatea culturală a spaţiului central-european. 

Volumul „Bătăliile pierdute” (1998), la origine teză de doctorat, își propune 
abordarea dintr-o perspectivă modernă a operei lui Dimitrie Cantemir. A tradus din 
limba franceză scrieri de teorie literară aparținând membrilor grupului parizian Tel 
Quel și criticului francez Roland Barthes. A antologat, îngrijit și prefațat numeroase 
volume. Predă literatură comparată la Facultatea de Litere de la Universitatea de Vest 
din Timișoara și este secretar general de redacţie al revistei „Orizont” 


Mircea Mihăieș (n. 1954) - eseist, prozator și traducător. A publicat numeroase 
articole, eseuri și studii critice în periodice sau în volume colective editate în România, 
Anglia și America. Este autorul unui volum despre poetica jurnalelor literare, „De veghe 
în oglindă” (1988), al unei cărți despre prozatorul american Wiiliam Faulkner, „Cartea 
eșecurilor Eseuri despre rescriere('1 1990), și al volumului „Cărţile crude. Jurnalul intim 
şi sinuciderea” (1995). A scris, împreună cu Vladimir Tismăneanu, volumul bilingv „The 
Neighbours of Franz Kafica. The Novel of a Neurosis” - „Vecinii lui Franz Kafica. 
Romanul unei nevroze” (1998). Predă limba și literatura engleză la Universitatea de 
Vest din Timișoara și este redactor-şef al revistei Orizont. Coautor al romanului Femeia 
în roșu. 


„Într-o variantă a lui, acest «romanretro- versiune» a fost scris în 17 zile. De fapt 
17 zile de scris efectiv au avut doar Adriana Babeţi și Mircea Mihăieș Cel de-ai treilea, 
subsemnatul, a contribuit cu 17 nopţi de scris efectiv. Și de fapt s-a început cu o noapte. 
Era la începutul lunii august 1986. Pe la șase și jumătate dimineaţa am pus foile în 
ordine și m-am culcat. Ei au venit in timpul somnului meu, au intrat păș-pâș în cameră, 
au luat cele 10 pagini și le-au citit. Apoi s-au instalat la mașinile lor de scris fiecare în 
altă cameră şi au continuat ce începusem. Spre după amiază m-am trezit am făcut o 
plimbare prin Timișoara, am revenit în cameră, am băut o cafea și am citit cele 18 pagini 
pe care mi le lăsaseră ei scrise. Ce scriseseră mi-a făcut poftă de scris, în acea a doua 
noapte am scris aproape 15 pagini și pe la patru dimineaţa am ieșit iarăși la o plimbare 


pe malul Begheiului și am știut că romanul femeii în roşu pornise și putea fi dus în scurt 
timp la bun sfârşit. Sigur, cele 17 zile au fost precedate de vreo doi ani de documentări. 
Apoi, acea primă variantă a fost citită, recitită, răscitită, corectată, adăugită, refăcută, 
rescrisă, remontată, prescurtată etc Și asta s-a făcut în alţi vreo patru ani. Dar a ieşit 
până la urmă un roman «interesant».” (Mircea Nedelciu) 


PENTRU ÎNCEPUT 


1. Daţi exemple de situaţii în care un text este compus de mai mulţi autori. 

2. În literatura modernă sunt foarte puţine cărţi realizate în colectiv. Un exemplu 
celebru îl constituie cuplul de autori ruși Ilia llf și Evgheni Petrov (cunoscuţi ca „llf și 
Petrov”). Aceştia au publicat împreună romanele Viţelul de aur și Douăsprezece scaune. 
De ce credeți că munca în echipă are un caracter de excepţie în creaţia literară? 
Discutaţi, luând în considerare sugestiile de mai jos: 

* scriitorii sunt oameni cu personalitate puternică, ceea ce stânjenește 
cooperarea într-un proiect comun; 

* creaţia implică originalitate, care nu poate fi decât individuală; 

* creatorii sunt ființe orgolioase, care nu suportă să împartă reușita unei creaţii 
cu alţii; 

* creaţia necesită un efort intens și susținut de concentrare, care poate fi făcut 
doar pe cont propriu; 

* regulile generale privind drepturile de autor prevăd ca responsabilitatea 
creatorului să fie limpede definită în raport cu produsul creaţiei. 


FEMEIA ÎN ROȘU 
de Mircea Nedelciu, Adriana Babeţi, Mircea Mihăieș 


Romanul Femeia în roşu surprinde, de la început, prin faptul că are mai mulţi 
autori, fiind scris de un „llf și Petrov în trei”. Apoi, prin senzaţionalul subiectului, 
povestea Anei Persida Cumpănaș, născută în satul bănăţean Lunga, devenită Sage după 
emigrarea în SUA, unde, intrând în lumea interlopă a anilor '20-'30, ajunge să-l predea 
FBI-ului pe celebrul gangster John Dillinger. De asemenea, cartea stârnește interes prin 
formula romanescă aleasă, în care planurile naraţiunii se aglomerează și intersectează, 
aducând în faţa cititorilor numeroase personaje (Ana, Dillinger, doctorul Tit Liviu, 
ducesa de San Marco și nepotul acesteia, Octavian Cristofor Nacu, baronul Lamm, tușa 
Lena ş.a.) implicate în evenimente senzaţionale sau doar repovestindu-le, după ce le-au 
auzit de la alţii. Pentru a prezenta aceste personaje, care într-un fel sau altul sunt legate 
de „cazul Dillinger”, autorii descoperă diverse locuri îndepărtate din Europa și America, 
pe unde acestea au trecut. Inedit este și faptul că autorii înșiși devin personaje (Emunu, 
A. şi Emdoi) ale propriei cărți, un roman al scrierii romanului însoţind ca o umbră 
povestirea propriu-zisă. Adoptând formula romanului senzaţional, autorii folosesc în 
spirit parodic și ludic un întreg arsenal de documente, strategii textuale, referințe 
livreşti, registre stilistice, atitudini auctoriale, sugerând că, de fapt, nu atât evenimentele 
petrecute sunt importante, cât modul în care sunt ele percepute și repovestite de fiecare 
dată altfel. Căci până la urmă povestea, născută prin interferența ironică dintre 
realitatea istorică și ficțiune, este relativizată, deformată și răstălmăcită de fiecare 
perspectivă nouă care o reconstituie, esențială părând să fie plăcerea de a fabula pe 
marginea ei. Granița dintre realitate și ficțiune este depășită într-un mod surprinzător și 
în ultimul gest al autorilor, care-și scriu singuri postfaţa, intitulată ironic Cucerirea 
estului sălbatic, pe care însă o atribuie unui american. Martin Adams Mooreville (adică, 
din nou, Emunu, A. şi Emdoi). Întreaga construcţie ficțională pare astfel pusă sub semnul 
farsei, orice apropiere dintre ficțiune și realitate devenind iluzorie și derizorie. 


(...) Efectiv, lucrurile s-au petrecut așa. Acest iter spectrorum* (stricto sensu) a 
început în 1985 când, independent unul de celălalt, cei trei corei au citit un articol de 
magazin al lui Willy Totok. Titlul: „Un personaj enigmatic”. Subtitlul: „Acum 50 de ani, o 
tânără din Comloșul Mare l-a denunţat pe faimosul gangster american Dillinger.” 

L-au citit şi n-au avut nicio reacție imediată. Acel articol se numește acum Sursa 
1. Apoi, în biroul redacției în care lucrează A. și Emunu, a apărut Sursa 2, o rudă 
îndepărtată a personajului enigmatic, care susține că în articol s-au strecurat 
inexactităţi. Spre a dovedi cele spuse, prezintă câteva documente: Foaia de deces a 
femeii Cumpănaș Ana Persida, casnică, în etate de 55 de ani, de confesiune ortodoxă; 
locul nașterii - Lunga, Jud. Timiș-Torontal; domiciliul din urmă - Timișoara III, P-ţa 
Mârzescu, 2. Se va nota eventual (e tipărit în formular) cetățenia străină. În dreptul 
rubricii nu e trecut nimic. Locul, ziua și ora decedării: Timișoara, la 20 aprilie 1947, ora 
18. Încă un act (de la Pompele funebre și administraţia cimitirului mixt). Sunt dovedite 
astfel cheltuielile de înmormântare și locul din cimitir unde e îngropată Ana C. Deci nu 
aruncată la „cimitirul săracilor”, cum scrie Sursa 1, ci cu mormânt și cruce în regulă. (...) 
Câteva fotografii cu o femeie frumoasă. O frumuseţe a anilor '30. 

Câteva poveşti. Aer de mister. Imaginaţie înfierbântată. Senzaţionalul plutind 
pretutindeni. Toate o fac pe A. să ia legătura cu Emunu și Emdoi și să le propună 


colaborarea la cartea de față. (...) 


* drumul fantomelor, parafrază după iter aiminis (expr. lat.), desemnând în 
limbajul juridic parcursul infracțional. 


„A existat într-adevăr o femeie născută în Comloşul Mare (sat Lunga), la sfârșitul 
secolului trecut şi emigrată în America înainte de Primul Război Mondial. În Chicago-ul 
prohibiţiei și al jazz-ului, al lui Al Capone și al primarului Thompson, adică între anii 
1920-1934, a fost amestecată în numeroase afaceri, dar gloria ei - probabil nedorită - ia 
naștere din rolul ingrat și important pe care-l joacă în seara zilei de 22 iulie 1934 când, 
în faţa cinematografului Biograph din Chicago, este ucis de poliţie John Dillinger, 
«inamicul public nr. 1» al Americii acelor vremuri. Obligată apoi să se întoarcă în 
România și să trăiască ascunsă, eroina noastră moare în aprilie 1947 la Timișoara, în 
condiţii suspecte. Toate aceste fapte sunt reale, iar adevărul lor este atestat de 
documente, de presa vremii și, probabil, de mărturiile unor persoane care au cunoscut-o 
pe «femeia în roșu». Pentru romanul nostru, însă, faptele enumerate mai sus nu au nici 
măcar rolul unui pretext. Tot ce va urma nu este nici fals, şi nici adevărat, așa cum, în 
romane, nu veţi întâlni decât informaţii care sunt, în același timp, și false, şi adevărate. 
«Senzaţionalul», care este adevăratul obiect al experimentului nostru, se naște - pare-se 
- atât din prea marea apropiere de evenimente neobișnuite, cât și din îndepărtarea (în 
timp sau spaţiu) de întâmplări comune. (...) Ei bine, din acest joc al distanțelor, din 
firescul sau nefirescul unor evenimente percepute prin ecrane improprii, apare 
senzaționalul. Aţi observat probabil că, imediat ce este tulburată ceața păstoasă a 
plictiselii cotidiene de o întâmplare mai puţin obișnuită, apar şi «martorii oculari», cei 
care spun cu voce tare «eu am fost acolo, am văzut eu cum s-a întâmplat», ca și cum 
această întâmplătoare atingere cu «senzaţionalul» le-ar da dreptul la o nemăsurată 
mândrie. Se bat cu pumnul în piept, se înfumurează, ba chiar unii, mai perverşi, o fac și 
pe modeștii, povestind „totul” pe un ton normal, dar fiind şi foarte mulţumiţi în sinea lor 
că lumea îi ascultă cu gura căscată. 

De obicei, moartea accidentală provoacă astfel de reacții, iar crima deţine un loc 
foarte bun în top. Oare sensul „mândriei” acesteia nu trebuie căutat în propoziţia: „şi eu 
am fost acolo, dar altcineva a murit în locul meu!”? Nu cumva „mândria” martorului la 
senzaţional provine din gândul ascuns că moartea a fost păcălită?” (...) 

)n decembrie '85, Emdoi sosește la Timișoara. Vrea să urnească acțiunea. 
Acţiunea se lasă urnită, încep cercetările. Luările de urme. Interogarea martorilor. E 
adusă, pentru început, la discuţii în patru Sursa 2. Îşi aminteşte câteva lucruri (nu lipsite 
de interes literar) despre existenţa „personajului enigmatic”, pe care îl va numi de acum 
înainte, - ca, de altfel, toate rudele îndepărtate ori cunoscuţii apropiaţi -, nu fără 
afecțiune, tușa Ana. 


Succesiune temporală: 

1. Tuşa Ana a fost o femeie foarte frumoasă, și la faţă, și la corp. 

2. Ea s-a născut la Comloș, s-a măritat cu unu' Ciolac și au plecat înainte de 1914 
în America. 

3. Acolo, înţelegeţi ce vreau să spun, după ce a rămas văduvă, a fost foarte 
solicitată. 

4. Deşi a fost şi tătâne-su în America, el nu s-a descurcat și s-a întors acasă. Tuşa, 
în schimb, a reușit singură singurică să facă așa avere, 

5. că a ajuns cea mai bogată femeie româncă din America, căci 


6. când a fost în vizită în America, regina Maria la unul din hotelurile Iu' tușa a 
tras, fiindcă 

7. tuşa Ana a deschis la Chicago, pe când avea numai 35 de ani, un mare hotel cu 
cafebar, restaurant și, cum să zic acuma, bordel. Totuși 

8. chiar singură nu putea răzbi, așa că 

9. mult a ajutat-o banditul Dillinger. 
tuşa când eram copil! căci eram un copil când a venit ea la Timișoara, aveam douăzeci și 
ceva de ani (mirare a lui Emdoi care nu știe că în Banat copil = burlac), lucram în 
comerțul de textile și ea povestea cum se întâlnea cu Dillinger prin parole, el fiind tot 
timpul mascat. Asta, zicea tuşa, îi plăcea lui cel mai mult: să se mascheze în permanenţă. 
Un ţircusant! Când era preot, când cerșetor, când infirm, când general, când bandit. Nici 
ea, care trăia, cum să zic, cu el, nu-l putea recunoaște decât din parole, deși trăiau bine, 
fiindcă el o ajuta, el o subvenţiona. 

Unde să se descurce o femeie singură în America chiar în halul acela! întrucât mai 
era o localitate lângă Chicago, Doben, sigur Doben îi spunea, unde tușa iar avea un 
restaurant, hotel și cafebar, unde vindea băutură adusă cu două camioane de la Chicago 
şi invers, deşi nu era voie. Nu ştiu dacă ştiţi, atunci în America a fost prohibiţie, dar 
toate, și hotelurile, și camioanele erau pe numele ei. Așa a ajuns ea cea mai bogată 
româncă din America, încât și regina Maria a stat la ea, fără să știe că tocma' atunci 
banditul Dillinger furase un copil. 

Era copilul unui președinte de stat. Nu. Al unui guvernator. A oprit mașina 
guvernatorului și a furat copilul. A cerut 200 000 de dolari depuși într-o casetă în holul 
vilei guvernatorului și atunci o să-i aducă înapoi copilul. Cum ar fi mâine zi, 
guvernatorul a avut mare serbare, cu mulţi invitaţi, deși era necăjit. Cine credeți că 
apare deodată între invitaţi mascat în general? Dillinger! Stă de vorbă cu ăilalți generali, 
cu doamnele, cu domnii, cu guvernatoru', îl întreabă de ce-i necăjit, face bancuri pe 
socoteala banditului Dillinger, bea o șampanie, se strecoară în hol, ia cutia cu 200 000 de 
dolari și pleacă. Ştiţi cum spun bănăţenii la un așa om? Becher! Un becher cred că a fost 
şi Dillinger, iar în vremea asta, copilu' era ascuns în munţi într-o casă mare a lui 
Dillinger. Ceva lux, cu cinci camere și aer condiţionat. Era o casă în munte, repet, în 
munte, săpată în piatră şi se deschidea numai când Dillinger sau cine trebuie apăsa pe 
un buton și se dădea deoparte un bloc masiv de granit. Acolo era copilu'. Când a luat 
banii, l-a eliberat şi pe copil, fiindcă era un om de cuvânt. Dar să nu uit de tuşa. Ea a 
devenit, la un moment dat, amanta chestorului din Chicago, care voia să se căsătorească 
cu ea, pentru avere. Așa i-a și spus. Că o ia de nevastă dacă trece pe numele lui jumătate 
din avere. Ea nu a vrut. Avea doar un copil, pe Ştiv a lu' Ciolac. Cum să treacă averea pe 
alt bărbat! Vezi numai că chestorul nu știa de unde provine averea. Bănuia doar ceva și 
când a văzut că ea nu trece jumătate din bani pe numele lui, a denunţat-o. Atunci a fost 
tuşa arestată și condamnată la 14 luni închisoare, plus confiscarea întregii averi. Ea a 
vrut să lase ceva după ea pentru copil. Să salveze averea cu gânduri nobile. Și atunci îl 
vinde pe Dillinger. Cere neconfiscarea averii, plus un avion, acte false, banii și bijuteriile 
pentru plecarea din America. Poliţia este de acord. Tuşa mai păstra în tot acest timp 
legături strânse cu Dillinger, până în clipa trădării. Convine cu el la o întâlnire pentru un 
film. El acceptă. Se întâlnesc și se duc la film, nu mai știu ce juca, dar consemnul era clar. 
Când ies dinăuntru, bărbatul care va fi la braţul său e Dillinger. Poliţia poate fi și mai 
sigură ca să tragă, în momentul când ea va arunca pe jos o batistă și se va apleca să o 
ridice. Chestiunea cu femeia în roșu, în rochie roşie e o poveste! Semnalul era ca ea să se 
aplece după batistă. A făcut acest semn pe treptele cinematografului, chiar în faţa 


amantului său, chestorul, care se îndrepta spre ei. Chestorul a ridicat pistolul către 
Dillinger. Dillinger l-a lovit peste mână. Atunci a fost ciuruit așa de tare că nici creierul 
nu i l-au putut scoate pentru analize. Căci toată zona a fost evacuată și era plin de 
poliţişti ascunși în jur. 

Dillinger zăcea însângerat la pământ. Tuşa a fost dusă de poliţie, apoi eliberată și 
imediat a plecat din America. 

11. Un an a circulat prin lume să i se piardă urma, cu pașapoarte false. Dumnezeu 
ştie pe unde n-a umblat, până când, 

12. În '35 sau '36 intră în ţară, pe la Constanţa și îi apare poza în „Realitatea 
ilustrată”, pe care am văzut-o și eu, cu tuşa pe prima pagină, purtând o mască de catifea. 
Putea fi ea, putea să nu fie. Dar ea a fost, dovadă că 

13. la numai o lună după ce vine ea acasă, e prins un individ trecând frontiera 
română în drum spre Polonia, cu o sută de mii de dolari asupra sa. Nu. O sută de 
milioane. Tot în „Realitatea ilustrată” parcă scria cum el a declarat autorităţilor române 
că a venit special s-o lichideze pe tuşa, fiind din banda lui Dillinger. Lasă toți banii la ai 
noștri și e eliberat. Atunci m-am gândit și am fâcut legătura cu o întâmplare la Lunga, cu 
o lună înainte, când 

14. a murit mama vitregă a lu' tuşa și eu m-am dus cu tata la înmormântare. 
Eram copil atunci. Am venit de la cimitir acasă, în sat. Stăteam în strada, în fața casei, cu 
tata şi bunicu', care 

15. erau foarte supăraţi pe tuşa, nefiind de acord cu viața pe care o ducea ea, 
când deodată a apărut un domn înalt, solid, în costum maro, parcă-l văd și azi, era maro 
închis, dintr-o stofă scumpă, fină, ceva foarte elegant. A întrebat de doamna Sage. De 
doamna Ana Sage. Era nume fals! Tușa se ascundea sub acest nume, iar domnul acela 
era din America. Vorbea românește. Bunicul i-a spus, şi azi îmi amintesc, că tușa e în 
America şi că n-are ce să caute la Lunga. Atuncea tipul s-a dus. Venise cu ea până la 
Londra și ştia că trebuie să intre în ţară, da' numai după aceea mi-am dat seama ce voia 
şi cine era, când am citit „Realitatea ilustrată”. 

16. Tuşa, de la Constanţa, a venit drept la Lunga. A stat ce-a stat, apoi 

17. s-a mutat la Timișoara, la o familie pe fosta stradă Baader. A trăit multă 
vreme cu acel bărbat, G.P., mai tânăr decât ea, funcționar la Uzina de gaz. 

18. apoi s-au mutat pe aleea CFR. Într-o vilă, 19. apoi în Piaţa Mârzescu, la 
domnul comisar de poliție Rusu, în gazdă 

20. unde am fost și eu de multe ori. Ea avea bijuterii și bani. Era foarte bogată. A 
purtat pistol tot timpul războiului. A avut permis de port-armă tot timpul. Deci 
autorităţile au tolerat-o bine şi după 23 August. Între bijuterii, pe care le-am văzut cu 
ochii mei într-o casetă, era un colier de platină cu atâtea briliante, că în '45 sau '46 când 
nu mai avea bani și l-a oferit Casei regale să-l cumpere, casa regală nu și-a putut permite 
acest lux, atâta era de scump. Atunci 

21. ea a trimis colierul cu briliante în America, băiatului său, printr-un avocat 
foarte bogat. originar din Cenad și plecat în America. El învârtea, cred, afaceri mari, că 
toată ziua venea în ţară. La Chicago era proprietar peste șapte frizerii, hotel, restaurant. 
La Timişoara a construit o vilă extraordinară lângă podul mic de pe Bega, chiar la colţ. A 
trimis prin el colierul la Chicago, dar băiatul nu l-a primit niciodată. Cum bani parcă nu 
mai avea și bijuteriile nu voia să le vândă, 

22. a părăsit-o şi acel bărbat mai tânăr pentru care ea a făcut multe. 

23. Eu personal am văzut-o pe tușa Ana înainte de a muri, cum ar fi într-o vineri 
seara. Mi-a spus că a doua zi tot seara, sâmbătă, cum ar veni, urma să-i facă o vizită 
cineva din America. O ştevardeză sau așa ceva, cu care tuşa era de multă vreme în 


legătură pentru actele de repatriere. Căci am uitat să vă spun, 

24. tuşa voia tare mult să se întoarcă în America și umbla mereu după acte. A 
făcut mai multe demersuri și persoana asta i-a promis rezolvarea. Ne-am înţeles că luni 
între nouă și zece să vină la mine la prăvălie să-şi cumpere niște materiale ușoare de 
rochii, căci am uitat să vă spun, 

25. era deja aprilie, și tuşa voia să-și facă niște rochii de mătase, ceva ușor, de 
primăvară. Am rămas bun înţeleși, numai că 

26. luni dimineaţa, primul telefon l-am primit de la domnul comisar Rusu, să vin 
repede că 

27. tuşa Ana e moartă. 

28. Când am ajuns, erau deja acolo. Ghiţă și un prieten de-al lui, unu' A. L., care 
stă aici, pe strada dumneavoastră, într-un subsol. Domnul Rusu a povestit cum a fost. 
Duminică dimineaţa a observat că tuşa nu mai iese din camera ei. Ușa era dublă, cu un 
cârlig de fier care o ţinea închisă pe dinăuntru. A bătut. A strigat. A sunat la sonerie. A 
dat telefon. Nimic. Atunci l-a sunat pe Ghiţă. Acesta a venit. Au pus o scară lungă până la 
geam, fiind parter înalt, și au intrat pe geamul întredeschis. Era ea moartă în cameră, pe 
recameu, în furou, fardată, cu genunchii la gură, cumva crispată. Ceva anormal. Gheara 
morţii se așternuse pe chipul său. Când am ajuns eu, am făcut inventarul lucrurilor și am 
cerut autopsie. S-a făcut undeva în Cetate, cred că unde-i acuma Clinica de dermatologie, 
dar eram copil și nu știam prea multe, iar ei au spus că a murit de moarte naturală, de 
inimă, iar eu ce știam pe vremea aia. N-am insistat. Am făcut inventarul lucrurilor, dar 
caseta cu bijuterii nu mai era. Nici bani nu s-au găsit, dar eu zic că avea ceva bani, din 
moment ce se pregătea să-și cumpere rochii de vară, nu? Atunci am îngropat-o în 
cimitirul din Calea Buziașului, unde și-acum puteţi, dacă vreţi, să-i vedeţi mormântul, în 
orice caz, era o femeie analfabetă, fiindcă o femeie singuratică venea să-i facă toată 
corespondenţa. Cu siguranţă că acea femeie nu mai trăiește. Nici dintre prietenele sale 
nu mai trăieşte nimeni. Doar fata Iu' doamna Volker, bună prietenă din America și de 
aici. Ea mai trăiește. Fata ei, adică. Dar ce ştie ea? Tot ce pot să vă spun în încheiere este 
că doamna Ana Persida C. a fost o femeie plină, robustă chiar, blândă din fire, calmă, deşi 
tot timpul îi era frică de urmăritori, îi era frică să nu vină după ea cei din banda lui 
Diliinger, pe care, să știți, că nu-l condamna. Pe ea doar banii o interesau, era 
materialistă. Deși era supărată pe americani că nu s-au ţinut de cuvânt și nu i-au dat lui 
Ştiv niciun dolar, și nici hotelul, cafebarul, restaurantele nu le-au transcris pe numele lui, 
cum i-au promis contra lui Diliinger, totuși după America îi părea rău. De multe ori mi-a 
spus chiar mie acest lucru. Dacă vreţi să-i vedeţi mormântul, putem merge pe Calea 
Buziașului cum intri pe stânga. (...) 


Biograf: 


(...) Ceea ce a urmat în cele câteva luni de libertate ale lui Diliinger face parte din 
istoria publică a Statelor Unite. Urmărit de poliția tuturor statelor americane, el își 
îngăduia luxul să petreacă la Mooresville, împreună cu întreaga familie, câteva zile 
liniştite de vacanţă. Începe să fie văzut peste tot, inclusiv în îndepărtatul orăşel englez 
Stratford-on-Avon. Se fac spargeri în numele lui, sunt împușcați polițiști, se aranjează 
evadări. Afacerea de la Little Bohemia, unde scapă din încercuirea polițiștilor ca prin 
miracol, e grăitoare pentru norocul său extraordinar. Refugiindu-se la bunul său avocat, 
Piquett, îi cere două lucruri: o ascunzătoare sigură și un chirurg priceput. Piquett se 
adresează unui oarecare Probasco, proprietarul unei case din Chicago. Doctorul Loesser, 
asistat de doctorul Cassidy, are îndatorirea de a face să dispară orice legătură între John 


Diliinger și cel care avea să-i iasă de sub bisturiu. Urmează o operaţie estetică foarte 
grea, dublată de ștergerea amprentelor. 

După convalescenţă, îl roagă pe Piquett să pledeze pentru Billie Frechette, 
capturată la Little Bohemia. Piquetit face tot ce poate, însă Billie e condamnată la doi ani 
de pușcărie pentru complicitate. Cu urmele operaţiei încă proaspete, Dilliger atacă 
banca din South Bend. Dezamăgire: se alege cu doar cinci mii de dolari. Cu gândul fugii 
în Mexic, începe să pună bani deoparte. O cunoaște pe o oarecare Polly Hamilton și, 
câteva săptămâni, se mută cu aceasta în Gary. Stau la o prietenă a lui Polly, o doamnă 
încă frumoasă, de vreo patruzeci de ani. O chema Anna Sage și se părea că avusese o 
viaţă foarte agitată, și că încă avea încurcături cu poliţia din Chicago. 

(...) Chicago, Illinois orele 22.20 G.M.T.” 04.20 


(...) Lumina se aprinde brusc. O lumină violentă. Urmează o mică pauză, apoi 
niște filme scurte. Bărbatul și cele două femei nu vor să mai rămână și la completare. Se 
ridică și ies. Ajung în fața cinematografului exact în clipa în care unul din agenţii speciali 
arată unui poliţist insigna și actele. Dar ei nu-i bagă în seamă. Cotesc la stânga și trec 
chiar prin faţa lui Purvis. 

Purvis își pregătește chibritul imediat ce primul spectator iese din sală. Simțea 
cum îi tremură buzele și, o dată cu ele, și ţigara. Deodată, îl vede, apărând între cele două 
femei. E vesel. O veselie sinceră, netrucată. Un bărbat care iese de la cinematograf însoţit 
de două femei frumoase. Purvis își aprinde în sfârșit ţigara. Bărbatul îi aruncă o privire. 
O privire absentă, fără conţinut. 

Trioul trece mai departe. Agenţii știu ce au de făcut. L-au identificat. Hollis și 
Purvis se găsesc acum unul lângă altul. Fiecare are în mână un pistol. Deodată, bărbatul 
îşi vâră mâna în buzunarul drept și o ia la fugă. Are în mână un Colt și pare să nu-l fi 
auzit pe Melvin Purvis care îl somează să se oprească. Continuă să fugă, în ciuda 
strigătelor lui Purvis. Hollins și alți doi agenţi încep să tragă. Un glonte îl străpunge prin 
partea stângă a capului. Al doilea îi intră prin ceafă și îi iese prin ochiul drept. Bărbatul 
cade. Purvis se apleacă peste el. Îl scutură. Nicio mișcare. Niciun răspuns. (...) 

Un fel de concluziuni pe care le citesc, încă o dată, ca pe un îndreptar pentru ce 
mai au de făcut, pe o bancă, în gară la Lovrin, între două trenuri, între două paragrafe. 
Deci: „Lucrul cel mai evident pe care l-am descoperit la sfârşitul primei parii a 
experienţei noastre a fost felul în care senzaționalul se hrănește din senzaţional. Fl este 
același și la 1936, şi la 1986. O uriașă construcție imaginară, atemporală și atopică, la 
care participă zeci de minţi și sute de suflete. Fiecare după puterea sa. Iar stâlpii acestei 
construcții nu sunt marile, nobilele sentimente. Nu dragostea și moartea, ci banii, 
moartea și, abia la urmă, ca un factor perturbator și ilogic, dragostea. Nimic mai departe 
de sentimentalism - și, deci, și de literatura sentimentală - decât senzationalul. Perpetuu 
şi luxuriant, acest fel de senzaţional apare întotdeauna în afara unei iubiri autentice. El 
este, în cele din urmă, produsul unei organizări sociale, pe care o reflectă și în ale cărei 
ciudate circumvoluţii se reflectă. 

Am ales pentru romanul nostru un personaj fără merite evidente. Celebritatea sa 
- atâta câtă este - se înfățișează, mai degrabă, ca o tristă performanţă. Ea derivă din 
stratul de adâncime al poveştilor, pe cât de senzaţionale, pe atât de reale, ale anilor '30: 
Chicago, prohibiţie, jazz, emigrație, criminalitate protejată politic. Adică niște realități 
care au primit astfel de nume: Al. Capone, Bonnie şi Clyde, Jolin Diliinger. În jurul 
întâmplărilor adevărate din viaţa personajului nostru am fabulat fără opreliști. Ceea ce a 
rezultat nu e decât o palidă versiune - retro, fireşte - dar ce altceva decât versiunea unei 
vieţi de om este romanul? (...) Nu cerem cititorului să se lase încântat de o astfel de 


experiență ce pare să ducă la eșec (după cum ne-au asigurat câţiva din cei care, într-un 
fel sau altul, au fost martorii scrierii acestei cărți), ci s-o privească fără prejudecăţi. 
Adică așa cum a fost scrisă. Autorii” 


* Greenwich Meridian time: (Ora Meridianului Greenwich) (Ib. engl.). 


Note lexicale 

interlop, adj. - care are o reputaţie proastă; rău famat, dubios, suspect, deocheat. 

prohibiție, sf. - măsură legislativă sau administrativă prin care se interzice 
producerea, vânzarea, exportul sau importul unor mărfuri (în text, interzicerea 
băuturilor alcoolice. 

becher, s.m. - (fam.) burlac, holtei. 

recameu, s.n. - (fam.) dormeză. 

retro, adj. - (despre modă, muzică etc.) care reflectă o întoarcere în timp (reluând 
sau imitând un stil mai vechi). 


Dicţionar cultural 

Coreu - „Lermen juridic. Coautori (corei). Doi sau mai mulți participanţi cu 
contribuţii de autor la săvârşirea infracţiunii. (...) Contribuţia coreilor poate fi simultană 
sau succesivă, esenţial fiind ca actele de executare săvârșite de ei să se înlănțuie în 
complexul activităţii... Când toţi coreii au lucrat cu același fel de vinovăţie, adică toţi cu 
intenţie sau toți în culpă, participaţia va fi propriu-zisă.” (explicaţie dată de autorii 
romanului Femeia în roșu); alt sens al cuvântului este de membru al corului din teatrul 
antic. Conducătorul corului se numea corifeu. 

„Cei trei corei - o, Muzei, ce n-ar da, pe acest drum, să fie corifei, să înalțe flamura 
unui nou stil, să urce sus pe piscuri, dar nu! - coboară în subsol, cu picioarele pe 
pământ.” (op. cit) 

Stratford-upon-Avon - localitate din Anglia, în care s-a născut dramaturgul și 
poetul Wiiliam Shakespeare (1564-1616). 


DISCUTAREA TEXTULUI 

* Ficțiune și/ sau document 

„«Romanul realității» de la care pornește Femeia in roșu este compus dintr-un 
soi de dosar, în care se adună informaţii, certificate sau articole de gazetă și cărţi, de la 
eseul lui W. Totok Un personaj enigmatic, luat ca punct de plecare, până la monografia 
lui John Toland despre «inamicul public numărul 1 al Americii», banditul John Diliinger. 
Mai exact: «Hărţi vechi. Reviste. Almanahuri de film. Tratate de istorie. Ilustrate. Jurnale 
de front din prima conflagrație. Scrisori interbelice. Rochii vechi din anii '30, pălării, 
poşete, pudriere, ochelari, cutii cu medicamente, cafea și ceai din aceeași perioadă. O 
întreagă recuzită pentru marele spectacol.» (Florin Manolescu, Ann from Loonga sau 
romanul fără frontiere, în Litere în tranziţie. București, Editura Cartea Românească, 
1998) 


1. Revedeţi începutul fiecărei secvențe din textul reprodus în manual, 
identificând indicii temporali și spaţiali. Precizaţi la ce se referă aceştia: 

* la acţiunea propriu-zisă a romanului; 

* la acțiunea scrierii romanului de către autori. 

2. In romanul tradițional şi în cel modern scriitorii încearcă cel mai adesea să 
ascundă procesul de creaţie (documentarea, primele intuiţii, conturarea treptată a 


personajelor și a situaţiilor în imaginaţia autorului, revizuirile apărute pe parcurs etc). 
În „Femeia în roşu” geneza și elaborarea romanului sunt expuse cu minuţiozitate, 
devenind o parte componentă a acestuia. Selectaţi din text exemple care ilustrează 
această caracteristică a scrierii cărţii Femeia în roșu. Căutaţi alte exemple în textul 
integral al romanului. 

3. Aflaţi cine se ascunde în spatele personajelor A, Emunu și Emdoi, recitind 
prezentările biobibliografice ale celor trei autori. 

4. Comentaţi în scris următorul avertisment al autorilor cu privire la modul în 
care au decis să-și dezvăluie identitatea: 

„Fiecare nume de pe copertă va fi, de fapt, pseudonimul celuilalt. Așa, prin 
permutări.” 

5. Munca celor trei autori, cum este prezentată pe parcursul romanului, seamănă 
destul de puţin cu ceea ce se așteaptă de obicei să facă un scriitor. Cărei profesii îi sunt 
caracteristice activitățile celor trei? Alegeţi dintre următoarele sugestii și discutați 
opțiunile voastre: reporter * detectiv * istoric * anchetator * arhivar * judecător 

6. Comentaţi în scris compararea literaturii cu o autopsie din finalul romanului, 
identificând jocurile de cuvinte din secvenţa citată mai jos: 

„Un corp îmbucătăţit, da, da, tăiat sistematic. Nu sfâșiat aiurea, ci riguros, după 
un plan secret. Cu știință și artă. Cu acest stilet tăios. Cu stilul. Ca un bisturiu de 
anatomist. De chirurg. De autopsist. O autopsie generală. Cu sânge rece. Până în miez, în 
adânc, în abis. «Autopsie» înseamnă «a vedea cu propriii ochi». Dar și literatura tot asta 
înseamnă: a tăia pentru a înţelege.” 

7. Autorii caută să-și convingă cititorii de faptul că interesul lor principal a fost 
reconstituirea exactă, pe bază de documente, a unor evenimente petrecute în realitate. 
În felul acesta, romanul pare să se abată de la una dintre regulile fundamentale ale 
genului, aceea a construirii lumii ficționale prin invenţie epică. Găsiţi argumente în text 
prin care să demonstraţi dacă această ipostază a autorilor este autentică sau simulată. 
Citiţi, în sprijinul demonstraţiei, și următorul pasaj: 

„Au destul material. Destule documente. Surse berechet. Deși ceva lipsește. Simt 
tot mai clar c-ar avea nevoie de încă vreo trei-patru martori. Cumva mai ciudaţi. Care să 
le poată povesti cum se vede de-aici, de la Comloș, toată nebunia lui Dilii boy. Mai bine 
zis, cum se vedea atunci, în jurul lui '34 şi după. Judecă logic. Cum să se vadă? La 
cinematograf și prin reviste. Deci le-ar trebui niște bătrâni loviți de damblaua cu 
Diliinger Care să fi văzut filme, să fi citit reviste, almanahuri. Da' de unde să-i ia? Unde 
să-i găsească? lar stau și cugetă logic. Deci, teoretic și practic, ar trebui să dea de urma 
unui bătrân care să fi văzut la viaţa lui zeci, sute de filme. Un proiecționist! Asta e! Un 
proiecționist pensionar din Comloș. Perfect plauzibil. (...) «Da! da' de unde dracu-l mai 
scoatem și pă ăsta tot d-aici, din Comloș?», se cam neliniștește Emdoi. Acum e - în fine! - 
rândul lui A. să le-o spună, plină de agitaţie: calmcalmcalmi «dl găsim și p-ăsta! Nicio 
problemă! Și dacă nu-l găsim, îi inventăm.», 

8. Recitiţi fragmentul „Succesiunea temporaiâ”. Numerotarea informaţiilor culese 
de la Sursa 2 indică intenţia autorilor de a extrage „ideile principale” din povestirea 
acesteia. Totuși, secvențele rezultate reproduc întocmai vorbirea personajului și logica 
sinuoasă a relatării. Cum explicaţi această procedură surprinzătoare? Alegeţi dintre 
sugestiile de mai jos: 

* motivul principal este grija autorilor pentru fidelitatea documentară, astfel 
încât să nu se piardă sau să nu se denatureze prin reformulare anumite informaţii; 

* formula aleasă dă posibilitatea caracterizării implicite a personajului-martor; 

* viziunea pe care personajul-martor o are asupra faptelor relatate, modul său de 


a le înţelege și de a le relata sunt mai importante pentru roman decât faptele înseși; 
* autorii doresc să evite implicarea personală în reconstituirea evenimentelor 
evocate. 


Senzaţionalul 


„Cu corolarul său de kitsch, stridență, romance, aventură, miracol de doi bani, 
senzaţionalul se întrupează aici în povestea «romanţată» a Anei Cumpănaș din Comloş 
(...). Cei trei autori vor scrie, prin urmare, nu din start, un roman senzațional, ci, 
dedublare specifică postmodernului, un roman despre (romanul) senzațional, care să 
fie, în același timp, uzând de toate procedeele parodiei, pastișei, restauraţiei butaforice - 
un roman chiar senzaţional.” (Mircea Cărtărescu, Postmodernismul românesc, 
București, Editura Humanitas, 1999) 


1. Comentaţi următoarea afirmaţie privitoare la natura senzaționalului, punând 
în evidență sensul paradoxului formulat de autorii romanului Femeia în roșu: 
„«Senzaţionalul», care este adevăratul obiect al experimentului nostru, se naște - pare- 
se - atât din prea marea apropiere de evenimente neobișnuite, cât și din îndepărtarea 
(în timp sau spaţiu) de întâmplări comune.” 

2. Ce credeţi că a determinat opţiunea autorilor pentru „experimentul” 

lor de a urmări mărturiile şi amintirile legate de un eveniment de senzaţie? 
Discutaţi ipotezele de mai jos: 

* dorinţa de popularitate, de a satisface gusturile unui public cât mai larg; 

* încercarea de a pune în evidenţă derizoriul existenței; 

* dorinţa de a arăta cum un subiect devine senzaţional prin modul în care el este 
perceput de către ceilalți; 

* interesul pentru mecanismele de producere a noilor mitologii, în lumea 
contemporană. 

3. Recitiţi cu atenţie cele două pasaje din text care conţin reflecții privitoare la 
senzaţional. Credeţi că acestea au în vedere o problematică strict literară sau vizează 
aspecte mai largi (nevoia oamenilor de senzaţional, care se întreţine nu numai pe calea 
ficţiunii literare, ci şi prin relatări personale, colportaj, mass-media etc.)? Argumentaţi 
în scris. 


* Voci întretăiate 


„Alianţa tripartită de autori se dovedeşte, se poate spune, întreit performantă în 
exersarea colajului, a pastișei stilistice evocatoare (.... Spre a nu mai vorbi de stilul 
gazetăresc, al anunţurilor publicitare, actelor de cancelarie, însemnărilor de jurnal intim 
cu pretenții sau simplelor notații rudimentare ale unor semianalfabeţi, epistole, 
transcrieri de benzi etc. etc. Dacă în romanele precedentelor decenii perspectiva 
narativă se multiplica prin înmulţirea martorilor- personaj, acum asistăm la un vacarm 
mut, al vocilor scrise. Bineînțeles, excesul, inginerește controlat, este parodic (...).” 
(Gabriela Omăt, A căzut, a căzut Babilonul cel mare, m Viaţa Românească, nr. 5-6, 1992) 


1. Încercaţi să identificaţi, în pasajele reproduse în manual, cui îi aparține vocea 
narativă și ce perspectivă adoptă aceasta (relatare la persoana a III-a sau la persoana I; 


viziunea „dindărăt”, „impreună cu” sau „din afară”; vedeţi Dicţionarul literar de mai jos). 

2. Pluralismul vocilor narative lasă loc individualizării discursului acestora. 
Selectaţi din text trăsăturile specifice fiecărei voci narative identificate (maximum 15 
rânduri), referindu-vă la: 

* registre stilistice folosite (neologic, popular, regional, argotic etc); 

* trăsăturile stilistice ale discursului (oralitate, concizie sau prolixitate, coerență 
sau incoerenţă, propoziţii eliptice, nominale sau fraze arborescente, referințe livrești, 
personalizarea discursului prin folosirea persoanelor 1 și a II-a etc). 

3. Corelaţi secvențele reproduse în manual din romanul „Femeia în roșu” cu 
următoarele tipuri de text: 

* biografie romanţată; 

* reportaj; 

* eseu; 

* jurnal de creaţie. 

4. Care dintre caracteristicile prozei narative postmoderne menţionate în stânga 
paginii pot fi identificate în „Femeia în roşu”? Exemplificaţi cu pasaje din textul reprodus 
în manual sau referindu-vă la arhitectura romanului. 


Dicţionar cultural 

Kitsch - categorie estetică, cu un sens preponderent negativ, desemnând atitudini 
şi produse artistice inautentice, imitative, standardizate, menite să satisfacă cerinţe 
elementare ale vieţii spirituale; adesea termenul kitsch este folosit cu sensul de „prost 
gust”. Arta ultimelor decenii încearcă o reabilitare relativă a fenomenelor kitsch, prin 
referinţa ludică și parodică la acestea. 

Butaforie --ansamblu de obiecte imitate (sculpturi, motive arhitectonice, vase etc, 
confecționate din carton) care servesc la realizarea decorului în teatru. 


Dicţionar literar 

Romance (Ib. engl.) - în perioada medievală, termenul denumea scrieri, de obicei 
în versuri, cu subiect imaginar, cu elemente miraculoase și întâmplări aventuroase 
(peripeţiile cavalerilor medievali etc). Prin extensie, termenul a ajuns să desemneze, de 
obicei peiorativ, povestiri incredibile, neverosimile, înrudite, prin aceasta, cu lumea 
poveștilor și a basmelor 

Viziunea sau perspectiva narativă - presupune unul dintre cele trei tipuri 
esențiale de raportare a naratorului (eu) la personaj (el): I. Viziunea „dindărăt”, 
naratorul știe mai multe (totul) despre personajul său. 

„Casele par pentru el fără acoperișuri, distanţele nu există, depărtarea în vreme 
de asemeni nu. În timp ce pune să-ți vorbească un personaj, el îţi spune în același alineat 
unde se găsesc și celelalte personaje, ce fac, ce gândesc exact, ce plănuiesc.” (Camil 
Petrescu, Noua structură și opera lui Marcel Proust) II. 

Viziunea „împreună cu”, cel mai frecvent întâlnită în literatura modernă: 
naratorul ştie exact atât cât personajele sale, el nu poate explica un lucru decât dacă 
explicaţia a fost găsită chiar de personaj. Persoana I este caracteristică (dar nu 
obligatorie) în acest tip de viziune. 

„Să nu descriu decât ceea ce văd, ceea ce aud, ceea ce înregistrează simțurile 
mele, ceea ce gândesc eu... Aceasta-i singura realitate pe care o pot povesti. (...) Din mine 
însumi eu nu pot ieși. Orice aş face eu nu pot descrie decât propriile mele senzaţii, 
propriile mele imagini. Eu nu pot vorbi onest decât la persoana întâi” (Camil Petrescu, 
op. cit). 


III. Viziunea „din afară”: naratorul ştie mai puţin decât personajele. Este un 
simplu martor Procedeul, mai rar utilizat, se întâlnește, de pildă, în nuvelele lui Ernest 
Hemingway, în romanele lui Dos Passos sau ale lui William Faulkner. 


Proza narativă postmodernă (sau postmodernistă) se caracterizează prin: 

* amestecul nivelurilor literare (de exemplu, combinarea unor tipuri de roman 
aparținând prin tradiţie literaturii înalte, caracterizate prin exigenţe estetice deosebite - 
precum romanul psihologic, social, istoric etc. - cu tipuri „joase”, ale literaturii de 
consum și de divertisment precum romanul de aventuri, poliţist etc); 

* relativizarea şi problematizarea relaţiei dintre ficțiune și realitate (de exemplu, 
amestecul de referințe exacte, autentice, la realitate, cu „documente” plăsmuite, 
utilizarea deliberată a anacronismelor, a suprapunerilor dintre epoci diferite etc); 

* fragmentarea construcției subiectului și a compoziţiei, „dezordinea“; 

* atomizarea perspectivei narative; 

* sublinierea caracterului artificial, convenţional al procedeelor literare; 

* dezvăluirea mecanismelor de producere a textului, expunerea, la vedere, a 
modului în care autorul îşi realizează scrierea; 

* juxtapunerea și amalgamarea unor registre stilistice variate; 

* folosirea abundentă a parodiei, a pastișei, a referinței mai mult sau mai puţin 
voalate la alte scrieri, la tehnici de compoziţie și de redactare și la tipuri de texte 
standardizate; 

* asimilarea în text, cel mai adesea ironică, a clișeelor și a locurilor comune, 
ludicul accentuat etc. 


* Realitatea incertă 


„Lumea devine, astfel, poveste, ficționalizarea ei se realizează treptat, după toate 
regulile postmodernităţii. Mai întâi, în plină «realitate documentară», sunt inseraţi 
martori fictivi, adevărate fantome ivite la graniţa dintre existenţă și text (...).” (Mircea 
Cărtărescu, op. cit.) 

1. Comparaţi episodul omorării lui Dillinger în varianta relatată de Sursa 2 și în 
varianta apărută sub titlul Chicago, Illinois, orele 22... Observaţi ce detalii diferă în cele 
două relatări. 

2. Discutaţi în ce măsură este mai creditabilă una sau cealaltă dintre cele două 
istorisiri. Puteţi porni de la sugestiile de mai jos: 

* a doua relatare oferă mai multe detalii, pare mai credibilă, fiindcă numește 
toate personajele implicate; 

* a doua relatare pare a fi făcută de cineva situat mai aproape (în timp și în 
spațiu) de evenimentele petrecute (predomină timpul prezent, față de prima relatare, 
unde perfectul compus alternează cu prezentul etc); 

* prima relatare pare a relua perspectiva „femeii în roșu” asupra evenimentelor, 
deci poate fi mai verosimilă, aceasta fiind martoră la evenimente; 

* din aceleași motive însă, această relatare poate fi considerată mai puţin 
creditabilă, deoarece un martor implicat în evenimente e, de obicei, subiectiv; 

* prima relatare poate conţine anumite deformări, fiind vorba de o repovestire; 

* fiind plasată ulterior în roman, cea de-a doua relatare capătă mai multă 
credibilitate, părând a fi urmarea unor cercetări mai amănunțite; 

* niciuna dintre relatări nu este creditabilă, deoarece ambele conțin amănunte 
diferite. 


3. Întreg romanul este construit pe asemenea schimbări de unghiuri asupra 
evenimentelor. Există, până la sfârşitul romanului, câteva puncte controversate, care nu 
sunt lămurite: dacă Ana purta sau nu o rochie roşie în ziua omorârii lui Dillinger, dacă 
era sau nu analfabetă, dacă a fost omorâtă de cineva din banda lui Dillinger sau a murit 
de moarte naturală etc. De ce credeţi că autorii nu clarifică aceste aspecte? Puteţi alege 
dintre variantele de mai jos sau formula răspunsuri proprii: 

* pentru a crea un personaj enigmatic și a-l face astfel mai interesant; 

* pentru că autorii nu interpretează faptele, ci doar adună și reproduc 
documente, puncte de vedere asupra evenimentelor și personajelor; 

* pentru că nu-i interesează aceste amănunte, care nu sunt importante pentru 
desfășurarea acțiunii; 

* pentru că doresc să stârnească curiozitatea cititorului, care speră că în final va 
afla totuși „adevărul“; 

* pentru că autorii vor astfel să sugereze că ficțiunea este un spaţiu al 
imaginaţiei, în care tocmai percepțiile diferite creează o nouă realitate, mai „adevărată” 
decât viaţa de zi cu zi. 

4. Stând sub semnul necreditabilului și al farsei, de ce totuşi romanul celor trei 
autori poate fi citit cu încântare? Formulaţi cel puţin trei argumente și discutaţi-le. 


DINCOLO DE TEXT 

1. În ce măsură „Femeia în roşu” propune o răsturnare a raportului tradițional 
dintre artă (roman) și viață (realitate)? Discutaţi afirmaţiile de mai jos și arătați dacă ele 
sunt relevante pentru romanul studiat: 

* realitatea e mai neverosimilă decât ficțiunea; 

* câți oameni, atâtea lumi; 

* numai minciunile sunt adevărate; 

* arta e o oglindă sfărâmată în cioburi. 

2. Ce alte producţii artistice (filme, piese de teatru, videoclipuri, compoziţii 
plastice etc.) din ultimele decenii v-au creat impresia că vă pun în faţa unei realităţi 
„problematice”, fragmentare, incerte, incoerente? 


CRITICII SPUN 
1. Citiţi următorul fragment critic, notând în caiete ideile principale: 


„ „Femeia în roşu” se prezintă ca un roman total, în măsura în care autorii ni-l 
oferă împreună cu tot ceea ce ţine (sau se poate imagina că ţine) de nașterea, scrierea în 
chinuri, «programarea» şi chiar receptarea unui roman. (...) Dar, în fond, tocmai din 
încrucișarea, sudura sau hibridarea acestor mici romane care se scriu și se citesc unele 
pe celelalte, ca într-un joc electronic de autoprogramare (...), rezultă întregul, iar acest 
întreg ar trebui privit, de fiecare dată, ca o carte nouă (..), într-o permanentă 
metamorfoză, adică schimbându-se în funcție de punctul de la care pornești. (...) 
[Cartea] poate fi considerată, pe drept cuvânt, un roman cu ofertă multiplă, o carte fără 
frontiere, un manifest în proză al postmodernismului românesc.” (Florin Manolescu, op. 
cit) 

2. Explicaţi în scris sensul în context al expresiei „roman total”. Alegeţi dintre 
soluţiile de mai jos sau formulaţi răspunsuri proprii: roman perfect reușit * roman în 
care autorii colaborează cu cititorii * roman care este deopotrivă o poveste a romanului 
* roman care foloseşte toate resursele genului (tehnici de construcție, procedee 
narative, stiluri etc). 


3. Discutaţi ultimul enunţ al citatului de la exerciţiul 1, argumentând pro sau 
contra. 

4. Unii critici au încercat să delimiteze ce este document autentic de ceea ce e 
simulacru documentar în „Femeia în roşu”. Citiţi exemplul de mai jos: 

„Unul dintre martorii trecutului în minuţioasa reconstituire a vieții Anei Sage (...) 
este un proiecționist. Un tip «fanatizat de film. De filmele americane dintre cele două 
războaie», precizează autorii. Și iată-ne urmărindu-l cu sufletul la gură pe fanaticul 
proiecţionist cum povestește, cu detalii pitorești, o peliculă în care rolul lui Dillinger e 
jucat de Edward G. Robinson, iar cel al Anei-turnătoarea, de Greta Garbo. Se avansează 
şi un titlu: Femeia în roşu. Furat de șarmul relatării, cinefilul sfârșește însă prin a 
tresări: ceva nu e-n regulă. Oricât de zelos ar căuta el în dicționare, nu va găsi acest film. 
E drept că va descoperi în filmografia lui Robinson titluri care conţin cuvântul „roșu” 
(Strada roşie, Casa roşie, Omul cu părul roșu), dar nu pe acesta, încăpățânat, el 
(cinefilul) va continua să scotocească în cărțile despre Greta Garbo. Același rezultat: nici 
vorbă ca ea să fi jucat vreodată alături de actorul de care ne mândrim că a fost de 
origine română, în vreo versiune cinematografică a biografiei lui Dillinger. Încântat de 
perspicacitatea sa, cititorul nebun după cinema se va întoarce la lectura romanului de al 
cărui farmec nu se va lipsi și va recunoaște că i-a făcut plăcere să se lase un timp dus de 
nas. La urma urmei, n-ar fi fost fascinant un asemenea film cu Edward G. Robinson și cu 
Greta Garbo?” (Dana Duma, Cartea de film, în Noul cinema, nr. 4, 1990) 

5. Vă puteţi identifica cu tipul de lector descris de Dana Duma în postura 
„cinefilului”? Discutaţi, arătând în ce fel obișnuiți să citiţi scrieri literare. 

6. Selectaţi din citatul de mai jos pasajul referitor la concepția despre opera 
literară, raportat la care romanul „Femeia în roşu” reprezintă o noutate. 

„ „Femeia în roşu” apare, simbolic, imediat după Decembrie 1989, deschizând 
eclatant o nouă epocă literară (și o nouă concepţie despre literatură) în proza 
românească. (...) Aspectul oarecum «tehnologic», de agregat cu sute de piese, al cărţii se 
datorează și conlucrării unei «echipe» de autori, ceea ce schimbă radical ideea despre ce 
ar trebui să fie o carte «adevărată» pe care o au atât criticul, cât şi publicul modernist): 
o scriere profundă, unitară, izvorâtă din subconștientul unui singur (mare) artist, o 
«autoritate morală” 

care «depune mărturie» în privinţa problemelor grave ale sufletului omenesc și ale 
lumii. Femeia în roşu nu este, în mod direct, nimic din aşa ceva. E o carte-puzzle, 
multietajată (...), în care alternează registre și tonuri narative de o neobișnuită bogăţie şi 
în care «peticele» intertextuale realizează un colaj în care nuanțele diverselor epoci 
colizionează într-un haos ordonat.” (Mircea Cărtărescu, op. cit.) 

7. Care dintre operele studiate ilustrează cel mai bine dezideratele esteticii 
„modern(ist)e” menţionate de Mircea Cărtărescu? Discutaţi. 


BIBLIOTECI DESCHISE 


1. Citiţi „O zi ca o proză scurtă” de Mircea Nedelciu, din volumul „Amendament la 
instinctul proprietăţii” (1983), urmărind modul în care este prezentată confruntarea 
scriitorului cu realitatea. Pentru orientare, vedeţi și citatul din stânga paginii. 

2. Citiţi romanul „Numele trandafirului” de Umberto Eco, pentru a vedea și altă 
față a postmodernismului literar. 


CITIŢI DESPRE... 
Pe lângă sursele critice citate anterior, puteţi consulta și Adrian Oţoiu, Trafic de 


frontieră. Proza generaţiei '80, Pitești, Editura Paralela 45, 2000, capitolul Un roman 
popular subminat, pp. 176-184. 


Text auxiliar 


Mario Vargas Liosa (n. 1936, în Arequipa, Bolivia) - scriitor peruan. Liosa este 
unul dintre cei mai reputați romancieri contemporani. Romanele sale, foarte variate atât 
ca tematică, cât şi ca formulă narativă, cuceresc prin bogăţia substanţei epice si prin 
excelenta stăpânire a abilităților scriitoricești. A publicat romane „polifonice”, construite 
prin întretăierea de voci şi destine („Casa verde”, „Conversaţie la Catedrală”), romane 
bazate pe documentaţie istorică asupra unor personalităţi sau evenimente din secolul al 
XIX-lea și al XX-lea („Paradisul de după colţ”, „Războiul sfârșitului lumii”, „Sărbătoarea 
ţapului”), inspirate din viața oamenilor de pe platourile andine („Lituma în Anzi”, „Cine 
l-a ucis pe Palomino Molero?”) sau din jungla amazoniană („Povestașul”), romane 
inspirate din experienţe autobiografice („Orașul și câinii”, „Mătușa Julia şi condeierul”) 
etc. Simpatiile lui politice iniţiale, de stânga, față de Fidel Castro și de revoluţia din Cuba, 
împărtășite de mulţi alţi intelectuali din America Latină, au cedat locul unei orientări 
liberale. În 1990, Liosa a candidat pentru funcţia de preşedinte al Republicii Peru, fiind 
înfrânt în cele din urmă de către contracandidatul său - experienţă relatată în cartea de 
memorii „Peştele în apă”. 


MĂTUȘA JULIA ȘI CONDEIERUL 
de Mario Vargas Liosa 


„Mătușa Julia și condeierul” este romanul peripeţiilor unei iubiri juvenile, dar și 
al succesului pe care îl câștigă în anii '50 în lumea latino-americană teatrul radiofonic, 
strămoșul telenovelelor de azi. La 18 ani. Mario, redactor al postului de radio 
Panamericana din Lima şi aspirant la condiţia de scriitor, se îndrăgostește de mătușa de 
32 de ani Julia, proaspăt divorțată. Aventurile prin care trec cei doi, ajungând, în cele din 
urmă, în ciuda opoziţiei vehemente a familiei, să se căsătorească, se împletesc cu istoria 
înălțării și căderii scenariilor radiofonice compuse de bolivianul Pedro Camacho, 
personaj extravagant, incult, dar plin de fervoarea fantazării, care îşi cucereşte 
ascultătorii cu poveştile lui până ce, excedat de propria-i inventivitate, începe să 
amestece între ele personajele și firele narative, provocând un adevărat dezastru. 


Cei cinci actori erau strânși în cerc în jurul lui Pedro Camacho, care - îmbrăcat în 
obișnuitul său costum negru, cu lavalieră și cu pletele fluturând - le da instrucţiuni 
asupra episodului pe care urmau să-l înregistreze. De fapt, ceea ce le comunica el nu 
erau instrucțiuni, cel puţin în înţelesul prozaic de indicaţii concrete asupra modului în 
care să-şi rostească tiradele - cu măsură sau exagerare, încet sau repede --, ci, 
aristocratic şi olimpian, după cum îi era obiceiul, ținea un discurs despre profunzimile 
estetice și filozofice. În acest discurs înfierbântat, apăreau şi dispăreau frecvent, 
bineînţeles, cuvintele „artă” și „artistic”, ca un semnal sfânt și magic, care deschide și 
explică orice. Dar şi mai insolită decât cuvintele scribului bolivian era fervoarea cu care 
le profera și - poate chiar mai mult - efectul pe care îl produceau acestea. Vorbea 
gesticulând și înălțându-se pe vârful picioarelor, cu vocea fanatică a bărbatului care este 
în posesia unui adevăr presant, pe care trebuie să-l propage, să-l împărtășească, să-l 
impună. Obţinea totul: cei cinci actori îl ascultau încremeniţi, uluiţi, deschizând larg 
ochii, parcă pentru a-i sorbi cât mai bine maximele despre munca lor („misiunea lor”, 
spunea scenaristul-regizor). Mi-a părut rău că mătușa Julia nu-i cu mine, fiindcă n-avea 
să mă creadă când i-oi povesti că văzusem transfigurându-se, înfrumuseţându-se, 
spiritualizându-se, timp de o eternă jumătate de oră, o mână de reprezentanţi ai celei 
mai mizerabile profesiuni din Lima, sub influența retoricii efervescente a lui Pedro 
Camacho. Eu și Marele Pablito stam pe jos, într-un colţ al studioului; în faţa noastră, 
înconjurat de accesorii ciudate, se afla transfugul de la Radio Victoria, cea mai proaspătă 
achiziţie. (...) 

Era un bărbat robust și arămiu, cu părul sârmos, îmbrăcat aproape ca un 
cerșetor: o salopetă uzată, o cămașă cârpită, niște galoși fără șireturi. (Mai târziu am 
aflat că era cunoscut sub misterioasa poreclă de Batân, adică Râșniţa.) Instrumentele lui 
de lucru erau: o scândură groasă, o ușă, un lavabou plin cu apă, un fluier, o bucată dintr- 
o foaie de platină, un ventilator și alte lucruri, probabil tot de utilitate casnică. Batân 
constituia el singur un spectacol de ventriloc, de acrobat, de multiplicare a 
personalităţii, de imaginaţie materială. Îndată ce regizorul-actor făcea semnul ştiut - o 
mișcare autoritară cu degetul arătător în atmosfera încărcată de dialoguri, vaiete și 
suspine --, Batân, mergând pe scândură într-un ritm descrescând treptat, făcea ca pașii 
personajelor să se apropie sau să se îndepărteze, iar la un alt semn, îndreptând 
ventilatorul cu diferite viteze spre platină, producea zgomotul ploii sau vuietul vântului, 
şi, la altul, băgându-și trei degete în gură și fluierând, inunda studioul cu triluri care, 
într-un revărsat de zori primăvăratic, o trezeau pe eroină în casa ei de la ţară. Era 
remarcabil îndeosebi când sonoriza strada. La un moment dat, două personaje 


străbăteau Piaţa Armelor discutând. Burtosul Ochoa punea o bandă înregistrată cu 
zgomote de motoare și claxoane, dar toate celelalte efecte le producea Batân, plescăind 
din limbă, cotcodăcind, bombănind, susurând (părea că face toate aceste lucruri în 
același timp) şi era de ajuns să închizi ochii ca să auzi - reconstituite în micul studio de 
la Radio Central - glasuri, cuvinte obișnuite, râsete, interjecţii pe care oricine le 
înregistrează distrat pe o stradă animată. Dar, în timp ce producea zeci de glasuri, ca și 
cum aceasta ar fi fost prea puţin, Batân mergea sau țopăia pe scândură, sugerând pașii 
pietonilor pe trotuare și ciocnirile dintre trupurile lor. „Mergea” și cu picioarele și cu 
mâinile (în care își pusese o pereche de pantofi), pe vine, cu braţele atârnându-i ca unei 
maimuțe, lovindu-și coapsele cu coatele și antebraţele. După ce a fost reprezentată 
(acustic) Piaţa Armelor în miezul zilei, era, într-o oarecare măsură, un lucru de nimic să 
sugereze sonor - zăngănind două mici bucăţi de fier, zdrăngănind un geam sau, ca să 
imite alunecarea de scaune şi persoane pe covoarele moi, frecându-şi două scândurele 
de turul pantalonilor - locuinţa unei cucoane din protipendada Limei, care oferea ceai 
(în cești din porțelan) unui grup de prietene, sau, răcnind, croncănind, urlând, 
scurmând, să întruchipeze fonetic (îmbogăţind-o cu multe exemplare) grădina zoologică 
din Barranco. La terminarea înregistrării, părea un maratonist care a alergat la 
olimpiadă: gâfâia, avea cearcăne și transpira ca un cal. 
Traducere din limba spaniolă de Coman Lupu 


DISCUIAREA TEXTULUI 


1. Comparaţi detaliile vestimentare în descrierea personajelor principale din 
fragmentul de mai sus. Ce semnifică acestea? Citiţi, în completare, și felul în care e 
înfățișat Pedro Camacho la prima lui apariţie în roman: 

„Era o ființă subţire, măruntă, chiar la limita dintre un pitic și un om scund de 
statură, cu un nas mare şi niște ochi extraordinar de vioi, în care clocotea ceva excesiv. 
Era îmbrăcat într-un costum negru care părea foarte uzat, iar pe cămașă și lavalieră 
avea pete, dar totodată, în modul lui de a purta aceste veşminte, era ceva deosebit de 
spilcuit, de dichisit și de rigid, ca la bărbaţii din pozele de altădată, gătiţi în redingote 
scrobite și jobene ţepene.” 

2. Care sunt rolurile pe care şi le asumă Pedro Camacho în construcția pieselor 
radiofonice? Identificaţi sintagmele din text care se referă la acestea. 

3. Prin ce îi cucereşte Pedro pe cei din echipa cu care lucrează? 

4. Comentaţi semnificaţiile scenei înregistrării piesei radiofonice în relaţie cu 
opiniile lui Liosa despre arta romanului, formulate în citatul de mai jos: 

„într-adevăr, romanele mint - ele nu pot face altceva --, dar acesta este doar un 
aspect al problemei. Celălalt este că, minţind, ele transpun un adevăr ciudat care poate fi 
exprimat doar disimulat și protejat, deghizat în ceva ce nu există, de fapt. Spuse astfel, 
lucrurile par a se complica, dar în realitate totul e foarte simplu. Oamenii nu sunt 
mulțumiți cu soarta lor și aproape toţi - bogaţi sau săraci, genii sau mediocri, celebri sau 
anonimi - şi-ar dori o viaţă diferită de aceea pe care o trăiesc. Deci, pentru a potoli - în 
mod fraudulos - această dorință, s-au născut ficțiunile. Acestea sunt scrise și citite 
pentru ca oamenii să trăiască viețile pe care nu se resemnează să nu le aibă. În orice 
roman clocotește un nonconformism, se zbate o năzuință.” (Mărio Vargas ilosa, 
Adevărul minciunilor, Editura Humanitas, 2005). 


Limbă si comunicare 
Stilul potrivit: adecvare/ inadecvare stilistică 


STIL PRETENȚIOS - STIL VULGAR 


1. Citiţi fragmentul de mai jos și purtaţi pe baza lui o discuţie: vă supără 
prețiozitatea în conversațiile obișnuite? Aduceţi exemple din presă, de la televiziune etc. 

„«Aş vrea să mă bucur de crearea posibilităţii călăririi unui cal». Aceasta este o 
frază rostită de o doamnă (...) în emisiunea «Schimb de mame», acum ceva timp. Ea voia 
să spună că i-ar plăcea să călărească, dar pentru că apărea la televizor și pentru că voia 
să fie şi drăguță, și interesantă, și elevată în același timp, a formulat puţin mai amplu. 
Am mai întâlnit un chelner cu față de hoţ de mașini, într-un restaurant unde se adună de 
obicei hoţii de mașini și dealerii de droguri, care a întrebat cu multă amabilitate: „Serviţi 
măsuţa?”. Măsuţa???!!! O altă doamnă, recitând reţeta salatei dobrogene, s-a întrerupt 
atunci când a ajuns la ingredientul mărar, pentru a încerca să afle cu multă deferentă, 
dar și cu un pic de îngrijorare: suportaţi mărarul?!” (R. Exarhu, Haideţi să haidem. în 
Evenimentul zilei, 10.06.2006) 


2. Citiţi parodia următoare. Folosiţi-o ca punct de plecare într-o discuţie despre 
folosirea cuvintelor și expresiilor vulgare în dialogul public. 

„Senzaţional!”, minţiți, domnule, sfruntat, „bă, nu-mi spui tu mie ce să fac”, 
„handicapaţilor”, „infractorule”, parlamentari, războiul taximetriștilor, moderator de 
emisiune,.. „gura mică, madam”, „escrocule, cioroiule, indianule”, război politic; 
telecomanda, ... „analfabetule”, „huoooo”, „dă-te bă, d-aicea!”, „în mahalaua Ferentari cu 
tine”, beep, „trăiţi, domnu' preşedinte!”, moderator fâstâcit, depășit de situaţie... 
„Stimaţi telespectatori, în această seară i-am invitat în studio... huoooo, nu-ţi este 
ruşine, domnule, de cei care te-au votat? ... sssstttt, oameni buni, am revenit în direct, vă 
reamintim că la această oră vă puteţi amuza privind la cele ce urmează, pentru cine n-a 
fost pe fază avem şi reluarea, „focalizează aici, să vadă România dovada clară a 
înșelăciunii, focalizează, domnule, te rog”, cineva îşi şterge cu batista transpiraţia de pe 
frunte, „dacă vreodată. Doamne fereşte, ajungi la o dispută cu mine, în campania 
electorală, nu mai rămân nici penele din dumneavoastră”. Țigareta doi, „nu aveţi dreptul 
să mă întrerupeţi”, „folosiţi în faţa românilor niște metode mossade”. „Tu vorbeşti, bă?, 
măscărici sindical ce ești”, văleuuuu, oameni buni, stimaţi telespectatori, dragi cetăţeni, 
din motive de exprimare, întrerupem aici emisia, e posibil să ne mai vedem și mâine 
seară, pentru că altfel, nici nu știți ce pierdeţi... Zdrang! Auuuu! (Gabriela Cimpoca, 
Interzis minorilor, în Viaţa liberă. 3733, 2002) 


„LIMBA DE LEMN! 


1. Limbajul politic al perioadei comuniste, așa-numita limbă de lemn, ilustrează 
foarte bine ducerea la extrem a unor defecte stilistice: monotonia (sintaxă greoaie, frază 
lungă, enumerativă), imprecizia (vocabular abstract, structuri impersonale, eufemisme), 
diluarea semantică și lipsa de relevanţă (adjective calificative cu sens superlativ, 
metafore clișeizate) etc. Identificaţi asemenea defecte în fragmentul următor: 

„Anii de măreţe înfăptuiri și împliniri, de profunde prefaceri și inegalabile 
realizări ai devenirii socialiste au marcat structural sistemul de instruire și educaţie, 
menit să deschidă tinerei generaţii largi orizonturi profesionale și culturale, să 


contribuie la formarea conștiinței revoluționare și a spiritului ei patriotic, să imprime 
calităţi şi însușiri morale proprii omului nou, constructor activ și devotat al societăţii 
socialiste și comuniste în patria noastră.” (Minunate condiţii de învăţătură și educaţie 
pentru tânăra generaţie, în România liberă 19.09.1989) 

2. După ce semnale stilistice putem recunoaște în fragmentele următoare parodia 
limbii de lemn? 

a. „Păi, ca să fiu sincer, noi topitorii de bitum, bitumul îl topim”; „Astăzi, când 
agricultura se face cu ajutorul organelor superioare, țăranul are vreme să citească, să se 
dezvolte, să urmărească ziarele”; „Trebuie și inteligență... Nu că ar fi obligatoriu, dar 
dacă ești cinstit și inteligent și ordonat și respectuos, nu se poate să nu-ți meargă bine. 
Iar inteligenţa îți ajută mai mult ca să fii respectuos.”; „Omul inteligent pricepe dintr-o 
ochire funcţia și rostul pe care îl are un organ venit în comună; şi îl salută cu tot 
respectul; prostul - dimpotrivă; prostul dă oricui bună ziua, ca şi cum fiecare ar fi frate- 
său; prostul nu deosebește un om de-un organ! „(Al. Monciu-Sudinski. Biografii comune, 
1974, pp. 26-27, 42) 

b. „Era o zi foarte frumoasă, ca toate celelalte, și pe la amiază rășinile curgeau pe 
brazi, topite de dogoare. După un scurt fluierat, trenul porni în direcția propusă cu 
viteza necesară.”; „Este de prisos să amintesc că la proiectul podului aerian au lucrat 
numeroase colective, personalități și savanți, toată inteligența acestor meleaguri”; 
„Podul aerian se împlinea din fiecare contrariu, din fiecare contrariu pozitiv, încă mai 
pozitiv decât contrariul lui.” (Marian Popa, Podul aerian, 1981, pp. 7, 10, 81) 


EFECTE LITERARE ALE AMESTECULUI STILISTIC 


1. Ce registre stilistice se regăsesc în fragmentul următor și ce efect are 
amestecul lor? „Emunu opinează într-un fragment teoretic: Orice act de instituire 
a literaturii senzaţionale (pentru că pe aceasta o avem în vedere) implică o strategie a 
permanenţei şi una a modei. Inconştiente, desigur, şi una, şi alta. În primul caz, difuz, 
ambiguu, instabil, contradictoriu, filonul permanenţei se raportează la nostalgia 
întoarcerii, la tentaţia întemeierii mitice. În cel de-al doilea, pe care postmodernismul îl 
numeşte apres-coup, moda ordonează, ca într-un veritabil «retour du refoule» freudian, 
logica ilogică a acestei lumi de aer, de fum sau hârtie (...). La fix! Iaca și post- 
modernismul. lată-i (cu un pas) în avanpost” (Femeia în roșu, p. 39) 

2. Identificaţi în fragmentul următor, din romanul „Femeia în roșu”, 
particularități ale vorbirii populare și regionale. Ce efect stilistic produce combinarea 
dintre graiul bănățean și engleza americană? 

„Aşa mi-o şi spus. What is gonna come, is gonna come. Ce-o fi, o fi. Apăi o şi fost. 
Ţin minte că la început, o venit la mine să ţinem sfat. Să-i spun cum cred io că-i bine să 
facă. Lena, mi-o spus, I come again to you, What am I to do now? Io n-am știut dacă are 
bani sau dacă n-are”. 

3. Într-o carte celebră, „Exercices de style” („Exerciţii de stil”), prozatorul francez 
Raymond Queneau povestește o scenă banală (despre un ins certăreț zărit în metrou și 
pe stradă) în 99 de moduri diferite: ca notație seacă, în puţin mai mult de 10 rânduri, cu 
precizie contabilă, în stil metaforic, dintr-o perspectivă subiectivă, cu inversare 
temporală, folosind prezentul narativ, într-o suită de exclamaţii, în vers clasic, în formă 
de sonet, de odă, telegramă, în vers liber, ca scurtă piesă de teatru, în argou etc. 

În literatura română, un procedeu asemănător folosise Caragiale, în „Temă și 
variațiuni”: prin relatarea unui incendiu în mai multe stiluri jurnalistice diferite 
(patetic-politizat, monden, neutru...). 


Faceți un exercițiu asemănător: alegeţi un nucleu narativ (de exemplu: o ceartă 
între colegi) și construiți 5 versiuni stilistice (de câte o jumătate de pagină fiecare) ale 
textului, de exemplu în stil solemn, familiar, științific, telegrafic, poetic etc. 


Limbă si comunicare 
Limbaje de specialitate 


În funcţie de profilul liceului, profesorii vor realiza această lecţie folosind texte 
din domeniul de specialitate pe care-l urmează elevii clasei la care predau. 

În virtutea faptului că sunteţi elevi la o clasă sau la un liceu cu un profil special, 
veţi intra în contact, atât la școală, cât și de-a lungul parcursului vostru profesional cu 
texte de specialitate. 

Ele au ca referință teme, concepte, idei, material faptic etc. relative la respectivul 
domeniu. Textele de specialitate se disting atât prin limbajul de specialitate folosit 
(deseori dificil de înțeles pentru un neiniţiat), cât şi prin construcția specifică a 
discursului. 

Limbajele de specialitate (studiate de voi și în clasa a XI-a și corelate cu stilurile 
sau limbajele funcţionale, aprofundate în clasa a X-a) sunt variante ale limbii culte 
specializate pentru anumite domenii de activitate. Limbajele de specialitate au o serie 
de trăsături lingvistice specifice, distinctive. Cel mai bine individualizate sunt: limbajul 
politic, limbajul juridic, limbajul administrativ, limbajele ştiinţifice și limbajele tehnice. 
Acestea s-au specializat din ce în ce mai mult, mai ales datorită dezvoltării diverselor 
domenii ale vieţii sociale, științifice, culturale, spirituale. 

De exemplu, limbajul politic se remarcă prin terminologia utilizată, dar și prin 
tehnicile și procedurile sale de argumentare, persuasiune, chiar manipulare; limbajul 
jurnalistic s-a individualizat prin caracterul său accesibil, în general alert și atractiv, cu 
clișee și formulări relaxate, foarte apropiate limbajului familiar; limbajul artistic a 
devenit treptat unul foarte diversificat, în măsură să înglobeze procedee și formule 
tipice altor limbaje de specialitate; limbajul religios, dincolo de terminologie, se remarcă 
prin caracterul său solemn, ceremonios, arhaic, pe când limbajului militar îi sunt 
caracteristice sobrietatea și precizia în termeni și în formulări. Limbajele științifice și 
limbajele tehnice se diferenţiază practic în funcţie de domeniul avut în vedere. Există, 
astfel, limbaje științifice și tehnice proprii științelor exacte, dar și disciplinelor umaniste 
(filozofia, educaţia, psihologia etc). Datorită dinamicii vieții cotidiene, tendința este 
aceea de specializare din ce în ce mai mare a limbajului folosit în diverse domenii 
(mass-media, divertisment, sport, sănătate, ordine publică etc). 


ANALIZA UMBAJULUI ȘI A DISCURSULUI DE SPECIALITATE 


1. Citiţi fragmentul următor, care reprezintă introducerea la capitolul 
(Educaţia religioasă — intre necesitate și posibilitate) al unei lucrări dedicate 
educaţiei religioase (Constantin Cucoș, Educaţia religioasă. Repere teoretice și 
metodologice, lași, editura Polirom, 1999, pp. 13-15) și observați trăsăturile 
limbajului ştiinţific folosit. 

„Suntem de părere că realizarea în școală a unei culturi sau a unei 
conduite religioase a elevilor este posibilă și necesară, formarea tinerilor 
prin sistemul de învățământ se cere a fi multidirecţională și polivalentă. 
Cum școala pregătește sistematic individul în perspectivă intelectuală, 
morală, civică, estetică, igienică etc, componenta religioasă se adaugă 
acestora în mod firesc, organic, urmărindu-se complementaritatea şi 
continuitatea de ordin instructiv și formativ. Contează ca aceste laturi ale 


educaţiei să fie vizate nu în chip autarhic, concurenţial, ci ca un demers 
educaţional global, integrator, realizat cu profesionalism și responsabilitate 
de către întreg personalul didactic. În favoarea ideii realizării educaţiei 
religioase instituționalizate aducem următoarele argumente: 

1. Argumentul cultural Religia reprezintă (și) o formă de spiritualitate ce 
trebuie cunoscută de către elevi. Nu te poţi considera persoană culturală 
dacă nu cunoşti propriile referințe religioase sau pe cele ale persoanelor cu 
care coexiști în comunitate, dacă nu știi nimic despre istoria credințelor și 
religiilor, dacă nu înţelegi fenomenologia actului religios (...). 

2. Argumentul psihologic. Educaţia religioasă invită la reflecţie, la 
evidenţierea eului, la auto-cunoaștere. Această activitate nu înseamnă 
numai transmitere de mesaje specifice, ci și conturare sau reformare a 
persoanei din perspectiva unor standarde valorice superioare (...). 

3. Argumentul etic. Într-o perioadă de disolute a reperelor morale, 
educaţia religioasă poate aduce un suflu nou în ceea ce priveşte aspectele 
relaționale, comportamentale la nivel individual sau social. Este evident că 
societatea românească trece printr-o perioadă de criză morală și spirituală. 
(...) Morala de tip religios poate umple un gol sau ne poate ajuta să depășim 
anumite sincope de orientare existenţială (...). 

4. Argumentul sociologic. Valorile religioase au virtutea de a aduce 
oamenii laolaltă, de a crea legături durabile, de a solidariza și a cimenta 
unitatea grupală, comunitară. Identitatea unei comunități se exprimă și prin 
îmbrățișarea unor valori religioase comune ce sunt adoptate și exprimate în 
mod liber (...). 

5. Argumentul istoric. Pentru spaţiul românesc, credința creștină a 
acționat ca un factor de coagulare și de perpetuare a neamului (...). 

6. Argumentul ecumenic. Instrucția și formarea noastră religioasă ne 
predispune şi ne pregătește într-o măsură mai mare pentru acceptarea și 
înțelegerea aproapelui. Numai în măsura în care suntem instruiți (şi) 
religios și ne postăm bine în perimetrul religiei proprii, devenim mai 
generosi cu alții, nu mai suntem suspicioşi și nu mai vedem în ceilalți 
virtuale «pericole». Numai cel ce se îndoiește de credinţa lui fuge de celălalt, 
se închide în sine, se izolează, aruncă anatema spre altul. în măsura în care 
elevii își încorporează valorile specifice și experimentează credinţa proprie, 
ajung la acea capacitate empatică necesară pentru a înţelege credința 
celuilalt, a respecta sincer alteritatea confesională, a se deschide celuilat, a i 
se dărui, a-l prețui cu adevărat. (...). 

7. Argumentul teologic. Fiecare religie se perpetuează prin credincioșii ei. 
Problema răspândirii credinței, a iniţierii și formării religioase ține de miezul 
intim al oricărui edificiu religios (...). 

8. Argumentul pedagogic. A fi inițiat din punct de vedere religios 
înseamnă a fi educat în acest spirit, a avea capacitatea de a spori educaţia și 


de a o continua de unul singur. Educaţia religioasă deschide apetitul către 
perfecționare de sine. Educaţia în spirit religios poate constitui o cale de 
perfecționare a persoanei și din punct de vedere intelectual, moral, estetic, 
civic, fizic etc. Reprezintă o modalitate de responsabilizare a eului în 
legătură cu opțiunile ulterioare. Cine este educat din punct de vedere 
religios are un start existenţial favorizant și este pasibil de perfecționare.” 

2. Alcătuiţi grupe de câte patru-cinci elevi. 

Argumentaţi - pornind de la elementele particulare de structură și de 
limbaj - de ce textul de mai sus este unul de specialitate. 

3. Identificaţi în text termenii și sintagmele aparținând limbajului 
religios și limba ului științelor educaţiei. Explicaţi aceşti termeni, folosind la nevoie 
un dicţionar de terminologie lingvistică. 

4. Căutaţi în text neologismele care aparţin limbajului intelectual, nespecific unui 
anumit domeniu al cunoașterii. 

5. Indicaţi şi comentaţi câteva dintre procedeele de construcție a discursului care 
asigură claritatea şi coerenţa textului în ansamblul său (de exemplu, modul de iniţiere a 
textului, succesiunea propoziţiilor și a frazelor, modul de asigurare a conexiunilor dintre 
acestea, amploarea lor etc). 

6. Selectaţi, pe grupe, din cotidiene sau din presa literară, câte un articol de 
politică externă, sport, critică de televiziune, cinematografică sau teatrală etc. 
Identificaţi în text termenii de specialitate, formulările și construcţiile specifice 
domeniilor respective. 

7. Enumeraţi asemănări și deosebiri între un text ştiinţific (de tipul celui analizat 
anterior) și unul de critică de televiziune, cinematografică sau teatrală etc. 


RAȚIONAMENTE SPECIFICE DOMENIILOR DE SPECIALIZARE 


1, Recitiţi cu atenţie cele opt argumente oferite de autor în favoarea unei educaţii 
religioase sub formă instituționalizată. Identificaţi, în cazul Argumentelor 6 şi 8 (redate 
integral), existența secvenţelor tipice unui text de tip argumentativ: (a) ipoteza, 
constând în formularea tezei/ a punctului de vedere cu privire la problema abordată; (b) 
argumentaţia propriu-zisă și (c) concluzia/ sinteza argumentaţiei. 

2. Argumentul 6 redă un raționament de tip ecumenic, pe când Argumentul 8 se 
bazează pe un raționament de natură pedagogică. Comparaţi cele două tipuri de 
raționament, comentând asemănările si deosebirile dintre acestea. 


COMPLETAREA/ REDACTAREA UNOR DOCUMENTE 


1. Identificaţi câteva tipuri de documente folosite curent în domeniul vostru de 
specializare. 

2. Completaţi sau redactaţi astfel de documente. Discutaţi în grupe despre 
dificultăţile întâmpinate. 

3. Alcătuiţi un ghid cu instrucţiuni de completare/ redactare a documentelor de 
specialitate. 


SURSE DE DOCUMENTARE 


1. Faceţi o listă cu principalele surse de documentare care vă ajută să vă 
informaţi sau să rezolvaţi diverse probleme specifice specializării voastre. 
2. Explicaţi când şi cum folosiţi aceste surse. 


Limbă si comunicare 
Punctuaţia și justificările ei sintactice si stilistice 


DIFICULTĂŢILE PUNCTUAȚIEI 


Punctuaţia are două funcţii: (a) o funcție pur grafică și sintactică, de 
dezambiguizare a enunţului în forma scrisă (cu reguli clare, care depind de relaţiile 
sintactice dintre cuvinte); (b) o funcţie de marcare în scris a pauzelor și a intonaţiei din 
oralitate. 

Nu întotdeauna izolarea sintactică și cea prozodică (intonaţie specială și pauză în 
rostire) se suprapun. Din această dublă natură rezultă anumite dificultăţi în folosirea 
punctuaţiei: unii se bazează doar pe cunoștințe de sintaxă (dar acestea nu pot explica 
toate utilizările semnelor de punctuație), alții pe „auzul interior”, pe recunoașterea 
pauzelor din rostirea frazei (dar nu orice pauză din vorbire e marcată în scris prin 
semne de punctuație). 


1. Vă simţiţi stăpâni pe folosirea semnelor de punctuație? Purtaţi o discuţie în 
clasă, urmărind câteva probleme: 

* Aveţi ezitări la folosirea unor semne? * Profesorul vă corectează adeseori 
punctuaţia într-o lucrare scrisă? * Când scrieți e-mail-uri, sms-uri sau alte mesaje 
similare, renunţaţi la unele semne de punctuație? * Ce vi se pare mai greu în punctuație? 
* Aţi observat diferenţe între modul cum folosiți voi un semn de punctuație și cum îl 
folosesc alte persoane? 

2. În exemplele de mai jos, virgula se pune ca urmare a unei reguli gramaticale 
clare, care indică rolul cuvintelor în enunţ, sau pentru că se face obligatoriu o mică 
pauză în rostire? * Hai, Vasile! Tu, băiete! * Nu e nici bun, nici rău. 

3. În exemplele de mai jos, în locul indicat prin paranteze drepte - [], nu se pune 
virgulă. Acest lucru se întâmplă ca urmare a unei reguli gramaticale clare sau pentru că 
nu se face nicio pauză în rostire? 

a. Au venit Maria, Victor, Anca [] și Dan. 

b. S-a aflat abia ieri [] ce s-a întâmplat. 

c. Purtătorul de cuvânt a declarat ziariştilor [] că problema va fi rezolvată. 

4. Care sunt regulile sintactice care acţionează în exemplele din exerciţiile 2 şi 3? 

5. Regulile de punctuație nu sunt absolut identice în toate limbile. Cu ajutorul 
internetului (în ghiduri de redactare, explicaţii de punctuație), descoperiţi mai multe 
asemănări și diferenţe între utilizările semnelor de punctuație în română și o altă limbă 
pe care o cunoaşteţi. Alegeţi o asemănare și o diferență (de exemplu: se pune sau nu 
virgulă înainte de abrevierea etc. ) și prezentaţi-le în scris, cu exemple. 


REGULI SINTACTICE 


Nu se pune virgulă între subiect (subiectivă) și predicat (Dan doarme; Se știe că a 
greșit). Regula rămâne valabilă atunci când subiectul-centru și predicatul sunt la 
distanță, dacă între ele nu apar intercalări izolate prin virgulă (Apărătorul drepturilor 
animalelor mici de casă din Siberia mi-a trimis ieri o scrisoare). Dacă apar intercalări, 
excepţia e doar aparentă: nu este vorba de o virgulă între subiect și predicat, ci de o 
pereche de virgule care izolează intercalarea (Dan, amicul tău, doarme; Ana, după 
discuția noastră, a plecat). Se separă totuși prin virgulă subiectivele antepuse care 
presupun o inversare de topică (adică sunt tematizate: Că a greșit, se ştie). 


1. Arătaţi dacă în locurile marcate prin paranteze drepte - [] - este sau nu nevoie 
de virgulă. Justificaţi-vă răspunsurile. 

a. Că îl cerți [] mă miră foarte mult. 

b. Autorul acestei rubrici, prietenii și colaboratorii săi şi toți cititorii fideli ai 
ziarului nostru imparţial și inteligent [] vă salută. 

c. Pisica lui, foarte frumoasă [] dormea în grădină. 

2. Verificaţi, în enunţurile de la exerciţiul 1, dacă în cazurile în care nu se pune 
virgulă se poate face totuşi o pauză în rostire. 

3. Explicaţi cum schimbă prezenţa sau absenţa virgulei sensul enunțului: Au fost 
respinși la concurs toţi candidaţii din sala A(,) care au scris greșit subiectul 5. 


Virgula separă de regent atributele sau atributivele izolate, explicative, nu şi pe 
cele cu sens restrictiv. Așadar, între virgule apare o caracterizare suplimentară a 
elementului regent, în totalitatea sa („Judecătorii, corupți, iau decizii contestabile”); în 
absenţa virgulelor, atributul selectează o clasă mai restrânsă în interiorul clasei mai 
largi desemnate de regent („Judecătorii corupți iau decizii contestabile; colegii lor 
cinstiți le anulează”). 


4. Construiţi două exemple în care prezența sau absenţa virgulei să schimbe 
fundamental sensul enunţului. 

5. Răspundeţi la următoarele întrebări: 

a.Ce indică într-un text punctele de suspensie între paranteze curbe sau drepte: 
(...)? 

b. Când scrii, poți să pui în paranteză un fragment pe care l-ai greșit, în loc să-l tai 
cu o linie sau să-l ştergi? 

c. Se pot pune paranteze în paranteze? 

c. Se poate pune între ghilimele un citat dintr-un text mai mare, cuprins el însuși 
între ghilimele? 

d. Care e diferenţa dintre cratimă și linia de pauză? 


Nu se pune virgulă între verbul copulativ și numele predicativ, nici între verbul 
regent și complementele sale obligatorii, strâns legate semantic de verb: complementul 
direct, indirect, unele circumstanţiale. Ca și la subiect, există excepţii aparente 
(intercalările) și reale (tematizările, plasarea izolată a unui component sintactic la 
începutul enunţului). 

- Vocativele se despart prin virgulă de restul enunţului. 
- Mai multe reguli privesc coordonarea: 

* Nu se pune virgulă înainte de conjuncția copulativă și. 

* Se pune virgulă înainte de adversativul dar 

* Se pune virgulă înainte de al doilea element dintr-o secvenţă de corelative: 
nici..., nici; şi... şi..; sau..., sau; ori... ori; atât.., cât şi... 


VARIAȚII STILISTICE 


În afara punctuaţiei stabilite de reguli sintactice stricte, care ţin de organizarea 
enunțului, există posibilităţi de variaţie, deci de utilizare stilistică a punctuaţiei, legată 
de nevoia de subliniere, de emfază. 


Pentru anumite secvenţe (mai ales complemente și propoziţii circumstanţiale), 
separarea prin virgulă este opţională, marcând o reliefare şi corespunzând unei rostiri 
cu pauze (Ieri, la ora 3, era o aglomeraţie infernală). 

În anumite situaţii, se poate opta între semne echivalente sau cu valori foarte 
apropiate. 


I . În anumite situaţii, se poate opta pentru separarea unor secvenţe prin virgulă, 
punct sau punct și virgulă. Ce diferenţă stilistică (minimală) apare între exemplele de la 
punctele a, b şi c? 

a. Am venit foarte obosit, mi-era somn, am adormit imediat. 

b. Am venit foarte obosit. Mi-era somn. Am adormit imediat. 

c. Am venit foarte obosit, mi-era somn; am adormit imediat. 

2. Vi se pare că este vreo diferență între punctuaţia din a, b şi c? Pe care o 
preferaţi în situaţii asemănătoare? 

a. Un amic, simpatic, mă opreşte pe stradă. 

b. Un amic (simpatic) mă oprește pe stradă. 

c. Un amic - simpatic - mă oprește pe stradă. 

3. Ce propoziţii circumstanţiale sunt obligatoriu despărțite prin virgulă de 
regenta lor? Exemplificaţi. 

4. Explicaţi folosirea semnelor de punctuație (numeroase) din fragmentul 
următor, arătând care dintre ele sunt opţionale - țin de intenţia stilistică a autorului - şi 
ce efect produc: „Află atunci că, pentru mine personal (și poate nu numai, pentru 
mine) (dar în orice caz pentru mine), dătător de sens, în cazul verbului a fi, este un 
sentiment - dar nu unul oarecare, ci unul fundamental (de la care începând poţi ridica o 
clădire) sau, dacă vrei, copleşitor (căruia, adică, în niciun fel nu i te poţi opune) (deși 
invazia lui e atât de liniștită, la nivelul subliminal la care se petrece, încât poţi foarte 
ușor să nici nu-l iei în seamă) --, un sentiment de plenitudine, căruia un nume mai 
potrivit decât acela de BUCURIE nu i-am putut, nu-i pot, nici nu i-aș putea găsi 
vreodată.” (Mihai Sora, A fi, a face, a avea) 


5. Explicaţi de ce este posibilă și ce efect produce suprimarea semnelor de 
punctuație în textul poetic de mai jos. 
„Adio a sosit careta Se înnoptează 
Vizitiul mârâie 
adio are să mă sfâșie la marginea pădurii 
se şi zăreşte cicatricea care anunţă rana 


adio am plecat adio am rămas numai noi doi 
eu care mă îndepărtez din ce în ce 

tu care mă aștepți ascunsă după mine 
ascunsă în caretă printre lemne 

la umbra putrezită a vechilor umbrele.” 
(Gellu Naum, Careta) 


6. Cu ce funcţie stilistică foloseşte Blaga linia de pauză, în textul de mai jos? 
Viţe roşii, 


vițe verzi sugrumă casele-n lăstari sălbatici 
şi vânjoşi - asemenea unor polipi ce-și 


strâng în braţe prada. 

Soarele în răsărit - de sânge-și spală-n mare 

lăncile, cu care a ucis în goană noaptea 

ca pe-o fiară. 

Eu 

stau pe țărm și - sufletul mi-e dus de-acasă. 

S-a pierdut pe-o cărăruie-n nesfârșit şi nu-şi găseşte 
drumul înapoi. 

(La mare) 


Studiu de caz 
Tipuri de roman în perioada postbelică 


DELIMITAREA TEMEI 


În clasa a X-a aţi învăţat despre diverse moduri de clasificare a romanelor: 

* după locul acţiunii: citadine, rurale, exotice, de provincie etc; 

* după timpul acţiunii: istorice, ale contemporaneităţii, de anticipație etc; 

* după substanţa epică: romane ale formării, ale unei crize, ale unui destin, de 
moravuri, frescă etc; 

* după procedeul dominant: psihologice, comportamentiste, eseistice etc; 

* după forma de organizare a discursului: romane-jurnal, romane- cronică, 
epistolare, memorialistice, documentare etc; 

* după curentul estetic în care pot fi încadrate: clasice, baroce, romantice, 
realiste, naturaliste, suprarealiste, moderniste, postmoderniste etc. 

De asemenea, tot în clasa a X-a, aţi învăţat despre una dintre schemele tipologice 
ale romanului cele mai influente în cultura română, propusă de criticul Nicolae 
Manolescu (Arca lui Noe - vezi Eșantion de texte, pp. 126-127). Combinând criterii 
diferite (de ordin structural: tehnicile narative; de ordin cognitiv: raportul cu realitatea; 
de ordin tematic: societate, individ, valori etc; de ordin stilistic: prezența sau absența 
omogenităţii, a coerenţei, alegoria, simbolul etc), N. Manolescu construiește o tipologie 
dinamică, menită să evidenţieze etapesuccesive'm evoluţia romanului românesc. Astfel, 
toate romanele autohtone din secolul al XIX-lea analizate de criticul literar se înscriu în 
cea dintâi categorie, doricul-- între acestea „Ciocoii vechi și noi” de Nicolae Filimon, 
„Viaţa la ţară” și „Tănase Scatiu” de Duiliu Zamfirescu, „Mara” de ban Slavici -, cărora li 
se adaugă romancierii interbelici situaţi în prelungirea realismului: Liviu Rebreanu, 
Mihail Sadoveanu, Gib I. Mihăescu, G. Călinescu și un singur romancier postbelic: Marin 
Preda. Cea de a doua categorie, ionicul, este în schimb clar dominată de prozatorii 
interbelici - Hortensia Papadat-Bengescu, Camil Petrescu, G. Ibrăileanu, loan Holban, 
Mircea Eliade - , iarăși cu o singură excepţie: Al. Ivasiuc, cu romanul Vestibul (1961). Cel 
de al treilea tip, corinticul, subsumează în principal romancieri postbelici - Ștefan 
Bănulescu, D. R. Popescu, George Bălăiță, Nicolae Breban, Mircea Ciobanu (Martorii), 
Costache Olăreanu (Ficțiune și infanterie). Paul Georgescu, Mircea Horia Simionescu - 
precedaţi cronologic, în perioada dintre războaie, de Urmuz, prozatorul Arghezi, Max 
Blecher, Mateiu Caragiale și din nou Sadoveanu (de această dată. „Creanga de aur”). 
Aşadar, prin aplicarea acestei grile tipologice, se evidenţiază un parcurs evolutiv, în care 
începuturile „dorice” ale romanului românesc cedează treptat locul formelor „ionice” - 
recunoscute în epocă drept „moderniste” - , perioada postbelică fiind dominată de un alt 
tip de roman, „corintic”, care își găsește afinități în perioada precedentă doar în scrieri 
atipice, marginale sau excentrice. 

Alte clasificări explicite sau implicite ale romanelor postbelice au adus în prim- 
plan, după căderea comunismului, factorul politic, având în vedere amprenta 
incontestabilă pe care regimul totalitar și-a pus-o asupra mersului literaturii. Ion Simuţ, 
de exemplu (Incursiuni în literatura actuală--vezi Eșantion de texte, p. 127), propune o 
clasificare a operelor scrise în perioada comunistă în patru categorii: 

* literatura oportunistă, a scriitorilor care și-au pus creaţia în slujba propagandei 
comuniste; 

* literatura evazionistă, a celor care au ales teritorii ale ficţiunii îndepărtate de 
realitatea din jur, evitând astfel, în măsura posibilului, ingerinţele cenzurii; 


* literatura subversivă, a celor care, în forme cel mai adesea mascate, aluzive, au 
abordat în scrierile lor realitatea contemporană dintr-un unghi critic; 

* literatura disidenţei și a exilului, a celor care fie s-au opus pe faţă politicii 
regimului comunist, fie au ales calea expatrierii. 

Se înscriu, potrivit lui Ion Simuţ, în cea de a doua categorie romancieri precum 
Ştefan Bănulescu, Mircea Horia Simionescu, Radu Petrescu, Costache Olăreanu, Paul 
Georgescu, George Bălăiță, Mircea Ciobanu, Gellu Naum ș.a., iar în cea de a treia 
figurează romancieri ca Marin Preda, Augustin Buzura, D. R. Popescu, Nicolae Breban, 
Constantin Ţoiu, Octavian Paler, Gabriela Adameşteanu ș.a. 

Cu criterii similare operează şi Eugen Negriei în „Literatura română sub 
comunism” (vezi Eșantion de texte, p. 127): „literatură aservită” pe de o parte, și 
„literatură tolerată” pe de altă parte. Aceasta din urmă este modelată fie de „aspiraţia 
către adevăr” - romancieri precum Marin Preda, Augustin Buzura, Al. Ivasiuc, Mircea 
Ciobanu - fie de „aspiraţia spre literaritate” - care desemnează orientarea „estetizantă” a 
unor romancieri precum Ștefan Bănulescu, Sorin Titel, Nicolae Breban, Constantin Țoiu, 
D. R. Popescu, George Bălăiță, Ștefan Agopian, Mircea Horia Simionescu, Radu Petrescu, 
Costache Olăreanu, Paul Georgescu, Mircea Cărtărescu, Gheorghe Crăciun ș.a. 

Alţi comentatori ai literaturii române postbelice descriu domeniul prozei cu 
ajutorul unor categorii intuitive, tematice și stilistice, așa cum procedează Eugen Simion 
în „Scriitori români de azi”. Proza poetică (Geo Bogza, Zaharia Stancu); Realismul 
psihologic (Marin Preda); Proza de analiză (Nicolae Breban, Augustin Buzura); Eseul 
romanesc (Alexandru Ivasiuc, Paul Georgescu); Romanul pitoresc şi baroc (Eugen 
Barbu); Realismul artistic. Romanul mitic (Fănuş Neagu, Ștefan Bănulescu, D. R. 
Popescu); Proza fantastică (Emil Botta, A.E. Baconsky, Romulus Vulpescu, Iordan 
Chimet); Comedia limbajului (Nicolae Velea); Proza autoreferențială. Metaromanul. 
Jurnalul de creaţie (Radu Petrescu, Mircea Horia Simionescu, Costache Olăreanu, Tudor 
ŢȚopa) etc. 

Vă propunem în continuare o sumară schiță tipologică, incluzând romane 
reprezentative - din multitudinea de alegeri posibile - pentru principalele tendinţe din 
romanul românesc postbelic, sub aspect tematic, al viziunii despre lume, al tehnicilor 
narative și al particularităților stilistice. 


DOCUMENTAREA 


* Explorări ale condiţiei umane 
Nicolae Breban, Bunavestire (1977) 
Alexandru Ivasiuc, Păsările (1973) 
Sorin Titel, Femeie, iată fiul tău (1983) 


* Omul în labirintul întâmplărilor 

D. R. Popescu, Vânătoarea regală (1973) 
Constantin Ţoiu, Galeria cu viță sălbatică (1976) 
George Bălăiţă, Lumea în două zile (1975) 


* Confruntarea cu realitatea 

Marin Preda, Cel mai iubit dintre pământeni (1980) 
Augustin Buzura, Orgolii (1974) 

Gabriela Adameşteanu, Dimineaţa pierdută (1983) 


* Romancierul la masa de scris 

Mircea Horia Simionescu, Dicţionar onomastic (1969) 

Costache Olăreanu, Ficțiune și infanterie (1980) 

Paul Georgescu, Solstițiu tulburat (1982) 

* În universul fabulatoriu 

Ștefan Agopian, Manualul întâmplărilor (1984) 

Gellu Naum, Zenobia (1985) 

Mircea Cărtărescu, Orbitor, vol. I Aripa stângă (1996), vol. II Corpul (2002), vol. 
III Aripa dreaptă (2007) 


* Existenţa ca text 

Mircea Nedelciu, Tratament fabulatoriu (1986) 
Gheorghe Crăciun, Pupa russa (2004) 

Cristian Teodorescu, Tainele inimei (1988) 


DIRECȚII DE INVESTIGAŢIE 


* Care este tema romanului? 

* Care este subiectul romanului? 

* Ce viziune are autorul asupra temei abordate? 

* Ce tehnici narative - privind alegerea perspectivei narative, construcția 
personajelor și a acțiunii, folosirea reperelor spaţio-temporale, construcția dialogului 
etc. - sunt folosite? 

* Ce particularităţi stilistice are romanul? 

* În ce tip ar putea fi încadrat romanul respectiv în diverse clasificări ale criticilor 
si istoricilor literari? 


METODE DE LUCRU ȘI DE PREZENTARE A REZULTATELOR 


Studiul de caz va fi realizat de șase elevi. Vă veţi repartiza mai întâi între voi cele 
şase grupaje de romane menţionate mai sus. Din grupajul ales, fiecare dintre voi va citi 
un roman și va urmări aspectele enunțate la Direcţii de investigație. Adăugaţi 
comentarii personale privind asemănări (ca temă, viziune, tehnici narative etc.) cu alte 
romane citite, precizaţi dacă v-a plăcut sau nu romanul ales și de ce anume. Găsiţi, dacă 
credeți că este cazul, o altă formulare, care să caracterizeze tipologic cât mai bine 
romanul respectiv. Discutaţi între voi. Prezentaţi rezultatul colegilor de clasă sub forma 
unui referat sau a unei expuneri libere. 

Pentru alegerea romanului pe care îl veţi citi și prezenta e bine să vă consultaţi cu 
profesorul sau cu un alt specialist în literatură. 


EŞANIION DE TEXTE 


„Doricul înfățișează o vârstă a iluziilor și a inocenţei genului. Lumea romanului 
doric este omogenă, coerentă și plină de sens. Exprimă mentalitatea burgheziei în 
ascensiune. Energie, intrepriditate, exces. Eroi virili. Sociabilitate pozitivă și 
triumfătoare. Miturile luptei, vigorii și cuceririi. Valoare dominantă; economicul. 

Sexualitatea ca luare în posesie, acaparatoare, ofensivă, masculină. Tragedii care 
nu modifică sensul pozitiv al lumii. Viziunea dorică este auctorială. Viaţa apare ca 
superioară și reflecţiei și simţirii. Narator supraindividual. Magia artei, trompe l'oel 


(iluzie optică), iluzionism, creaţie. Formă închisă, teleologică. Tirania semnificației. 
Construcția; modelul lumii răsturnat. Psihologia crizei și a excepţiei. Preponderența 
moralului asupra  sihologicului; subiectul se pierde în obiect. Eroul ca obiect. 
Caracterologie, tipicitate. Epic, logică, continuitate. Frescă, cronică, istorie. 

Ionicul înfățișează o vârstă a conștiinței de sine. Lumea romanului ionic rămâne 
plină de sens, dar își pierde omogenitatea. Exprimă mentalitatea unei burghezii 
stabilizate şi aristocratizate. Lipsă de spirit întreprinzător, atonie, individualism. Spirit 
de fineţe, Discernământ. Socialitate refuzată, pusă la îndoială. Valorile dominante sunt 
de ordin personal. Subiectivitate și fragmentarism. Autenticitate, inferioritate, 
intimitate. Sexualitate ca frustrare, neputinţă, idealism, defensivă. Dramele personale 
nici nu modifică, nici nu lasă intact sensul lumii: se separă de el, merg în paralel. 
Viziunea ionică este relativistă. 

Simţirea este superioară vieții și adesea reflecției. Psihologism. Eroul ca subiect. 
Narator-personaj.  Intermediarul.  «Reflectorul». Jurnalul, confesia, biograficul. 
Autoscopie. Formă deschisă, ignorarea scopului. Trucarea construcţiei: asimilarea 
formei romanești cu forma sentimentului. Liric, evoluţie paradoxală, discontinuitate. 

Corinticul înfățișează o vârstă a ironiei. Lumea romanului corintic este 
neomogenă, incoerentă, vidă. Exprimă o mentalitate derutată sau abuzivă, fără 
discernământ, autoritară sau opresivă. Mimarea sau parodia tuturor atitudinilor active. 
Socialitate represivă. Valorile dominante sunt de ordin politic. Reflecţia este superioară 
și vieţii și simţirii. Raport de forțe descărnat. Miturile inutilității, jocului, absurdului. 
Metafizicul ironic. Sexualitatea politizată, deturnată, dominatoare. Transcendenţa goală; 
naratorul supraindividual. Viziunea corintică este ironică; artificiul, ludicul, masca, 
caricatura. Formă alegorică, simbolică. Confuzia subiect-obiect. Ambiguitate. Povestire 
filozofică, parabolă, mit. Metaromanul.” 

Nicolae Manolescu, Arca lui Noe. Eseu despre romanul românesc, voi. III, 
București, Editura Minerva, 1983, pp. 253-254 


„Pentru a o descrie adecvat și exact, literatura perioadei comuniste trebuie 
neapărat cercetată şi definită în raport cu puterea politică, aşa cum a fost de fapt 
constrânsă să existe. (...) 

Soluţia onestă a unei corecte evaluări a trecutului literar postbelic o văd în 
tratarea separată a patru tipuri de literaturi, cu mentalități și comportamente sociale 
complet diferite. (...) Noua clasificare pe care o propun îmbină criteriul estetic cu 
criteriul politic. O posibilă sinteză a literaturii noastre contemporane, care ar ține seama 
deopotrivă de criteriile estetic, politic şi moral, ar distinge cu ușurință în intervalul 
1945-1989 patru literaturi paralele. 

(...) (v. p. 129) 

Nu-mi fac iluzii că am rezolvat problema de «sumar» a unei istorii a literaturii 
române contemporane adoptând această clasificare. Categoriile sunt operante până la 
un anume punct. Într-o aplicație concretă şi detaliată a clasificării apar dificultățile și 
intrăm în zona discutabilului. Există destul de multe cazuri de scriitori cu o biografie 
politică și intelectuală contradictorie, cu oscilații mari în opţiunile estetice, imposibil de 
încadrat - din această pricină - într-un singur tip de literatură.” 

Ion Simuţ, Incursiuni în literatura actuală, Oradea, Editura Cogite, 1994, pp. 10-15 


„n concluzie, două vor fi, după 1964, chestiunile capitale ale prozei româneşti: 
problema literarităţii (a literaturii ca literatură) și problema adevărului (a literaturii ca 
reflectare). Aspiraţia la adevăr va da naștere unei proze politice, de tip justiţiar, iar 


aspiraţia la literaritate - unei proze interesate de efecte estetice, apolitice în intenţie, nu 
şi în consecinţe și care nu va întârzia să devină, după o vreme, evazionistă, formalistă, 


autoreflexivă.” 
Eugen Negriei, Literatura română sub comunism. Proza, București, Editura 


Fundaţiei PRO, 2002, p. 160 


Studiu de caz 
Jurnalul si memoriile după 1990 


Dicţionar literar 

Jurnalul, memoriile și scrisorile literare sunt specii hibride, aparţinând literaturii 
de frontieră, care se situează între literatura de ficțiune (poezia, proza, dramaturgia) și 
literatura nonficțională (reportajul, știrea etc). 

Jurnalul și memoriile sunt specii autobiografice, bazate pe un pact opus celui 
propus de ficțiune. Ele se referă nemijlocit la realitate. În cazul jurnalului, autorul 
consemnează impresii, fapte privind realitatea imediată, cotidiană, în ordinea în care ele 
se întâmplă, iar în cazul memoriilor, autorul reconstituie, retrospectiv, întâmplările unei 
vieți, ale unei epoci. 


DELIMITAREA TEMEI 


De-a lungul timpului, istoria literaturii înregistrează dinamica particulară a unor 
specii. Aflate sub influența contextului cultural sau socio-politic, modelele sau 
preferințele literare s-au manifestat și la noi. lată câteva exemple: moda poeziei 
„Cuinurilor” în perioada pașoptistă, manifestarea prolifică a romanului în perioada 
interbelică, romanul politic esopic (cu subtext) din anii 1970-1980, apariţia, după 1989, 
a nenumărate memorii şi jurnale (unele chiar literatură „de sertar”, adică nepublicată 
sau publicată deja, dar în străinătate). 

Percepţiile privitoare la unele din aceste evoluţii se pot schimba radical în timp. 
De exemplu, în anii în care apare romanul politic, acesta este înţeles ca un gest 
subversiv: publicul aprecia drept un act de curaj abordarea temelor politice, care erau 
ocolite de ideologia oficială sau de manualele de istorie. Astăzi știm că reconstituirea de 
atunci a imaginii privind, de pildă, „obsedantul deceniu” (perioada dintre 1948 şi 1958, 
regimul dictaturii comunist-staliniste, prelungită, după unii, până în 1964, când începe 
să se simtă „dezgheţul ideologic”) a fost parţială și controlată de cenzură. Unii critici și 
istorici literari consideră chiar că romanele obsedantului deceniu („Delirul” de Marin 
Preda, „Incognito” de Eugen Barbu, „Feţele tăcerii” sau „Orgolii” de Augustin Buzura 
etc.) publicate „cu voie de la stăpânire”, au oferit un debușeu pentru frustrările colective 
şi individuale, orientând cititorii spre un trecut apropiat al unui regim de teroare, care, 
în plus, putea fi criticat. Se deturna astfel atenţia de la un prezent apăsător, care, în 
schimb, nu putea fi comentat și cu atât mai puţin criticat. Despre valoarea literară a 
acestor romane aproape nu se mai discută, interesul față de ele fiind astăzi strict legat 
de contextul în care au apărut. 

Fenomenul cel mai interesant de după 1989 este, în plan cultural, apariţia multor 
cărți „de sertar”, imposibil de publicat înainte de această dată pentru că făceau referire 
la teme tabu ale istoriei mai îndepărtate sau mai recente. Cărţile ce ies la iveală (ficțiune 
impregnată de documentar, memorii, jurnale, corespondență) se bucură de un interes 
deosebit din partea publicului cititor: „Nimeni nu se mai îndoiește astăzi că 
memorialistica a fost - și este - la noi suprema revelaţie culturală de după 1989. Şi e 
simplu de ce. Mai întâi a fost recuperarea trecutului cenzurat: fie interzis de-a binelea, 
fie trunchiat, malformat. Apoi a fost foamea noastră teribilă de biografii mai mult sau 
mai puţin exemplare, foamea de destine - ratate sau împlinite - situate în centrul, la 
periferia sau printre pliurile tainice ale istoriei. După atâta dezumanizare și alterare a 
«sufletului naţional», setea de autenticitate pilduitoare, formativă, era cât se poate de 


firească. În sfârșit, odată cu exfolierile arhivelor interne s-a petrecut și întoarcerea 
exilaţilor, dublând «sonata spectrelor» cu memoriile fiilor risipitori...” (Dan C. 
Mihăilescu, Literatura română în postceauşism, I. Memorialistica sau trecutul ca 
reumanizare, lași. Editura Polirom, 2004, pp. 10-11). Memorii sau jurnale despre 
perioada interbelică (jurnalul lui Mihail Sebastian, al lui Jeni sau Arșavir Acterian, al lui 
Alice Voinescu sau Petru Comarnescu, de exemplu), mărturii despre regimul comunist 
sau despre perioada de după 1989, uneori mascate în ficţiune (romanele-document ale 
lui Paul Goma, volumele lui Ion loanid sau ale lui I. D. Sârbu, jurnalul Monicăi Lovinescu) 
dezvăluie experienţe ce pun într-o lumină nouă „adevărul” vehiculat în cărţile de istorie 
în perioada comunistă, între acestea, cărțile care dezvăluie experiența cumplită a 
gulagului românesc au suscitat un interes deosebit în rândul publicului. 


DOCUMENTAREA 


Cartea pe baza căreia vă propunem să abordaţi acest studiu de caz este „Jurnalul 
fericirii” (prima ediţie, apărută la Editura Dacia în 1991) de N. Steinhardt, pe care o 
recomandăm spre lectură tuturor elevilor clasei. În plus, în faza de documentare, elevii 
din grupa care pregăteşte acest studiu de caz își vor împărți sarcinile, astfel încât să 
acopere și alte tipuri de surse: 

* volume privind memorialistica, antologii de documente sau monografii: Dan C. 
Mihăilescu, Literatura română în postceaușism, I. Memorialistica sau trecutul ca 
reumanizare, lași. Editura Polirom, 2004; Literatura memorialistică. Radu Petrescu, lon 
D. Sârbu, N. Steinhardt, Antologie, prefaţă, dosare critice, comentarii, note și bibliografie 
adnotată de Ion Manolescu, București, Editura Humanitas, colecţia „Lezaur”, 1996; 
Gulagul în conștiința românească: memorialistica și literatura închisorilor și lagărelor 
comuniste: eseu de mentalitate, de Ruxandra Cesereanu, lași. Editura Polirom, 2005 
(ediţia a II-a); Stelian Tănase, Anatomia mistificării Procesul Noica-Pillat, București, 
Editura Humanitas, 1997 (ediţia a II-a, 2003); monografia N. Steinhardt de George 
Ardeleanu, Brașov, Editura Aula, 2000; 

* jurnale, memorii, cărți de ficțiune privitoare la ceea ce Steinhardt numește 
„universul concentraţionar” al comunismului românesc: Patimile după Piteşti (apărută 
inițial în franceză şi germană - 1981, respectiv 1984, iar în limba română, abia în 1990), 
Gherla apărută şi ea iniţial în traducere franceză - 1976 - şi suedeză - 1978, iar în limba 
română abia în 1990) şi Ostinato (apărută și ea în românește abia în 1992, deși 
fragmente fuseseră difuzate la Europa Liberă și înainte de 1989), toate de Paul Goma; 
Fenomenul Pitești de Virgil Ierunca (1990); I.D. Sârbu, Jurnalul unui jurnalist fără Jurnal 
(I-II, 1991-1993) şi romanul alegoric și autobiografic Adio, Europa (1992-1993); Ion 
loanid, Închisoarea noastră cea de toate zilele (1999), precum şi fragmente privitoare la 
gulagul comunist din alte părţi (Alexandr Soijeniţin, Arhipelagul Gulag); 

* povestiri orale înregistrate din discuţii sau interviuri cu rude sau cunoștințe 
care au trăit experienţa închisorilor comuniste sau care pot relata astfel de experienţe; 

* documentarul TV „Memorialul durerii”, realizat de Lucia Hossu Longin (0 
selecţie de 36 de episoade ale documentarului, din totalul de 120, realizate începând cu 
1991, a apărut în variantă tipărită și pe DVD la Editura Humanitas, în aprilie 2007); 

* alte informaţii de pe internet cu privire la gulagul românesc (de exemplul, site- 
ul Memorialului Sighet: Memorialul victimelor comunismului și al rezistenței etc). 


DIRECȚII DE INVESTIGAŢIE 


* Cum apare imaginea gulagului românesc în sursele consultate de voi? 

* Cum explicaţi această „față ascunsă” a comunismului? 

* Ce semnificaţie are apariția masivă, după 1990, a scrierilor memorialistice și a 
jurnalelor care aduc mărturii despre ororile comunismului? 

* Cum explicaţi interesul sau dezinteresul generaţiei voastre față de aceste 
mărturii? 

* Care este, în Jurnalul fericirii, soluţia individuală care-l salvează pe autor și cum 
o explicaţi? 

* Ce reflecţii v-a provocat lectura acestei cărți? 


Nicolae Steinhardt (1912-1989)--eseist și prozator, coleg de generaţie cu Mircea 
Eliade, Mihail Sebastian, Constantin Noica, Eugen Ionescu. Licenţiat al Facultăţii de 
Drept a Universităţii din Bucureşti (1934) și doctor în drept (1936). Urmează studii 
literare și juridice la Paris, pe care nu le termină. Debutează cu un volum parodic „În 
genul... tinerilor” (1934), sub semnătura Antisthius. După 1944, lucrează la „Revista 
Fundațiilor Regale”, colaborând și la alte publicaţii. După 1948, ca mulţi alţii care nu au 
îmbrățișat ideologia comunistă, este dat afară din barou și are tot felul de slujbe 
mărunte, iar textele îi sunt interzise, în 1959, prietenii din cercul său (C. Noica, Dinu 
Pillat, Al. Paleologu, VI. Streinu, Sergiu Al-George, Marieta Sadova ș.a.) sunt arestați. 
Pentru că refuză să fie martor al acuzării în „procesul Noica”, este, la rândul său, arestat, 
judecat şi condamnat la 12 ani de muncă silnică. În închisoare primește în taină botezul 
creştin de la părintele Mina Dobzeu, căruia i se alătură și doi preoți greco-catolici, toți 
trei colegi de detenţie. Este eliberat, prin grațiere, în 1964. După moartea tatălui său 
(1967), începe să-și caute o mănăstire unde ar putea să se călugărească. Abia în 1973, 
ajutat de Noica, găsește mănăstirea Rohia, unde este călugărit în august 1980, luându-și 
numele monahal „părintele Nicolae”. După 1970, colaborează la diverse reviste culturale 
şi publică mai multe volume de eseuri. Relaţiile cu vechii prieteni, aflaţi în exil în 
străinătate, de la care primea cărţi, îl aduc în atenţia Securităţii, care îi confiscă, în 1972, 
manuscrisul „Jurnalului fericirii” Reface din memorie o nouă variantă. În 1975 i se 
restituie, la solicitările Uniunii Scnitorilor, prima variantă. Redactează o variantă 
prescurtată care ajunge în Occident, la Monica Lovinescu și Virgil Ierunca, care o 
difuzează la postul „Europa Liberă” între 1988 și 1989. „Jurnalul fericirii” a apărut 
postum (ediția din 1991 transcrie prima variantă), ca și alte volume de eseuri 
(„Monologul polifonic”, „Dăruind, vei dobândi”), de convorbiri cu prieteni sau de 
corespondență cu Virgil lerunca. 


METODE DE LUCRU ȘI DE PREZENTARE A REZULTATELOR 


Membrii grupei care tratează această temă îşi împart sarcinile de documentare 
(de exemplu: lectura și conspectarea unor cărţi și articole, adunarea de povestiri orale, 
adunarea de imagini sau de documente audio-video, urmărirea anumitor aspecte din 
„Jurnalul fericirii”. 
Apoi stabilesc un plan de prezentare și un eseu de sinteză privitor la prima 
direcţie de investigaţie (imaginea gulagului românesc). Celelalte direcții de investigaţie 
vor fi dezbătute împreună cu întreaga clasă. 


EȘANIION DE TEXTE 


* Soluţii de ieșire din universul concentraţionar 


1. Comentaţi cele trei soluţii de ieșire din universul concentraţionar propuse de 
N. Steinhardt în Jurnalul fericirii. Exemplificaţi-le, pe fiecare, prin trimiteri la sursele 
consultate de voi. 


„Pentru a ieși dintr-un univers concentraţionar - și nu e neapărat nevoie să fie un 
lagăr, o temniţă ori o altă formă de încarcerare; teoria se aplică oricărui tip de produs al 
totalitarismului - există soluţia (mistică) a credinţei. Despre aceasta nu va fi vorba în 
cele ce urmează, ea fiind consecința harului prin esenţă selectiv. 

Cele trei soluţii la care ne referim sunt strict lumești, au caracter practic și se 
înfăţişează ca accesibile orișicui. 

Soluţia întâi: a lui Soijeniţin 

În „Primul cerc”. Alexandru Isaievici o menţionează pe scurt, revenind asupră-i în 
volumul I al „Arhipelagului Gulag”. 

Ea constă, pentru oricine păşește peste pragul Securităţii sau altui organ analog 
de anchetă, în a-și spune cu hotărâre: în clipa aceasta chiar mor. (...) Dacă așa gândește, 
neșovăitor, insul e salvat. Nu i se mai poate face nimic. Nu mai are cu ce fi ameninţat, 
şantajat, amăgit, îmbrobodit. (...) Nu mai are - fiindcă nu mai speră, fiindcă a ieşit din 
lume - după ce jindul, ce păstra sau redobândi, pe ce își vinde sufletul, liniștea, onoarea. 
Nu mai există moneta în care să-i poată fi achitat preţul trădării. (...) 

Soluţia a doua: a lui Alexandru Zinoviev 

Este cea găsită de unul din personajele cărții „înălțimile găunoase”. Personajul e 
un om tânăr, prezentat sub porecla alegorică Zurbagiul. Soluţia stă în totala neadaptare 
în sistem. Zurbagiul nu are domiciliu stabil, nu are acte în regulă, nu e în câmpul muncii; 
e un vagabond, e un parazit, e un coate goale și o haimana. (...) Pentru nimic în lume nu 
intrăm sistem, nici măcar în cea mai neînsemnată, mai păcătoasă, mai neangajantă 
slujbă. (...) Zurbagiul s-a proiectat (în stil existențialist) odată pentru totdeauna câine de 
pripas, capră râioasă, călugăr budist cerșetor, smintit, nebun pentru (întru) libertate. Un 
asemenea om, aflat în marginea societăţii, e şi el imun: nici asupra lui nu au de unde 
exercita presiuni, nu au ce-i lua, nu au ce-i oferi. Îl pot oricând închide, hărțui, disprețul, 
batjocori: dar le scapă. (...) Și-i slobod la gură, vorbeşte de istov, dă glas celor mai 
primejdioase anecdote, nu știe ce-i respectul, toate le ia de spus, spune ce-i trece prin 
minte, rostește adevăruri pe care ceilalți nu-și pot îngădui să le șoptească. (...) E liber, 
liber, liber. 

Soluţia a treia: a lui Winston Churchill și Vladimir Bukovski 

Ea se rezumă: în prezenţa tiraniei, asupririi, mizeriei, nenorocirilor, urgiilor, 
năpastelor, primejdiilor nu numai că nu te dai bătut ci dimpotrivă scoţi din ele pofta 
nebună de a trăi și de a lupta. (...) 

Soluţia aceasta, fireşte, presupune o tărie de caracter excepțională, o concepție 
militară a vieţii, o formidabilă îndârjire morală a trupului, o voinţă de oţel înnobilat și o 
sănătate spirituală adamantină. E probabil că presupune și un duh sportiv: să-ți placă 
bătălia în sine - încăierarea - mai mult decât succesul. (...) 

Concluzie 

Tustrele soluţii sunt certe și fără greș. 

Altele pentru a ieși dintr-o situaţie-limită, (dintr-un univers concentraționar, din 
mrejele unui proces kafkian, dintr-un joc de tip domino, labirint sau cameră de anchetă, 
din teamă și panică, din lorice cursă de șoareci, din orice coșmar fenomenal) nu știu să 
existe. Numai acestea trei. Însă oricare din ele e bună, suficientă şi izbăvitoare. 

Luaţi aminte: Soijeniţin, Zinoviev, Churchill, Bukovski. Moartea consimţită, 


asumată, anticipată, provocată; nepăsarea şi obrăznicia; vitejia însoţită de o veselie 
turbată. Liberi sunteţi să alegeți. Dar se cuvine să vă dați seama că - lumește, omenește 
vorbind - altă cale de a înfrunta cercul de fier (...) e foarte îndoielnic să găsiţi. 

Veţi protesta, poate, considerând că soluție subințeleg o formă de viaţă 
echivalentă cu moartea, ori mai rea ca moartea ori implicând riscul morții fizice în orice 
clipă. Asta așa este. Vă miraţi? Pentru că nu l-aţi citit pe Igor Safarevici, pentru că încă nu 
aţi aflat că totalitarismul nu e atât închegarea unei teorii economice, biologice ori sociale 
cât mai ales manifestarea unei atracții pentru moarte. lar secretul celor ce nu se pot 
încadra în hăul totalitar e simplu: ei iubesc viaţa, nu moartea. 

Moartea însă, cine. Singur, a învins-o? Cel ce cu moartea o a călcat.” (Trei soluţii 
Testament politic, în Jurnalul fericirii. Cluj, Editura Dacia, 1991, pp. 6-9) 


2. Elevii care au lucrat la acest studiu de caz vă pot prezenta surse interesante 
care privesc felul în care a fost perceput „universul concentraţionar” din România. 
Discutaţi-le și arătaţi care sunt sentimentele, ideile și atitudinile voastre față de cele 
prezentate. 


* Soluţia individuală: credinţa 

1. Observaţi în fragmentul de mai jos felul în care primește „deţinutul” N. 
Steinhardt botezul creștin, „sub pecetea ecumenismului”. Discutaţi semnificația acestui 
act pentru memorialist. 

„15 Martie 1960 Catehizarea a luat sfârşit. Botezul, hotărât pentru ziua de 
cinsprezece, are loc așa cum stabilisem. 

Părintele Mina alege momentul pe care-l socotește cel mai potrivit: întoarcerea de 
la „aer”, când caraliii sunt mai ocupați, când agitația e maximă. Trebuie să lucrăm repede 
şi să acționăm clandestin în văzul tuturor. (...) Când puhoiul de oameni se întoarce cu 
zgomot mare, ducând de câte doi balia, ciubărul, tineta și un „rezervor” cu apă, părintele 
Mina, fără a-și scoate mantaua, dă buzna la singura cănită din cameră - e o cănită roșie, 
cu smalțul sărit, năclăită și respingătoare - și o umple cu apă viermănoasă proaspăt 
adusă în „rezervorul” 

purtat de el și de un alt deţinut. Vin la patul meu și cei doi preoți greco-catolici și 
naşul. Naş mi l-am ales cu vreo câteva zile înainte pe Em. V, fost avocat și profesor, bun 
cunoscător de latină și greacă, trimis în judecată pentru a fi redactat ordinul de zi: «Vă 
ordon, treceţi Prutul». (...) 

Doi dintre deţinuţi, complici, trec în dreptul vizetei, s-o astupe. S-ar putea în orice 
clipă să vină gardianul să se uite, dar acum când celulele, pe rând, sunt scoase la 
plimbare ori aduse înapoi, e puţin probabil. La repezeală - dar cu acea iscusință 
preoțească unde iuțeala nu stînjenește dicția deslușită - părintele Mina rostește 
cuvintele trebuincioase, mă înseamnă cu însemnul crucii, îmi toarnă pe cap și pe umeri 
tot conţinutul ibricului (căniţa e un fel de ibric bont) şi mă botează în numele Tatălui și 
al Fiului și al Sfântului Duh. De spovedit, m-am spovedit sumar: botezul șterge toate 
păcatele. Mă nasc din nou, din apă viermănoasă și din duh rapid. 

Trecem apoi, oarecum liniștiți, oarecum uşuraţi - hoţul care nu-i prins în fapt e 
om cinstit - la patul unuia din preoţii greco-catolici: e lângă tinetă și balie (am coborât cu 
toţii de la cucurigu), și acolo recit crezul (ortodox), după cum fusese stabilit. Reînnoiesc 
făgăduinţa de a nu uita că am fost botezat sub pecetea ecumenismului. Gata. Botezul, în 
asemenea împrejurări, e perfect valabil și fără cufundare și fără de mirungere. (Dacă voi 
ajunge să scap din închisoare cu bine, urmează, pentru taina mirungerii, să mă prezint la 
un preot al cărui nume îmi este dat de părintele Mina; numele acesta aveam să-l uit și 


apoi să mi-l reamintesc). (...) 

-- Cine a fost creștinat de mic copil nu are de unde să știe și nu poate bănui ce- 
nseamnă botezul. Asupra mea se zoresc clipă de clipă tot mai dese asalturi ale fericirii. 
S-ar zice că de fiecare dată asediatorii urcă mai sus și lovesc mai cu poftă, cu precizie. 
(...) Liniște. 

Și o absolută nepăsare. Faţă de toate. Și o dulceaţă. În gură, în vine, în mușchi. 
Totodată, o resemnare, senzaţia că aș putea face orice, imboldul de a ierta pe oricine, un 
zâmbet îngăduitor care se împrăștie pretutindeni, nu localizat pe buze. Și un fel de strat 
de aer blând în jur, o atmosferă asemănătoare cu aceea din unele cărți ale copilăriei. Un 
simțământ de siguranţă absolută. (...) Şi noutatea: nou, sunt un om nou; de unde atâta 
prospeţime și înnoire?” (Jurnalul fericirii, ed. cit., pp. 82-84) 


2. Recitiţi și fragmentul în care tatăl autorului îi reproșează că a acceptat un timp 
de gândire, în loc să refuze imediat să fie martor al acuzării în procesul Noica. Descrieţi 
portretul tatălui, om ferm și mucalit, care nu e de acord cu jumătățile de măsură („E 
adevărat, zice tata, că vei avea zile foarte grele. Dar nopţile le vei avea liniștite, vei dormi 
bine. Pe când dacă accepţi să fii martor al acuzării vei avea, ce-i drept, zile destul de 
bune, dar nopţile vor fi îngrozitoare.”; „Şi vezi să nu mă faci de râs, zice. Să nu fii jidan 
fricos şi să nu te caci în pantaloni.”). 


Dicţionar istoric 

Procesul „lotului Noica-Pillat” a fost ultima înscenare politico-judiciară de 
proporţii de tip stalinist din România comunistă. Principalele capete de acuzare au fost 
legate de producerea și răspândirea unor lucrări („Povestiri despre om”, eseul filozofic 
al lui Constantin Noica, „Aşteptând ceasul de apoi”, romanul lui Dinu Piliat, precum şi ale 
scrierilor „dușmănoase” ale prietenilor aflaţi în exil - Emil Cioran, Mircea Eliade, Vintilă 
Horia). Procesul, desfășurat timp de două săptămâni în februarie 1960, se termină cu 
condamnări foarte aspre ale celor 23 de inculpaţi (au primit pedeapsa maximă, de 25 de 
ani de temniță. Constantin Noica și Dinu Pillat). Cei mai mulți dintre inculpaţii acestui lot 
făceau parte din elita intelectualităţii. În august 1964 sunt eliberaţi toți, prin grațiere şi 
„reintegraţi” în viaţa culturală românească. 


* Jurnalul, formă asumată a pactului autobiografic 


Philippe Lejeune, autor francez preocupat să explice pactul autobiografic (având 
două contribuţii importante pe această temă: Le Pacte autobiographique, Seuil, 1975; 
Signes de vie. Le Pacte autobiographique 2, Seuil, 2005), consideră că: „Pactul 
autobiografic este angajamentul pe care și-l ia un autor de a-și povesti viaţa (sau o parte, 
un aspect al vieţii sale) în spiritul adevărului. (...) Autorul care vă propune un roman 
(chiar inspirat din viaţa sa) nu vă cere să luaţi de bun ceea ce povestește, ci pur și simplu 
să vă faceți că credeţi. Autobiograful, în schimb, vă promite că ceea ce vă povestește este 
adevărat sau, cel puţin, este ceea ce crede el că este adevărat. El se comportă ca un 
istoric sau ca un jurnalist, cu diferența că subiectul despre care promite să vă ofere 
informaţii adevărate, este el însuși. Dacă voi, cititorii, consideraţi că autobiograful 
ascunde sau distorsionează o parte a adevărului, puteţi crede că minte. În schimb, este 
imposibil să se spună despre un romancier că minte: asta nu are niciun sens, pentru că 
el nu s-a angajat să vă spună adevărul.” 

(Philippe Lejeune, 2006) 


1. Precizaţi tipul însemnărilor din Jurnalul fericirii. Care vi se par cele mai 
interesante și de ce? Cum explicaţi cronologia dezordonată a notaţiilor? Citiţi, în acest 
sens, şi mărturisirea de la începutul Jurnalului fericirii. Discutaţi, după ce revedeţi 
Dicţionarul literar de mai sus, în care dintre speciile memorialisticii (jurnal sau 
memorii) poate fi mai ușor încadrat volumul. 

„Creion și hârtie nici gând să fi avut la închisoare. Ar fi așadar nesincer să încerc a 
susține că „jurnalul” acesta a fost ţinut cronologic; e scris apres coup, în temeiul unor 
amintiri proaspete și vii. De vreme ce nu l-am putut insera în durată, cred că-mi este 
permis a-l prezenta pe sărite, aşa cum, de data aceasta în mod real, mi s-au perindat 
imaginile, aducerile aminte, cugetele în acel puhoi de impresii căruia ne place a-i da 
numele de conștiință. Efectul, desigur, bate înspre artificial; e un risc pe care trebuie să-l 
accept.” (N. Steinhardt, Jurnalul fericirii) 

2. Explicaţi titlul pe care-l dă N. Steinhardt jurnalului său. Puteţi porni și de la 
citatul de mai jos: „A fost deci închis între 1959 și 1964. Destul pentru ca perioada de 
detențiune (politică) să-l transforme cu totul. Dintr-un intelectual pur, mai degrabă 
agnostic și preocupat de literaturile străine, să devină un autentic homo religiosus și - 
nu mai puţin important - să descopere constantele unei spiritualități românești pe care, 
odată ieşit din închisoare. le-a cinstit cu verbul şi verva lui inimitabile. (...) Închisoarea a 
constituit pentru N. Steinhardt academie și altar. Să ne mai mirăm că mărturia lui se 
cheamă Jurnalul fericirii?” (V rgil Ierunca) 

3. Scrieţi un eseu în care să vă exprimaţi punctele de vedere față de scrierile 
despre „universul concentraţionar” citite de voi, plecând de la citatele următoare: 

„Prefer să citesc cartea acuzatoare a lui Virgil Ierunca (Fenomenul Pitești) nu ca 
pe o mărturie a trecutului, conservată într-o melancolică dezangajare asemenea cutărui 
roman «obsedantist», ci ca pe un memento. Nu ca pe un simplu testimoniu, deci, ci ca pe 
un avertisment, discurs «profilactic», text exorcizator al unei «istorii odioase ce trebuie 
împiedicată să revină», (Cristian Moraru) 


„În orice caz, în general, critica a demarat mai rar clasificări ale memoriilor 
despre detenţie sau ale literaturii acesteia, tocmai din cauza varietăţii lor ieșite din 
comun. Nicolae Baltă (Rezumatul unei detenţii, în Contrapunct, nr. 25, 1991) distinge o 
viziune detașată (C. Noica), sarcastic-furibundă (P. Goma), infernal-disperată (T. 
Mihadaș), profund creștină (N. Steinhardt), obiectivă şi neutrală (I. loanid și Max 
Bănuș)”. (Ruxandra Cesereanu, Gulagul In conștiința românească. Memorialistica și 
literatura închisorilor și lagărele” comuniste. 

Editura Polirom, 2005) 


Evaluare 
Test de evaluare pentru unitatea 3 


1. Citiţi fragmentul de mai jos din romanul „O sută de ani de zile la porțile 
Orientului” do. loan Groșan și rezolvaţi cerinţele. 

„Tăcutul Broanteş stătea covrig pe mâna, pe bruma, pe mai nimicul de paie rămas 
şi privea. Fie privirea lui Broanteș privirea noastră, în cazul în care urmărim traiectoria 
dreaptă a privirii rapsodului, constatăm că vedem.a 2,5 cm spatele mătăhălos, greu 
încercat în 1623 (octombrie - Podul Negru), 1627 (februarie - Poiana Sură) și 1631 (tot 
octombrie, dar la Ilișești) al spătarului Vulture. Admiţând cazul particular când privirea 
se face tot una cu ochiul minţii și având capacitatea de a imagina a lui Broanteş drept 
condiție necesară și deocamdată suficientă, să presupunem acum reciproca, adică fie 
privirea noastră privirea lui Broanteș. Ce vede el? Peste spatele spătarului vede năsucul 
poznaș al Cosettei, mai departe bărbia dublă odată cu trecerea anilor a lui Barzovie- 
Vodă, mai încolo zidul de lut nears al colibei susținut de o grindă orizontală groasă în 
interiorul căreia privirea dibuie un cariu mic și stahanovist (muncitor comunist), apoi 
privirea iese afară, se strecoară printre foşnitoare pâlcuri de trestii, lunecă precum o 
fregată pe apă, pe mare, galopează pe Stambul stârnind praful, iese prin Dardanele, 
zigzaghează printre insulițele Egeei, se coboară în Mediterana, urcă spre Adriatica și - 
quod erat demonstrandum - trage pe unul din cheiurile puturoase ale Veneţiei.” 


a. Precizaţi tipul/ tipurile de discurs științific parodiat/ parodiate în fragmentul 
dat. Daţi exemple din text care să justifice răspunsul vostru și comentaţi rolul parodiei. 
b. Identificaţi cele două tipuri de perspectivă descrise în fragmentul dat și arătaţi 
care sunt limitele / avantajele fiecăreia. 
3 puncte (1 p.+2p.) 
2. Alegeţi patru semne de punctuație din text și explicați modul în care sunt 
folosite. 
2 puncte 
3. Scrieţi un eseu liber de 1-2 pagini (maximum 400 de cuvinte) despre un roman 
postbelic citit. Prezentaţi elementele semnificative de conţinut și de construcție ale 
romanului şi comentaţi semnificaţiile pe care le-aţi desprins din text. Explicaţi, de 
asemenea, ce anume v-a plăcut / nu v-a plăcut în acel text. 
3 puncte 
4. Scrieţi, într-o jumătate de pagină (aproximativ 100 de cuvinte), despre 
punctele tari și cele slabe ale competenţei voastre de comunicare orală (vă puteţi referi 
la deprinderile de ascultare activă, la abilităţile de exprimare orală, la strategiile folosite 
în monolog sau dialog, la capacitatea de persuasiune sau de negociere etc). 
1 punct 
Se acordă 1 punct din oficiu. 


Unitatea 4 
Perioada postbelică: 
poezia, curente culturale 


Studiu de caz 
Literatura aservită ideologiei comuniste 


DELIMITAREA TEMEI 

„Literatura angajată” poate fi o opţiune personală, a unor autori convinși că prin 
intermediul literaturii se poate face educaţie, se pot transmite valori și atitudini pe care 
ei le consideră recomandabile pentru toţi. Literatura capătă în acest caz un scop 
persuasiv declarat, mai important decât scopul estetic (producerea plăcerii estetice) sau 
cognitiv (sporul de cunoaștere). 

Pe de altă parte, o putere politică poate fi interesată de utilizarea literaturii ca 
mijloc de propagandă: adică de răspândire a ideilor care o legitimează și îi întăresc 
poziţia. Literatura poate servi ceremonialului politic, ca ornament (prin imnuri, laude, 
elogii aduse conducătorilor), sau ideologiei (pun texte „teziste”, care prezintă tezele 
oficiale ca adevăruri absolute). 

Ideologia poate fi înţeleasă, într-un sens larg (și neutru) ca ansamblu dat de idei, 
valori, atitudini, caracterizând orice epocă sau curent de gândire, sau, într-un sens mai 
restrâns (şi negativ) ca inventar de dogme, stereotipuri, idei simplificatoare, puse în 
slujba politicii. 

În literatura română, a existat de la începuturi o literatură de ceremonial politic 
(„imnuri la stemă”). De asemenea, s-a afirmat în secolul al XIX-lea și la începutul 
secolului XX o literatură angajată politic: mai întâi, cea a generaţiei pașoptiste care 
transmitea valori naţionale și elogia evenimente (literatura „militantă”, „ocazională”, 
despre Unire sau Războiul de Independenţă); apoi, cea sămănătoristă, care răspândea 
idei etice și sociale: datoria intelectualului față de ţăran, pericolele vieţii citadine etc. 

După al Doilea Război Mondial, nu se mai pune însă problema convingerilor și a 
opțiunii personale. În perioada comunistă, puterea politică controlează, prin cenzură și 
stimulente, literatura, pe care o subordonează explicit scopurilor sale. În doze şi cu 
orientări diferite, acest control se manifestă până în 1989; perioada sa cea mai dură este 
în anii 1950-1960, când este împiedicată să apară nu numai o literatură de contestare, ci 
chiar aceea care ar rămâne neutră, neangajată politic (şi care este condamnată prin 
eticheta infamantă a „intimismului”). Treptat, odată cu schimbarea ideologiei oficiale, se 
deschid breșe pentru o literatură autentică (cu condiția să nu facă opoziţie deschisă 
regimului politic) și se trece de la obsesia luptei de clasă \a euforia „epocii de aur”, la 
ceremonialul elogierii patriei ș| a Conducătorului. 


DOCUMENTAREA 

În faza de documentare, împărțiţi-vă sarcinile de lucru în grupă. Vă puteţi 
documenta în trei direcţii principale: 

a. Materiale scrise și audio-vizuale. Căutaţi, în biblioteci publice, personale sau în 
anticariate: 

- cărți din anii '50 (poezii, romane, nuvele); 

- ziare, reviste și almanahuri din anii '50-'89; 

- manuale de literatură română din anii '50-'60; 

- ediţii ale clasicilor (Eminescu, Caragiale, Creangă) din anii '50; 

- broșuri de propagandă din epocă, texte ideologice; 

- afișe de propagandă, fotografii. Ascultaţi (de pe discuri sau de pe internet) 
muzică de propagandă (marșuri, imnuri, cântece mobilizatoare, de tipul „Cincinalu-n 
patru ani și jumătate”). 


bMărturii orale. Înregistraţi conversaţii/ interviuri cu persoane care au trăit în 
acea perioadă (cititori obișnuiți, profesori de literatură română, scriitori), încercaţi să 
orientați dialogul spre temele literare: ce se citea? cum se scria? cum funcţiona cenzura? 

c. Auxiliare teoretice. Citiţi (din bibliografia de mai jos) studii despre literatură și 
manipulare, ideologie, mituri politice, scheme ideologice, limba de lemn. 

Lucian Boia (coord.). Miturile comunismului românesc, București, Editura Nemira, 
1998. 

Lucian Boia, Istorie și mit în conștiința românească, Bucureşti, Editura Humanitas, 
1997. 

Lucian Boia, Mitologia științifică a comunismului, trad. rom., București, Editura 
Humanitas, 1999. 

Paul Cernat, lon Manolescu, Angelo Mitchievici, loan Stanomir, Explorări în 
comunismul românesc, vol. I-II, lași. Editura Polirom, 2004, 2005. 

Sanda Cordoș, Literatura între revoluție și re-acţiune, ediţia a II-a, Cluj-Napoca, 
Biblioteca Apostrof, 2002. 

Françoise Thom, Limba de lemn, traducere de Mona Antohi, București, Editura 
Humanitas, 2005 (ediţia I: 1993). 

Eugen Negriei (ed.), Poezia unei religii politice. Patru decenii de agitație și 
propagandă, București, Editura Fundaţiei Pro, 1995. 

Eugen Negriei, Literatura română sub comunism. Proza, Bucureşti, Editura 
Fundaţiei PRO, 2003. 

Eugen Negriei, Literatura română sub comunism. Poezia (I), ediția a I-a, 
București, Editura Fundaţiei PRO,2006. 

Marin Niţescu, Sub zodia proletcultismului. Dialectica puterii, București, Editura 
Humanitas, 1995. 

Marian Petcu, Puterea și cultura. O istorie a cenzurii, lași, Editura Polirom, 1999. 

Ana Selejan, Literatura în totalitarism, 1957-1958, Bucureşti, Editura Cartea 
Românească, 1999. 

Anneli Ute Gabanyi, Literatura și politica în România după 1945, București, 
Editura Fundaţiei Culturale Române, 2001. 


DIRECŢII DE INVESTIGAŢIE 
_* Cine sunt autorii care scriu literatură de propagandă? Sunt nume mari ale 
literaturii române, cunoscute dinainte, sau şi debutanţi formaţi în „școala de literatură”? 
* Cât din textele literare pe care le-aţi citit pare să reprezinte o opțiune 
individuală, convingeri ale autorilor? E ceea ce scriu în perioada „comenzii sociale” în 
consonanţă cu ceea ce au scris ei înainte sau după această perioadă? 
* Ce efect produc astăzi la lectură textele respective? Plictiseală? Umor 
involuntar? Emoţie? 
* Care sunt principalele mituri, clișee, scheme obligatorii în 
poeziile/ proza/ teatrul de propagandă? 
* Cum funcționa cenzura în epocă? Dar critica literară? 
* Cum erau cenzurați și interpretați ideologic autorii din trecut? Cât putem astăzi 
folosi din prefețele și analizele din epocă? 


METODE DE LUCRU ȘI DE PREZENTARE A REZULTATELOR 
_* Sistematizaţi materialul adunat: pe de o parte, datele istorice și politice, pe de 
alta, inventarul „retoric” al propagandei: strategii, imagini preferate, lexic emoţional, 
clișee etc. 


* Inventariaţi o serie de „scenarii” stereotipe, în diferite epoci: chiaburul care 
complotează, descoperirea sabotorilor, intelectualul șovăielnic etc. 

* Prezentaţi colegilor rezultatele documentării, în forma unei expuneri orale, 
ţinute de mai mulţi vorbitori și cuprinzând referiri la datele istorice, mecanismul 
controlului politic, diverse teme ale propagandei, ilustrate cu eșantioane din diverse 
arte (fragmente literare, fotografii cu tablouri omagiale și afișe de propagandă, muzică). 

* Puteţi lărgi prezentarea, comparând materialul românesc adunat cu mostre de 
propagandă comunistă din alte țări, cu exemple de propagandă nazistă etc. 


EŞANIION DE TEXTE 


Discursul oficial 

„Uniunile de creaţie trebuie să se angajeze cu mai multă hotărâre în activitatea 
de făurire a noii opere, cu înalt conţinut patriotic și revoluţionar, care să contribuie la 
afirmarea convingerilor înaintate, comuniste, la formarea și educarea omului nou al 
societății noastre socialiste. Este necesar să se realizeze mai multe și mai bune romane, 
poezii, piese de teatru, lucrări care să redea, în forme diferite, uriașa activitate creatoare 
a poporului nostru, să constituie o puternică forță de dinamizare a întregii naţiuni. 
Avem nevoie de noi şi noi cântece revoluţionare și patriotice care să oglindească noua 
etapă de dezvoltare socialistă a patriei noastre.” 

N. Ceaușescu, Raport la Conferinţa Naţională a Partidului Comunist Român, 
București, Editura Politică, 1987, p.45). 


„Cinstind memoria lui Mihai Eminescu, să facem totul pentru a asigura 
înfăptuirea neabătută a programului Partidului de construcție socialistă, pentru 
înflorirea continuă a artei și culturii românești, pentru sporirea forței sale educative, a 
mesajului său profund umanist, revoluționar, să creăm și să dăm poporului noi și 
valoroase opere care să slujească progresului și înălțării patriei, ridicării conștiinței 
socialiste, dezvoltării înaltelor trăsături ale omului nou, înaintat, făuritor conștient al 
celei mai drepte şi umane societăţi, al visului de aur al omenirii - comunismul!” 

„Mesajul tovarăşului Nicolae Ceaușescu (...) cu prilejul Simpozionului omagial 
„Mihai Eminescu”, , România liberă, 14.06.1989,1 


Mecanismele cenzurii 

„Autorul prezintă și rezolvă greșit politic unele probleme ale educaţiei 
tineretului. Astfel familia muncitorului zidar este în descompunere. Acesta este un beţiv, 
îşi bate soţia și copilul și-i determină să-l părăsească. Total opusă acesteia este familia 
frizerului Lazăr (compusă din el, fiul său și o cumnată), familie în care domnește 
înțelegerea și dragostea. (...) Subliniem faptul că în povestire cei care condamnă cu tărie 
războiul și-i urăsc pe nemți sunt frizerul, un croitor și nu muncitorii. O altă lipsă a 
povestirii este modul în care este prezentată școala și organizaţia de pionieri. Acestea au 
o slabă influenţă asupra celor doi copii (de altfel Sandu, fiul frizerului, nu este pionier 
fără să se spună de ce). Considerăm că povestirea nu poate primi „bun de tipar” în 
această formă. Vă trimitem manuscrisul spre rezolvare.” 

Notă a Direcţiei generale a Presei și Tipăriturilor de pe lângă Consiliul de 
Miniștri, din 22.10.1960, despre cartea Unde ne duc pașii, de M. Stoian, în M. R. Mocanu, 
Cenzura comunistă, București, Editura Albatros, 2001, p. 193 


Eroii populari (muncitorii) și figurile paterne (Stalin, Lenin) 


„Și-a mai strâns basmaua înc-odat' și s-a dus domol spre bormaşină. Prin 
fereşti, o zare de lumină. înflorise tare depărtat... Și-a pornit burghiul hămesit să 
croiască-n placă rotocoale... Ferul dur scrâșnea înăbușit, mormăiau greoaie macarale. 

(+) 

„Și-a mai strâns basmaua înc-odat' și-a ieșit agale din uzină... Și acest decembre 
minunat își ningea nămeţii de lumină... Lângă poartă cine îi răsare? Vechi prieten cu 
surâs blajin... - Cui zâmbeşti, tovarășe Stalin? Oare ei? Chiar ei, pe cât se pare!... Și cum 
trece ulița încet, Singură se-ntreabă și nu știe: - Cui zâmbea tătucul din portret? ... 
Surâdea Republicii, Marie!... 

Dan Deșliu, Ce gândea Maria Tomii când lucra in schimbul de onoare 


„Aşa sfătuiau, buni fârtaţi, între ei, Bogănici Neculai și Silvester Andrei, Miner și 
vagonetar - puși pe listă_ Fruntași în întrecerea socialistă. 

Pe vagonetarul Andrei îl fulgeră-un gând: „E moartea, Silvester, fugi, fugi, ești la 
rând”. Dar un geamât-cuţit crunt în piept l-a mușcat: „Geme-un om, un tovarăș, lași să 
piară-un fârtat?” Și talaz până-n bolți saltă-ntr-însul curajul: „Salvează-l! Salvează 
întreg abatajul!”,,_ 

A. Toma, Silvester Andrei salvează abatajul, 1950 


Mitologia industrializării 
„Timpul a venit pentru aceste pământuri pe care ne aflăm, să fie scoase din 
întunericul adânc care le-a acoperit de la început; din vremea îndepărtată când apele s- 
au retras de pe întinderea lor şi au încetat să mai fie strivite funduri de mare. Timpul 
electricităţii a venit pentru vechile pământuri din Carpaţi și de la Dunăre, intrate încă o 
dată, cu oamenii, apele și munţii lor, în marea prefacere a lumii.” 
Geo Bogza, laudă electricității 


Violenţa luptei de clasă 
„Nu căuta dreptatea domnească, frățioare, la pe ciocoi ca hreanul și dă-l pe 
râzătoare.” 
Tudor Arghezi, Pe râzătoare, în ciclul 1907 - Peizaje, 1955 


„Învăţ să strivesc. 

Acum strivesc cârcâiacul... 
Atât pot să fac. 
Mai târziu... 

Boierul stă în jilțul lui moale cu roțile gumate, lângă casa paznicului, la marginea 
de sus a viei, şi vede cum îi culegem strugurii, cu botniţe la gură. Vede că nu ne atingem 
de avutul lui. 

Obrazul gras, puhav, e plin de mulțumire. 

Feţele noastre sunt galbene, aspre, uscate.” 

Zaharia Stancu, Desculţ 


„Unchiu-meu Uţupăr ia fierul plugului și-l înfige adânc, adânc de tot, sub beregata 
logofătului. Gâlgâie sângele. Uţupăr nu se înfricoșează. Faţa lui e cruntă, aspră, de 
pământ, e neagră cum e pământul. Și mâinile îi sunt negre, aşa cum pământul e negru. 
Înfige și mai adânc fierul. Logofătul dă un țipăt scurt, dar puternic. Atât. A început să 
horcăie. Sângele gâlgâie.” 

Idem 


Partidul 
Pe tot întinsul patriei, copiii merg voioși la scoală, în acest timp, părinţii lor muncesc de 
zor. Curajoşii mineri scot cărbune din adincul pămîntului. 
Ojelarii topesc fierul în cuptoare uriașe. 
Zidarii înaltă, cît ai clipi, școli, fabrici şi case noi. 
Tipografii adună literă cu literă șt tipăresc cărțile. 
Colectiviștii muncesc pămîntul. 
Învăţătorii şi profesorii muncesc în şcoli. Ei învaţă pe toţi copiii carte. Medicii muncesc în 
spitale. 
Oţelarii, minerii, colectiviştii, învățătorii și toţi cei ce muncesc, alcătuiesc împreună 
poporul muncitor. 
Poporul muncitor este condus de Partidul Muncitoresc Romîn. Partidul are grijă de toate. 
El se îngrijește să învețe toţi copiii carte, să trăiască toți oamenii muncii o viată fericită. 
Paginădinmanualuldel imbaromânădedasa Idin 1964 


Autodefinirea - „arta poetică” 


„Când voi izbi o dată eu cu barda, Această stâncă are să se crape. Și va ţâșni din 
ea şuvoi de ape! Băieți, aceasta este arta!” 
M. Beniuc, Cu Dumnezeu la cot, 1938 


„Pe unde trec, pe unde mă duc. Lumea priveşte, şopteşte: Acesta e poetul 
Beniuc, Ştie şapte limbi și rusește.” 
M. Beniuc, Bătrânul meu, 1944 
„lată azi, cu mii de cai putere, Timpuri mari se-anunță pentru noi. Eu voi fi - se 
cere, nu se cere- Toboșarul timpurilor noi!” 
M. Beniuc, Toboșarul timpurilor noi, 1944 


Mitologizarea Partidului 


„Partid, lumina noastră, viața Acestei țări cu zări senine, Ca floarea-soarelui ni-i 
fața Rotită veșnic către tine.” 
Ion Brad, Suntem întotdeauna gata 


Literatura omagială: cultul personalităţii 


„L-am reales pe omul ne-nfricat El, Ceaușescu, Marele Bărbat, Ce cu voință 
dârză, dreaptă, ține Măreţ stindardul patriei de mâine.” 
Eugen Evu, Marele Bărbat 


„Se-mbracă România în strai de sărbătoare, Frumos și liber cade zăpada în 
Carpaţi. Să fim cu toţii mândri de-a fi contemporanii Unuia dintre-ai lumii vizionari 
bărbaţi!” 

Dan Rotaru, Imn 


Opinii critice 


„Realismul socialist este o doctrină vagă, dar eminamente serioasă, plictisul și 
cenușiul fiind trăsăturile sale dominante. Într-un astfel de spaţiu, delimitat de o parte de 
lagărul de concentrare, de alta de moralizarea didactică și de optimismul vigilent, râsul 
se stinge.” (Monica Lovinescu, 1962, în Unde scurte, București, Editura Humanitas, 1990, 
pp. 48-49) 

„Toată lumea știe şi o poate constata din publicaţiile literare - dacă le mai citește 
- că poezia românească de comandă a ajuns la nivelul unui sub-sămănătorism de stat, cu 
teme impuse: Patria (a se citi Partidul), eroismul „omului nou”, fericirea „multilateral 
dezvoltată”, iar pentru decor, câţiva strămoși, de preferinţă... daci.” (Virgil Ierunca, 1975, 
în Dimpotrivă, București, Editura Humanitas, 1994, p. 109) 

„Critica din primii ani ai realismului socialist și proza anexă (și e bine să-i 
spunem așa) au fost atente ca personajele și împrejurările să nu fie niciodată altfel decât 
tipice (deci previzibile). Iar tipicitatea decurge strictamente din apartenenţa la o clasă și 
din locul pe care îl ocupă ea în focul luptei de clasă. Realitatea nu există decât spre a 
ilustra prezența acestei tipologii ideologizate, iar dacă nu izbutește să o facă, realitatea 
nu există, scriitorul se află în eroare.” (E. Negriei, Literatura română sub comunism. 
Proza, București, Editura Fundaţiei PRO, 2003, p. 81) 

„Modelul mistic (cu procedeele lui tradiţionale) se va dovedi din nou salvator. 
Panteismul partinic va deschide o listă uriașă de posibilităţi artistice valorificabile fără 
mare efort. Partidul ar fi o simplă organizaţie terestră dacă nu l-ar întruchipa pe 
Dumnezeu însuși, ca şi Biserica. Ca urmare, el, Partidul, se află peste tot şi în toate spre a 
face binele și spre a despărți lumina de întuneric, spre a auzi suspinele celor aflaţi în 
nevoie și a face la vreme minunile așteptate și dreptatea cuvenită. Este Spiritul 
împrăștiat în toate lucrurile din natură şi din societate.” (E. Negriei, Literatura română 
sub comunism. Poezia (I), ediţia a II-a, București, Editura Fundaţiei PRO, 2006, p. 80) 

„Scriitorul primeşte în aceste circumstanţe o nouă misiune, de a se inspira din 
lumea șantierelor și a colectivei: prin urmare, el trebuie să se deplaseze la faţa locului, 
să se documenteze, să trăiască printre muncitori şi țărani, asemeni unui antropolog 
printre membrii tribului pe care-l studiază. Conform clauzei de reprezentativitate, ei 
trebuie să se vadă și să se recunoască în noile producţii, literatura se face acum pentru 
ei. De aici o nouă clauză, aceea de comprehensibilitate sau de accesibilitate. Textul ca și 
muzica trebuie să poată fi înțelese de muncitor sau de ţăran.” (Angelo Mitchievici, 
Giganţii, în Paul Cernat, Ion Manolescu, Angelo Mitchievici, loan Stanomir, Explorări în 
comunismul românesc, vol. I, lași. Editura Polirom, 2004, p. 432). 

„Dacă în anii '50 poezia modernistă era denunţată ca estetizantă (purtătoare a 
unui etos aristocratic) și intimistă (valoare individualist-burgheză par excellence), după 
1964 ea va fi - ca şi poezia patriotică sau „naţional- modernistă” - folosită drept fațadă și 
alibi. În faţa acestei poezii înalte, solemne, euforice și serafice receptorul era obligat să 
adopte la rândul său o atitudine de supunere înfiorată, cvasireligioasă, sau de mândrie 
identitară. Cultului personalităţii Conducătorului îi corespunde sacralizarea cultică a 
Poeziei puse în slujba „patriotismului socialist”. Poezia lirică devine Centru magic al 
identității naţionale și vehicul propagandistic de manipulare a emoţiilor colective.” 
(Paul Cernat, Lirismul în slujba Revoluţiei, în Paul Cernat, lon Manolescu, Angelo 
Mitchievici, loan Stanomir, Explorări în comunismul românesc, vol. II, lași, Editura 
Polirom, 2005, p.232) 


Literatură 
Lirism abstract 


Nichita Stănescu (1933-1983) - poet. S-a născut dintr-o familie de intelectuali, la 
Ploieşti, unde şi-a început studiile. Se face remarcat între colegii de la Liceul „Sf. Petru și 
Pavel”, devenit ulterior „I. L Caragiale”, prin gesturi de frondă: compune versuri 
argotice, scoate un ziar non-conformist, ironic etc. Între 1952 şi 1957 urmează cursurile 
Facultăţii de Filologie din Bucureşti. În anul absolvirii debutează în reviste, cu versuri 
despre răscoala din 1907. Volumul său de debut, „Sensul iubirii” (1960), atrage atenția 
criticii literare prin originalitatea expresiei poetice. Unii contemporani văd deja în 
Nichita Stănescu un posibil urmaș al lui Nicolae Labiș (1935-1956), poet extrem de 
talentat, a cărui dispariţie prematură a lăsat în urmă puternice aşteptări privind șansele 
poeziei românești de a ieşi din formulele propagandistice ale deceniului stalinist. Cel de 
al doilea volum, „O viziune a sentimentelor” (1964), premiat de Uniunea Scriitorilor, îi 
aduce lui Nichita Stănescu o strălucită consacrare. Din acest moment, poetul publică un 
volum de versuri sau chiar mai multe pe an. Este recunoscut ca lider de generaţie, 
comentat elogios în presă, laureat cu numeroase premii autohtone și internaţionale. 
Călătorește frecvent peste hotare, participând la diverse întruniri literare, întâlneşte 
scriitori marcanţi din străinătate, este tradus în numeroase limbi străine. În 1957 este 
angajat corector, apoi devine redactor la secția de poezie a revistei „Gazeta” (ulterior 
„România literară”). În 1969 devine redactor-șef adjunct al revistei „Luceafărul”, deţine 
apoi aceeași funcţie, între 1970 şi 1973, la România literară. Devine unul dintre cele mai 
căutate personaje ale lumii literare românești, atrăgând simpatiile și admiraţia 
confraţilor prin stilul dezinvolt de a trăi, prin largheţea cu care acceptă și întreține 
prietenia, prin fascinația pe care o exercită spontaneitatea darului său poetic. 

„Nichlta a fost, fără îndoială, cel mai înzestrat scriitor din generaţia afirmată în 
anii '60. Era, întâi de toate, foarte inteligent și ceea ce este mai important - debitul îi era 
pe măsura inteligenţei (...) Nichita a fost - în poezie și în vorbire - omul expresiei fericite. 
Era o delectare să-l auzi gândind în limba aceea, nici „ploieșteană”, dar nici „îngerească”, 
făcută numai pentru uzul și abuzul lui, pentru dulcile lui stihuri. (...) Nichita a fost un om 
generos și chiar un risipitor. Nu și-a drămuit nici timpul, nici puterile, nu și-a ales 
prietenii. „ (Mircea Martin, Omul expresiei fericite, în Nichita Stănescu. Volum memorial, 
editat de revista Viaţa românească sub îngrijirea lui Gh. Tomozei, Bucureşti, 1984) 

Volumele de versuri apărute până în 1978 marchează o traiectorie lirică în care, 
în ciuda modificărilor de accent și a diversificării ariei tematice, se păstrează nealterată 
o tonalitate specifică poeziei lui Nichita Stănescu. Între acestea sunt „11 elegii” (1966), 
„Roşu vertical” (1967), „Laus Ptolemaei” (1968), „Necuvintele” (1969), „În dulcele stil 
clasic” (1970), „Măreţia frigului” (1972). Apariţia volumului „Epica magna” (1978), după 
o pauză de şase ani, dă loc unor dispute în presa vremii, unii critici interpretând 
fragmentarismul și aerul de improvizație al noilor creaţii drept un semn că talentul 
poetului a început să se istovească. A publicat și două volume de eseuri, „Cartea de 
recitire” (1972), „Respirări” (1982). 

În 1975, creaţia poetului a fost distinsă cu premiul „Gottfried von Herder”, care i 
s-a decernat la Universitatea din Viena în anul următor, iar în 1980 Nichita Stănescu a 
fost propus de Academia suedeză la Premiul Nobel (până azi, literatura română nu are 
însă „un Nobel”). 

„ Semnul marelui har care-i e dăruit doar arareori unei literaturi, Nichita 
Stănescu îl avea și se numea, în cazul lui, graţie. Datorită ei putea să treacă, fără a lăsa 
nicio clipă impresia sforțării, prin toate ipostazele lirismului, să fie solemn și sprințar, 


melancolic și nepăsător, ardent și glacial, jovial și oracular, abstract și senzual, savant şi 
candid, rafinat şi neîndemânatic, părând mereu că se joacă, și atunci când miza jocului 
era însăși viaţa sa. „(Ov. S. Crohmălniceanu, Măreţia frigului, în Pâinea noastră cea de 
toate zilele, București, Editura Cartea Românească, 1981) 


PENTRU ÎNCEPUT 


1. Formulaţi o definiţie metaforică a poeziei. Comparaţi răspunsurile și alegeţi-l 
pe cel mai izbutit. 

2. Notaţi în caiet primul cuvânt care vă vine în minte în asociere cu ideea de 
„Tealitate”. Comunicaţi colegilor voştri ce aţi scris. 


A CINCEA ELEGIE 
Tentaţia realului 
de Nichita Stănescu 


N-am fost niciodată supărat pe mere. că sunt mere, pe frunze că sunt frunze, pe 
umbră că e umbră, pe păsări că sunt păsări Dar merele, frunzele, umbrele, păsările _ s- 
au supărat deodată pe mine. lată-mă dus la tribunalul frunzelor, la tribunalul 
umbrelor, merelor, păsărilor, tribunale rotunde, tribunale aeriene, tribunale subțiri, 
răcoroase. lată-mă condamnat pentru neștiință, pentru plictiseală, pentru neliniște, _ 
pentru nemișcare. Sentințe scrise în limba sâmburilor. Acte de acuzare parafate cu 
măruntaie de pasăre, răcoroase penitențe gri, hotărâte mie. Stau în picioare, cu capul 
descoperit, Încerc să descifrez ceea ce mi se cuvine pentru ignoranță... și nu pot, nu 
pot să descifrez nimic, și-această stare de spirit, ea însăși, se supără pe mine și mă 
condamnă, indescifrabil, la o perpetuă așteptare, _ la o încordare a înțelesurilor în ele 
însele până iau forma merelor, frunzelor, umbrelor, păsărilor. 

Poezia „A cincea elegie” face parte din volumul „11 elegii” (1966) 


DISCUIAREA TEXTULUI 


A şti limba sâmburilor, a ierbii 

„În Elegii, tema este suferinţa de diviziune, tânjirea de unitate, ridicată la treapta 
cosmică. (...) Obsesia rupturii aduce imediat, în această dialectică fecundă și sucită, ideea 
de culpabilitate. Refacerea unităţii primordiale nu-i posibilă până ce poetul nu va ști 
limba sâmburilor, limba ierbii.” (Eugen Simion, Scriitori români de azi, vol. I, Bucureşti, 
Editura Cartea Românească, 1978) 

1. Dificultatea liricii lui Nichita Stănescu, dar și încântarea pe care o produce, 
provin din modul în care ea contrariază permanent așteptările cititorului. Pentru a 
înțelege cum funcționează această strategie poetică, interpretaţi „A cincea elegie” 
„linear” sau „pas cu pas”. Pentru a vă înlesni demersul, vă puteţi orienta după sugestiile 
de mai jos. 

a. Titlul anticipează: o atmosferă melancolică * o atitudine pesimistă * o temă cu 
caracter personal, subiectiv * o poezie sentimentală. 

b. Subtitlul mă duce cu gândul la: o problematică filozofică * idei vagi, abstracte * 
o temă reportericească. 


c. Prima frază mi se pare: banală * un truism, spune ceva ce nu poate fi altfel * 
surprinzătoare prin banalitate * un nonsens, o absurditate. 

d. Prima frază se referă la: o experiență personală, deosebită * o experiență 
comună, încercată de oricine. 

e. Enumerarea din prima frază mi se pare: arbitrară (elementele sunt alese la 
întâmplare) * motivată simbolic sau metaforic (fiecare dintre elementele care o compun 
trebuie să aibă o semnificație simbolică sau metaforică, chiar dacă aceasta nu poate fi 
încă deslușită) * motivată metonimic (elementele enumerării compun, împreună, o 
„parte din realitate” care sugerează întreaga lume naturală) * obținută prin derivare 
asociativă a termenilor, sugerând astfel un „întreg” (imaginea unui măr cu fructe și 
frunze, care lasă umbră și în care se află păsări). 

f. Cea de a doua frază este surprinzătoare pentru că: atribuie lucrurilor și 
animalelor însușiri umane * relatează un eveniment surprinzător * nu oferă nicio 
explicaţie pentru ce afirmă. 

g. Cea de a doua frază se referă la: lumea naturală exterioară * lumea lăuntrică a 
poetului * relaţia dintre cele două lumi. 

2. Analizaţi frazele care încep cu „lată-mă dus...” și „lată-mă condamnat” printr-o 
procedură similară celei folosite anterior. 

3. Discutaţi semnificaţia „sentinţelor” din versurile 13-16: au de fiecare dată un 
înțeles simbolic sau metaforic * întăresc sugestia generală că mesajul trimis poetului de 
fiecare dintre obiecte e formulat potrivit naturii acestuia. 

4. „Starea de spirit” repetă, la rândul ei, „scenariul” inițiat de mere, frunze etc. 
Identificați rostul acestei reluări: șterge graniţa dintre „universul exterior” și „lumea 
lăuntrică” * dezvăluie o sciziune a lumii lăuntrice a poetului. 

5. Ce credeţi despre înțelesurile” din finalul poeziei? Alegeţi dintre sugestiile de 
mai jos: 

* sunt un element străin în poezie, fără legătură cu versurile anterioare; 

* oferă cheia interpretativă a întregii poezii. 

6. Discutaţi în grupe și arătaţi în final: 

a. Ce aspecte contrariază cel mai puternic așteptările cititorului și prin ce anume? 

b. Ce interpretări posibile ale poeziei au rezultat în urma lecturii „pas cu pas”? 


Iubitor de abstracții 

„Nichita Stănescu este, mai mult decât alţi poeţi ai noștri, un iubitor de abstracții. 
O simplă operaţie statistică demonstrează că în versurile sale abstracţiile apar cu 
frecvenţa cu care apar în versurile lui Vasile Alecsandri diminutivele. Cifre şi litere, 
infinitive lungi, figuri geometrice, noţiuni din diferite științe intră în mod curent, ca niște 
fire transparente, în țesătura poeziei sale și lor li se adaugă numeroase cuvinte 
obişnuite, golite de orice concretețe - pasăre, frunză, cal, capră, nor, floare - de parcă, 
înainte de utilizare, ar fi fost ţinute în spirt.” (Alex. Ștefănescu, Introducere în opera lui 
Nichita Stănescu, București, Editura Minerva, 1986) 

1. Identificaţi în text pasajele în care se conferă unor abstracții o identitate 
concretă și comentaţi-le. Ce efect are această metamorfoză asupra imaginaţiei 
cititorului? 

2. Reprezentarea unor abstracții în formă concretă este adesea folosită în artă, ca 
alegorie(de exemplu Justiţia, Adevărul, Revoluţia etc). La Nichita Stănescu nu avem însă 
de a face cu alegorii - cel mai adesea convenţionale, artificiale -, ci cu un univers poetic 
original, inedit. Cum explicaţi acest fapt? Discutaţi sugestiile.de mai jos: 


* nu mai este vorba despre o „figură de stil”, despre o formă de reprezentare: 
poetul gândeşte abstracţiile ca și cum ar fi obiecte concrete și îl provoacă pe cititor să și 
le imagineze ca atare; 

* materializarea abstracţiilor apare doar intermitent, în puncte-cheie pentru 
semnificația poemului; 

* transferul dintre concret şi abstract funcționează în ambele sensuri, 
problematizând astfel relația dintre conștiință și existenţă. 

3. „A cincea elegie” vi se pare o creaţie elaborată, construită potrivit scopului 
urmărit, sau o creaţie spontană, rodul nemijlocit al fanteziei poetice? Găsiți argumente 
pentru fiecare dintre ipoteze. 

4. Poeziile cu elemente de speculație filozofică ale lui Nichita Stănescu, transpuse 
într-o expresie poetică „ermetică”, greu de înţeles, cum este „A cincea elegie”, par să nu 
se preteze unei lecturi „de identificare” (a atmosferei, a senzaţiilor și a stărilor pe care vi 
le transmite poezia). Totuși, cititorul intuiește adesea în ele trăiri și experienţe 
împărtășite de majoritatea oamenilor. Aşa este, de exemplu, intuiţia, pe care o avem 
uneori contemplând vreme mai îndelungată un peisaj, un spaţiu nemișcat, un obiect 
inert etc, că lucrurile ce compun lumea din jurul nostru ne sunt „străine” și 
„inaccesibile”, ca și impulsul de a intra într-o „comunicare nemijlocită” cu ele, de a 
elimina „distanţele” care ne separă. În ce măsură o astfel de experienţă vi se pare 
potrivită ca punct de plecare pentru o posibilă interpretare a poeziei studiate? Discutaţi. 


DINCOLO DE TEXT 

1. Citiţi integral ciclul „11 elegii”, ciclu considerat de majoritatea criticilor literari 
„punct de răscruce” (Ion Pop) în creaţia lui Nichita Stănescu, „cuprinzând acel miez 
profund de idei ce joacă rolul unui punct de sprijin în orice sistem poetic” (Ştefania 
Mincu). Urmăriţi în ce măsură lectura integrală a ciclului vă ajută la o mai bună 
înțelegere a poeziei studiate. 

2. Perceperea abstracțiilor ca având o existență concretă și, invers, 
preschimbarea lucrurilor concrete în abstracții, a obiectelor în concepte, este una dintre 
caracteristicile proeminente ale poeziei lui Nichita Stănescu. Acest transfer de identitate 
devine un principiu de artă poetică, atunci când poetul caută legătura dintre cuvinte 
(sau poezie) și existență. Citiţi și comentaţi fragmentul reprodus mai jos din poezia 
„Foamea de cuvinte”, din volumul „Oul și sfera”. 

Nu pot să mănânc decât forme, scoarțe, învelișuri și atât, ceea ce privirilor 
enorme li se înfățișează urât. 

În străfundul fiecărui lucru nu există_ până la urmă decât un cuvânt - înfățișarea 
trupului meu, tristă, știe legea acestui pământ, că până la urmă în lucruri nu este în 
miezul miezului decât un cuvânt, rege al întinderii aceste_cu viţele arse în vânt. 

Muşc din copaci, oho, și de ce? După scoarță e lemn, după lemn bate inima 
abstractă a lui „e”_ fără de existenţă și solemn (...). 


CRITICII SPUN 

1. Citiţi comentariul de mai jos, al criticului Ion Pop, la „A cincea elegie” și 
comparaţi-l cu interpretările la care ați ajuns pe parcursul studierii poeziei. 

„Convocat la „tribunalul frunzelor, merelor, păsărilor”, poetul se vede condamnat 
„pentru neștiință,/ pentru plictiseală, pentru neliniște / pentru nemișcare” - culpe 
însumabile în inerția ce interzisese contactul fertil cu realul. Acesta se refuză „lecturii”, 
rămâne indescifrabil altfel decât în substanţa sa palpabilă, imediată („sentinţele” sunt 
„scrise în limba sâmburilor” și „parafate cu măruntaie de pasăre”), iar înțelesurile nu se 


pot transmite decât obiectual, ca trăire directă, întrupare în elementele ce populează 
lumea: „încordare a înţelesurilor în ele însele/ până iau forma merelor, frunzelor,/ 
umbrelor,/ păsărilor”. În fața universului multiplu, eul apare însă deconcertat. 
Înțelegerea precum şi expresia în cuvinte a lumii devin ca şi imposibile.” (Ion Pop, 
Nichita Stănescu - spațiul și măștile poeziei, București, Editura Albatros, 1980) 

2. Comentaţi, aducând argumente pro sau contra, opiniile critice formulate mai 
jos cu privire la inteligibilitatea versurilor lui Nichita Stănescu. Pentru o mai bună 
definire a argumentelor, puteţi citi și capitolul introductiv, „Câteva dificultăţi”, din 
lucrarea aceluiași critic, Alex. Ștefănescu, „Introducere în opera lui Nichita Stănescu”, ed. 
cit. 

„Poezia lui Nichita Stănescu este, în primul rând, de o mare simplitate. Afirmația 
pare greu de susținut deoarece timp de câţiva ani de la apariţia autorului „Necuvintelor” 
pe scena vieţii noastre literare s-a vorbit cu stupefacție despre caracterul ei cu 
desăvârşire inaccesibil. Chiar și azi, la diferite întâlniri între scriitori și public, se găsește 
aproape întotdeauna câte un cititor nedumerit care întreabă, spre satisfacția vizibilă a 
întregii asistenţe, „ce a vrut să spună Nichita Stănescu în ...” și citează cu o dicţie 
persiflantă cine ştie ce vers.” (Alex. Ştefănescu, între da și nu, Bucureşti, Editura Cartea 
Românească, 1982) 


BIBLIOTECI DESCHISE 

1. Citiţi poezia „Oul dogmatic” de Ion Barbu și comentaţi valorizarea aceluiași 
motiv poetic în aceasta și în „Elegia oului”, a noua de Nichita Stănescu. 

2. Citiţi „Flegiile duineze” (1923) de Rainer Maria Rilke și „Elegii pentru ființe 
mici” (1931) de Eugen lonescu pentru a remarca încărcătura semantică extrem de 
diferită a „elegiei”. 


CITIŢI DESPRE... 
_Nichita Stănescu. Volum memorial, editat de revista Viaţa românească sub 


îngrijirea lui Gh. Tomozei, București, 1984 și Nichita Stănescu. Frumos ca umbra unei 
idei, volum omagial editat sub îngrijirea lui Constantin Crișan, Bucureşti, Editura 
Albatros, 1985 - sugestive în privinţa conturării personalităţii poetului, a relaţiilor 
dintre biografie și operă, a legăturilor dintre Nichita Stănescu și scriitorii contemporani 
lui. 

Ion Pop, Nichita Stănescu - spaţiul și măștile poeziei, Bucureşti, Editura Albatros, 
1980 - micromonografie densă, care cuprinde un capitol analitic despre „11 elegii”. 

Eugen Simion, Scriitori români de azi, vol. I, ediţia a doua revăzută și completată, 
Bucureşti, Editura Cartea Românească, 1978 - amplu capitol despre creaţia poetului 
până la volumul „Măreţia frigului”, inclusiv. 


Literatură 
Atitudinea civică 


Ana Blandiana (pseudonimul Otiliei Valeria Coman, n. 1942 la Timișoara) - poetă, 
prozatoare, eseistă. Îşi ia numele de autor după corn. Blandiana (jud. Alba), locul unde s- 
a născut mama sa. Urmează liceul la Oradea (1955-1959), apoi Facultatea de Filologie a 
Universităţii din Cluj (1962-1967). Este redactor la revistele „Viaţa studențească”și 
„Amfiteatru” (1968-1974), bibliotecar la Institutul „N. Grigorescu” din București (1975- 
1977), redactor la Uniunea Scriitorilor (1977-1979). De-a lungul anilor, poeta a 
întreprins - ca invitată a unor universităţi, academii, organizaţii culturale - călătorii de 
documentare și studiu în diverse ţări europene și a participat la congrese și festivaluri 
de poezie. În 1990, devine preşedinte al PEN-Clubului Român (secţie a organizaţiei 
mondiale a scriitorilor). Debutează editorial cu placheta „Persoana întâia plural” 
(1964), dar volumele care o impun în conștiința publicului și a criticii literare sunt 
„Călcâiul vulnerabil” (1966) şi „A treia taină” (1969). Alte volume de versuri: 
„Octombrie, noiembrie, decembrie” (1972), „Somnul din somn” (1977), „Ochiul de 
greier” (1981), „Ora de nisip” (1983), „Stea de pradă” (| 985), „Poezii” (1989, o antologie 
a creaţiei lirice a poetei de până la momentul editării), „Arhitectura valurilor”(1990), 
„100 de poeme” (1991), „Soarele de apoi” (2000). Scrie și proză fantastică („Cele patru 
anotimpuri”, 1977), nuvelă parabolică, cu adresă etico-politică manifestă („Proiecte de 
trecut”, 1982) şi roman („contrautopia” Sertarul cu aplauze, 1992). Publică mai multe 
volume cuprinzând tablete, eseuri, însemnări de călătorie („Coridoare cu oglinzi”, 1984; 
„Autoportret cu palimpsest”, 1986; „Orașe de silabe”, 1987). A avut o bogată activitate 
publicistică, în special ca autoare de tablete, semnând ani la rând rubrici permanente în 
revistele „Contemporanul” și „România literară”. 

„ Ana Blandiana nu dezamăgește însă niciodată ca interlocutoare. Ea rămâne 
poetă chiar si când i se adresează întrebări agresive sau prozaice. „(Alex. Ștefănescu, De 
la monolog la dialog. Cine este Ana Blandiana?, în România literară, nr. 21/ 30.05.2002) 

Primele volume de versuri, în continuitatea lirismului blagian din Poemele luminii, 
revelează „jubilația descoperirii lumii” (N. Manolescu), fiind construite pe un conflict 
între „intensa aspiraţia spre puritate” și „formele degradate ale existenţei individuale și 
sociale” (Ion Pop, în Dicţionarul esenţial al scriitorilor români. București, Editura 
Albatros, 2000). Ulterior, creaţia scriitoarei, în versuri sau în proză, dovedește o tot mai 
puternică angajare civică împotriva dictaturii comuniste. În anii '80, intră în conflict cu 
autorităţile, pentru versuri considerate subversive, între care volumul „Întâmplări de pe 
strada mea”. Sub forma deghizată a unei cărți pentru copii, publicul recunoaște în 
personajul motanului Arpagic trăsături ale lui Nicolae Ceaușescu (O vedetă de pe strada 
mea). Este sancționată pentru un timp cu interdicția de a publica. După 1990, se implică 
activ în viaţa civică: este membră fondatoare, președintă și vicepreşedintă a Alianţei 
Civice (1991-1996), apoi membră fondatoare și președintă a Fundaţiei Academia Civică 
- Memorialul Sighet, ce are drept obiectiv sprijinirea studiului totalitarismului. 

„Poetă sensibilă și onestă, de o pilduitoare ţinută profesională, Ana Blandiana 
face parte din rândul acelor scriitori, nu foarte numeroși într-o epocă, ce întrețin 
conștiința literaturii ca o inefabilă „datorie”. „(Gheorghe Grigurcu, Existenţa poeziei, 
București, Editura Cartea Românească, 1986, p. 446) 


PENTRU ÎNCEPUT 


1. Ca martori ai unor întâmplări sau comportamente cu care nu sunteţi de acord, 
cum obișnuiți să reacționaţi? 

* Vă spuneţi punctul de vedere și încercaţi să-i convingeţi pe ceilalți să-și 
reconsidere acţiunile sau comportamentul? 

* Vă faceți că nu vedeţi, ignoraţi cele petrecute, deși ele vă afectează? 

2. Împărţiţi-vă în două grupe, în funcţie de răspunsurile voastre. Aduceţi 
argumente pentru fiecare dintre cele două poziţii. 


MARTORII 
de Ana Blandiana 


Mai vinovaţi decât cei priviți Sunt doar cei ce privesc, Martorul care nu 
împiedică crima, Atent s-o descrie, Scuzându-se „Nu pot să fac Două lucruri în același 
timp”, Sau „Portretul victimei, îngeresc,_ E mai important decât viața ei Pământească”._ 
Vinovaţi nu pot să fie Doar unul, doar doi sau doar trei, Când armate de martori 
privesc. Și aşteaptă să se sfârșească, De bătrâneţe să moară călăul, Și victima, a doua 
oară, de uitare, Să se sfârșească de la sine răul Cum se sfârșește pur și simplu un 
tunel. Stăm suspendaţi De propria-ne-ntrebare Ca de-o spânzurătoare_ Un drapel. 
„În van, răspunde timpul, aşteptaţi: _ La judecata marilor coşmare _ Şi martorii sunt 
vinovaţi”. 


Poezia „Martorii” face parte din „Arhitectura valurilor”, volum încheiat, după 
mărturiile autoarei, în 1987, care însă nu a putut fi publicat decât după căderea 
dictaturii comuniste, în 1990. 


DISCUIAREA TEXTULUI 


O atitudine vinovată 

„O mare „seriozitate”, o „gravitate”, o înclinare etică a planului pe care se 
stabilește, o sublimă tendenţiozitate, o „puritate” adolescentină (...) o disting neîndoios, 
configurând o „responsabilitate” deopotrivă plină de avânt și limitativă, entuziastă şi 
glacială.” (Gheorghe Grigurcu, op. cit, p.437) 

1. Sintetizaţi ideea centrală din poezia „Martorii” și comentaţi-o. Ce fel de 
problemă transpare din versurile poetei? Alegeţi dintre răspunsurile următoare pe cel 
care vi se pare mai adecvat și explicaţi-vă apoi decizia: filozofică * morală * politică. 

2. În poezie apar două câmpuri semantice dominante: cel al violenţei și cel al 
vinovăţiei. Identificaţi termenii din fiecare câmp și arătaţi apoi în ce fel interferențele 
dintre cele două câmpuri semantice contribuie la conturarea mesajului poeziei. 

3. Cui i se adresează scriitoarea în poezia Martorii? în ce scop? 

4. Datorită restricţiilor impuse de cenzură, în poezie apar unele cuvinte și 
secvenţe folosite cu subinţeles. La cine şi la ce se referă, în context, „cei priviţi”, „armate 
de martori”, „călăul”, „victima”, „marile coșmare”? 

5. Pe cine credeţi că vizează în primul rând „Martorul care nu împiedică crima, _ 
Atent s-o descrie”? Cum pot fi interpretate scuzele invocate de acesta? 

6. Interpretaţi şi comentaţi versurile „Stăm suspendați De propria-ne-ntrebare_ 
Ca de-o spânzurătoare_Un drapel.” 


Expresia poetică a „disidenței mascate” 


„Ea este oglinda unei stări de spirit în care exasperarea și umilința, mânia și 
disperarea, rușinea şi revolta se topeau în sentimentul iminenţei sfârşitului, ca unică 
alternativă a atât de improbabilei salvări. Libertatea transformă aceste pagini, din 
manifeste de mână citite printre rânduri, în documente ale memoriei colective și, pur şi 
simplu, în poezii care nu-și visează altă perenitate decât cea estetică.” (Ana Blandiana, 
„Cuvânt-înainte” la volumul „Arhitectura valurilor”, București, Editura Cartea 
Românească). 

1. În ciuda caracterului aluziv şi a folosirii unor metafore sau comparații, poezia 
Martorii atrage atenţia cititorului prin simplitatea și prin directețea expresiei poetice. 
Cum credeți că se explică această opţiune stilistică? Alegeţi dintre sugestiile următoare 
sau daţi soluţii proprii: corespunde atitudinii poetei, dorinței de a rosti răspicat 
adevărul * decurge din gravitatea temei, față de care exprimarea „infrumuseţată” nu-și 
are locul * reflectă intenţia poetei de a comunica mai direct cu un număr larg de cititori * 
exprimă o „stare de urgenţă”, o revoltă țâșnită spontan la suprafață. 

2. Consideraţi că poezia „Martorii” este o poezie patriotică? Argumentaţi pro sau 
contra. 

3. Comentaţi poezia „Martorii” având în vedere opinia de mai jos. 

„Poezia patriotică nu are voie să fie o simplă confesiune netransfigurată artistic. 
O asemenea poezie nu este doar cronica rimată a unui timp, o „dare de seamă” 
superficială asupra unor evenimente, chiar dacă acele evenimente - sau îndeosebi 
pentru că acele evenimente constituie carnea istoriei noastre, momente de timp încărcat 
de fiorul sacru al unei participări obștești, naționale. Poezia patriotică implică cu 
necesitate coborârea poetului la tâlcurile adânci ale istoriei, investigarea unor zone de 
semnificații majore, precum şi exprimarea lor la un nivel artistic superior.” (Ştefan 
Augustin Doinaș, Funcţia educativ-patriotică a poeziei și exigenţa artistică, în Lectura 
poeziei, Bucureşti, Editura Cartea Românească, 1980) 


DINCOLO DE TEXT 

1. Comentaţi următoarele reflecții ale Anei Blandiana, publicate în 1983, în 
„România literară”, într-un interviu realizat de Mircea lorgulescu: 

„Legătura dintre scriitor și poporul său nu este una veselă și decorativă ca un 
şervet cu motive folclorice într-un restaurant pentru uzul turiștilor străini, ci una 
profund dramatică, cel mai adesea dureroasă, un raport de reciprocă asumare. (...) A 
face prea multe declaraţii de dragoste - oricât de rimate și tremolate - poporului tău, mi 
se pare superfluu: e ca și cum ai face declaraţii de dragoste părinţilor, față de care 
jurămintele de credinţă și mărturisirile de iubire nu mai au nevoie de cuvinte pentru că 
sunt înscrise în celule și în cromozomi.” 

2. Scrieţi un eseu despre felul în care percepeţi rolul și valoarea poeziei patriotice 
românești, aducând exemple din textele studiate/ citite. Puteţi lua ca punct de pornire 
consideraţiile reproduse mai jos: 

„Estetica ne arată clar, bazată pe o experiență milenară a operei de artă, că 
funcția social-educativă a poeziei patriotice e o funcție implicită, nu explicită; că valorile 
socială, politică, naţională, moralizatoare, formatoare de conștiință, încorporate într-o 
operă de artă rezistă timpului, şi deci îşi îndeplinesc rolul lor formativ, numai în măsura 
în care sunt realizate estetic; în caz contrar, ele au o viață extrem de scurtă, și mor odată 
cu momentul care le-a prilejuit. A supravieţui clipei în care s-a născut, a face ca efectul 
formativ asupra cititorului să fie eficient şi în generaţiile următoare, implică din partea 
poeziei patriotice necesitatea ca ea să fie o operă durabilă în sine. (...) simpla maculatură 


pe teme patriotice compromite deopotrivă noțiunea de patrie și noțiunea de poezie.” 
(Ştefan Augustin Doinaș, ibidem, p. 359) 


CRITICII SPUN 

1. Citiţi opiniile de mai jos și comentaţi-le. 

„Poezia Anei Blandiana este o poezie de idei, dar în cazul ei aceasta nu înseamnă 
nici pe departe o poezie complicată, artificială, livrescă etc. Ideologizarea forțată a 
poeziei româneşti în timpul comunismului a creat o aversiune împotriva oricărei forme 
de lirism reflexiv, considerat aproape prin consens impur și inautentic. Ana Blandiana 
reabilitează instantaneu genul, promovându-l pur și simplu, fără să-şi ia măsuri de 
precauţie. Așa cum alţi poeţi visează sau plâng sau își declară dragostea, ea gândește la 
scenă deschisă.” (Alex. Ștefănescu, Ana Blandiana, în România literară, nr. 11 / 2002) 

„Poemele din acest volum sunt tipice pentru ceea ce unii au numit literatura 
rezistenței: citind astăzi poemele din „Arhitectura valurilor”, disidența Anei Blandiana 
relevă încă alte nuanţe ale modalităţilor prin care literatura română a supravieţuit și 
dezvăluie o dată mai mult faptul că revoluţia ei n-a fost una strigată în genunchi: nu 
îndurare au cerut scriitorii, ci pedeapsă și neuitare. Tocmai împotriva uitării sunt scrise 
documentele memoriei colective din „Arhitectura valurilor”, împotriva tuturor iluziilor 
cu care un viitor incert, vopsit de unii în toate culorile curcubeului, ar putea ascunde 
trecutul, lăsându-l să revină altădată, sub alt chip, sub alte zâmbete, cu alte vorbe.” (loan 
Holban, Poezia Anei Blandiana, în Convorbiri literare, 2004) 


BIBLIOTECI DESCHISE 

1. Citiţi integral volumul „Arhitectura valurilor”. 

2. Citiţi antologia „Poezia patriotică românească” de Ioana Bot (București, Editura 
Humanitas Educaţional, colecţia „Tezaur”, 2001), în care din creaţia Anei Blandiana sunt 
selectate și comentate mai multe texte. 


CITIŢI DESPRE... 
_Citiți monografia „Ana Blandiana” de Iulian Boldea (Brașov, Editura Aula, 2000). 
Puteţi cunoaște mai bine personalitatea Anei Blandiana, citind volumul de 
interviuri „Cine sunt eu? (un sfert de secol de întrebări)”, Cluj-Napoca, Editura Dacia, 
2001. 


Caleidoscop oniric 


Leonid Dimov (1926-1987) - poet, traducător. Născut în Basarabia, la Ismail, se 
stabilește, din 1929, la București. Aici urmează cursurile elementare și liceale, publicând 
primele versuri în revista literară a Colegiului „Sf. Sava”, în 1943. Frecventează, 
începând din 1944, cursurile mai multor facultăţi (Litere, Biologie, Institutul de 
Teologie), fără a termina vreuna (de la Litere şi Filozofie este exmatriculat din motive 
politice). În primii ani de după război are avantajul de a cunoaște limba rusă, într-o 
perioadă când aceasta e foarte căutată; devine redactor la Agerpres, apoi la Institutul 
Româno-Sovietic şi la revista „Arta plastică”. Arestat şi deţinut la Jilava (1958-1959) 
pentru ofensă adusă memoriei lui Stalin. După detenţie își câștigă existenţa din 
traduceri din rusă; câţiva ani e corector la tipografia „13 Decembrie”, apoi, pentru o 
vreme, redactor la „România literară”. La jumătatea deceniului al șaptelea, într-o 
perioadă de relativă deschidere culturală, întemeiază, împreună cu prozatorul D. 
Țepeneag, „grupul oniric”, care atrage mulți poeţi tineri - Sorin Mărculescu, Daniel 
Turcea, Virgil Mazilescu ș.a. - și neliniștește curând autorităţile: regimul e speriat de 
orice grupare pe care nu o controlează, cu atât mai mult de una care proclamă 
libertatea, fie şi a visului. Țepeneag se va stabili din 1972 în Franţa și despre „onirism” 
ca mișcare literară nu se va mai vorbi în public, din motive de cenzură politică. Dimov e, 
în ultimele decenii de viață, un poet cu multe volume publicate, cu premii ale Uniunii 
(sau ale Asociaţiei) Scriitorilor (1968, 1977, 1979, 1982), cu colaborări constante la 
revistele literare, dar aproape necunoscut publicului larg și absent din „clasamentele“ 
oficiale. Se bucură, în schimb, de mare prestigiu în cercurile criticilor literari de 
orientare estetică și are admiratori convinși între tinerii poeţi. Scriitorii generaţiei '80 
şi-l atribuie ca model și precursor, ca exemplu de valoare subterană a culturii 
alternative, opunându-l în mod polemic poeziei „oficializate” şi de mai largă difuzare 
publică a unora dintre contemporanii săi. 

„Era în ultimii ani ai vieţii sale (rămasă in mare măsură enigmatică asemenea 
vieţii alchimiștilor), când îl vedeam în zona Bucur-Obor (unde locuia, în blocul ACR) 
plimbându-și nepoţica într-un landou dimovian. Barba îngălbenită se desena frumos pe 
cămașa neagră, și era ca și când Da Vinci, din autoportretul său de bătrân, şi-ar fi 
plimbat imposibila nepoată pe trotuarele însorite și pline de lume. Mașini lucioase, de 
mic şi mediu litraj formau și deformau fundalul mișcător pe care bătrânul adus de spate 
împingea căruţul, bizar și necunoscut, și totuși un poet uriaș... „(Mircea Cărtărescu, „...Se 
reîntoarce vremea lui Arghezi...”, în Manuscriptum, nr. l-4, 1993) 

Dimov debutează cu adevărat destul de târziu, la peste 20 de ani după publicarea 
în revista liceului, în „Viaţa Românească” (1965); primul volum, Versuri, îi apare în 
1966. Publică apoi numeroase alte volume de poezie, între care „7 poeme” (1968), „Pe 
malul Stixului” (1968), „Carte de vise” (1969), „Eleusis” (1970), „Semne cerești” (1970), 
„AB.C.” (1973), „Spectacol” (1979), „Veşnica reîntoarcerea” (1982). Câteva dintre ele 
sunt ilustrate de graficianul Florin Pucă. Formula poetică a lui Dimov rămâne aproape 
neschimbată de la un volum la altul, caracterizându-se prin narativitate, inventivitate 
imagistică, pitoresc lexical, jocuri de cuvinte, dispoziție ludică şi ironică, cu interes 
pentru exersarea formelor fixe (rondeluri, sonete). 

„Structural, poeziile sunt, în majoritatea lor, niște „desfășurări”, aglomerări 
baroce, caleidoscopice, de obiecte eterocilte, de o extremă varietate, convocate în spaţiul 
poemului de o imaginaţie mereu efervescentă, în permanentă stare de productivitate; 
scheletul faptului imediat, comun, capătă repede carnaţia strălucitoare a fanteziei 


transfiguratoare, orice eveniment existenţial nefiind decât o rampă de lansare în 
imaginar” (Ion Pop, Jocul Poeziei, București, Cartea Românească, 1985) 


PENTRU ÎNCEPUT 

1. Amintiţi-vă un film, o pictură, o piesă muzicală sau un text literar în care vi s- 
au părut cel mai bine redate atmosfera și reprezentările din vis și explicaţi de ce aţi avut 
această impresie. 

2. Amintiţi-vă de situaţiile în care vi s-a povestit sau în care aţi povestit un vis și 
încercaţi să descoperiţi ce trăsături specifice are acest tip de povestire. 

3. Imaginaţi-vă că ar urma să puneţi bazele unei „Arhive Internaţionale de Vise”. 
Cum aţi organiza-o și cum aţi începe să o alcătuiți? 


VIS CU BUFON 
de Leonid Dimov 


În laptele dimineţii aceste 

Din oraşul climateric cu însușiri alpestre 
Au explodat ciudat prăjiturile din vitrină. 
Zic ciudat, pentru că doar piereau într-un glob de lumină 
De culoarea lor întunecată 

Pentru prăjiturile de ciocolată, 

Roz, cu scame de tăciuni 

Pentru prăjiturile de căpşuni, 

Verzui şi galben un pic 

Pentru prăjiturile cu fistic 

Și aşa mai departe. 

Eu mă gândeam, bineînţeles, la moarte 
Când a intrat sunând din clopoței, pe rotile, 
Bufonul unui rege mort cu zile, 

Mort subit 

Pe când plutea de plăcere printr-un veac văruit. 
Dar să lăsăm gluma. Era 

Bufonul nostru numai catifea 

Şi pe dinăuntru şi pe dinafară, 

Un vulpoi de cârpă cu coadă ușoară. 

Se mișca degeaba, exista fără să fie, 

Era - dacă vreți - o filozofie. 

Toată lumea se făcea că nu-l știe, 

Că nu-l vede când se strâmba-n spate 

Şi presăra boare tulbure pe linguriţele plate... 
Am început atunci să mănânc în cascade 
Cataifuri, baclavale, rulade, 

Simţeam în juru-mi umede boturi, 
Înghițeam în neștire bezele, pişcoturi 

Şi creşteam, mă umflam ca un aerostat 

Cu bube dulci și diabet zaharat, 

Acolo în munţii limpezi în zarea zmeurie 
La masa pătrată din cofetărie. 


Poemul a apărut în volumul Carte de vise (1969). 


Note lexicale 
climateric, -ă, adj. - cu climă potrivită pentru odihnă sau tratarea unor boli. 
alpestru, -ă, adj. - caracteristic regiunilor muntoase înalte; situat la mare altitudine. 


DISCUIAREA TEXTULUI 


Ambiguitatea visului 

„Sunt, apoi, fabulele atât de curioase şi aşa de impenetrabile din poemele lui 
Leonid Dimov. Toţi comentatorii lui au remarcat sâmburele epic, plăcerea de a povesti, 
mulțimea parantezelor. Ele facilitează pictura, dar nu lămuresc prea mult simbolurile. 


Dimov este foarte expert în a închide căile de acces spre operă, părând (acesta-i 
şiretlicul lui) că spune totul. Sfătoase și chiar didactice, poemele lui sunt, în fond, 
deliberat enigmatice.” (Eugen Simion, Scriitori români de azi, vol. III, București, Editura 
Cartea Românească, 1984) 

1. Urmăriţi construcția narativă a textului, stabilind episoadele care se succed. 
Explicaţi cum se realizează în fiecare caz trecerea de la un moment narativ la altul: 

* brusc sau gradat? 

* prin surprize sau în mod previzibil? 

* prin simplă succesiune temporală sau prin relaţii cauză-efect? 

2. Identificaţi în poezie formule tipice ale adresării povestitorului către 
ascultători - explicaţiile, referirile la actul de a povesti, digresiunile. Explicaţi rolul 
fiecăreia în parte. De ce sunt atât de numeroase? Discutaţi variantele de mai jos sau 
propuneţi altele: 

* au o funcţie parodică, imitând o naraţiune obișnuită care nu există de fapt în 
text; 

* atrag atenţia asupra convenției literare; 

* sunt simple automatisme; 

* sporesc cursivitatea textului; 

* menţin contactul cu cititorul. 

3. Cât de puternică vi se pare implicarea eului (narator sau personaj) în 
descrierea cadrului și în relatarea episoadelor? Selectaţi câţiva indici ai subiectivităţii 
din text; stabiliți dacă perspectiva care domină e una interioară (sunt prezentate 
senzaţii, impresii, gânduri) sau una exterioară (sunt prezentate fapte, comportamente). 

4. Apariţia bufonului e importantă: e vorba de un rol încărcat de valori și 
simboluri culturale. Care credeţi că este semnificaţia, valoarea simbolică a bufonului în 
genere? Discutaţi, pornind de la sugestiile următoare și adăugând altele. Bufonul poate 
simboliza: prostia * inteligenţa * atitudinea ironică în faţa lumii * deşertăciunea vieții * 
plăcerea jocului * umorul * absurdul * aparențele caraghioase care ascund un adevăr 
tragic * libertatea deplină * posibilitatea de a spune drept în față adevăruri neplăcute * 
viclenia și răutatea * nebunia * moartea. 

5.Observaţi caracteristicile și acţiunile care sunt atribuite bufonului în text. Ce vă 
sugerează? Alegeţi asocieri din lista următoare sau propuneţi altele: un tipic costum de 
bufon, multicolor * o jucărie * o apariţie fantomatică * o iluzie * o impresie neliniștitoare 
* un spirit răutăcios * o mască. 

6. Versul „Se mișca degeaba, exista fără să fie” a fost considerat de unii critici o 
emblemă a lumii lui Dimov. Cum îl interpretati? Discutaţi, pornind de la următoarele 
sugestii; el semnifică: 

* lipsa de rost, inutilitatea; 

* gratuitatea, jocul, pura plăcere de a exista; 

* lipsa de adâncime, de substanţă; 

* o dedublare; 

* o natură iluzorie. 

7. Corelaţi interpretarea pe care o daţi personajului-bufon din text cu faptul că 
Dimov definește (în „Argument” la volumul „Spectacol”) poetul ca fiind „nobilul 
măscărici al Totalităţii”. 

8. Arătaţi dacă legătura dintre elementele fabuloase și realitatea cotidiană 
amplifică sau reduce efectul de straniu (folosiţi și cunoştinţele din clasa a X-a, în 
legătură cu nuvela fantastică). 


9. Comentaţi titlul poemului, arătând ce credeţi că semnifică visul (folosiţi 
sugestiile de mai jos sau adăugaţi altele): 

* o manieră de relatare specifică, urmând regula asociaţiilor şi a transformărilor 
imprevizibile; 

* un pretext pentru o fabulă, o alegorie despre viață și moarte; 

* o metaforă pentru puterea creatoare a imaginaţiei poetice; 

* o înlănţuire absurdă, căreia nu putem (și nici nu trebuie) să-i căutăm un sens. 


Forma luxuriantă și drama secretă 

„Luxuriantă, de o bogăţie a formelor și culorilor unică în literatura noastră, 
poezia lui Leonid Dimov are ca notă distinctivă tonul jovial, ironia cu aparență bonomă; 
la prima vedere, nimic nu pare să agite această lume de „peizaje” fabuloase; poetul este 
însă dominat de un intens sentiment al tragicului, închizându-și adevărata stare în 
podoabele strălucitoare și somptuoase ale versurilor, în bufonele viziuni ale bâlciului 
zgomotos și sclipitor. Jocul este aici expresia spaimei, miraculosul este un refugiu: 
jovialitatea poetului are un secret fior tragic. Acumularea enormă devine un mijloc de 
protecție a fragilității.” (Mircea lorgulescu, Poezia miraculosului, prefață la Leonid 
Dimov, Texte, București, Editura Albatros, 1980) 

1. Acumularea este unul din procedeele stilistice cele mai evidente ale poeziei lui 
Dimov. Descoperiţi prezenţa sa în „Vis cu bufon” și arătaţi cum se realizează: prin 
enumeraţie, prin repetiție? cefei de elemente conţine? cum sunt dispuse? există o 
gradaţie? etc. 

2. Discutaţi ce rol are acumularea în desfășurarea textului, arătând dacă sunteţi 
sau nu de acord cu opinia critică de mai jos. 

„Lot ceea ce este mult, proliferant, arborescent, chiar dacă stârnește pe moment 
fascinația concretului abundent, a etalării voluptuoase de lucruri, poartă la el semnul 
negativ. Descripţia lui, „descrierea în amănunţime” a obiectelor, oricâtă impresie de fast 
ar conţine, este în cele din urmă o descripţie angoasantă.” (Dan Cristea, „ Textele” lui 
Leonid Dimov, în Viaţa Românească, nr. 12, 1980) 

3. Identificaţi elementele din text care intră în următoarele câmpuri semantice: 
culinar * animalier * medical * aerian (legat de înălțime). Ce raporturi se stabilesc între 
ele? 

4. Cum interpretaţi actul de lăcomie descris în ultima parte a poeziei? 

* ca o adaptare la mediu, o integrare în lumea concretă, materială, diversă; 

* ca o încercare de apărare, față de neliniști, de presentimentele morţii, de 
contactul cu straniul; 

* ca o dispoziție de petrecere, carnavalesca, care dă un sentiment de plutire 
veselă; 

* ca o amplificare amenințătoare, prin iminența exploziei. 

5. Cum explicaţi adverbul - folosit în incidenţă, ca într-o paranteză, în versul al 
12-lea - „bineînţeles”? Discutaţi: 

* e o glumă, nimic din context nu-l motivează; 

* e o strategie: esenţialul e exprimat în treacăt, ca și când n-ar fi important sau ar 
fi deja cunoscut; 

* e o aluzie la faptul că tema morţii apare des în poeziile sale. 

6. Discutaţi finalul poeziei; ce rost au ultimele două versuri? 

7. Poezia e scrisă în versuri libere, nu albe, cu dese schimbări de ritm şi de 
măsură de la un vers la altul (multe versuri sunt perfect încadrabile într-o schemă 


ritmică, altele au însă chiar în interior rupturi ritmice), dar întotdeauna cu rimă. La ce 
poeţi dintre cei studiaţi până acum aţi mai întâlnit această formă de versificaţie? 

8. La Dimov unii comentatori au identificat o sensibilitate barocă (vezi și citatul 
din Florin Manolescu de la pagina următoare): aceasta s-ar caracteriza prin plăcerea de 
a etala ornamente, artificii formale - care ascund însă un secret, o dramă interioară. 
Tipic baroce sunt și temele „viața ca vis” (ușor de legat de onirismul său) și „lumea ca 
teatru”. Discutaţi poezia lui Dimov din această perspectivă. 


DINCOLO DE TEXT 


1. Poezia lui Dimov a fost comparată de unii critici cu cea a lui Ion Barbu, cu 
referire în primul rând la ciclul „balcanic” al acestuia (Isarlik), dar și la ermetismul 
barbian, la simbolurile și asociaţiile de cuvinte misterioase. Alţi critici l-au opus pe 
Dimov lui Barbu (văzut în ipostaza sa de promotor al unei poezii de idei și abstracții), 
considerându-l mai aproape de concreteţea și amestecul impur, de tensiunile religioase 
ale poeziei lui Arghezi. Scrieţi un text în care să demonstraţi înrudirea poeziei lui Dimov 
cu cea a lui Barbu sau cu cea a lui Arghezi (la alegere). 

2. Citiţi „Rondelul jucătorului pierit” și „Rondelul jocului etern” și discutaţi despre 
tema jocului în poezia lui Dimov. 

3. Comentaţi fragmentul următor, care are trăsături - polemice - de artă poetică: 

„Treceau orele, treceau norii, treceau mamelucii, lar eu am visat azi-noapte că 
mi-am pierdut papucii... Deşi ştiam încă din leneșa tinerețe Că naraţiunea, ironia, 
imaginile glumețe N-au ce căuta în cadenţe: Că poezia ține de esențe. Eu însă, elev 
fiind, ca toți năucii, îmi pierdusem - pe coridoare ori în săli - papucii  Și-i căutam, deși 
era ora de fizică, Deşi acuzat eram că nu mă dedau la metafizică_ De către ceilalți 
versificatori din urbe_Ci că tot umblam prin scaieți, prin grohotișuri și turbe...” (Leonid 
Dimov, Poemul esenţelor) 

4. Alegeţi, dintr-un volum al autorului, 5 cuvinte pe care nu le-aţi mai întâlnit 
până acum: vor fi probabil unele dintre cele care au făcut să se vorbească de marea 
bogăţie lexicală, chiar de „babilonia” limbii poetice a lui Dimov. Verificaţi dacă e vorba 
de cuvinte rare (neologisme, arhaisme, termeni de specialitate) sau de invenţii ale 
poetului însuși (neconsemnate în dicționare). 


CRITICII SPUN 
_1. Principala divergență a criticilor în interpretarea operei lui Dimov poate fi 

ilustrată prin opoziţia dintre primele două citate de mai jos, care îi prezintă poezia fie ca 
ludică, feerică, fie ca tragică, de o anxietate mascată, dar cu atât mai puternică (a se 
vedea și citatul anterior din M. lorgulescu). Se adaugă și o a treia interpretare, conform 
căreia specifică lui Dimov ar fi tocmai coexistenţa celor două tendinţe, comică şi tragică, 
fără a se acorda predilecție niciuneia. Discutaţi cele trei opinii, arătând, cu argumente 
din versurile lui Dimov, cu care dintre ele sunteţi de acord. 

a. „Poezia lui Leonid Dimov nu zguduie, nu răscolește. Doar încântă.” (D. Micu, 
Scurtă istorie a literaturii române, vol. II, Bucureşti, Editura Iriana, 1995) 

b,Tema angoasei umane e precumpănitoare (...). Universul lui Dimov e, în bună 
măsură, un univers teribil, halucinant, apăsător și ameninţător deopotrivă.” (Dan 
Cristea, Mărturia lui Dimov, în Luceafărul, nr. 13, 1996) 

c. „Ar fi să-l înțelegem greşit dacă ne-am grăbi să-i aplicăm o formulă critică de 
largă răspândire care distinge între aparenţa hilară și conţinutul grav, dincolo de 
bufonerie - tragicul, dincolo de sarcasm - iubirea, dincolo de un decor grotesc - 


beatitudinea. Secretul poeziei sale stă tocmai în coincidenţa acestor termeni contrari, în 
simultaneitatea tendințelor divergente. Ele există toate în același timp și în același plan, 
într-o muzicală complicitate.” (Lucian Raicu, Critica - formă de viață, Bucureşti, Editura 
Cartea Românească, 1976) 

2. Alegeţi o poezie de Dimov şi comentaţi funcția rimelor în ea, pornind de la 
citatul următor: 

„Ce funcţie indispensabilă îndeplinește oare rima în această poezie? întâia, mai 
ușor observabilă, e de trambulină pentru săriturile spectaculoase ale imaginaţiei (...). 
Adesea senzaţia este că urmărind-o, vânând-o ca pe tigri, poetul ajunge la asociaţiile sale 
cele mai insolite (...). Dar cea mai fericită mi se pare funcţia rimei de a împrumuta 
narațiunilor fantastice o abia auzită muzică egală, uniformă, metronimică, ușor 
adormitoare (...). Prinse în chinga rimelor, istorisirile descusute, ca și stăruințele 
autorului pe descripţii detaliate, capătă o stranie fluiditate care transfigurează banalul, îi 
împrumută mișcarea plutitoare și neobstaculată a visului”. (Ov. S. Crohmălniceanu, 
Pâinea noastră cea de toate zilele, Bucureşti, Editura Cartea Românească, 1981) 


BIBLIOTECI DESCHISE 

1. Citiţi câteva texte teoretice din volumul Leonid Dimov, D. Țepeneag, Momentul 
oniric, ediţie de Corin Braga, București, Editura Cartea Românească, 1997, și încercaţi să 
sintetizați ideea mișcării și să-i stabiliți originalitatea. 

2. Ţinând seama de comparaţiile care s-au făcut între imaginile din poezia lui 
Dimov şi supra-realismul pictural (a se vedea citatul de mai jos), descoperiţi, cu ajutorul 
unor albume de artă, câteva picturi de Max Ernst, Magritte, Salvador Dali care pot fi 
considerate reprezentări onirice şi pe care le-aţi alege ca ilustraţii pentru un volum de 
Dimov. 

„Leonid Dimov unifică într-un sistem coerent și foarte personal tradiţia 
parnasiană a poeziei noastre, simbolismul exotic și balcanismul modernist, pe care le 
trece în chip paradoxal prin filiera picturală a suprarealismului, nu prin cea literară, 
cum ar fi fost firesc.” (Florin Manolescu, Litere în tranziţie, București, Editura Cartea 
Românească, 1998) 


CITIŢI DESPRE... 

Ion Pop, O replică onirică a „jocului lumii”: Leonid Dimov, în volumul Jocul 
Poeziei, Bucureşti, Editura Cartea Românească, 1985. 

Lucian Raicu, Leonid Dimov - „ Totul nu e decât realitate”, în volumul Critica - 
formă de viaţă, Bucureşti, Editura Cartea Românească, 1976. 


Inventivitatea ludică 


Șerban Foarţă (n.1942) - poet, eseist, traducător contemporan. Absolvent al 
Facultatăţii de Filologie a Universităţii din Timișoara (1965). Doctoratul cu o teză 
despre poezia lui Ion Barbu. În colaborare cu Andrei Ujică a scris texte pentru formaţia 
Phoenix (Mica țiganiadă, Scara scarabeului, Pasărea Calandrinon, Muzica și muzikia etc), 
extrem de ingenioase, iubite de generaţia tânără. Până în 1990 este scriitor și 
traducător, liber profesionist (se angajează doar câteva luni în 1969, ca referent literar 
la Teatrul din Timişoara și apoi corector la revista literară Orizont) Director al Teatrului 
Naţional din Timișoara (1990-1991) și din 1992, profesor la Universitatea de Vest din 
Timișoara, Facultatea de Litere, secția Jurnalism. 

„La distanță de nota plebeiană a hazului sorescian, acesta este un homo ludens 
(om al jocului) cu o ţintă aristocratică. El înfățișează o ascendență pretențioasă, fiind 
mai apropiat de Macedonski, Adrian Maniu, Ion Barbu (celui din urmă i-a și consacrat 
un remarcabil eseu). Ne putem gândi la o „înălţare „a poetului timișorean, cu balonul, în 
văzduhurile unui rafinament ultim, de unde-sublimă revanșă! - ludicii de succes obștesc 
se văd tot mai mici, până aproape de dispariţie. Într-atât de mare e deosebirea dintre 
unul și ceilalți...” (Gh. Grigurcu, Poezia lui Șerban Foarţă, în România literară, nr. 9, 
2000) 

După „Texte pentru Phoenix” (în colaborare cu Andrei Ujică), 1976, Șerban 
Foarță publică în paralel volume de poezie și traduceri. Titlurile volumelor sale de 
versuri se bazează adesea pe jocuri de cuvinte, reflectând spiritul ludic, rafinamentul și 
virtuozitatea poemelor (adesea și ediţiile sunt bibliofile, însoţite de imagine sau mizând 
pe rafinamente grafice). Între acestea sunt: „Simpleroze” (1978), „Şalul, eşarpele 
Isadorei” (1978) „Copyright”, (1979), „Holorime” (1986), „Caragialeta” (1998), „Un 
castel în Spania pentru Annia” (1999), antologia „Opera somnia” (2000). Volume 
recente: „Spectacol cu Dimov” (2002), „Rebis și Rimelări” (2005). „Afinităţi selective” și 
„Afinităţi efective” (parafraze după titlul romanului goethean „Afinităţi elective”) sunt 
două dintre volumele sale de eseuri. Șerban Foarță este un traducător de excepţie, 
făcând din această profesiune o artă: abordează cele mai dificile texte poetice și găsește 
rezolvări ingenioase. A tradus din poeţi ca Stephane Mallarme, Paul Valery, Paul 
Verlaine, Edward Lear, Guillaume Apollinare sau din poeţii Renașterii („Blazoanele 
anatomiei feminine. Poeți francezi ai Renașterii”, 2004). 

„Poetul e un dansator pe funie, un jongler de cuvinte, inventator de rime rare (...), 
exhibiționist plin de ingenuitate și har. Poeziile sunt o cutie cu surprize, din care se scot 
cele mai neașteptate lucruri. (...) Poet adevărat totuși prin simţul limbii și prin nu știu ce 
ingenuitate, chiar acolo unde efortul pare mai laborios.” (Nicolae Manolescu, Literatura 
română postbelică. Lista lui Manolescu, vol. I, Brașov, Editura Aula, 2001, pp. 275-278) 


PENTRU ÎNCEPUT 

1. Aveţi următoarele prepoziţii, conjuncții și interjecţii: din, cu, și, vai!, of!, deci. 

a. Împărțiţi-vă în 6 grupe (câte una pentru fiecare cuvânt) şi străduiți-vă să găsiți 
rime cât mai multe şi cât mai rare pentru aceste cuvinte. Nu ocoliți cuvintele în limbi 
străine, substantivele proprii, limbajul colocvial. 

Ihcercaţi să scrieți versuri care să includă, câteva din rimele găsite (aa, bb). 

2. Alegeţi un paragraf de 15-20 de rânduri din romanul „Femeia în roșu” (pp. 112- 
118) Apoi întrerupeţi frazele prin bare verticale, în punctele cele mai neașteptate (în 
mijlocul locuţiunilor, la jumătatea cuvintelor compuse sau chiar la jumătatea unui 


cuvânt). Citiţi textul ca și cum ar fi un poem. Schimbă această nouă dispunere întregul 
sens? Discutaţi. 


DESPRE CAVERNE... UMBRE... 
de Șerban Foarță 


El a venit din nou la mine şi mi-a cerut să-l las să intre dar casa mea i-am zis e-o 
grotă din neolitic: una dintre el zice că e tocmai ceea ce-i trebuia (ca speolog) n-am 
încotro şi-i fac un semn să intre repede 'n bârlog intră și după ce-mi admiră (la foc) 
desemnele rupestre_ se-ntoarce și îmi zice nu stau la tine f. mult plec peste nu-l las să 
termine îi zic văd după mutra ta că minţi atunci surâde și surâsu-i mi-arată că nu are 
dinţi îi zic rămâi atunci la mine mă și gândeam la cineva cui să-i arăt o născocire de-a 
mea un soi de cinema stai zic cu faţa la perete rămâi așa ('ntre noi e focu). și-l las să-mi 
contempleze umbra îl pun apoi să treacă-n locu meu și: același joc o dată de doo ori de 
trei de patru el a uitat unde se află și-acum e un idololatru și-a cincea oară când îi zic 
să treacă-n locu meu el drept la umbra mea se duce nu treci zice la locu tău? Aștept_să- 
şi vie-n fire dar degeaba nici el nu știe ce-i cu dânsu și tace tac și eu deodată pe 
amândoi ne-apucă plânsu. 


Poem apărut în volumul „Copyright” (1979). 
DISCUTAREA TEXTULUI 


O vizită 

„Spectacolul liric, fie că e travestit în măşti ironico-parodice, fie că e saturat de 
performanța tautologiilor, nu estompează accentele de elegie, nici viziunea asupra 
universului. „(Alexandra Ciocârlie, în Academia Română - Dicţionarul general al 
literaturii române, vol. III, București, Editura Univers Enciclopedic, 2005) 

1. Poemul pleacă de la pretextul unei vizite, dar o ascunde sub o recuzită 
specială. Identificaţi: 

a. elementele obișnuite, cotidiene, ale acestei vizite (încercaţi chiar s-o povestiţi); 

helementele de recuzită şi traduceţi-le în limbaj obișnuit; de pildă ce sunt 
„desemnele rupestre” din locuință? 

2. De ce credeţi că și-a ales poetul tocmai această recuzită primitivă? Dezvoltaţi și 
argumentaţi următoarele ipoteze sau propuneţi altele: pentru a sugera mizeria locuinţei 
* pentru a „traduce” o stare de spirit tristă, elegiacă * „bârlogul” e o simplă metaforă 
ludică, autoironică. 

3. În centrul poemului este jocul de umbre şi lumini. Discutaţi rostul acestui joc 
pornind de la Dicţionarul cultural de la p. 44. Care credeţi că e miza aluziei culturale 
(intertextualităţii)? 

4. Discutaţi finalul poemului: „deodată pe amândoi ne-apucă plânsul”. Credeţi că 
e vorba de o situaţie contextuală (un moment trist din existența vizitatorului și a gazdei 
lui) sau de condiţia umană în genere? Argumentaţi și gândiţi-vă și la alte ipoteze. 


Dicţionar literar 


Ingambament - ruptură sintactică, de înţeles și de ritm, prin care fraza dintr-un 
vers nu se oprește la sfârşitul acestuia, ci continuă, într-o înlănţuire strânsă, în versul 
următor. 


Jocuri de poeţi 
„Stilul Foarţă, probabil marca cea mai protejată din lirica românească, este un 
amestec între spontaneitate - improvizaţia după ureche demnă de un lăutar rutinat - și 


erudiție rafinată, de doctor în litere. De o parte ludicul, bășcălia, calamburul, (...) culorile, 
sevele și miresmele unui limbaj poetic inimitabil, de cealaltă, intertextualitatea savantă, 
perfecțiunea prozodică, alternarea, pe parcursul aceluiași volum a unor formule lirice 
diferite, cu respectarea strictă a particularităților fiecăreia.” (Tudorel Urian, Vă place 
Foarţă? în România literară, nr. 22, 2003) 


1. Urmăriţi, dintre elementele de prozodie: 

a. rima (vedeţi ce părți de vorbire rimează și care cuvinte duc la rime rare); 

Hdentificaţi ingambamentul (vezi Dicţionarul literar alăturat). 

2. Care sunt, pentru voi, surprizele stilistice ale acestui poem, cu alte cuvinte, ce 
vă şochează? 

3. Cum vă explicaţi prezenţa masivă a trăsăturilor de oralitate? 

4. La unul din volumele lui, Șerban Foarţă a pus un motto dintr-un poet și pictor 
avangardist francez, Max Jacob (1876-1944): „Pentru copii şi pentru rafinaţi”. Credeţi că 
acest poem corespunde formulei? Argumentaţi. 

5. „Blocatarii”, „Bac din Bacovia”, „Claxoniada”, „Albă ca Zăpada & cei 7pisici”, 
„(In)Edith Piaf”, „Sansoneta șansei” sunt câteva titluri din volumul „Rimelări” de Şerban 
Foarţă (București, Editura Cartea Românească, 2005). 

a. Discutaţi-le pe fiecare urmărind: modul de compunere (cuvintele din care 
provin) * aluziile culturale * mizele sonore sau semnatice. 

bCare este efectul unor asemenea jocuri? Argumentaţi, într-o polemică, una 
dintre următoarele poziţii: ludicul în poezie îmbogățește limba, produce bucurie 
cititorului, valorifică toate resursele tainice ale limbajului, îl antrenează pe cititor ca-ntr- 
un joc, facilitându-i drumul spre text * ludicul este o cale facilă de poetizare, el „coboară” 
poemul în joacă și glumă, nu-şi are rostul în poezie. 


DINCOLO DE TEXT 

Unul dintre volumele lui Șerban Foarţă se numește „Spectacol cu Dimov” (Editura 
Vinea, 2002). Debutează cu un poem în care e dată ca un fel de citat chiar coperta cărții 
„7 poeme” de Leonid Dimov, poet și el, prieten cu autorul. 

Citiţi un poem din volumul lui Dimov pentru a vedea „afinităţile efective” 
(înrudirile) dintre cei doi poeţi. 


CRITICII SPUN 

Criticii au remarcat cam aceleași trăsături definitorii în poezia lui Șerban Foarţă. 
Care sunt acestea? Stabiliți-le pornind de la următoarele citate: 

„Spectacolul lingvistic oferit de el ne uimește. Este ca și cum am afla că un 
explorator solitar. 


BIBLIOTECI DESCHISE 

O minunată carte care ar putea fi „pentru copii și rafinaţi”, ca-n mottoul din Max 
Jacob ales de Foarţă, este „Antologia inocenței. Cele douăsprezece luni ale visului” de 
Iordan Chimet, București, Editura lon Creangă, 1972. Este o etalare a spiritului ludic. 

Pentru partea teoretică legată de ludic puteţi citi din Homo ludens de Johan 
Huizinga (București, Editura Humanitas, 1998), cap. I, pp. 39-74. 


CITIŢI DESPRE... 


_Mircea Scarlat, capitolul „Orgoliul de a fi Intraductibil”, în Istoria poeziei 
românești, Bucureşti, Minerva, 1990, vol. IV pp. 187-191, subliniază intertextualitatea și 
livrescul din poezia lui Foarță. 

Grete Tartler, Melopoetica, București, Editura Eminescu, 1984, pp. 105-107, se 
concentrează asupra valenței muzicale a poeziei lui Șerban Foarţă (care, de altfel, are şi 
experienţă de pianist). 

Cornel Regman, în Noi explorări critice, București, Editura Eminescu, 1982, pp. 
47-49, dezvăluie subtilitatea acestui poet aflat acum în Alaska, găsește bulgări de aur în 
serie. (...) Şerban Foarță descoperă cuvinte ascunse în cuvinte, cuvinte care citite invers 
se transformă în alte cuvinte sau chiar posibilitatea de a face, din anumite sintagme, alte 
sintagme, prin redistribuirea pauzelor dintre cuvinte: „Alb astru,-n cearcăn vânăt, oare, 
acolo, rana și-a deschis?... ...A colo-ra-n așa deschis albastru,-ncearcă,n vânătoare”” (...) 
(Alex Ștefănescu, Istoria literaturii române contemporane 1941-2000, Bucureşti, Editura 
Mașina de scris, 2005) 

„Aceste delicioase artificii, împinse uneori până la saţietate, marchează un lirism 
sentimental. Bufoneria e de obicei, în poezie, o formă a sentimentalismului. Poetul se 
joacă pe sine...” (Nicolae Manolescu, op. cit) 

„În spatele fiecărui vers al lui Foarţă se ascunde (cel puţin) un clin d'oeil (semn 
făcut cu ochiul), unul sau mai multe semne camuflate pe care cititorul le observă sau nu. 
Oricât de multe astfel de semne ar descoperi (referințe intertextuale, rime șocante, 
cuvinte dintr-un vocabular extrem de periferic sau chiar inventate, agramatisme 
șugubeţe, parafraze după versurile altora etc), tot are sentimentul că au mai rămas 
destule lucruri ascunse”. (Tudorel Urian, op. cit.) 


Literatură 
Poezia prezentului 


Mircea Dinescu (n. 1950) - poet și publicist contemporan. Traseul vieţii lui este 
legat de ceea ce, în termenii lui Marin Preda, s-ar numi „aventura conștiinței”. S-a născut 
la Slobozia și este fiu de muncitori. După terminarea liceului, între 1972-1976 a fost 
angajat ca portar la Asociaţia Scriitorilor din București, apoi, între 1976-1982 a devenit 
redactor al revistei „Luceafărul”, condusă de prozatorul Ștefan Bănulescu și, imediat 
după aceea (1982-1989) redactor al „României literare”. În această perioadă urmează 
Facultatea de Ziaristică a Academiei „Ștefan Gheorghiu” (intens politizată în linia 
doctrinei comuniste), pe care a absolvit-o în 1984. Este unul dintre puţinii scriitori care 
au avut curajul de a-și exprima public atitudinea critică față de regimul ceaușist, ceea ce 
i-a adus, în 1989, excluderea de la „România literară” și punerea sub supraveghere de 
către securitate. Din 1990, Mircea Dinescu ia, în continuare, poziţie publică în chestiuni 
social-politice, este Preşedintele Uniunii Scriitorilor (1990-1993), întemeiază și, timp de 
zece ani, conduce săptămânalul „Academia Caţavencu”, precum şi alte reviste cu tentă 
preponderent satirică. 

„Treptat, Mircea Dinescu devine un personaj de prim-plan al vieţii literare. , 
Veşnic tânăr și ferice”, așa cum şi-l imagina Eminescu pe Alecsandri, dar și nesupus, gata 
să înfigă pumnalul ironiei in oricine încearcă să-l supună vreunei constrângeri, el se 
înfățișează ca o neverosimilă ființă liberă (Marin Preda) într-o lume a obedienţei și 
resemnării. Are imens succes la întâlnirile cu publicul, dă autografe pe stradă 
admiratorilor, îl cucerește/ intimidează până și pe Nicolae Ceaușescu, cu prilejul unei 
discuţii a acestuia cu scriitorii. „(Alex. Ștefănescu, Istoria literaturii române 
contemporane 1941-2000, București, Editura Mașina de scris, 2005) 

Debutează publicistic foarte tânăr, la 17 ani, cu poezia „Destin de familie” în 
revista Luceafărul. Debutul editorial este la 21 de ani, cu volumul „Invocaţie nimănui”, 
bine primit de critică, ceea ce-i aduce renumele de „copil minune” al literaturii române 
contemporane. Au urmat volumele „Elegii de când eram mai tânăr” (1973), 
„Proprietarul de poduri” (1976), „La dispoziția dumneavoastră” (1979), „Leroarea 
bunului simț” (1980), „Democraţia naturii” (1981), „Exil pe o boabă de pipera” (1983), 
„Rimbaud negustorul (1985), „Moartea citește ziarul” (1989). După 1990 a publicat 
articole și mai multe antologii între care mai importante sunt: „O beţie cu Marx” 
(publicistică - 1996) și „Cele mai frumoase 101 poezii” (2006). 

„Bântuit de talent, un extraordinar talent, cuvintele-șoc și metaforele percutante 
ii vin in cascadă, proaspete și nepăsătoare, cu încărcătură afectuoasă și cinică, brutal 
repezite şi tandre, proletare și nobile, înscriindu-se laolaltă pe un traseu totuși bine 
determinat, spunând exact ce li s-a menit să spună, fără ezitări, fără ambiguităţi...” 
(Lucian Raicu) 


PENTRU ÎNCEPUT 

1. Propuneţi 3-4 nume pentru secolul al XX-lea. (Puteţi folosi modelul următor: 
secolul al XIX-lea a fost numit „secolul romantic”, „secolul progresului” și „secolul 
electricităţii”, iar secolul al XX-lea a fost numit „secolul vitezei”). 

2. Imaginaţi-vă cum va evolua secolul al XXI-lea, ce descoperiri se vor face, cum se 
vor schimba oamenii. 

a. Scrieți două-trei fraze descriptive despre acest secol. 

Fchipuiţi-vă cum îl vor numi oamenii din secolul al XXII-lea. 


METAMORFOZA XX 
de Mircea Dinescu 


Când exista doar praf de puşcă. parcă eram mult mai cuminţi, puterea ne lătra 
din cușcă. și libertatea din părinți. 

Acum am inventat de toate și doar pe noi ne-am cam uitat, tot ce se poate - nu-i 
pe roate ce nu se poate - ne e dat. 

Eden cu pârghii și cu sfere prea multă muzică-n metal, atomul tot ce vede cere _ 
ca un nebun într-un spital. 

Și dacă mor poeţi pe harpă. împinși de vidul din cuvânt, să inventăm puţină 
iarbă_ sau complicate mori de vânt. 

Poezie apărută în volumul Invocaţie nimănui (1971). 


DISCUTAREA TEXTULUI 


„Noi” în timpuri vechi şi noi 

„O viziune asupra Istoriei ca mecanism de degradare a ființelor, ba chiar a Fiinţei, 
„atunci când, de-cum înainte, tânguire şi naţiune se confundă”. Iar asta fără lacrimi, fără 
înduioșare, ci cu gravitatea și mirarea atât de preţioase ale adolescenţei”. (Eugen 
lonescu, apud Mircea Dinescu, Cele mai frumoase 101 poezii. Bucureşti, Humanitas, 
2006) 

1. Titlul poemului este Metamorfoză XX. Explicaţi-l, ajutându-vă şi de exerciţiile 
pregătitoare din secțiunea intitulată Pentru început. 

l Recitiţi poemul accentuând verbele la persoana I plural şi pronumele personale 
de persoana I plural. Urmăriţi dacă „noi” este strict identic pe tot parcursul poemului 
sau dacă se schimbă subtil, se metamorfozează şi precizaţi etapele metamorfozei. Vă 
puteţi orienta după următoarele întrebări: 

* la cine se referă poetul când spune, în strofa I, „eram mult mai cuminţi”? * cine 
este „noi” din strofa a doua și a treia? * dar „noi” din ultimele două versuri ale poemului? 

3.Descrieţi elementele simple ale „răului” din alte timpuri, explicând: 

* importanţa adverbului „doar“; 

* metafora „puterea ne lătra din cușcă”. 

4. Versul „Doar pe noi ne-am cam uitat” ar putea fi unul din versurile-cheie al 
poemului. De ce? 


Dicţionar cultural 


Eden - nume dat Paradisului, loc al fericirii veșnice, imaginat de poeţi și pictori ca 
o grădină bogată, în care oamenii și animalele conviețuiesc fără vreun conflict, în 
armonie şi liniște. 

Mori de vânt - sintagmă ce trimite la Don Quijote de la Mancha, celebru erou al 
romanului cu același nume de Miguel de ;Cervantes (1547-1616). Don Quijote este 
simbolul purității și al nobleții sufletești, al idealistului care e considerat nebun de toți 
ceilalți pentru că se luptă „cu morile de vânt”. Gestul său este azi simbolic pentru lupta 
„fără sens” sau fără sorți de izbândă, dar în numele unor valori esenţiale. 


Viaţa în antiteze 

„Implicat liric în real, Mircea Dinescu este însetat totuşi de poezie. Aspectele 
prozaice, faptele diverse, cotidianul mărunt sunt supuse unei redimensionări poetice, de 
regulă prin adoptarea unei perspective în care tandreţea și sarcasmul coexistă 


indestructibil.” (Mircea Iorgulescu. Prezent, București, Editura Cartea Românească, 
1985) 


1. Identificaţi antiteza trecut / prezent din poem: 

* în ce strofe apare trecutul? * dar prezentul? * se întrevede cumva şi viitorul? * 
care este ponderea fiecărei secvenţe de pe axa timpului? * de ce nu sunt ele egale? * care 
perioadă îl preocupă cel mai mult pe poetul refugiat îndărătul pronumelui „noi”? 

2. Între imaginea tradițională a Edenului (vezi Dicţionarul cultural alăturat) şi cea 
impusă de timpurile moderne se creează o contradicție. Explicaţi-o. 

3. În ultima strofă apare metafora: „vidul din cuvânt” care-i omoară pe poeţi. La 
ce se referă poetul? Răspundeţi argumentând una din următoarele sugestii sau 
propunând altele: 

* cuvintele își pierd sensul într-o lume în care omul uită de el 

* e vorba de o poemele de slăvire a regimului totalitar, act care „omoară”, 
simbolic vorbind, un poet și poezia lui; 

* în perioada scrierii poemului exista o „limbă de lemn”, obligatorie în viaţa 
publică, care golea de sens cuvintele și pe care un poet nu o poate accepta. („Limba de 
lemn” e o formulă care reprezintă titlul unei cărți de Françoise Thom, profesoară de 
istorie contemporană la celebra Facultate Sorbonne din Paris, prin care se desemnează 
limbajul golit de sens din regimurile totalitare.) 

4. Finalul conţine antidotul, soluţia crizei. Folosindu-vă de Dicţionaru' cultural de 
mai sus, explicaţi sensul simbolic al ultimelor două versuri. 


DINCOLO DE TEXT 

1. Citiţi următorul fragment din celebrul roman „Don Quijote de la Mancha” de 
Miguel de Cervantes: 

„Într-aceasta descoperiră treizeci sau patruzeci de mori de vânt, aflate pe acea 
câmpie, și, de îndată ce le zări, don Quijote îi spuse scutierului său: 

- Norocul ne călăuzește treburile mai bine decât ne-am putea-o noi dori, căci 
uite-acolo, prietene Sancho Panza, unde se arată treizeci de uriași mătăhăloși, sau ceva 
mai mulți, cu care am de gând să intru-n luptă (...). 

- Care uriași? - zise Sancho Panza. 

- Cei pe care-i vezi acolo - răspunse stăpânul său -, cu braţele lungi, căci unii 
obișnuiesc a le avea de aproape două leghe. 

- Bagă de seamă, înălțimea Ta - răspunse Sancho -, ăia care se văd acolo nu sunt 
uriași, ci mori de vânt, iar ce pare braţele lor sunt aripile, care, învârtite de vânt, fac să 
meargă piatra morii. 

- Se vede bine - răspunse don Quijote - că nu ești instruit în marile aventuri: sunt 
uriași, iar dacă ţi-e frică, pleacă de-aici și roagă-te în răstimpul cât eu unul voi intra cu ei 
în luptă cruntă și inegală.” (Miguel de Cevantes, Don Quijote de la Mancha, vol. I, cap. 8, 
pp. 80-81, traducere de Sorin Mărculescu, București, Editura Paralela 45, 2004) 

2. Împărțiţi-vă în două grupe: apărătorii cavalerului și apărătorii scutierului. 

a. Caracterizaţi personajul pe care îl susţineți. 

[fe e de admirat sau de criticat la fiecare dintre cei doi? 


CRITICII SPUN 
1. Citiţi cele două opinii de mai jos şi stabiliți care este punctul în care criticul 
Alex. Ștefănescu și poetul Mircea Cărtărescu (aici tot în calitate de critic) se întâlnesc. 


„Dinescu are şi rezerve lirice, dar fundamental el este un poet satiric, cu o mare 
flexibilitate asociativă susținută de o imagistică sclipitoare. (...) Dacă Dinescu nu este un 
poet complex, el e fără îndoială unul cinstit. Nu găsim în poezia lui de maturitate 
„izmeneala” poetizantă a multora dintre congenerii săi. Sarcasmul îi este de multe ori 
întors către sine însuși: își cunoaște bine limitele și nu se cramponează de iluzia 
genialităţii. În poezia lui se poate respira.” (Mircea Cărtărescu, Postmodernis-mul 
românesc, Bucureşti, Editura Humanitas, 1999) 

„Alţi poeţi apar în faţa publicului asemenea cavalerilor medievali, îmbrăcaţi într- 
o greoaie și inexpugnabilă armură de referinţe culturale și înarmaţi cu un întreg arsenal 
de mijloace sofisticate de seducţie. Mircea Dinescu se prezintă în haine ușoare, cu 
mâinile goale, și reușește totuși să-i cucerească pe cititori. Din cuvinte obișnuite, pe care 
le cunoaștem cu toţii - și fără aluzii livrești, fără fastul erudiţiei, fără exotismul unor 
termeni din limbi străine, fără ameţitoare perspective filozofice - el compune imagini 
una mai frumoasă decât alta, care încântă pe loc...” (Alex. Ștefănescu, op. cit.) 

2. Comparaţi opiniile de mai sus cu poemul și remarcaţi dacă se justifică sau nu. 


BIBLIOTECI DESCHISE 

1. Citiţi Antologia poeților tineri (alcătuită de George Alboiu, București, Editura 
Cartea Românescă, 1982), în care este inclus și Mircea Dinescu, alături de alți colegi de 
generație. 

2. Recent, poetul şi-a selectat poemele preferate din întreaga operă lirică. Citiţi-le 
în Cele mai frumoase 101 poezii(ed. cit.). 


CITIŢI DESPRE... 


_Poemele lui Mircea Dinescu sunt prezentate dintr-o perspectivă teoretică în 
volumul „Introducere In poezia contemporană”, București, Editura Cartea Românească, 
1985, de către criticul și teoreticianul literar Eugen Negriei. Acesta pornește de la ideea 
că poezia de acest tip se lasă „descrisă”. O altă perspectivă găsiţi în Ion Negoiţescu, 
„Scriitori contemporani”. Pentru implicarea civică a lui Mircea Dinescu, citiți Cornel 
Ungureanu, Fluierături in biserică, revista Orizont, nr. 5, 1999. 


Limbă si comunicare 
*Scrierea unei prefețe pentru cartea preferată 


Prefețele sunt diferite de la caz la caz: unele se referă exclusiv la o anumită operă 
sau volum; altele, pe lângă operă, introduc cititorul și în atmosfera vieţii și a activităţii 
autorului, oferind date bio-bibliografice relativ ample despre acesta; există prefețe de 
tip „introductiv”, care își propun să mijlocească o primă familiarizare a cititorului cu o 
anumită operă sau autor; alte prefețe, în schimb, sunt mai extinse, propunând o 
prezentare și o interpretare privind întreaga activitate literară sau personalitate a unui 
scriitor. Acest lucru se întâmplă mai ales în cazul antologiilor. 

Deseori, textele unor autori, fie că este vorba despre volume independente de 
proză sau de poezie, fie despre antologii, sunt precedate de o prefață. Prefețele au, de 
regulă, un caracter persuasiv, rolul lor fiind acela de a convinge cititorul de valoarea 
respectivului volum sau a operei unui autor în ansamblul său. În plus, orice prefață 
presupune o luare de poziţie. Ca atare, atunci când scrieţi o prefață la o carte sau la o 
operă preferată este important să-i convingeţi pe cei care vă citesc textul de validitatea 
poziţiei voastre, oferind argumente în sprijinul acesteia. 


PREGĂTIREA REDACTĂRII 

Pregătirea redactării propriu-zise este esenţială, cu atât mai mult cu cât, în textele 
de tip argumentativ (persuasiv), orice afirmaţie trebuie susținută cu explicaţii și 
exemple convingătoare. 


Exemplu de temă pentru redactarea unei prefețe: 

Realizaţi o scurtă prefaţă la un volum de poezii al unuia dintre scriitorii studiaţi în 
această unitate. Puteţi opta pentru unul dintre volumele consacrate ale acestuia sau 
pentru un volum antologic deja publicat ori unul pe care l-aţi alcătui voi. Susţineţi-vă 
poziția cu argumente și exemple valide, care se pot extrage din operele autorului respectiv 
sau din texte de critică literară. 


Mergeţi direct la sursă 

Citiţi cu atenţie volumul asupra căruia v-aţi oprit (sau poeziile selectate pentru 
„antologia imaginară” pe care aţi alcătui-o voi). Puteţi relua și alte surse pentru a vă 
întregi bibliografia legată de lucrarea care vă interesează (date legate de autor și de 
volumul ales, referințe critice la operă etc). Pe măsură ce citiți, notaţi-vă diverse idei, 
detalii sau citate relevante, care vă pot servi în argumentarea ulterioară. 


Stabiliți tipul și structura prefeţei 

După recitirea textelor și a surselor suplimentare de referință, pornind și de la 
posibilele tipuri de prefețe menţionate la începutul acestei lecţii, stabiliți varianta de 
prefață asupra căreia vă veți opri. 

* Prefață mai scurtă (a se vedea, ca exemplu, „prezentarea” Lumea ca fotografie și 
reprezentare, scrisă de Mircea Mihăieș, la volumul antologic Șerban Foarţă, „Opera 
somnia”, lași, Editura Polirom, 2000, pp. 5-17) / prefață mai amplă: de exemplu, 
volumele antologice (I şi II), de Nichita Stănescu, „Ordinea cuvintelor”, Prefață, 
cronologie și ediţie îngrijită de Alexandru Condeescu, București, Editura Cartea 
Românească, 1985, pp. 7-46. 

* Prefaţă privind strict volumul respectiv/ prefaţă relativă la întreaga operă (este 
exemplul celor două texte de prefață citate). 


* Prefaţă referitoare exclusiv la operă/ prefață mixtă (operă și aspecte biografice) 
etc. 

O operație importantă de pregătire a redactării este precizarea structurii 
prefeței. Materialul poate fi expus într-un text legat, organizat pe secvențe ideatice, dar 
nu și în capitole ori subcapitole tematice (așa cum se întâmplă în cazul primei prefețe 
citate mai sus). În cel de-al doilea exemplu oferit, prefața la volumul de poezii al lui 
Nichita Stănescu este organizată în următoarele patru capitole: Modernitatea esențiala, 
Nichita Stănescu, inventatorul; Paradoxala coerență, Aventura eului. 


Precizaţi-vă un anumit punct de vedere 

Optaţi pentru un anumit punct de vedere sau pentru o idee dominantă, pe care 
doriţi să o susțineţi, înainte de toate, scrieţi o frază în care să enunţaţi foarte clar acest 
punct de vedere. 

De exemplu: „între ctitorii unei culturi sunt descoperitori, inventatori și 
exploratori. Nichita Stănescu este un inventator, tip artistic la fel de rar ca întemeietorul. 
Experimentând asupra lui însuși el creează un cu totul alt spațiu sentimentelor decât cel 
îndeobște cunoscut, spaţiu al aventurii poetice unde limba se naște din nou recreându-și la 
rându-i vorbitorii. „ (Alexandru Condeescu, op. cit, p. 7) 

În secvențele ulterioare ale prefeţei, acest enunţ poate fi rafinat şi elaborat sub 
forma unei teze și a unor argumente. Deocamdată, însă, el poate servi ca punct de 
plecare pentru construirea argumentaţiei voastre, dar și ca sistem de referință pentru 
exemplele pe care le veţi da în lucrare. 


REDACTAREA 


Epuizaţi aspectele pe care vi le-aţi propus 

Este important ca prefața să acopere toate aspectele pe care le-aţi avut în vedere 
în planul vostru iniţial. Va trebui o oferiţi cititorului o imagine clară și coerentă asupra 
volumului, una care să treacă în revistă trăsăturile esenţiale, definitorii, precum și 
dominantele acestuia. 


Ordonaţi-vă argumentele 

Realizaţi de la început o listă de argumente, de „puncte tari”, pe care vă propuneţi 
să le aduceţi în sprijinul opiniei voastre. Accentele vor cădea, de fiecare dată, pe primul 
şi pe ultimul dintre argumentele avansate. Dacă veţi începe cu un argument puternic, să 
vă asiguraţi că aveţi, în rezervă, unul cel puţin la fel de relevant pentru încheierea 
argumentării. 

În prezentarea unor argumente logice puteţi recurge la una dintre următoarele 
strategii de organizare a textului vostru: (a) o ordonare deductivă (începând fiecare 
paragraf cu o afirmaţie generală, susținută apoi cu exemple adecvate); (b) o ordonare 
inductivă (începând cu exemple, de unde se va trage apoi o concluzie). 


Menţionaţi și contracaraţi punctele de vedere opuse 

Nu ignoraţi nici punctele de vedere diferite de ale voastre. Referinţa la păreri 
opuse vă ajută să vă susțineţi mai convingător propriile opinii. De altfel, faptul că nu 
ignoraţi poziţii care vin în contradicţie cu ale voastre va dovedi că aveţi o viziune 
deschisă. 


Încheierea 


După prezentarea punctelor de vedere pe care le consideraţi esenţiale, redactaţi 
o concluzie clară și convingătoare. Evitaţi să repetaţi, într-o altă formulare, ceea ce aţi 
afirmat deja în paragrafele precedente. Cititorul trebuie să rămână cu impresia de 
„rotunjime” a textului vostru, precum și cu o idee clară despre cartea prezentată. 


(( 

DELIMITAREA TEMEI 

Neomodernismul este o noțiune de istorie literară adusă în dezbatere în ultimele 
decenii, cu referire la evoluţia literaturii române după cel de al Doilea Război Mondial. Ideea 
unei astfel de delimitări s-a născut odată cu reflecția teoretică asupra postmodernismului și a 
postmodernităţii (vezi pp. 188-193), care a antrenat, inevitabil, o regândire a noţiunilor de 
„modernism” și „modernitate”. Scriitorii care au debutat editorial în ultimele două decenii ale 
sec. XX au modificat nu numai orientarea dominantă în literatură, ci și aprecierea creaţiei 
predecesorilor. Dacă, iniţial, apariţia, după deceniul proletcultist, a multor autori talentați care au 
beneficiat de lărgirea libertăţii de exprimare a fost salutată de către critică și de către cititori ca 
un fenomen de spectaculoasă înnoire, privită retrospectiv, opera acestora a fost percepută ca o 
reîntoarcere la estetica interbelică. Astfel, cu începere din anii '60, producţia literară majoră a re- 
înnodat firul evolutiv al literaturii române, curmat de instaurarea regimului comunist, dar s-a 
desincronizat, totodată, de mersul literaturii pe plan internaţional. Înţeles ca „redescoperire a 
tradiţiei” interbelice și continuare a acesteia, neomodermnismul a căpătat un profil distinct cu 
precădere în domeniul poeziei. 

„Despre ce ar fi vorba, pe scurt? Primul pas a fost percepţia „revenirii la estetic” 
din literatura și din întregul câmp artistic postproletcultist ca o reîntoarcere la 
modernismul precomunist. Mult timp, acest fenomen de replay cultural (cum l-am 
numit) a fost inaparent: critica românească din anii '60-70 a sesizat și a exaltat în primul 
rând „noutatea” creaţiei de după „realismul socialist”, o „noutate” - aşadar - relativă, un 
efect de contrast, dând puţină importanţă (sau deloc!) faptului că reveneau astfel 
structuri de sensibilitate și de limbaj care se mai manifestaseră o dată în cultura română 
(şi nu numai, fenomenul fiind același în toate culturile Central- și Est-europene ale 
perioadei). Esenţială pentru înţelegerea situaţiei a fost perspectiva postmodernităţii 
incipiente, care a introdus distanţa istorică fără de care e greu, dacă nu imposibil, de 
făcut atari constatări „macroistorice”. Al doilea pas avea să decurgă din compararea 
efectivă a „modernității revenite”, cea din anii '60-70, cu „prima modernitate”, cea 
întreruptă prin intervenţia brutală a culturii de propagandă a regimului comunist 
proaspăt instalat, după 30 decembrie 1947. Comparaţie elocventă: la ieșirea din 
proletcultism, literaturii noastre i-au lipsit rafinamentele de limbaj și ermetismele 
direcţiei Ion Barbu sau radicalismele experimentale de tip avangardist, ca să nu mai 
vorbim despre complexitatea universului arghezian sau despre subtilitatea codului 
poetic bacovian. Nici n-ar fi fost posibil ca „paranteza” de peste un deceniu a 
„realismului socialist” să fie închisă ca și când n-ar fi fost: „ruginite” după anii de 
nefolosire, limbajele artistice autohtone au avut nevoie de o etapă de „dez-morţire”, abia 
după aceea producându-se revenirea la forme mai sofisticate, de „modernitate târzie” 
(Mircea Cărtărescu a numit-o „tardomodernism” în 

Neomodernismul în poezie 

cartea sa despre Postmodernismul românesc, 1999). Aceleași cu ale „ultimilor 
interbelici”? Nici asta n-a mai fost posibil: epoca era alta, lumea din jur se schimbase, 
limbajul evoluase și el, lăsându-l în urmă pe cel interbelic, învăluit între timp într-un 
abur de vetusteţe. În plus, scriitorii anilor '70 au avut acces măcar la o parte din 
experienţele modernităţii târzii occidentale, al cărei sistem de valori l-au asimilat, cel 
puţin în unele cazuri. 

Recapitulând: cu meritele istorice ale „redescoperirii esteticului” sau cu cele ale 
împingerii limbajelor moderniste până la ultimele și cele mai rafinate consecințe, 


„valurile” de autori care au dominat scena noastră literară în deceniile 7 și 8 ale 
secolului XX au construit nu o prelungire pură și simplă a modernităţii precomuniste, ci 
una „nouă”, care a însemnat mai întâi reacomodarea cu limbajele estetice, metaforice, 
simbolice, în forme ingenui, după care traseul către încifrare și către abstracţionismul 
extrem a fost parcurs foarte rapid, ca-ntr-un replay accelerat, ca la derularea cu viteză 
excesivă a unor imagini pe un ecran.” (lon Bogdan Lefter, Neomodernismul. Pe 
marginea unui concept is-torico-literar, în Observator cultural, Nr. 157, 25 februarie-3 
martie 2003) 

m Curente și generaţii 

Raportul dintre neomodernism și postmodernism a interferat cu raportul dintre 
generaţiile succesive de creatori, dintre crezurile artistice vehiculate de acestea și 
operele literare care le-au confirmat. 

Dintre marii poeți interbelici, niciunul nu și-a putut continua netulburat drumul 
creației după instaurarea regimului comunist. Lucian Blaga este destituit din 
învățământ, eliminat din Academia Română și nu poate publica, până în 1962, decât 
traduceri. Ion Barbu își încheie activitatea literară. Tudor Arghezi este o vreme scos din 
circuit, câștigă apoi favorurile autorităţilor, ceea ce îi permite reeditarea operei poetice 
interbelice și publicarea unor volume care refac puntea către creaţia lui anterioară. 
Vasile Voiculescu suferă o condamnare politică; abia în 1964 i se publică, postum, ciclul 
inedit Ultimele sonete închipuite ale lui Shakespeare în traducere imaginară de V. 
Voiculescu. 

Din „generaţia războiului” fac parte poeţi cărora schimbarea de regim politic le-a 
deturnat traseul creaţiei încă dinainte de a-și fi putut consolida renumele. Unii au fost 
nevoiţi să se adapteze noilor cerinţe, schimbându-și radical modul de a scrie, altora li s-a 
luat dreptul de a publica sau au fost încarceraţi pentru culpe ideologice înscenate de 
către oficialități. Se încadrează în „generaţia războiului” poeţii „rebeli” Dimitrie Stelaru 
(1917-1971), Constant Tonegaru (1919-1952), Geo Dumitrescu (1920-2004), ca și 
poeţii „Cercului Literar de la 

Sibiu”, întemeiat de scriitori aflaţi în jurul vârstei de 20 de ani în timpul 
războiului, poeţi care, datorită împrejurărilor politice, au debutat editorial mult mai 
târziu, ca Ștefan Aug. Doinaș (1922-2002) şi Radu Stanca (1920-1962). Poezia 
avangardei, după un scurt moment de revigorare a ideilor și a practicilor de creaţie 
suprarealiste - Gellu Naum (1915-2001), devenit ulterior unul dintre autorii de prim 
rang ai poeziei române contemporane ș.a. - este și ea redusă la tăcere. Abia în 1969, Sașa 
Pană redeschide calea către atitudinile iconoclaste din poezia interbelică, editând 
Antologia literaturii române de avangardă. 

Etapa proletcultistă (anii '50) a lăsat prea puţine șanse de manifestare creaţiei 
autentice. În contextul aservirii aproape totale a literaturii faţă de directivele partidului, 
Nicolae Labiş (1935-1956) întrupează speranţa unei „renașteri” a poeziei româneşti 
prin generaţiile tinere. 

Pe fondul unei treptate relaxări a controlului partinic asupra publicaţiilor și 
editurilor, la sfârşitul deceniului șase şi începutul deceniului șapte își face debutul o 
pleiadă de tineri, aducând cu sine, în ochii contemporanilor, o adevărată „explozie 
lirică”: poeţii generaţiei '60. Ea reașază în centrul poeziei subiectivitatea experienţelor 
senzoriale, a trăirilor afective sau a „aventurilor cunoașterii”, în linia liricii lui Lucian 
Blaga, dar şi a hermetismului barbian. Nichita Stănescu și Marin Sorescu sunt 
reprezentanţii ei cei mai cunoscuţi, unul prin construirea unui limbaj poetic 
surprinzător, celălalt prin ingeniozitatea cu care folosește, ironic, parodic și umoristic, 
un limbaj poetic extrem de simplu - apropiindu-l, într-o oarecare măsură, de poezia lui 


Ion Minulescu. Ana Blan-diana luminează prin virtuozitate metaforică nuanțele vieții 
morale și sentimentale, loan Alexandru (1941-2000) a debutat ca poet al marilor 
încordări existenţiale, evoluând apoi spre o poezie imnică, creştină. Alţi poeţi importanţi 
ai generaţiei '60: A. E. Ba-consky (1925-1977), Cezar Baltag (1939-1997), Constanţa 
Buzea (n. 1941), Florin Mugur (1934-1991), Adrian Păunescu (n. 1943) etc. 

Leonid Dimov (1926-1987) şi Mircea Ivănes-cu (n. 1931) au avut destine literare 
aparte, fiind greu încadrabili în vreuna dintre generaţiile poetice postbelice. Ambii au 
debutat la o vârstă înaintată, în a doua jumătate a deceniului șapte, fiecare păstrân-du-și 
intactă formula poetică pe parcursul întregii creaţii: onirismul, adaptarea poeziei logicii 
visului la cel dintâi, nararea monotonă a unor fragmente disparate de amintiri fictive la 
celălalt. Ambii sunt revendicaţi drept „precursori” ai postmodernismului. 

Mai puţin individualizată și mai puţin expansivă decât generaţia precedentă, 
generaţia '70 are cea mai controversată componență. Sunt cuprinși aici Ileana 
Mălăncioiu (n. 1940), poetă a spaimelor și a traumelor existenţiale, Șerban Foarţă (n. 
1942), un virtuoz al mânuirii formelor poetice, al jocului cu cuvintele. Emil Brumaru (n. 
1939), poet rafinat al universului domestic, Mircea Dinescu (n. 1950), redutabil 
pamfletist liric. 

Dintre „modelele” interbelice câștigă teren, în anii '70-'80, Tudor Arghezi - 
proteic în formă, enigmatic în substanţă - și G. Bacovia - ale cărui manierisme sunt 
reevaluate ca semne ale unei acute conștiințe a artificialităţii creaţiei - în detrimentul 
metaforismului blagian, încrezător în puterea sa revelatorie, și a aspiraţiei către „poezia 


x 


pură”. 


Nichita Senescu-Portretul lui Ion Drăgănoiu 

* Ce afinități cu poezia română interbelică pot fi remarcate? 

DOCUMENTAREA 

Ștefan Aug. Doinaș, Omul cu compasul (1966); Hesperia (1979) 

Nichita Stănescu, Necuvintele (1969); Noduri și semne (1982) 

Marin Sorescu, Tinereţea lui Don Quijote (1968); La Lilieci, vol. I (1973) sau unul 
dintre volumele următoare 

Ana Blandiana, Octombrie, noiembrie, decembrie (1972); Arhitectura 
valurilor'(1990) 

Emil Brumaru: DetectivulArthur0970); Cântece naive 0976) 

Mircea Dinescu, Proprietarul de poduri |1976); Rimbaud negustorul (1985) 

Atenţie: de multe ori poeții își reiau, integral : sau parțial, versurile publicate 
anterior în volume ul-| terioare retrospective. De aceea, este bine să vă consultați cu 
profesorul sau cu bibliotecarul în privința dițiilor pe care e mai bine să le folosiţi. 


DIRECȚII DE INVESTIGAŢIE 
_* Care sunt temele dominante în volumele jde versuri investigate? 

* Care este viziunea poetului asupra acestor 

leme? 

* Ce procedee și ce trăsături stilistice sunt caracteristice pentru volumele 
investigate? 

METODE DE LUCRU ȘI DE PREZENTARE A REZULTATELOR 

_Alcătuiţi o grupă compusă din doisprezece elevi. Grupaţi-vă în perechi. Alegeţi-vă 
câte un volum de versuri dintre cele recomandate la Documentare. Citiţi-I, urmărind, cu 
ajutorul conspectelor de lectură, temele dominante, viziunea, procedeele și 
particularităţile stilistice. Referiţi-vă la eventuale asemănări și puncte de contact cu 
poezii sau volume de versuri din perioada interbelică. Comparaţi observaţiile făcute cu 
cele ale colegului care și-a ales același poet. Alcătuiţi, împreună, un referat de sinteză, cu 
tema Caracteristici ale poeziei lui... ilustrate In volumele... 

Selecția de texte propusă pentru documentare a fost concepută astfel încât să 
trimită către opere reprezentative ale poeţilor vizaţi, pe de o parte, să surprindă 
diversele fațete ale creației acestuia, pe de altă parte. În cazul în care nu găsiţi volumul 
de versuri ales, cereți sfatul profesorului, pentru a căuta un alt volum din opera 
aceluiaşi poet, astfel încât să fie respectate, pe cât posibil, criteriile selecţiei. 

Lista propusă la Documentare poate fi extinsă, sub îndrumarea profesorului, cu 
alte recomandări de lectură, din opera poeţilor generaţiei războiului (Geo Dumitrescu, 
Radu Stanca, Gellu Naum, lon Ca-raion, A. E. Baconsky etc), ai generaţiei '60 (Cezar 
Baltag, Florin Mugur, Constanţa Buzea etc.) sau '70 (Ileana Mălăncioiu, Șerban Foarță 
etc), lărgind numărul de elevi care participă la studiul de caz. 

>» EŞANTION DE TEXTE 

Ștefan Aug. Doinaș: A SCRIE CA ÎNGERII (fragment) 

Cel care zice „Nașteţi, muriţi, aventura 

lumii e scrisă!” nu este oare jignit de măruntul orgoliu al penei ce-o ţin între 
degete? 

Fluviu mă vrea curgând - promisiune a mării! 

floare - dar nu și rod! - hărăzită a fi un văratic anunţ în argilă al florilor veşnice. 

Eu, însă, vai! confisc și secunda şi locul, 

ard liturghii şi sorb din izvoare ce n-au învoire să dea frumuseţii decât 
aparențele; 

Ce-a mai rămas, din sufletul meu, pentru marea zi a mâniei, nedevorat? Ronţăit e, 
ca orzul de cai, de flămânda lăcustă a paginei. 

Mult am râvnit, dar numai puţin reușit-am. 

Dacă mi-ar pune scrumul respins pe cântar, mântuit aș fi - chiar în eșecul de-a 
scrie ca îngerii... 

din volumul Hesperia, 1979 

Nichita Stănescu: 

AUTOPORTRET PE O FRUNZĂ DE TOAMNĂ 

E făcut să mă domine neîntregul 

zeiţa fără braţe, zeul fără glezne. 

Copacii fără trunchiuri, iarba fără verde, 

slalom de alb prin verticale bezne. 

Se cațără păianjenul pe tăcerea colțuroasă 

şi înapoia propriei ei zbateri smulse, 

se trage inima-ntr-un trup mai vechi, mai singur, 


cu timpul dus, contururi scurse. 

E făcut să mă domine neîntregul, 

medalie bătută doar pe-o parte 

zilele care încep după-amiaza și sfârșesc după-amiaza, 

fără să continue mai departe. 

din volumul Necuviinţele, 1969 

Marin Sorescu: SPECTACOL 

În stânga - un moşneag, 

În dreapta mea - o bătrână. 

În stânga moșneagului - o fată. 

În stânga fetei - un copil. 

Toţi au în dreapta și-n stânga vecini, 

Fel de fel, cum se întâmplă. 

Şi-n faţa tuturor scena. Una singură, 

Unde urmărim toți o piesă. 

Piesa nu s-a mai schimbat de multă vreme. 

Spectatorii care vor să vadă mereu 

Ceva nou pe scenă 

Schimbă când și când între ei 

Locul în sală. 

Moșşneagul se dă cu un scaun 

Mai spre dreapta 

Și barba și-o uită 

Pe genunchii mei, 

Fata trece în locul copilului 

Și vede îmbujorată 

Ceva cu păpuși. 

Toţi se perindă pe rând Pe toate scaunele. 

Numai eu nu vreau să renunţ la locul meu. 

E enervantă această lipsă de mobilitate, 

Spectatorii chiar se enervează. 

Mă îmbrâncesc, 

Dar eu mă încăpățânez 

Și nu mă clintesc din locul meu. 

Până când toţi, 

Avizi de unghiul meu de vedere. Se așază deasupra mea, Unul peste altul, 
strivindu-mă. 

din volumul Tinereţea lui Don Quijote, 1968 

Ana Blandiana: UMBREI MELE l-E FRICĂ 

Umbrei mele i-e frică 

De umbrele arborilor 

Mai mult decât 

Mi-e frică mie de arbori - 

Arborii nu îndrăznesc 

Să m-atace. 

Dar în spatele meu 

Se-aude mereu O-ncăierare sălbatecă De umbre. 

Umbrei mele i-e frică 

De umbrele păsărilor 


Mai mult decât 

Mi-e frică mie de păsări - 

Păsările trec deasupra mea 

Și nu mă ating. 

Dar umbra mea se chircește. 

Se rostogolește rănită 

De ciocul lunecat al unei umbre. 

Umbra mea este lipsită de-apărare. 

Ea nu are rădăcini 

Ca umbrele arborilor 

Şi nu ştie 

Ca umbrele păsărilor să zboare. 

Ea a fost adusă pe pământ 

Să mă urmeze 

Ca întuneric sângerând. 

Să se prefacă în noapte în cele din urmă 

Și eu să nu ştiu de când 

Înaintez fără umbră. 

Cântând. 

Din volumul Octombrie, noiembrie, decembrie, 1972 

Emil Brumam: DETECTIVUL ARTHUR 

Detectivul Arthur va sosi împreună cu umbrele 

serii, precaut. 

Având în valiza-i uşoară motanul lui leneş pe care-o 

să-l lese puţin, înainte de-a-ncepe ancheta, să cânte-n fotoliu 

din flaut 

În vreme ce dânsu-şi va umple, trist, pipa cu crini. 

Și-a doua zi, plin de candoare, la micul dejun. Când fluturii beau catifea și căţeii 
mănâncă 

dantele de fețe de masă, Va îmbrăca cel mai moale și fraged costum C-un înger 
brodat sub rever și cu nasturi uciși 

În mătasă. 

Apoi va citi elegii dintr-o veche revistă Și sprijinindu-se-ncet cu o mână subțire, 
prelungă 

şi stranie 

De pianina pensiunii, deodată, spre-a-și dovedi 

că există, 

El va muia, surâzând dureros, o caisă-n șampanie! 

Din volumul Detectivul Arthur, 1970 


Umbre -FotografieceRodica Zafiu 

Mircea Dinescu: LA BERĂRIE 

Nu mai e bere la berărie mor cartiere, latră tramvaie pe umejoare ruguri de paie 
se coc eretici de meserie, doamnă cerneală, du-te-n pâraie fă-te pădure, doamnă hârtie. 

La berărie nu mai e bere. Pute-a cutremur. Țin-te de clanţă. lar e de lucru la 
manutanță, iar o să facă proștii avere și-or să admire de la distanță curajul nostru 
crescut în sere. 

Şi-n timpul ăsta poetul scrie și-n vremea asta Irod chiar taie, smerit dospește 
orzu-n hîrdaie surd la revolte și la mînie, preabotezate sfinte Sisoaie nu mai e bere la 
berărie. 

Din volumul Rimbaud negustorul, 1985 

“ratură 

(( 

Text auxiliar 


cet cei 


Jylvia Plath (1932-1963) - poetă americană, o voce lirică deosebit de puternică 
prin substanţa și fondul adânc uman al inspiraţiei. Talentul ei literar se remarcă din 
copilărie (publică prima poezie pe când avea doar 8 ani). Scurta ei existenţă a fost 
marcată de depresii și dezamăgiri. În 1953 încearcă să se sinucidă. După o perioadă de 
terapie psihiatrică (descrisă în romanul cu accente autobiografice The Beii Jar, 1963 


(Clopotul de sticlă, apărut în românește la Editura Polirom), îşi revine, dedicându-se 
carierei literare. În 1955, după absolvirea colegiului, pleacă în Anglia, la Cambridge. Aici 
îl cunoaște, în 1956, pe poetul englez Ted Hughes, cu care se căsătoreşte în același an. 
Trăiesc o vreme în SUA, apoi se stabilesc în Anglia. Au doi copii. În 1962 se desparte de 
soţul ei și rămâne să-și îngrijească singură copiii. Marcată de eșecul mariajului, bolnavă 
şi ea și copiii, se sinucide în 11 februarie 1963. 

În timpul vieţii îi apare un singur volum de poezii, The Colossus (Colosul), în 
1960, un volum mai convenţional față de cele ce îi vor aduce faima şi care vor apărea 
postum: Winter Trees (Copaci in iarnă), Crossing the Water, ambele apărute în 1971, şi, 
mai ales, Ariei(1965). Acestea dezvăluie un puternic stil confesiv, punctat de un 
imaginar ha-lucinatoriu, dar plin de spirit ironic şi inteligenţă creatoare. În 1981, apare 
volumul CollectedPoems, care este recompensat, în 1982, cu Premiul Pulitzer. 

OGLINDA 

de Sylvia Plath 

Argint sunt şi precizie. Nu am prejudecăți. 

Și tot ceea ce văd înghit pe dată 

Exact așa cum e, nestânjenit de dragoste sau silă. 

Căci nu sunt crudă, doar corectă - 

Un ochi de zeu pitic, în patru colțuri. 

Mai toată vremea mă gândesc la zidul din faţă. 

E roz cu picăţele. Atâta m-am uitat la el, 

Că am ajuns să cred că-mi face parte din inimă. Dar pâlpâie. 

Chipuri și beznă ne despart acum și pururi. 

Acum sunt lac. O femeie se apleacă asupră-mi 

Căznindu-se să-și afle rostul în adâncurile mele. 

Apoi se-ntoarce către cei ce-o mint - ori lumânări, ori luna. 

Îi văd spatele şi-l oglindesc întocmai. 

Cu lacrimi mă plăteşte și cu un semn din mână. 

Îmi ştie importanţa. Se duce şi vine. 

Chipul ei ia locul beznei în fiecare dimineaţă. 

În mine a înecat o fată, din mine o bătrână 

Se ridică spre ea zi după zi, ca un peşte înfricoşător. 

Traducere din limba engleză de Radu Paraschivescu 

Poezia face parte din volumul Crossing the Water (Traversând apa), apărut în 
1971. 

DISCUTAREA TEXTULUI 

1. Identificaţi în text cuvintele sau sintagmele prin care poe-ta se autodefinește. 
Cum apreciaţi atitudinea față de sine: ironică, lucidă, autocompătimitoare etc? 

2. În strofa a doua imaginea poetei apare dedublată. Arătaţi cum se realizează 
aceasta și explicaţi semnificația dedublării. 

3. Alegeţi, din text, imaginea care vă contrariază sau care vi se pare cea mai 
puternică. Explicaţi-o într-un scurt text de 5-10 rânduri. 

4. Citiţi şi alte poezii ale Sylviei Plath și alegeţi câteva (3-4) pe care să le citiţi și 
colegilor. 

(( 


Text auxiliar 


-eonard Cohen (n. 1934) - poet, pro-itor şi muzician canadian. A debutat cu îrsuri 
(Let's Compare Mythologies / Să omparăm mitologii) în 1956, când era că student, 
câștigându-și reputaţia cu vo-mul The Spice-Box ofEarth (Cutia cu mi-)denii a 
pământului), 1966. În 1967 s-a rămutat în Statele Unite, unde îşi începe iriera de 
compozitor și cântăreţ de mură folk cu albumul Songs of Leonard ohen (Cântece de 
Leonard Cohen), 167. În anii '60 şi '70 a avut numeroase rneeîn Statele Unite, Canada şi 
Europa, sfârșitul deceniului zece s-a retras pen-i cinci ani la Centrul Zen Mount Baldy de 
îgă Los Angeles, în postura unui călugăr dist. Volumul de versuri și desene The vk of 
Longing (Cartea tânjirii), publicat 2006, s-a bucurat de un succes răsunător. 2005, a 
apărut la Editura Polirom cartea Mircea Mihăieș Viaţa, patimile și cântecele Leonard 
Cohen. Cu 32 de poeme traduse Mircea Cărtărescu. 

DOAMNA MEA POATE DORMI 

de Leonard Cohen 

Doamna mea poate dormi 

Pe o batistă 

Sau dacă-i toamnă 

Pe-o frunză veştedă, tristă. 

Am văzut vânătorii Ingenunchindu-i înainte Pentru ei nici în somn Ea n-are 
cuvinte. 

Ei n-au nimic să-i ofere Decât o inimă tristă. Eu mă caut în buzunare De o frunză 
sau o batistă. 

Traducere din limba engleză de Mircea Cărtărescu 

>» _DISCUTAREA TEXTULUI 

1. Găsiţi elementele de elegie din poem. 

2. Credeţi că Doamna mea poate dormi este un poem de dragoste? Discutaţi 
răspunsul fiind atenţi la: 

* ipostazele în care apare Doamna; 

* vocea lirică; 

* apelativul „Doamna mea”. 

3.Discutaţi semnificaţia finalului (ultima strofă). 

4. Ascultaţi unul dintre CD-urile cu cântecele lui Leonard Cohen. Dacă știți limba 
engleză, traduceţi versurile din piesa preferată. 

5. Explicaţi, într-o lucrare de o pagină, ce emoţii/ stări vă transmite muzica lui 
Leonard Cohen. 

Poezie si muzică 


PENTRU INCEPUT 

Aţi asistat vreodată la un concert de muzică rock? Ce credeţi că este important 
pentru reușita unui astfel de concert? Discutaţi, orientându-vă după următoarele 
repere: 

* calitatea interpretării; 

* aranjamentul scenic; 

* efectele speciale (lumini, fumigene, artificii etc); 

* acustica; 

* faima interpreţilor; 

* noutatea pieselor muzicale interpretate; 

* capacitatea interpreţilor de a comunica cu publicul; 

* comportamentul, reacțiile publicului. 

Phoenix- Timișoara, 1972 

Dela tângala dreapta: Nioolae Govad Valeriu Sepi, Mroea Baniciu, loji Kappl. și Gostin Petresou 

VASILISCUL ȘI ASPIDA 

(alegorie și simbol) 

de Şerban Foarță şi Andrei Ujică 

- Mult mă rog, îţi fac ispită, vrednic fabulist: zi-mi ceva de o aspidă și de-un 
vasilisc ! 

Inima-i răzbită (de tot veşted vâscu' !) de coli de aspidă, oichi de vasiliscu... 


^ Dicţionar cultural 

Andrei Ujică (n. 1951) - a absolvit Facultatea de Filologie la Timișoara; în 1981 a 
emigrat în Germania, unde a predat la Universitatea din Heidelberg și s-a ocupat de 
producție de film. 

- Şarpe şerpeşte, cu solzi ca de pește, râul șerpuiește; și-n apa pârăului, umbra 
spinărăului, a șarpelui, 

răului... 

„„Pira, pira, nu pieri, șarpe; pira, pira, nu-nţepa, șarpe; nu-nţepa, șerpoaie; nu- 
ntepa, idră cu un cap, cu două, 

vasilisc - reptilă fabuloasă, reprezentată de obicei ca o combinaţie de șarpe şi cocoș, având puterea 
dea ucide prin privire sau prin otrava răsuflării. Se credea că poate fi prins doar punându-i în fată o oglindă, 
astfel încât privirea ucigătoare să se întoarcă asupra lui însuși. 

aspidă -reptilă legendară foarte otrăvitoare; năpârcă. 
Că Domnul va da-nţilege 
În toate adi ce vei merge ingeri să te păzasuă 
Si-n mâni să te spre nească, De piatră să nu-ţ atingă 
Piciorul sä- facă tângă, Pre vasilise și aspidă 
bla ca pre omidă, Și-t călca leul și zmăul 
ev-atinge răul, 
1.9), în traducereaversificată a Mitropolitului Dosoftei (Psaltirea, 1673) 

idră (sau hidră) - șarpe monstruos, (cu mai multe capete, care se refac de (îndată ce sunt retezate. 
Se credea că. ar fi avut sângele otrăvitor. Este celebră Hidra din Lerna, pe care a ucis-o | Hercule într-una din 
cele douăsprezece munc ale sale. 

cu nouazej noua, nu-nţepa omul 

care-a 'juns mai repede în apă! 

In râu că-mi intra, 

pân! la brâu intra: 

şarpe nu era, 

nici năpârcă ra, 

nu era nici idră, 

'n apă, dacă-mi intră... 

„Era, măre, vasiliscă, trup având de odaliscă, priivire care iscă paternă ce vatemă 

și face din om neom! 

N-o puteai privi în ochi 

că erai de deochi, 

că mi te lua ea-n primire 

dintr-o singură privire: 

jivină 

divină 

care-nvenină! 

Mai descântaţi-i din harfe ălui de nu e şarpe... 

„Ci e, măre, vasiliscă, trup având de odaliscă, priivire care iscă paternă ce vatemă 

si face din tot netot! 

ij Qonoat omagial Phoenix - 40 de ani. Bucuresti, 2002 Deh stânga la dreapta: loji Kappl, Mani Neumann, 

- leşi deochi 

dintre ochi... 

„Ochii cei vătămători 

și de foc săgetători, 

Învăliți să fie cu perdele albe, 

să nu mai privească la obraze dalbe, 

amin! 

Poezia Vasiliscul și aspida face parte din volumul Texte pen tru Phoenix (1976). 

Note lexicale 

spinărău, s.m. (reg.) - (în descântece) șarpe. odaliscă, sf. - sclavă în serviciul 
femeilor din haremul unui su tângă, s.f. - tânguire, durere. 

V Dicţionar literar 

alegorie - procedeu artistic constând în reprezentarea unor sensuri abstracte 
prin intermediul unor imagini concrete. Alegoria se realizează prin construirea unui 
sistem de analogii, de corespondențe simbolice între niveluri diferite de semnificaţie. 
Fabula, care se referă indirect, prin intermediul povestirilor despre animale, la 
comportamentul uman și la însușirile omenești, folosește procedeul alegoriei cel mai 
adesea într-o manieră transparentă, sensul ei figurat fiind ușor de înţeles. 

e Sie Spa 

Dicţionar cultural 
phoenix - formaţie rock înființată în 1961 la Timișoara. După o serie de 
remanieri ale grupului iniţial, Phoenix câștigă o enormă popularitate la începutul anilor 
70, prin originalitatea muzicii pe care o cântă, absorbind elemente de folclor arhaic 
românesc, şi prin calitatea componistică şi interpretativă. Albumele de succes ale acestei 
perioade sunt Mugur de fluier (| 974) şi Cantafabule (1975). În 1976-1977 membrii 
grupului emigrează, unii dintre ei ieșind din țară ascunși în boxele de amplificare. După 
1989 dau din nou concerte și fac înregistrări în România. 

pp DISCUTAREA TEXTULUI 

1. Poezia combină mai multe reprezentări animale: aspidă, vasilisc, șarpe, 
şerpoaie, hidră, năpârcă. Ce trăsături comune au acestea? 


2. Prima strofă constituie o invocaţie către un „vrednic fabulist” ca să „zică” o 
poveste. Cea de a doua strofă poate fi interpretată ca motivaţie a acestei cereri. Ce 
semnificaţie capătă versurile 5-8 din această perspectivă? 

3. Menţionaţi câteva caracteristici folclorice ale părţii centrale a poeziei. De ce 
specie a creaţiei populare se apropie cel mai mult această secvenţă a textului? 

4. Precizaţi tema poeziei, așa cum transpare ea printr-o descifrare alegorică. 

5. Comentaţi, din unghiul temei poeziei, versurile: „jivină / divină / care- 
nveninăl”. Ce justifică atribuirea epitetului „divină” unei făpturi malefice? 

>» DINCOLO DE TEXT 

1. Ultima strofă preia elemente de descântec. Citiţi un descântec folcloric de 
şarpe şi unul de deochi. Cum se recită, de obicei, un descântec? 

2.Ascultați piesa muzicală Vasiliscul și aspida de pe LP-ul Cantafabule al formaţiei 
Phoenix. În ce măsură și prin ce anume se armonizează textul poetic cu interpretarea 
muzicală? 

3. Comentaţi următoarea afirmaţie: „Arta versurilor este, nici mai mult, nici mai 
puţin decât arta muzicii.” (Al. Macedonski, Logica poeziei) Ce credeţi că apropie poezia 
de muzică? Dezvoltaţi următoarele sugestii sau formulaţi răspunsuri proprii: 

* organizarea prozodică; 

* lirismul, emoția transmisă; 

* în unele cazuri, exprimarea poetică vagă, astfel încât aceasta nu numește, ci 
doar sugerează stări afective sau viziuni ale existenţei. 

4. Când ascultați muzică ușoară străină, încercaţi să înţelegeţi cuvintele? Credeţi 
că ele sunt importante pentru receptarea muzicii vocal-instrumentale contemporane? 

5. Cunoașteţi și alte interpretări muzicale ale unor texte literare, din literatura 
română sau cea universală? Exemplificați. 

6. În ultimele decenii a devenit tot mai populară o formă de combinare a muzicii 
cu cinematografia: videoclipul. Vă place să urmăriţi videoclipuri? Daţi câteva exemple 
preferate. 

7.Ce apreciaţi de obicei în mod special la un videoclip? 

* armonizarea imaginii cu muzica sau cu textul * ingeniozitatea imaginii, fantezia 
* performanţa tehnică a imaginii * seducția, erotismul * umorul 

8. Consideraţi că imaginea înlesnește perceperea mesajului muzical sau că 
muzica este mai bine să fie ascultată „cu ochii închiși”, fără a vi se distrage atenţia prin 
imagini? Argumentați. 


(( 


I ircea Cărtărescu (n. 1956) - poet, prozator, eseist. A absolvit Liceul „D. 
Cantemir” din Bucureşti, urmând apoi Facultatea de Litere (1976-1980). A fost unul 
dintre membrii marcanţi ai „Cenaclului de Luni”, condus de profesorul și criticul Nicolae 
Ma-nolescu. Întrunirile săptămânale la acest cenaclu, frecventat cu precădere de tineri 
poeţi, au înlesnit conturarea unei conștiințe de grup literar. Contactele cu mișcări 


similare din București (Cenaclul „Junimea”, condus de profesorul și criticul Ov. S. Croh- 
mălniceanu) sau din alte centre universitare (Cluj, lași, Timișoara) și luările de poziţie 
din presa culturală a vremii au dus la extinderea și unificarea noii orientări sub 
titulatura „generaţia '80”. O parte din reprezentanţii acestei generaţii și-au declarat 
ralierea la un curent internaţional aflat în Occident în centrul unor aprinse dezbateri 
publice, postmodernismul. 

În perioada 1980-1989, a predat limba şi literatura română la o şcoală generală 
din cartierul Colentina; a fost apoi funcţionar la Uniunea Scriitorilor și redactor la 
revista Caiete critice. În prezent este conferenţiar la Catedra de istoria literaturii 
române de la Facultatea de Litere din Bucureşti. 

„ După 20 de ani de la debutul lui Ni-chita Stănescu (Sensul iubirii, 1960) apare 
volumul Faruri, vitrine, fotografii de Mircea Cărtărescu, liderul noii generaţii de poeți. 
Un adolescent subțire, cu o faţă tragică, timid, tăcut, nelipsit spre sfârșitul anilor 70 şi 
începutul anilor '80 de la reuniunile cercurilor literare studențești. Când se decide să 
vorbească, adolescentul timid, care 

Epopeea postmoderna 

PENTRU ÎNCEPUT 

1. Amintiţi-vă, din ce aţi învăţat la școală sau din lecturile voastre particulare, ce 
ştiţi despre epopee: caracteristici, repere ale evoluţiei acestei specii literare, exemple. 
Notaţi răspunsurile în caiete și dis-cutaţi-le apoi între voi. 

2.Imaginându-vă că aţi fi eroul principal al unei epopei contemporane, ce rol v-aţi 
asuma, cu cine / cu ce v-aţi confrunta? 

LEVANTUL - fragmente - de Mircea Cărtărescu 

Subiectul epopeii Levantul pleacă de la una dintre Scrisorile către V. Alecsandri 
ale lui Ion Ghica, în care se relatează despre Ete-ria grecească din 1821. Eroul principal, 
Manoil, îl are însă drept model pe protagonistul poemului Conrad de D. Bolintineanu, 
istoria unui poet revoluționar de la 1848 care, exilat, colindă Marea Medi-terană. 
Levantul e plin de peripeții întortocheate în care se regăsesc nenumărate aluzii 
culturale. Manoil, împreună cu sora lui, Zenaida, cu piratul aromân laurta Chiorul, 
pornesc într-o călătorie spre București, unde vor să-l răstoarne din scaun pe domnitorul 
tiran. Poetul şi ceata lui laurta poposesc în drum pe insula Hosna, locuită de un 
inventator excentric, Leonidas Ampotrofagu. 

Urca ceata cea pestriță pă poteci cu bălării, Când dihănii noi, ciudoase să iviră pe 
o rână: Mestecări de roţi dințate unse cu lichid dă frână, Arce rupte, cruci de Malta 
prinse tare în șurupe De cremaliere ştirbe, de rulmenturi și de cupe Ce mișcau parcă 
Satana în cazane era-nchis: Una mare cât hambarul lua poame dân cais Cu trei deşte de 
aramă şi le pune iute-n coșuri; Alta mică jumulește peanele de pe cocoșuri, Le ascute și 
le moaie-n călămări ce cresc dân stâncă Și înscrie-n pergaminturi vro istorie adâncă; Alt 
mehanic cu lăboaie de paing înșfacă iute Un pirat ce să holbase prea aproape dă volute 
Și îl bagă-ntr-o chilie cu o poartă dă oţel: 

Între timp şi-a lăsat o neconvingătoare mustață galică, spune lucruri profunde. 
Spiritul lui este pătrunzător și capacitatea lui de a vedea esenţialul într-o problemă 
literară controversată este remarcabilă. Crede în ceea ce face stare o pasiune aproape 
mistică pentru literatură. „ (Eugen Simion, Scriitori români de azi, vol. IV, București, 
Editura Cartea Românească, 1989) 

A debutat în România literară în 1978. Primul său volum de versuri, Faruri, 
vitrine, fotografii(1980) a fost distins cu premiul Uniunii Scriitorilor. A fost coautor, 
împreună cu Traian T. Coşovei, Florin laru și Ion Stratan, al volumului colectiv Aer cu 
diamante (1982), eveniment de referință pentru afirmarea „generaţiei '80” în poezie. 


Poeme de amor(\ 983) dezvoltă aptitudinea deosebită a poetului de a varia și de a 
combina registre stilistice în repertoriul tematic limitat al liricii erotice. În volumul 
Totul (1985) accentul cade pe vizionarism și pe forță imaginativă. Lucrează câţiva ani la 
proiectul îndrăzneţ al scrierii unei epopei. Levantul absoarbe întreaga evoluţie a liricii 
românești, „retrăite” de poet în cheie personală şi „rescrise” cu inventivitate şi 
virtuozitate. Subiectul epopeii, cu atingeri evidente la situaţia politică de la sfârșitul 
anilor '80, face ca aceasta să poată fi tipărită abia în 1990. 

După 1989 Cărtărescu revine sporadic la poezie, cu volumul Dragostea (1994) și 
cu antologia Dublu cX>(1998). Volumul de nuvele Visul (1989, reeditat cu textul 
necenzurat, în 1993, sub titlul Nostalgia) cuprinde proză simbolică, în care se amestecă 
trăirile biografice, reveria și obsesiile legate de căutarea eului profund. În aceeași linie 
sunt scrise romanele Travesti (1994) și Orbitor (1996), care s-au bucurat de un larg 
succes de critică și de public. 

Visul chimeric (1992), eseu despre Emi-nescu, este urmat, în domeniul criticii 
literare, de Postmodernismul românesc 0999), până în momentul de față cea mai 
documentată și mai pătrunzătoare abordare a temei anunţate în titlu. 

„ Proteismul, care e, in egală măsură, al discursului liric și al universului 
închipuit, poate fi considerat principiul esenţial al poeticii cărtăresciene. Ochiul 
autorului e avid, înfrigurat, vede enorm și adună în pagină infinitatea fragmentelor 
percepute, care se mișcă enigmatic, hiperbolic ori microscopic, precum într-o plasmă. 
Impresia de harababură ontologică, de aglomerare fastuoasă sugerează și un mod al 
imaginaţiei: voind să fie realist în observaţie, poetul e un fantezist în reprezentare. , 
(Radu G. Țeposu, Istoria tragică & grotescă a întunecatului deceniu literar nouă, 
București, Editura Eminescu, 1993) într-o clipă-l scuipă proaspăt, pomădat, spălat și 
chel, Ras obrazul, ras și capul, cum să poartă la tătari; O mahină ce da zumzet, mitutea 
cât un canari, Zbura-n aer la un stânjen și prindea muște dân sbor, Le băga subt coade 
pamblici, le lăsa în voia lor; Una scurtă şi-ndesată cu o perie freca Stânca tare de subt 
dânsa, până când se străvedea Pân grosimea Terii alte continenturi, Antipozii Cu orașe 
răsturnate, unde umblă ca nerozii Oamenii cu gaibe-ntoarse și cu capul tot în jos, De să 
uită pre subt fuste ale sexului frumos Deochiat rânjind piraţii: aferim invenţiune! Dar i- 
apucă bâţâiala când zăresc altă minune: O grămadă dă burlanuri care iese dântr-o oală 
Unde ferbe-o spumă neagră, înstelată, cerebrală Și fum iesă de pe coșuri - se închiagă 
fumu-n sfere Ce roiesc domol în aer, pâlpâinde, efemere, Căci planeţi sunt fiecare, cu 
popoare și cu regi, Floră, faună întreagă, legi pe care nu-nţelegi, Cu istorii sângeroase, cu 
invenţii, cu mari genii, Cu stăpâni și sclavi, cu boale, cu cristaluri, cu milenii. Toate, toate 
au speranţa că vor dăinui în veci: Pân-la urmă toate crapă ca bășicile cei seci, Căci 
minciuna, silnicia, neghiobia pân-la urmă Preste tot vârâte-n peptul Adevărului, îl 
scurmă. 

Leonidas, îndemnat și de soţia lui, Zoe, se alătură cauzei răzvrătiţilor şi le pune la 
dispoziţie un balon (o „mongolferă”), cu care să zboare toţi la București, spre a-l detrona 
pe vodă. Balonul se prăbușește pe insula H din Hellespont. Răsculaţii pătrund în 
interiorul unui munte, unde-i întâmpină zâna Hyacint, ţinând în mână un glob de cristal 
din care iradiază întreg universul. Ca în epopeile tradiționale, în care eroii ascultă un 
oracol, o prorocire, Manoil o întreabă pe „fee” despre șansele de reușită a planului 
conspirativ. 

- Poate revoluţiunea pentru care noi ne zbatem Ca să izbăvească neamul, să îl 
curețe de paterni ? Sau e jertfă în zadariu, sângerare fără rost? Feea Hyacint dăschise cu 
blândeţă al său rost: 


- Manoile, tu spui vorbe cari eu nu pot pricepe, Lumea în cristalul ista să sfârşeşte 
şi începe, 

Iară eu dă orce murmur, d-orce dor departe sum. Eu a veciniciei doară trag în 
pept amar perfum. Au ce este pentru mine vacul ista ? Punt ridicul Ce abea să reflectează 
în cristal, în ombilicul Kosmosului. Sufer oameni ? Oprimaţi sunt, umiliţi ? Dară sufer și 
stejarii, suferit-au trilobiţi, Stele sufer când pre ceriu ele schimbă-n supernove, Sufer 
peştii-n ape, sufer în pădurea de mangrove 

Pangolinii, sufer zorii când ameaza le ia locul, Suferă pământul, apa și văzduhul, 
sufer focul, Cocârjat e-n suferință tot ce pare că esistă, Dar în centru e lumină, deși 
carnea este tristă, Cum din chinul scoicei naște perla, bucurie pură. Globul de cristal e 
singur care nu știe tortură. Libertate n-afli-n lume, unde totu-i prins în mreajă. Manoile, 
de vrei lumii să îi fii călită streajă Liberează-te pre tine mai întâi, și-apoi pre cei Ce să- 
ndoaie subt călcâiul de nebuni şi de mișei. Te cufundă-n poesie şi-n visare, te cunoaște 
Tu pre tine, dar nu-n lume, ce-i asemeni unei broaște Unde merge orce cheie și niciuna, 
ci în sferă Te cufundă, s-afli floarea sufletului. Efemeră Nu e ea, ci-n nemurire, în Akasia- 
şi întinde Cupa limpede. Priveşte ici în glob și te desprinde! 

Purtat de globul de cristal într-un zbor galactic, Manoil se trezește în ținutul 
fermecat al „Halucinariei”. O „cetate dăltuită în porfir” adăposteşte şapte statui uriașe. 
Fiecare i se adresează lui Manoil cu versuri care amintesc opera câte unui poet român 
celebru. După această experiență revelatorie, corespunzând motivului epopeic al 
coborârii eroului în infern, Manoil revine între răsculați. Călătoria cu balonul își reia 
cursul, ducându-i pe combatanți într-un nou şir de peripeții. Aflând prin iscoade de 
planul urzit împotrivă-i, vodă intră în panică. Numai un nebun „visător de vise” se 
dovedeşte în stare să-l povățuiască ce să facă. 

Cruce de Malta - însemnul Ordinului cavalerilor de Malta, întemeiat în secolul al 
XII-lea. 

Antipozi - puncte diametral opuse de pe suprafața Pământului; în decursul 
vremii s-au format o serie de credințe excentrice despre tărâmurile de la Antipozi și 
locuitorii acestora, care erau închipuiţi trăind „cu capul în jos”. 

Pazvante (sau Pazvantoglu) - denumire populară a unui comandant de oști turc, 
ajuns paşșă de Vidin între 1797 şi 1807, rămas în memoria colectivă datorită 
incursiunilor armate pe care le-a făcut frecvent de partea cealaltă a Dunării, în Țara 
Românească; de aici expresia „de pe vremea lui Pazvante”. 

La Vodă dacă l-a dus Nebunul așa i-a spus: - Să iei caic aurit Cu pânze de 
borangic, N-am văzut de când sunt mic, Cu catart dă scorţişoară, Cu vâsle dă 
chihlimbară, Cu cârmă de berliante Cum avea numa Pazvante. Mai ia șaptezeci de lebezi 
Ce de diavol să le lepezi în altar la Sfânta Vineri. Vezi toate să fie tineri, Și le leagă cu 
mătasă De caic, jurubă groasă, în caic să pui ostași Cei mai buni între șutași, Iară căpitan 
pre ei Cea mai mândră dân fămei, Cu pleoape ca scoicile, 

Degeţi ca scovergile, Ţiţe ca și turlele Ale Sfântei Sofie. Cu ăst caic sburători 
Beșica ai să dobori. Vodă se înveselea Ca alt nebun ce erea, Și pe loc au și făcut Cum mai 
sus s-a priceput. Apoi, liniștit, pe seară, Se băgase în cămară Și la chef s-au pus îndat 
Dupe cum era-nvăţat. 

Pă ceri stele-nfricoșate Să ivise acea noapte, Și o logostea cu coadă Să-ntindea pă 
lumea toată Vestind ciume, pălălii Și căderi de-mpărăţii. Când beşica fără zvon (Ce îi zice 
şi balon) Se ivi dânspre câmpie Intre licăriri o mie, lacă dân curtea domnească Corabia- 
mpărătească Să înalță-ncet în slavă Cum ai ridica o tavă. Lebezile, şaptezeci Lopăta cu 
aripi reci, Ostaşii trăgea la vâsle La vârf cu labe de pâsle, Iar muiarea tot spoită Sucea 


şold, neostoită. Târgoveţii toți la porţi leşise cu multe torți Și privea la bătălie Căscând 
gura-n bagdadie. Caicul urcă iavaș Pân-la fo cincizeci de pași Dă beșica cea vărgată Și cu 
funii ferecată. Pân-să dea robii cu pușca Ca să doboare gălușca, Deodată, ce să vezi ? Dân 
coş cu nuiele verzi Să ivi un pricolici Atârnat dă trei elici. Poartă anterie lunge, Barba-n 
brâuri îi ajunge. Pă fămeie o înhaţă Când ajunge pleata creaţă, 

Iar apoi, ferind măiastru latagan cu fer albastru Și sâneaţă dă sidef, Zburătorul 
muchelef între lebezi bagă mâna Și sugrumă câte una. Caicul tot să coboară Pe cât lebezi 
să omoară. La ultima când agiunge Turnu Colţii îi împunge De să face praf cu toţii, Și peri 
iscarioţii. 

Răzvrătiţii pun stăpânire pe palat. Manoil refuză să preia domnia și pe tron se 
suie laurta, care se dovedește la fel de ticălos ca domnitorul alungat. Manoil și prietenii 
lui evadează din lumea fictivă a epopeii în lumea în care trăiește poetul Mircea 
Cărtărescu. Autorul Levantului primeşte în vizită, acasă, personajele închipuite de el. La 
reuniune e poftit și cititorul, părtaş și el în această „poveste fără sfârșit”. 

Note lexicale 

cremalieră, s.f. - mecanism alcătuit dintr-o bară dinţată care 

se angrenează cu o roată dințată. mehanic (mecanic), s.n. - (în text) mașinărie. 
volută, s.f. - (arh.) ornament în formă de spirală; (în text) mișcări 

sau forme spiralate, unduitoare. mitutel, adj. - mic, micuţ. 

galbe, s.f. pl. (sau gaibarace, galele) - (familiar) picioare (foarte lungi). fee, s.f. - 
zână. 

rost, s.n. - (înv.) gură; grai, rostire. 

trilobit, s.m. - clasă de animale marine fosile, cu corpul împărţit în trei părți, atât 
longitudinal cât și transversal. 

supernovă, s.f. - stea care a explodat, cu strălucire foarte puternică. 

mangrovă, s.f. -vegetație tropicală, alcătuită din arbori și arbuști care cresc în 
zone mlăștinoase, inundabile. 

pangolin, s.m. - mamifer insectivor din ţările tropicale, de circa un metru 
lungime, cu corpul acoperit de solzi cornoși. 

caic, s.n. - ambarcaţiune îngustă, cu două catarge; luntre turcească îngustă și 
ușoară, încovoiată la capete. 

jurubă, s.f. - mănunchi de fire textile înfășurate în spire. 

sutaș, s.m. - comandantul unei unităţi de o sută de ostași. 

scovergă(scovardâ), s.f. - plăcintă prăjită în grăsime; (fig., „ca o scovergă”, foarte 
slab). 

bagdadie, s.f. - (reg.) tavan, plafon. 

iavaș, adv. - (familiar, de obicei repetat: iavaş-iavaș) încet, fără grabă 

pricolici, s.m. - om sau strigoi despre care se crede că se preface noaptea în lup. 

sâneaţă, s.f. - pușcă rudimentară cu cremene. 

muchelef, adj. - arătos, împodobit, elegant. 

Poezie postmodernă - poezie care se încadrează în curentul literar al postmo- 
dernismului. Poezia catalogată de regulă drept „postmodernă” are o serie de 
particularităţi distinctive, chiar dacă nicluna dintre acestea, luată separat, nu-i este 
proprie doar ei și definitorie: „prozaicizarea” lirismului, apropierea poeziei de existența 
cotidiană; „narativizarea” liricii, introducerea unor elemente de relatare directă, de 
povestire; „ biograf ismul”, ancorarea poeziei în existența nemijlocită a scriitorului; 
„demitologizarea” temelor şi a viziunii poetice; refuzul metaforei, ca procedeu central al 
poeziei, cum apare în literatura modernistă; refuzul sentimentalismului venit în 


prelungirea esteticii romantice; cultivarea ironiei, ca formă de detaşare lucidă față de 
miturile poeziei și chiar față de propriul univers poetic; spiritul ludic, bucuria jocului, 
dorința de amuzament, de „a plăcea”; deconspirarea convențiilor literare, introducerea 
cititorului în laboratorul de creaţie al poetului; amestecul de stiluri, de tipuri de texte și 
de „niveluri” literare (de exemplu, de forme aparţinând literaturii „înalte” cu forme ale 
literaturii de „consum” sau de „divertisment”); utilizarea frecventă a pastișei (a imitaţiei 
altor texte), a parodiei, a „citatului ascuns”, a aluziei și a altor forme de intertextualitate 
etc. 

Cronotop - (gr. „timp-spațiu”) motiv literar sau artistic care evocă un aspect al 
realităţii ce poate fi localizat deopotrivă în timp și în spaţiu (de exemplu, „burgul” sau 
„cetatea medievală”, „salonul” etc.) 

Ampotrofag - (pronunțare greşită a cuvântului antropofag), mâncător de oameni. 
În Odiseea lui Homer, Ulise ajunge în „Insula antropofagilor”. Forma stâl-cită a 
cuvântului apare în schița Iul II. Caragiale, Art. 214. 

Graal - obiect sfânt care putea da posesorului său fericirea pământească și 
cerească, dar care nu putea fi găsit decât de către cel predestinat pentru aceasta. În 
literatura medievală, Graalul este închipuit cel mai adesea sub forma unui pocal pentru 
păstrarea sfintei cuminecături sau conţinând stropi din sângele lui Isus. 

DISCUTAREA TEXTULUI 

m „Fantasie, fantasie...” 

„Numai că în artă fantezia va avea mereu ultimul cuvânt. (...) Ne-o dovedește 
Mircea Cărtărescu, compunând Levantul, formidabilă reactivare de forţe latente ale 
poeziei româneşti din cele mai vechi timpuri până azi, adevărat manifest literar 
postmodern, în care vedem pe viu cum o întreagă experiență lirică e reluată cu 
uimitoare inventivitate și lucrează ca să dea un asemenea produs încântător. Sunt aici 
jocuri de oglinzi fascinante, mari aripi ale imaginaţiei, bătând nebunește spre absolut, 
humor și înfiorări spirituale profunde, altoiri fecunde și inovaţii temerare, candoare și 
savanterle.” (Ov. S. Crohmălnlceanu, prezentare pe coperta a IV-a, Levantul, București, 
Editura Cartea Românească, 1990) 

1. Recitiţi primul dintre fragmentele reproduse în manual, despre insula Hosna, 
populată de invențiile Ampotrofagului. Descrieţi pe scurt, cu propriile voastre cuvinte, 
mașinăriile înfățișate. 

2. Identificaţi cuvintele sau sintagmele care indică reacția cetei de răzvrătiți la 
ceea ce văd. În ce măsură coincide aceasta cu reacţia cititorului descrierii? Discutaţi. 

3. În prezentarea mașinăriilor bizare de pe insula Ampotrofagului se face la un 
moment dat simțită o schimbare de ton, de atitudine. Identificaţi-o și explicaţi-o. 

4. Alegeţi, dintre posibilele caracterizări ale fragmentului despre insula Hosna 
sugerate mai jos, pe cea care vi se pare cea mai potrivită. Argumentaţi-vă opțiunea: 

* joc al fanteziei poetului; 

* descriere a unui univers absurd, lipsit de noimă; 

* încercare de a reconstrui imaginarul tehnico-știinţific de la începutul secolului 
al XIX-lea; 

* meditaţie despre zădărnicia cunoașterii și a progresului. 

5. Citiţi versurile cu care se deschide Cântul al zecelea din Levantulș| explicaţi 
concepția despre fantezie exprimată în ele: 

„Fantasie, fantasie... formă ce coprinzi informul, Șoaptă ce șopteşti tăcerea und! 
scânteie cloroformul Ca și vinul dân pocalul revărsat, dân sântul Graal! Pogribanie 
spoită în colori dă carnaval! Vis precis ca şi o riglă dă cristal, da' moale totuși, Parcă rigla 


să topeşte şi echerul pierde cotu-şi La un soare ce preschimbă infinitul într-un strop. 
Glob dă cuarț și ou al altor universuri, cronotop!” 

m Poezia și poetul 

„in nacela mongolferei pe care a construit-o inventatorul Leonidas Am-potrofagu, 
Zoe şi Manoil se întreabă ce vor face după răpirea şi uciderea „vampirului de vodă” (...) 
Scena anticipează una dintre întrebările-cheie ale poemei, pe care va trebui s-o reluăm 
la capătul drumului parcurs de poetul Manoil: care este rostul artistului în lume, unde 
trebuie să se aşeze el în raport cu Puterea? Iar adevărata actualitate a acestei întrebări 
decurge din eternitatea ei.” (Florin Manolescu, „Exegimonumentum...”, în Litere in 
tranziţie, București, Editura Cartea Românească, 1998) 

1. Recitiţi cel de-al doilea fragment din Le-vantul'reprodus în manual. De care 
poet român credeţi că se apropie cel mai mult monologul feei Hyacint? Țineţi cont de 
următoarele aspecte: concepţia despre rolul poetului și al poeziei * atitudinea față de 
existență * limbajul folosit * particularităţile stilistice. 

2. Consideraţi că acest fragment justifică o caracterizare a lui Mircea Cărtărescu 
drept „poet romantic”? Argumentaţi, folosind sugestiile de mai jos: 

* nu, pentru că sunt cuvintele unui personaj ficțional, nu ale autorului; 

* da, pentru că autorul construiește prin Ma-noil un „dublu”, un alter ego al său, 
împărtășin-du-i revelaţia; 

* nu, pentru că felul în care se exprimă feea Hyacint indică o distanțare ironică a 
autorului față de cuvintele personajului; 

* da, pentru că fragmentul are o profunzime filozofică și o solemnitate stilistică 
ce îi conferă credibilitate. 

m Vremuri şi stiluri 

„Parodică, limba versurilor Iul Mircea Cărtărescu este o sinteză pitorească și 
sclipitoare a limbajului poetic mai ales al lui Bolintineanu, Alecsandri, Eminescu și 
Macedonski și mai cu seamă în ceea ce datează frumos evocator acest limbaj - de unde o 
tonalitate livresc elegiacă nu fără accente lirice. Ambiţiile poetului (care de altminteri 
cunoaște și simte la perfecţie valorile de limbă ale precursorilor săi) fiind, ca de obicei, 
totalitare, el recurge la toate documentele ce-i stau în acest sens la dispoziţie (....” (Ion 
Negoiţescu, Mircea Cărtărescu: un romantic, în Scriitori contemporani, Cluj-Napoca, 
Editura Dacia, 1994) 

1. Una dintre trăsăturile cele mai frapante ale Levantului este limbajul cu totul 
neobișnuit, surprinzător nu numai prin comparaţie cu limbajul curent, ci și în raport cu 
aşteptările cititorului privind modalitățile de expresie folosite în poezia contemporană. 
Levantul contopeşte forme lingvistice provenite din surse multiple și variate, în care se 
pot recunoaște adesea „citate” din texte sau din stiluri literare aparţinând unor vremuri 
mai apropiate sau mai îndepărtate. Găsiţi în primele două fragmente reproduse în 
manual exemplificări pentru următoarele fapte de stil: 

* fonetisme regionale, evocând cel mai adesea scrierile poeţilor munteni de la 
mijlocul secolului al XIX-lea; 

* forme lexicale și morfologice ieșite din uz, imitând de asemenea limbajul din 
secolul al XIX-lea; 

* inversiuni sintactice caracteristice pentru începuturile poeziei române 
moderne; 

* neologisme rare, specializate (de exemplu, din limbajul științific, filozofic etc); 

* alăturări surprinzătoare de termeni ieșiţi din uz și neologisme; 

* secvenţe care evocă versuri ale unor predecesori. 


2. Ce efect are acest amestec stilistic? Discutaţi sugestiile de mai jos sau 
propuneţi răspunsuri proprii: 

* creează impresia de joc, de amuzament; 

* uimesc prin virtuozitatea stilistică a combinațiilor; 

* fac istoria relatată în Levantul facă și mai improbabilă, mai iluzorie, deviind 
atenţia cititorului dinspre ce se povestește înspre cum se povesteşte; 

* fac să se confunde mai multe paliere temporale (timpulpovestirii, în care este 
scrisă epopeea, timpul povestit, în care se petrece acţiunea și timpul evocat de diversele 
forme lingvistice și poetice care pastișează scrieri din trecut); 

* sugerează faptul că literatura e o iluzie, o „construcție de cuvinte” care nu 
spune nimic despre lumea din afara ei. 

3. Invențiile nemaipomenite constituie o componentă esenţială a literaturii și a 
filmului S.F. Consideraţi că fragmentul despre insula Hosna se încadrează în tiparele 
literaturii ştiinţifico-fantastice? Argumentaţi. 

4. Recitiţi ultimul fragment reprodus în manual. Arătaţi de care dintre tipurile de 
creaţie enumerate în continuare vi se pare mai apropiat: basm * roman de aventuri * 
film de desene animate * baladă populară * bandă desenată * roman istoric. 

>» DINCOLO DE TEXT 

1. Citiţi Cântul al șaptelea al Levantului, în care Manoil cutreieră „mehanismul 
Poesiei”, și identificaţi ce poet român poate fi recunoscut în monologul rostit de fiecare 
dintre statui. Arătaţi pe baza căror elemente tematice și stilistice ați recunoscut „vocea” 
poetică recompusă de Cărtărescu în fiecare caz. 

2. Unul dintre procedeele postmoderne frecvent folosite este acela al 
deconspirării tehnicilor de 

creație la care face recurs scriitorul, care îşi etalează „la vedere” întregul 
instrumentar. Citiţi următorul fragment care precedă scena bătăliei aeriene și 
comentaţi-l: 

„Tu, care cetești „Levantul” tolănită pe sofa (...) 

Află dar că bătălia ce-i găsi în aste pagini 

Prin efecte speciale, suprapuneri dă imagini, 

Decupaje, animare, totul pe calculator 

E minuţios filmată, ca-n „Războiul stelelor”. 

Însă textul ce-nsoţeaște scenele tehnicoloare 

E pentru contrast un hronic condeiat d-un oarecare 

Chir Zarifu Calemgiul.” 

>» CRITICII SPUN 

1. Citiţi prima parte din Cântul al nouălea al Levantului, în care autorul, Mircea 
Cărtărescu, este tras de personajul său, Manoil, în lumea ficțională a epopeii. Pentru o 
mai bună înţelegere a acestui fragment, puteţi folosi citatul critic de mai jos. 

„Postmodernistă e și pronunţata înclinaţie spre biografism din Levantul, care, la 
rândul ei, stă în strânsă legătură cu acţiunea poietică de citare a tuturor etapelor 
„punerii în text”. Ştim unde a fost scris Levantul, în cât timp, cu ce satisfacţii și cu ce 
dificultăți. Dar ceea ce la mulți alți textualiști e simplă anecdotă, cochetărie sau calcul 
narativ, devine la Mircea Cărtărescu stare de spirit, obsesie, dublu pariu (literar și 
existenţial)...” (Florin Ma-nolescu, op. cit) 

2. Discutaţi următorul fragment critic, ba-zându-vă pe observaţiile făcute la 
exerciţiul 1 de la Dincolo de text. 

„Ca parodie pură se înscriu în opera lui Mircea Cărtărescu cele 12 cânturi ale 
epopeii Levantul (1990). Spre deosebire însă de 7lganiada lui Bu-dai-Deleanu, al cărei 


caracter negativ rămâne incontestabil, Levantul aun caracter restaurator și prin urmare 
pozitiv: valorilor poetice parodiate li se acordă o prețuire implicită farmecului de care 
se prevalează reconstituirea lor. Autorul însuși consideră Levantul o lucrare „Ce-n 
postmodernist opuscul te cufundă-n reverii...”, atitudinea lui apropiindu-se de simpatia 
lui Eminescu faţă de înaintașii apreciaţi în Epigonii, înaintași pe care Mircea Cărtărescu 
îi judecă totuși de sus, când îi imită cu ironică tandreţe (...).” (Ion Negoițescu, op. cit) 

>» BIBLIOTECI DESCHISE 

1. Citiţi discuţia dintre Manoil și Zoe despre ce ar urma să se întâmple după 
înlăturarea lui vodă de la domnie comparativ cu disputa din Cântecul al X-lea din 
Țiganiada de Ion Budai-Deleanu, privind alegerea celei mai potrivite forme de 
guvernământ. 

2. Insula locuită de un om capabil să pună stăpânire pe forțele naturii prin 
înzestrarea sa deosebită este un motiv celebru al literaturii universale, îl puteţi întâlni, 
de exemplu, în piesa Furtuna de William Shakespeare, în Cartea Milionarului de Ştefan 
Bănulescu sau, într-o viziune sumbră, în nuvela Insula doctoruluiMoreauu scriitorului 
britanic H. G. Wells (1866-1946). 

pp CITIŢI DESPRE... 

Florin Manolescu, „Exegi monumentum... „în Litere în tranziţie, București, 
Editura Cartea Românească, 1998 - analiză a epopeii Levantul. 

Ion Negoiţescu, Mircea Cărtărescu: un romantic, în Scriitori contemporani, Cluj, 
Editura Dacia, 1994 - comentariu privind creaţia lui Mircea Cărtărescu până în 1990, 
inclusiv Levantul. 

Radu G. Țeposu, Istoria tragică & grotescă a întunecatuluideceniu literar nouă, 
București, Editura Eminescu, 1993 și Eugen Simion, Scriitori români de azi, vol. IV, 
Bucureşti, Editura Cartea Românească, 1989 - prezentări ale poeziei lui Mircea 
Cărtărescu de dinainte de Levantul. 

Postmodernism - noţiune controversată, referitoare la schimbările petrecute în 
special în lumea occidentală în ultimele decenii ale secolului XX. 

>» PENTRU ÎNCEPUT 

1. Notaţi în caiete, în ordine cronologică, curentele literare pe care le cunoaşteţi. 
Confruntaţi rezultatele și completaţi-vă, dacă e cazul, lista inițială. 

2. Alegeţi unul dintre curentele literare notate care credeţi că vi se potriveşte cel 
mai bine. Precizaţi trăsăturile care v-au determinat să-l alegeți. 
3.Ce tip de poezie credeţi că se potriveşte secolului XX? Dar secolului XXI? 


Castelul din Carpaţi/ subREAL. (Călin Dan,losfKirâly) 


Luararea facepartedinseria Draculand, oonoepute ca oreagiela dișeelefolosite de mediile oocidentalecu privire 
la România anilor '90, Replică a Palatului lui Gausu, realizată din pachete de figări Carpați”, lucrarea confine multiple 
referinfe.didabura anilor 80în România,romanullui julesVemesCastelul din Carpaţi. 

m Posmodernism și postmodernitate 

Atestări sporadice ale termenului, pe plan mondial, duc însă cu aproape un veac 
şi jumătate în urmă: în 1870, de exemplu, el e folosit în relaţie cu pictura impresionistă 
franceză, în 1917 cu declinul valorilor în cultura europeană etc. Utilizarea lui capătă 
consistenţă în anii '40 ai secolului XX, mai întâi în arhitectură, și se extinde spectaculos 
în anii '70, în special în mediul universitar american, către alte domenii, generând 
numeroase polemici. 

Pentru unii cercetători, postmodernismul definește o epocă istorică, cu 
particularități economice, sociale, politice și culturale distincte, în acest sens, 
postmodernismul implică fenomene majore petrecute în această perioadă: apariţia și 
extinderea rapidă pe scară largă a unor noi tehnologii, în special în domeniul 
comunicării şi în cel al informaticii (televiziunea, internetul, telefonia mobilă), 
tendințele economice și politice către globalizare, reorientarea activităților dominante 
dinspre producţia industrială către zona serviciilor („societatea postindustrială”), 
atomizarea socială, creșterea rolului şi a importanţei informaţiei și a cunoașterii 
(„societatea cunoașterii”). Alți cercetători preferă să folosească, în acest sens, termeni ca 
„postmodernitate” sau „epocă postmodernă”. 

m Posmodernismul estetic 

Cu un sens mai restrâns, postmodernismul vizează modificările survenite în 
evoluţia artelor în ultimele decenii. Sunt menţionate, de regulă, sub acest aspect: 
„democratizarea” producţiei artistice (atenuarea sau ștergerea diferenţelor dintre 
nivelurile „înalte” şi cele „joase” ale artei, dintre creaţia „elitistă” și cea „populară”, 
absorbția deliberată a kitsch-ulul); revalorizarea unor comportamente considerate 
anterior ca marginale sau chiar exterioare receptării estetice (divertismentul, 
amuzamentul, relaxarea, plăcerea jocului și a fantazării) și a unor categorii estetice 
corelative („agreabil”, „plăcut”, „deconectant”, „ludic”, „seducător”); redefinirea 
raportului artă-realitate (pentru artiștii moderniști, problema centrală ar fi fost 

rj^ Postmodernism 

dificultatea sau chiar imposibilitatea accesului cognitiv la o realitate tot mai 
complicată și mai confuză, în vreme ce pentru postmoderni „realitatea” însăși devine o 
entitate problematică, adesea concurată de alternative dizolvante: „realități paralele”, 
„realităţi virtuale” etc.); o atitudine permisiva, binevoitoare față de formele anterioare 
ale artei (spre deosebire de moderniști, a căror estetică ar fi fost marcată de intenţia 
rupturii categorice și polemice față de predecesori, post-modernii sunt concilianţi, 
preferând strategiile asimilării ironice și ale „reciclării” creaţiei înaintaşilor, de unde și 
propensiunea acestora din urmă către diverse tipuri de intertextualitate); acceptarea 
senină a efemerităţii actului artistic și chiar complacerea în experimente de creaţie cu 
caracter tranzitor (în locul construcţiei unui obiect estetic durabil, artiștii preferă 
adesea regizarea unor „evenimente” - happening - irepetabile, imposibil de fixat într-o 
formă care să reziste scurgerii timpului); preferința pentru forme artistice amestecate, 
care combină, adesea în manieră surprinzătoare, elemente stilistice îndepărtate în 
spaţiu sau în timp (ceea ce apropie uneori actul creaţiei de procedee de „mixaj”, în 
beneficiul cărora pot fi folosite tehnologii de ultimă oră); detașarea autorului față de 
propria creaţie (prin construcţie lucidă, distanţare ironică sau autoironică, conștiința 
mărturisită a artificiului etc.). 

m  Posmodernismul în România 


Conţinutul noțiunii de „postmodernism” s-a complicat și datorită faptului că, 
termenul interna-ționalizându-se, a trebuit să fie acomodat unor condiţii culturale, 
economice, sociale și politice locale foarte diferite. 

În România disputa despre postmodernism a fost lansată la începutul anilor '80, 
cu privire la literatură. Definiţia largă a termenului (= „postmoder-nitate”) era, la 
vremea respectivă, în mod evident inadecvată în raport cu situaţia generală din ţară, 
fiind ca atare ignorată. 

„intr-adevăr, avem de-a face în România, ca și în ţările estice care au trăit 
traumatismul închiderii după cortina de fier, cu un postmodernism atipic, un 
postmodernism fără postmodernitate. Fiind legat de societăţile postindustriale, este 
curios că postmodernismul a găsit la noi un teren de manifestare, în condiţiile unei 
regresiuni economice, a lipsei tehnologiei informaţionale și a mass-media, în stare să 
asigure transparenţă și comunicare.” (Daniel Corbu, Postmodernismul pe înţelesul 
tuturor, ed. a II-a, lași, Princeps Edit, 2004, p. 63) 

Cantonat strict în perimetrul estetic, iniţial în cel beletristic, postmodernismul 
românesc s-a identificat cu afirmarea unui contingent masiv de scriitori tineri, cu stiluri 
de viață, ideologii și concepții literare convergente, cunoscut sub numele de „generația 
'80”. 


IAadu G . Teposu (1954-2000) - critic literar, eseist și jurnalist. Provine dintr-o 
familie de preoţi care au slujit de-a lungul mai multor generaţii, din secolul al XIX-lea, la 
biserica din Șirnea (jud. Brașov). A studiat la Liceul „Andrei Șaguna” din Brașov, apoi la 
Facultatea de Filologie de la Universitatea „Babeș-Bolyai” din Cluj (absolvită în 1978). A 
fost membru activ al Cenaclului „Echinox” și redactor al reputatei reviste studențești 
clujene cu același nume, în paginile căreia a debutat cu texte de critică 

VREME IN SCHIMBARE - fragmente - de Radu G. Țeposu 

La sfârşitul deceniului opt, chiar critica generaţiei '60 sesizează o nouă stare de 
emulaţie creatoare, atrăgând atenţia asupra unor tineri scriitori care încep să-și facă 
apariţia în presa literară. Este perioada unei intense activităţi culturale în cercurile 
studențești, a unei adevărate eflorescente a cenaclurilor literare, unele mai vechi, altele 
proaspăt înființate, în care se citeşte și se scrie multă poezie, multă proză, în care 
schimbul de opinii anunţă constituirea unui spirit critic în rândul proaspeţilor autori. 
(...) 

Cei dintâi care-și fac simțită prezenţa sunt poeţii. Mircea Martin face un Portret 
de grup, în Echinox (nr. 10-11-12/ 1978), în care încearcă să distingă notele proprii ale 


acestei lirici, abia prefigurate: „Reprezentativă mi s-a părut însă atitudinea lor față de 
poezie, poezie pe care face impresia că vor s-o cucerească fugind de ea; îndepărtân-du- 
se, altfel spus, de ceea ce s-a făcut până la ei, de ceea ce au făcut cei care s-au afirmat 
înaintea lor.” Şi încă: „Metafora poetică se face parcă mai rară, locul ei fiind luat de 
anecdotă și parabolă.” Deliricizarea poetică ar fi, așadar, una din primele trăsături ale 
noii poezii. (...) 

literară în 1975. A fost, de asemenea, unul dintre membrii fondatori ai grupului 
satiric Ars amatoria. A desfăşurat o intensă activitate publicistică, colaborând cu cronici 
şi cu eseuri literare la majoritatea revistelor culturale ale timpului. După 1989, Radu G. 
Țeposu a înființat și a condus până la sfârşitul vieţii (cauzat de un accident de 
automobil) revista Cuvântul, publicaţie lunară care s-a bucurat de o deosebită apreciere 
între periodicele literar-culturale românești din ultimul deceniu. 

„îmi plăcea spiritul său de independenţă. Era chiar, discret, mândru că revista sa 
nu depinde de niciun centru de presiune. Un adevăr indiscutabil Afabil, politicos, lucid - 
extraordinar de lucid - te intuia dintr-o privire și-și modela discursul in consecinţă. (...) 
Radu G. Țeposu avea un stil critic propriu, plin de formule inedite, de caracterizări 
surprinzătoare. Distanța sa de un anumit jurnalism literar pseudo-critic era 
considerabilă. Cultiva definiţia cizelată, irepetabilă, neconvenţională. (...) Tonul său 
critic atrăgea imediat atenţia. Concis și sugestiv, fluent și exact, plin de nuanţe și de 
trimiteri ce surprindeau adesea. „ (Adrian Marino, Gânduri despre Radu G. Țeposu, în 
Cuvântul, nr. 11, 2000) 

A debutat editorial cu volumul Viaţa și opiniile personajelor (1983), grupaj de 
eseuri critice privind personajele din romanele românești. Istoria tragică & grotes-că a 
întunecatului deceniu literar nouă (1993) este, până în momentul de față, una dintre 
cele mai cuprinzătoare şi mai cre-ditabile panorame critice ale generaţiei '80. În 1996 a 
publicat eseul Suferințele tânărului B/ echer, despre unul dintre prozatorii interbelici tot 
mai apreciaţi în ultimul timp. 

„ Radu G. Țeposu a înţeles la timp care este una din marile meniri ale criticului: 
discernerea valorilor și promovarea lor stăruitoare. Se știe prea bine că un critic se 
personalizează prin valorile pe care le alege. Azimutul axiologic se dobândește greu, dar 
oferă celui care ştie încotro să privească orientarea absolut necesară într-un prezent 
întotdeauna derutant. (...)A fost interesat de timpuriu, în maximă măsură, de ceea ce 
scriu colegii lui de generaţie, le-a comentat cărțile prompt, inteligent și comprehensiv, 
le-a conturat portrete de tinereţe în schițe atente și observaţii cumpănite. Din acest 
exercițiu publicistic a rezultat o carte focalizată pe destinul și valorile generaţiei 
optzeciste, pe care a pus-o sub semnul postmodernismului: Istoria tragică & grotescă a 
întunecatului deceniu literar nouă, o carte a cărei apariţie a fost amânată până în 1993, 
deși a fost gândită și finalizată cu mult înainte. Relieful axiologic al generaţiei e, în mare 
parte, valabil și astăzi. „ (Ion Simuţ, Menirea criticului, în Cuvântul, nr. 11, 2000) într-un 
alt articol, Noua poezie nouă, tot în Echinox (nr. 8-9/ 1979), Ion Pop îi apropie pe tinerii 
autori de „demersul creator al acelor tineri din deceniul patru”, de la noi, sugerând o 
filiație avangardistă prin disponibilitățile acestora de a capta șuvoiul de stări și senzaţii, 
de fragmente ale realului și explozii emfatic-ironice: „lirismul lor e tulbure-alu-vionar, 
dinamizat de energii obscure, greu de canalizat, antrenând cu sine mari suprafeţe , 
prozaice „ ca în virtutea unor impulsuri care caută înainte de orice altceva un impact cât 
mai profund cu „ viaţa imediată „.” Sau: „Faptul (anexarea unor cuceriri noi din sfera 
limbajului) e evident, bunăoară, în conjugarea, la mulţi dintre tinerii poeţi, a 
rafinamentului construcţiei textuale, a discursului ce se autodemască ironic în calitatea 
sa de convenție, cu tendinţa „transcrierii” evenimentului cotidian, a realizării acestui 


contact mai direct, mai puţin „poetic „ cu realul.” (...) în fine, Ștefan Aug. Doinaș trage 
limitele noii generaţii până în 1970, considerând că odată cu primul val de poeţi 
echinoxiști se conturează un arc de cerc care-i cuprinde pe toţi și care stă sub semnul 
culturii. Articolul său, Pentru o nouă „generație” poetică, apărut tot în România literară 
(nr. 50/1979), sugerează o dublă natură a actului liric, o conștiință culturală reflexivă: 
„Există arcul de cerc capabil să-i cuprindă pe toți acești tineri poeţi sub aceeași boltă ? 
Se pare că da. Ar fi, mai întâi, o radicală orientare spre cultură, ca atare. Dacă „ generaţia 
„lui Nichita Stănescu a umplut un gol al poeziei noastre prin reacţia candidă și inspirată 
a unei naturi poetice (...,” generaţia „ actuală umple un gol al culturii noastre prin 
afirmarea tocmai a culturii poetice ca punct de plecare pentru aventura existenţială a 
poeziei. Toţi aceşti tineri trăiesc cultura ca o natură (.... În al doilea rând și ca o 
consecință, asistăm la o sporită conștiință a actului poetic...”. Aceasta din urmă este, de 
fapt, şi cea mai spectaculoasă achiziție a noii poezii, căci spre deosebire de modernism, 
care propunea o ontologie a actului poetic, o întemeiere prin cultură, lirica mai nouă 
face din actul însuși al poeticii un joc conștient, un artificiu ironic care suprimă orice fel 
de transcendenţă. În acest sens, noua poezie, ca şi proza, trăieşte sub semnul 
ingenuității pierdute, tipic postmoderne. 

Ramificate în atâtea direcţii, influenţele din care se hrănește poezia generaţiei 
'80 ar putea părea un eclectism suspect care alimentează mimetismul. Însă tocmai 
această asumare deliberată a totalității culturale face specificul noii poetici. Un 
eclectism irigat în permanenţă de ironie, în care se prefigurează o nouă paradigmă și 
care sugerează, în fond, un nou model cosmologic. Poezia postmodernă, de care a vorbit, 
printre primii la noi, dacă nu cel dintâi, Alexandru Mușina, își recuperează omogenitatea 
nu în planul iluziei, ci în acela al conștiinței creatoare. Liantul său e, cum am zis, ironia. 
Unii au văzut în aceasta o probă a neseriozităţii, o persiflare a adevăratelor valori. Însă 
rolul ironiei în poezie seamănă cu cel al unui duș rece. Nu mai scormonesc acum 
definiţia ei, însă atitudinea ironică, departe de a fi o bagatelă, dizolvă orice 
transcendenţă, sugerând o situare mai exactă a poetului fie în raport cu textul, fie în 
raport cu realitatea pe care o tatonează. Nu cred în temerile schimonosite care spun că 
ironia va distruge totul şi va împinge poezia spre sterilitate și spirit destructiv. O nouă 
atitudine nu înseamnă sfârșitul lumii. Ironia nu e nihilism, ci un mod com-pasiv-tolerant 
de a lua în posesie realitatea, de a o privi. Ironia se opune magiei. Sfidează iluzia, nevoia 
de utopie. Aici, mi se va reproşa, probabil, nevoia de ideal, de visare. Însă ironia nu 
exclude aspiraţia, 

idealul meliorist. Visează întotdeauna că visează o realitate care nu e posibilă în 
vis. (...) Sigur că nu toţi poeţii afirmaţi în cadrul generaţiei '80 au un program identic și o 
formulă comună care să-i strivească, însă scriu toţi, sau aproape toţi, educați în aceeași 
mentalitate. 

Textul Vreme în schimbare a fost reprodus din Istoria tragica & grotescă a 
întunecatului deceniu literar nouă, București, Editura Eminescu, 1993. 

Note lexicale 

ontologie, sf. - ramură a filozofiei care studiază trăsăturile generale ale 
existenţei. transcendență, s.f. - ceea ce se află dincolo de limita unui domeniu dat, 
dincolo de realitate. 

eclectism, s.n. - amestecătură, grupare de elemente disparate, fără legătură între 
ele mimetism, s.n. - Imitaţie, comportament imitativ. 

nihilism, s.n. - atitudine de negare absolută, de respingere a tuturor valorilor 
umane recunoscute. 


meliorist, adj. - referitor la meliorism, concepţie potrivit căreia lumea nu este nici 
categoric bună, nici ireparabil rea, ci poate fi îmbunătăţită. 


>» DISCUTAREA TEXTULUI 
_@ „Asumare deliberată a totalității” 

„Astăzi, poate mai mult ca oricând, poezia nu mai îngăduie să fie definită într-un 
singur fel, prin vreo metaforă „unificatoare”, consensuală.” (Simona Popescu, Sensul 
poeziei, astăzi, în Generaţia '80 în texte teoretice, antologie de Gheorghe Crăciun, Pitești, 
Editura Vlasie, 1994) 

1. Explicaţi afirmaţia lui Ștefan Aug. Doinaș. „Toți acești tineri trăiesc cultura ca o 
natură”. 

2. Ce înţelegeţi prin „conștiință a actului poetic”? 

3. Cefei de „transcendență” poetică credeţi că este refuzată de poezia 
postmoderna?  Discutaţi următoarele răspunsuri posibile, aducând eventual 
exemplificări din poeţii studiaţi anterior: exprimarea unor sentimente general-umane * 
mister poetic * poezia ca o formă de cunoaștere * credinţa în Dumnezeu * transpunere 
simbolică sau metaforică a semnificației versurilor. 

4. Lucraţi în grupe de câte 5-6 elevi. Extra-geţi fiecare, din paragraful al doilea al 
textului lui Radu G. Țeposu, caracteristicile poeziei generaţiei '80. Confruntaţi 
rezultatele și negociaţi o listă cu care să fiți toți de acord. Urmăriţi apoi, individual, care 
dintre poeziile studiate ilustrează cel mai convingător fiecare caracteristică 
postmoderna. Confruntaţi din nou observaţiile făcute. 

m însăși substanţa operelor artistice 

„Modernismul a cultivat și el intens ironia, dar esența sa este gravă și 
problematică. În postmodernism însă, ironia se generalizează, devenind însăşi substanța 
operelor artistice. Trecutul (...) nu mai poate fi recuperat cu candoare, ci cu ironie. 
Istoria, tragică inițial, prin repetare devine farsă.” (Mircea Cărtărescu, 
Postmodernismulromânesc. Bucureşti, Editura Humanitas, 1999) 

1. Selectaţi din lista următoare cuvintele care se apropie semantic de ironie, în 
sensul pe care îl dă termenului Radu G. Ţeposu: libertate * râs * joc * luciditate * 
batjocură * critică * pasiune. 

2. Daţi o definiţie a ironiei care să corespundă modului în care această noţiune 
este interpretată de către Radu G. Ţeposu. 

DINCOLO DE TEXT 

1. Citiţi mai jos descrierea făcută de Eugen Simion „programului poetic” al 
generaţiei '80 şi comparaţi-o cu punctele de vedere susținute de Radu G. Țeposu în 
textul studiat: 

„(...) o poezie care desolemnizează discursul liric și refuză, sistematic, stilul înalt, 
abstract, ermetizant, impersonal, propriu modernismului (sau, mai exact, unei bune 


părți a modernităţii); o recuperare, în chiar interiorul poemului, a stilurilor poetice 
vechi prin parafrază, parodie sau printr-o citare directă (...); poetul optzecist nu exclude 
posibilitatea de a inspecta invizibilul, a asculta neauzitul..., dar nu-și face program strict 
din această aventură: aventura lui începe în realitatea imediată, în cotidianul derizoriu; 
o poezie, aşadar, a concretului și un limbaj care pune mare preţ pe formele oralităţii, 
valorifică „prozaismul”, invenţia lexicală a străzii (...; poezia este şi o recuperare a 
diversităţii realului, ea intenționează să cuprindă totul, sublimul și detritusurile 
(mărunţișurile) lumii materiale; această aspirație nu exclude livrescul, intertextualitatea 
(trans-textualitatea); convingerea poetului este că orice text cuprinde o infinitate de alte 
texte şi că literatura poate fi sursă de literatură pentru că literatura este un mod de a fi, 
o formă de existenţă; poezia tânără de azi, s-a spus de atâtea ori, este ludică, ironică, 
respinge intoleranța, emfaza poetului modernist; poetul postmo-dern militează pentru o 
mai mare îngăduinţă în lumea spiritului și în cea socială; este, cu adevărat, pluralist și 
gândește omul poeticfa alt chip decât înaintașii săi moderniști: un om realist, democrat, 
tolerant, cât mai puţin retoric şi, dacă se poate, deloc abstras, închis într-un limbaj 
accesibil doar iniţiaţilor (...).” (Eugen Simion, Momentul '80, în Scriitori români de azi, vol. 
IV, Bucureşti, Editura Cartea Românească, 1989) 

2. Citiţi descrierea tipologică de mai jos a prozei optzeciste. Discutaţi: 

* Care dintre trăsăturile evidenţiate de Radu G. Țeposu corespund 
caracteristicilor prozei narative postmoderne, sintetizate la p. 121 din manual? 

* în ce categorie aţi încadra romanul Femeia în roșu? 

„Aceasta ar fi, de altfel, și nota comună cea mai pronunţată a generaţiei '80: 
pierderea ingenuităţii, amestecul eterogen de stiluri și viziuni. (...) 

Cei mai consecvenţi cu substratul teoretic sunt textualiștii'(...), extrem de instruiți 
şi de familiarizați cu achiziţiile noii literaturi, inventivi ei înșiși, cu o mare imaginaţie a 
ideii și cu o indiscutabilă vocaţie a reflecţiei. Știu să ţină bine în mână convențiile, să le 
persifleze și să le modeleze, cunosc psihologia lecturii, orizontul de așteptare al 
cititorului, ies în întâmpinarea lui și îi deturnează intenţiile. (...) Urmează mitologia 
derizoriului(...), cu excizii ale realului înconjurător, tratate cinematografic, detașat ori 
cu blazare, cu desfășurări ale feliilor de viaţă în toată normalitatea lor insipidă. 
Personajele sunt recrutate din medii marginalizate cel mai adesea, ocheanul naratorului 
fiind îndreptat către ungherele ascunse ale existenței. Perspectiva e neutră, blând- 
malițioasă, compasivă alteori, indiferentă şi mizantropă altădată. Limbajul e autenticist 
până la exasperare, colorat, pitoresc, îmbibat de pletora jargonului. Lumea e mediocră, 
învăluită în melancolii pasager, de o seninătate naivă, pestriță, instabilă, atinsă de 
psihologia kitsch-ului; e apoi fantezismul alegoric și livresc (...), hrănit din replici și 
parafraze culturale, din șar-jări suculente ale achizițiilor livrești, din desfolieri ale 
imaginarului. Raportarea e întotdeauna parodică, lucidă, sugerând și o funcţie critică a 
lecturii. Acești prozatori sunt, toţi, niște stiliști, cu mare preţuire pentru imaginea 
plastică, pentru picturalitate. (... în fine, nu lipsesc nici analiștii(...), cu predilecție 
pentru mișcarea interioară a sensibilităţii, pentru radiografia psihologică, pentru 
cazuistică. Ei văd viaţa în latura ei profundă, adâncă, adesea abisală ori subliminală, sunt 
obsedaţi de trecut, de temele mari ale existenţei. Sunt reflexivi, pasionaţi de expresia 
aforistică, apoftegmatică, memorabilă, caută cazurile-limită, dilema, situaţiile de 
excepție. Procedează adesea prin rememorare, prin alternanța planurilor narative, prin 
developare. Monologul interior, ancheta, depoziția sunt procedee predilecte de captare 
a fluxului conștiinței, a in-teriorității tulburi, dar și de reconstituire a adevărului.” (Radu 
G. Țeposu, Istoria tragică și grotescă a întunecatului deceniu literar nouă, Bucureşti, 
Editura Emi-nescu, 1993, pp. 22-23) 


3. Majoritatea cercetătorilor susțin că trăsăturile caracteristice ale 
postmodernismului pe plan internaţional se recunosc mai uşor în proza decât în poezia 
ultimelor decenii. Amintiţi-vă ce aţi învăţat (p. 121) despre particularităţile prozei 
postmoderne și comparaţi-le cu trăsăturile distinctive ale poeziei postmoderne (vezi și 
p. 185). În ce măsură sunt acestea convergente, depășind aşadar deosebirile dintre 
evoluția prozei și cea a poeziei și încadrându-se într-un domeniu comun, al literaturii 
postmoderne! Discutaţi, aducând exemple relevante din lecturile voastre școlare sau 
particulare. 

pp CONTROVERSE 

1. De la începutul anilor '80 încoace, noţiunea de „postmodernism” a stârnit 
dispute aprinse în presa românească. Principalele chestiuni luate în discuţie au fost: 

* raporturile dintre „postmodernișm”, înțeles ca un curent estetic, şi 
„postmodernitate”, înțeleasă ca un tip de civilizaţie, caracteristică pentru evoluţia 
Statelor Unite ale Americii și a Europei Occidentale în ultimele decenii; 

* raporturile dintre postmodernism, ca un curent estetic internaţional, 
manifestat cu precădere în societăţile intrate în „postmodernitate”, și creaţia literară 
românească din ultimele decenii; 

* identificarea trăsăturilor estetice convergente care să justifice recunoașterea 
apariţiei unui nou curent, cu individualitate proprie; 

* identificarea, atât în literatura universală, cât și în cea română, a operelor 
reprezentative și a scriitorilor reprezentativi; 

* raporturile dintre postmodernism și curentul premergător acestuia, 
modernismul; 

* relația dintre succesiunea  modernism-postmodernism şi succesiunea 
generaţiilor literare în literatura română de după război, în special generaţia '60 și 
generaţia '80. 

La ultima problemă, majoritatea criticilor, în special cei mai tineri, a optat pentru 
identificarea post-modernismului cu generaţia '80. Bazându-se pe constatarea că 
modernismul a avut o atitudine negatoare, de rupere radicală cu trecutul, în vreme ce 
post-modernismul adoptă o atitudine recuperatoare, de reintegrare a formelor artistice 
precedente, N. Manolescu a exprimat, la mijlocul deceniului al IX-lea un punct de vedere 
diferit. Citiţi următorul fragment critic. Referindu-vă apoi la textele studiate anul acesta 
şi la lecturile voastre suplimentare, arătaţi cum vedeţi creația poeţilor din generaţia '60: 
mai apropiată de poezia interbelică sau de cea a „optzeciștilor”? 

„(...) Poezia postmodernă își împrumută criteriul poeticului din cea modernă, cu 
deosebirea că se arată mult mai îngăduitoare în preferinţele și idiosin- 

craziile ei. Epoca postmodernă nu inventează cu adevărat o nouă poezie, așa cum 
inventase epoca modernă, dar, după un veac și mai bine de modernitate, poeţii își 
permit să fie mai puţin restrictivi. Atitudinea caracteristică este acum una 
recuperatoare. (...) Privind astfel fenomenul postmodern, nu pot accepta ideea care 
circulă mai ales în articolele criticilor tineri de astăzi, că linia de demarcaţie între 
modernitate și postmodernitate desparte, în poezia românească, generaţia '80 de 
generația '60. Chiar dacă generaţia '60 n-a folosit niciodată termenul, ceea ce ar putea 
indica faptul că ea n-a avut conștiința că aparține epocii postmoderne, spre deosebire de 
generaţia '80, care o are, şi încă în mod acut, contribuţia celei dintâi la postmodernitate 
este considerabilă. Nichita Stănescu nu seamănă cu niciunul din poeţii interbelici. Poezia 
lui a încheiat, practic, conturile cu aceea modernă.” (Nicolae Manolescu, Poeţiipereche, în 
Caiete critice, nr. l-2, 1986) 


2. 0 prezentare detaliată a controverselor românești legate de postmodernișm 
găsiţi în capitolul Dezbaterea în jurul'conceptuluidin monografia lui Mircea Cărtărescu 
Postmodernismulromânesc, București, Editura Humanitas, 1999. Citiţi și comentaţi 
următorul extras din încheierea capitolului menţionat: 

„Până în decembrie 1989, noţiunea de postmodernișm a polarizat două tabere 
mai ales literare, unde miza era una estetică. Abia apoi s-a putut observa faptul că ea 
opune, de fapt, două categorii de intelectuali: una „umanistă”, idealistă, elitistă, 
apărătoare a valorilor absolute, a „artei mari” (acestei orientări îi aparţin cele mai multe 
dintre VIP-urile vieţii noastre intelectuale de azi), cealaltă -în rapidă creştere azi 
datorită mai ales noilor orientări universitare și stagiilor în străinătate ale tinerilor de 
valoare - pragmatică, democrată, tolerantă, informatizată, adeptă a unei definiții mult 
mai extinse a fenomenului artistic. Astăzi acest conflict „generalizat” este încă latent, dar 
se poate prevedea o orientare ideologică serioasă în următorii ani.” (Mircea Cărtărescu, 
op. cit) 

Limbă si comunicare 

(UE* Deixis și anafora 


DEICTICE 
Georgeta Năpăruș-Compoziție 

Georgeta Năpăruș (1930-1997) - pictoriţă. Perioada în care s-a format ca artist a 
coincis cu eliberarea picturii românești de rigorile realismului socialist și cu absorbţia 
de influenţe din arta europeană. A surprins realitatea cotidiană în lucrări realizate cu o 
naivitate simulată și colorată, dar într-un proces controlat de inteligenţă și umor. 

În relatarea vorbirii în stil direct se disting cel puţin două tipuri de coordonate deictice, 
ale enunţării actuale și ale discursului citat: Stii (acum,) că el iți spusese: „Continuăm (acurn”) 
urmărirea!”. În stilul indirect liber, interacționează două repere deictice: unul determină 
folosirea timpului trecut al verbelor (din punctul de vedere al naratorului disimulat, acțiunea se 
petrece în trecut) și altul determină folosirea prezentului (prezentul personajului). Un semnal 
tipic literar al suprapunerii acestor sisteme este combinarea adverbului acum (perspectiva 
personajului) cu un timp trecut (perspectiva naratorului): „Acumea ințe/ egeatotd”. 

Deicticele sunt elementele lingvistice care trimit direct la situația de comunicare, care 
se decodează prin raportare la aceasta. Sistemul deicticelor se numește și deixis (cuvânt de 
origine grecească însemnând „demonstrare”, „actul dea arăta”). Într-un dialog, deictice sunt în 


primul rând formele personale (eu, tu, persoana I și a Il-a a verbelor), adverbele de loc şi 
pronumele demonstrative (aici, acolo, ăsta, acela), adverbele de timp și timpurile verbale 
(acum, prezentul). 

Persoana a Il-a a pronumelui personal sau substantivul însoțit de articol pot avea 
folosiri deictice: Uite, a venit și el (cu privirea sau gestul îndreptat spre cineva prezent); Dă- 
mi, te rog, dicţionarul (cate e pe masă, la îndemână etc). 

Formele de deixis sunt de tip personal, spațial, temporal, so-cv<3/ (realizat prin 
mărcile politeţii, care indică plasarea socială relativă a vorbitorilor) și textual'(care trimite la 
text ca la un loc: , mai sus menţionat”, „vezi mai jos” ele). 

1. Identificați în dialogul de mai jos elementele a căror funcţie deictică este repusă în 
discuţie de personaje. 

„ Hei, mă din casă! - Cine? - Tu! - Eu? - Păi cine! - Ce-i? - Cum ce-i? - Păi ce-i? - Ai o 
scrisoare! - Cine, mă? - Tu. - Eu? - Păi cine. - Ad-o-ncoa! - Ce, mă? - Scrisoarea. - Ce scrisoare? - 
Ştiu eu ce scrisoare? - Trebuie să plătești! - Ce, mă? - Cum ce? - Ce să plătesc? - Porto. - Cine? - 
Tu. - Eu?” (LL. Caragiale, Cum se înțeleg țăranii) 

2. Discutaţi câteva cazuri în care reperele situației de comunicare se schimbă (acum și 
aici al locutorului este diferit de acum și aici al interlocutorului) și observați ce se întâmplă cu 
deicticele. De exemplu: 
regăsită * un anunţ pe ușă: „Vin imediat!” 

3. Verificaţi dacă adverbul acumîn exemplele de mai jos este sau nu deictic și explicaţi 
ce utilizări speciale capătă în fiecare context: 

a. Vă oferim cele mai mici preţuri! Sunaţi acum] 

b. Acum speranţa de viaţă a oamenilor e mai mare decât cu două sute de ani în urmă. 

c. „Mai mult decât o croitoreasă în stare să-și încânte clientele din lumea bună, Vasilica 
n-avea să ajungă niciodată, decisese în secret Măria. Acum ea privea prin fereastra din spate de 
la remorca tramvaiului 4, care străbătea clopoțind intersecţia înecată în fum de la Obor.” (Mircea 
Cărtărescu, Orbitor) 

ANAFORICE 

Unele cuvinte se pot folosi fie deictic (pentru a arăta, pentru a trimite la situația 
de comunicare), fie anaforic (pentru a relua elemente din text, din discurs). De exemplu: 

„Acestae candidatul nostru!” (rosteşte cineva arătând o persoană); 

„Dan se certa de multe ori cu un coleg. Acesta nu voia să înțeleagă anumite puncte 
de vedere.” 

Anaforicul se referă la o entitate (un lucru, o persoană, o idee) care a fost deja 
introdusă în text (de un antecedent). În exemplul de mai sus, anaforicul acesta reia 
referentul formulei un coleg (care este deci antecedentul său). 

Anafora (fenomenul, procedeul folosirii anaforicelor) provine din gr. anafora 
„ducere înapoi” și are și un alt sens, în retorică, unde desemnează un tip de repetiţie (la 
început de vers sau de enunţ). Din cuvântul grecesc provin în română și arhaismul 
<3/ 7 <Iblaţ(„anaforaua lui vodă”), termen administrativ, ca și (prin intermediar 
slavon) termenul bisericesc anafura („pâine sfinţită”). 

Catafora (din gr. „ducere înainte”) e un termen tehnic folosit uneori pentru 
anafora cu direcție inversă. 

Anafora propriu-zisă: „A sosit la noi tânărul care a câștigat concursul. Pe e/îl 
aşteptam.” 

Cataforă: „Pe e/ îl aşteptam: pe tânărul care a câștigat concursul.” 

1. Identificaţi anaforicele din exemplele de mai jos: 


a. Mihai știa că o să vorbim azi despre el, de aceea s-a pregătit, construindu-și un 
discurs. 

him ajuns destul de ușor la intersecţia despre care mi-ai vorbit. De acolo a fost 
mai complicat. 

c. Ana şi Victor au avut acum un an o nouă discuţie; atunci au înţeles ce trebuie să 
facă. 

d. „Nu ne este dat nici nouă, nici omenirii, să redevenim copii, și nici nu știm dacă 
am dori-o cu adevărat.” (Ana Blandiana) 

e. „leşim din iarnă epuizați și bătrâni și ni se pretinde încă imensul efort de a trăi 
primăvara. Faptul că suntem totuși în stare s-o facem dă măsura forței noastre 
nebănuite.” (Ana Blandiana) 

f.. A trecut cu chiu-cu vai anul acesta și acum ne dorim cu toţii unul mai bun. 

2. Prin ce mijloace lexico-gramaticale se realizează anafora în exemplele de la 
exerciţiul 1 ? 

3. La ce aspecte ale reprezentării lumii (de exemplu: persoane, obiecte etc.) se 
referă anaforicele de la exerciţiul 1 ? 

Anaforicele trimit la referenţi deja prezenţi în discurs (persoane, obiecte, locuri, 
momente), la idei globale, rezumative sau doar la sensuri comune (care pot avea un 
referent diferit). 

Anaforicele pot fi cuvinte specializate (pentru anafora sau deixis), mai ales 
pronume (el, se, acesta, acela) şi adverbe (aici, acolo). În română este foarte frecventă 
anafora zero (subiectul subînţeles, care trimite la un element deja exprimat în text): 
Dana a plecat la mare. A luat un tren de noapte. 

Anaforice sunt şi „expresiile referenţiale”, formule definite alcătuite dintr-o 
marcă anaforică (articol, adjectiv demonstrativ) și un element lexical (de exemplu un 
substantiv, repetat sau sinonim): 

Am cunoscut un băiat. Băiatul... /Acestbăiat. .. / Băiatul respectiv... / Tânărul 
acesta... 

Mai multe anaforice care trimit la același referent (persoană, obiect etc.) 
alcătuiesc lanţuri anaforice. Lanţurile anaforice sunt esenţiale în realizarea coeziuniiș | 
coerenței'unui text. 

Există o scală a expresiilor anaforice, de la cele mai simple (folosite când se 
menţine referentul unic și stabil de la un enunţ la altul) la cele mai complexe (mai ales 
când referentul se schimbă, se poate pierde, se poate confunda cu alții, trebuie 
dezambiguizat). 

0  el-*b acesta omul-P Ion Popescu lui bucureșteanul 

său câștigătorul concursului 

4. Arătaţi în ce relaţii lexicale (repetiţie totală, sinonimie parțială sau totală, 
relație  gen/ specie, echivalență contextuală) se află anaforicele din exemplele 
următoare: 

a. Mircea şi-a luat un motan şi un papagal. Motanul pândește toată ziua 
papagalul,” ^- 

Mircea şi-a luat un motan și un papagal. Pisica pândeşte toată ziua pasărea. 

c. Mircea și-a luat un motan și un papagal. Bestia pândeşte toată ziua potențiala 
victimă. 

5. Identificaţi, în 2-3 pagini dintr-o proză narativă la alegere, formulele diferite 
prin care este desemnat un personaj (de exemplu: el, acesta, omul, personajul nostru, 
Vas/le Popescu etc). Ce observați? Desemnarea e monotonă sau variată, clară sau 


ambiguă? Unele moduri de desemnare aduc ceva în plus în povestire? Se poate schimba 
pe parcurs referentul expresiilor anaforice? 

6. Completaţi spaţiul gol cu expresiile potrivite din lista de mai jos. Sunt la fel de 
potrivite? Aduc schimbări în text? 

Dan s-a întors de la mare.... e foarte bronzat. 0 -el - acesta - Dan - tânărul 

7. În comunicarea curentă, mai ales orală, nu totdeauna lanţurile anaforice sunt 
clar identificate şi bine construite. Adesea ele se dezambigui-zează în context, pe baza 
unor scenarii mai previzibile decât altele. Explicaţi care sunt ambiguităţile anaforice din 
exemplele de mai jos și arătaţi în ce măsură acestea pun în pericol eficienţa comunicării: 

a. „Domnul:Al... și dacă vede pe amicul nos- 

tru. 

Feciorul: Care amic? 

Z?./ Ştie dumnealui!... să-i spuie că nu s-a putut reuși cu afacerea știută nimic, 
fiincă am vorbit cu persoana... Nu uita! 

£.Se poate să uit? 

D.: ...şi zice că acuma e prea târziu, dacă n-a venit la vreme; căci dacă venea măcar 
cu câteva zile înainte, altă vorba!... poate că s-ar fi putut... Ține minte! 

F:Ţ\ u, domnule... 

D.:... deoarece nu plecase Încă mătuşa persoanei care s-a dus pentru ca să dea 
arvuna tutorelui minorilor, și el nu aflase încă, deoarece nu-i spusese nepotul cocoanei, 
cu care era afacerea ca și terminată, dacă mai avea răbdare până luni seara, când trebuie 
neapărat să se-ntoarcă avocatul, fiincă s-a dus cu o hotărnicie; dar acuma, cu regret, este 
imposibil din mai multe puncte de vedere, care le știe dumnealui... Așa să-i spui. 

F: Bine, domnule. 

Domnul pleacă... Feciorul dă să-nchiză... Domnul se-ntoarce. 

D.:A\ ... știi ce? nu-i spune nimic, fiincă poate nu ţii minte exact persoanele.” (11. 
Caragiale, Căldură mare) 

b,Foaaaarte frumos film! Băiatu!', care era Jerarfilip, vine la început pe un cal alb și 
frumos pe un drum pân pădure și departe, pe un deal, se vede un castel. Pe urmă îl vezi 
cum intră în castel pe o poartă de fier și merge undeva, într-o piaţă de acolo, din castel. 
Și-acolo băiatu' se ia la bătaie cu un burtos, un jandarm care nu-i lăsa pe țărani să vândă 
ce-aveau și ei p-acolo. Maamă, ce l-a mai bătut, ce i-a făcut! Ha-ha-ha! l-a pus un coș de 
papură-n cap, a tăiat o sfoară cu sabia și i-a căzut în cap o scândură, i-a dat brânci într- 
un ţarc cu porci... A venit și gărzile, da' băiatu' se lupta cu trei și cu patru deodată și 
odată se opintea în sabie și-i dădea pe toți de-a berbeleacu' în mocirlă. Mamă, ce bătaie! 
Și fata, care era fata contelui din caste-lu' ăla, venise și ea acolo și era tot pe un cal, și mai 
era şi slujnica cu ea. Şi se uita la încăierare și de câte ori băiatu' mai dădea la unu' cu 
şutu-n fund de-l arunca p-ăla la... la cinci metri, fata zâmbea... Era blondă și frumoasă, a 
naibii prințesă, și cu sprâncenele smulse: se vede că și pe-atunci (aiurea! așa e filmu') se 
fandoseau fetele ca acuma. Și când a venit mulți-mulţi soldaţi şi-a tăbărât pe el, de 
băiatu' n-a mai avut ce face, fata s-a-ncruntat, a-ntors calu' și-a plecat...” (Mircea 
Cărtărescu, Orbitor) 

8. În stilul publicistic apar unele stângăcii care pot produce neclarităţi (din 
formularea enunțului, folosirea unor anaforice ambigue, evitarea cu orice preţ a 
repetiţiei). Comentaţi din acest punct de vedere exemplele de mai jos. 

a. „El spune că a fost invitat la guvern, la celebrul personaj, cu ocazia zilei sale de 
naștere.” (Evenimentul zilei, 3224, 2003, p. 1). 

b,„Pentru că și-a bătut nevasta, Eftim Ba-sarab a fost omorât cu o ghioagă 
ciobănească de soția și cumnatul său.” (Evenimentul zilei, 22.12.1998) 


C. „Anchetatorii care cercetează cazul japonezului ucis de un câine în centrul 
Capitalei au intrat în posesia unor înregistrări video, în care se vede momentul în care 
Hajime Hori este mușcat de patruped. Scenele surprinse pe peliculă i-au ajutat pe 
procurori să demonstreze că asiaticul a fost victima unui maidanez.” (Libertatea, 
1.02.2006) 

9. Explicaţi ce greșeli sintactico-stilistice (de tipul: folosirea unor expresii 
explicite atunci când nu e necesar sau absenţa lor acolo unde se simte nevoia de 
precizare) şi de alt tip (punctuație, logică) apar în fragmentul de mai jos. 

„Opera „Venere şi Madonă” a fost scrisă de Mihai Eminescu, cel mai mare poet 
român, aparţinând perioadei marilor clasici. La 25 februarie 1866 publică prima poezie, 
„La mormântul lui Aron Pumnul”, ca în timpul scurtei sale vieți, Eminescu, să poată 
publica un singur volum de poezii.” (www.referat.ro) 

Limbă si comunicare 

(( 

Eseul liber 

Eseul nestructurat (sau eseul liber) este un tip de compunere școlară care se 
apropie, ca structură, de eseul literar. Elevului i se indică doar o temă pe care trebuie să 
o trateze, el urmând să decidă asupra aspectelor pe care le consideră relevante pentru 
abordarea temei date. Un eseu nestructurat poate fi evaluat fie din punct de vedere 
analitic (observarea în cadrul fiecărei idei enunțate a argumentelor, a felului în care 
sunt formulate acestea), fie din punctul de vedere al impresiei globale (creativitatea, 
puterea de a face asociaţii cu alte opere sunt apreciate, în acest caz, în mod deosebit). 

În diverse situații - fie în cazul temelor pentru acasă, fie la examen - cerința este 
aceea de a realiza eseuri libere, nestructurate. 1. Scrieți un eseu liber, pornind de la: 

a. următoarele cugetări: 

* „Dragostea este una și indivizibilă. Este adâncă. Este delicată. Este - mai ales - 
spontană.” (Leonid Dimov) 

* „O literatură trebuie să inoveze, dacă vrea să trăiască și să fie puternică.” 
(Alexandru Macedonski) 

b. următoarele teme: 

* „Scrieţi un eseu, de 2-3 pagini, în care să prezentaţi caracteristicile limbajului 
(expresivitate, ambiguitate, sugestie), într-o poezie studiată, aparţinând literaturii 
postbelice.” 

* „Scrieţi un eseu, de 2-3 pagini, în care să prezentaţi rolul elementelor de 
compoziţie (titlu, incipit, relaţii de opoziţie şi de simetrie, elemente de recurenţă etc.) în 
organizarea discursului liric într-o poezie studiată aparținând unui scriitor al perioadei 
postbelice.” 

>» ETAPELE REDACTĂRII 

Pregătirea - recitiți textele de referință, consultaţi fişele de lectură, dicționare de 
termeni literari care vă pot oferi informaţii legate de temele precizate în cerinţe. 

Alcătuirea planului de lucru 

* gândiţi-vă la ideile esenţiale pe care doriţi să le abordaţi; selectaţi-le pe cele mai 
relevante dintre acestea; 


* structuraţi-vă ideile în ordinea pe care o consideraţi potrivită. Redactarea - 
scrieți prima versiune a eseului. Verificarea și revizuirea - citiți cu atenţie textul și faceţi 

modificările și corecturile pe care le consideraţi necesare. Editarea - scrieți forma 
finală a eseului vostru liber. 

2. Citiţi-vă în grupe de câte 3-4 elevi eseurile și alegeţi eseul cel mai bun / 
interesant din fiecare grupă. Acestea vor fi citite în faţa clasei și veți discuta împreună 
pe marginea lor, urmărind atât ideile exprimate, cât și modul de structurare a eseurilor. 

3. Evaluaţi-vă eseurile proprii, urmărind criteriile menţionate la exerciţiul 2 și 
notaţi-vă în caiete punctele slabe şi punctele tari. Încercaţi să corectaţi, prin rescrierea 
eseului, punctele vulnerabile ale acestuia. 

Ștefan Câlia-PaginădnA patra carte cu desene (2004-2005) 

Test de evaluare pentru unitatea 4 

1. Citiţi poezia Lecţia despre cub (din volumul Operele imperfecte, 1979) de Nichita 
Stănescu și rezolvaţi cerinţele. 

„Se ia o bucată de piatră, 

se cioplește cu o daltă de sânge, 

se lustruiește cu ochiul lui Homer, 

se răzuiește cu raze, 

până când cubul iese perfect. 

După aceea se sărută de nenumărate ori cubul 

cu gura ta, cu gura altora 

şi mai ales cu gura infantei. 

După aceea se ia un ciocan 

şi brusc se fărâmă un colţ de-al cubului. 

Toţi, dar absolut toți zice-vor: 

- Œ cub perfect ar fi fost acesta 

de n-ar fi avut un colț sfărâmat!” 

a. Discursul poetic se desfășoară după tiparul unei rețete. Identificaţi în text mărcile 
specifice acestui tip de discurs. 

b. Precizaţi ce anume vă surprinde în text. Explicaţi ce anume simbolizează, după 
părerea voastră, cubul și la ce se referă, în acest context, „reţeta”. 

c. Explicaţi sensul din context al îmbinărilor „o daltă de sânge” și „se răzuiește cu raze”, 
arătând ce modificări semantice suferă cuvintele care le alcătuiesc și ce figuri de stil realizează 
acestea. 

2. Scrieți un eseu structurat (de 2-3 pagini) despre tabloul divers al liricii din perioada 
postbelică. Referiţi-vă la următoarele aspecte: 

* indicarea doctrinelor estetice și a generaţiilor poetice manifestate în această perioadă 
şi prezentarea unor trăsături care le individualizează; 

* ilustrarea fiecărei orientări sau generaţii cu texte studiate sau citite de voi; 

* numirea poetului postbelic preferat și explicarea opțiunii voastre. 

3. Scrieţi un text scurt (1/2 de pagină) despre competențele voastre de lectură, indicând 
punctele tari și punctele slabe. Vă puteți referi la: abilitățile de activare a cunoștințelor și 
informaţiilor necesare înțelegerii textului, capacitatea de folosire a strategiilor care duc la 
înțelegerea globală a acestuia (descifrarea sensurilor, identificarea elementelor esenţiale, 
construirea de asociaţii etc), abilitatea de a propune interpretări personale; capacitatea de a 
extinde experienţele de lectură acumulate asupra altor texte. 

Se acordă 1 punct din oficiu. 

4 puncte (1 p.+1p.+2p.) 


4 puncte 


